﻿ပှၤတၢ်မၢဖိအမၤတၢ်. Acts 1

1 စီၤသီးဖံၤလူးဧၢ, ကယဲၢ် တၢ် လၢယ့ၣ်ၡူး မၤ ဒီးသိၣ်က့ၤသီက့ၤ လၢအခီၣ်ထံး 2 တုၤလီၤ လၢမုၢ်တနံၤ လၢအမၤလိာ် ပှၤတၢ်မၢဖိ လၢအဃုထၢဝဲတဖၣ်, လၢသးစီဆှံ, ဒီးဘၣ် တၢ်စိာ်ထီၣ်အီၤန့ၣ်, ယကွဲးပာ် လံာ်တဘ့ၣ်လံ. 3 ဒီး အဝဲဒၣ် ဒုးနဲၣ်အသး လၢအီၤ လၢအမူဒံး လၢအဒိး တၢ်အလီၢ်ခံ, လၢတၢ်အုၣ်အသး အါမံၤ လၢပသးဒ့ဒီ တသ့ဘၣ်, ဒီးအိၣ်ဖျါထီၣ် လၢအီၤအနံၤ လွံၢ်ဆံညါ, ဒီးကတိၤတၢ် ဘၣ်ဃးဒီး ယွၤအဘီအမုၢ်လီၤ. 4 ဒီးအဝဲသ့ၣ် အိၣ်ဖှိၣ်ရိဖှိၣ်ဒီးအီၤ, ဒီးအဝဲဒၣ် မၤလိာ် အီၤ ဒ်သိးအသု တဟးထီၣ် လၢယရူၤၡလ့ၣ် တဂ့ၤ. မ့မ့ၢ် လၢအကဆူလၢ်ဟူ ပၢ်အတၢ်စံးပာ်, လၢသု နၢ်ဟူ တ့ၢ် လၢယၤလီၤ. 5 အဂ့ၢ်ဒ်အံၤ, စီၤယိၤဟၣ် ဘျၢတၢ် လၢထံကျါ, မ့မ့ၢ်ဆူညါ တအါနံၤအါသီဘၣ်ဒီး, သုကဒိးဘျၢ သုသး လၢသးစီဆှံ အပူၤလီၤ. 6 မၤသးဒ်န့ၣ်ဒီး အဝဲသ့ၣ် အိၣ်ဖှိၣ်ရိဖှိၣ် ဝံၤဒီး, သံကွၢ် အီၤ ဒီးစံးဝဲဒၣ်, ကစၢ်ဧၢ, မ့ၢ်နကဟ့ၣ်လီၤက့ၤ ဘီမုၢ် လၢအံၣ်စရ့လး ခဲကနံၣ်အံၤဧါ. 7 ဒီး စံးဘၣ်အီၤ, အမုၢ်အလါ, အဆၢအကတီၢ်, လၢပၢ်ပာ်လီၤ လၢအစိအကမီၤဒၣ်ဝဲ အပူၤန့ၣ်, တၢ်တဒုးသ့ၣ်ညါဘၣ်သုဘၣ်. 8 ဘၣ်ဆၣ်ဒီး ဖဲသးစီဆှံ ဟဲလီၤ လၢသုလိၤ ဝံၤဒီး, သုကဒိးန့ၢ် တၢ်အစိအကမီၤ, ဒီးသုကကဲထီၣ် ယပှၤအုၣ်အသးတဖၣ် လၢယရူၤၡလ့ၣ်, ဒီးကီၢ်ယူဒၤ ဒီကီၢ်ညါ, ဒီးၡၤမရံ, ဒီး ပၢၢ်လၢဟီၣ်ခိၣ် အကတၢၢ်လီၤ. 9 ဒီးစံး တၢ်န့ၣ်တဖၣ် ဝံၤဒီး, အဝဲသ့ၣ် ကွၢ်အီၤ အဖၢမုၢ် ဒီး, တၢ်ဟံးထီၣ်န့ၢ်အီၤ, ဒီးတၢ်အၢၣ် ဒိးန့ၢ်အီၤ လၢအဝဲသ့ၣ် အမဲာ်ညါလီၤ. 10 ဒီးအဝဲသ့ၣ် ကွၢ်ထံကွၢ်ဆး ဆူမူခိၣ် ဖဲအက့ၤထီၣ် အဖၢမုၢ်ဒီး, ကွၢ်ကွၢ်, ပှၤခံဂၤ ကူသိး တၢ်ဝါ, အိၣ်ထီၣ် လၢအဝဲသ့ၣ် အဃၢၤ, 11 ဒီးစံးဝဲဒၣ်, ပှၤကၤလံၤလါဖိသ့ၣ်ဧၢ, သုအိၣ်ဆၢထၢၣ် ကွၢ်ထီၣ်ဆူ မူခိၣ် မ့ၢ်အဘၣ်မနုၤလဲၣ်. ယ့ၣ်ၡူး အကစၢ်ဒၣ်ဝဲ လၢတၢ်စိာ်ထီၣ်ကွံာ် အီၤ လၢသုအိၣ် ဆူမူခိၣ်န့ၣ်, ကဟဲလီၤက့ၤ ဒ်သုထံၣ်အက့ၤထီၣ်ဆူ မူခိၣ် အသိးန့ၣ်လီၤ. 12 တုၤနုၤတစု ပှၤတဖၣ်န့ၣ် က့ၤက့ၤဆူယရူၤၡလ့ၣ် လၢကစၢၢ် ကိးဝဲအမံၤ လၢသ့ၣ်စၤယံး အအိၣ် လၢအယံၤဒီး ယရူၤၡလ့ၣ် အိၣ်ဘှံးအနံၤ တနံၤလဲၤကျဲလီၤ. 13 ဒီးတုၤအဟဲနုာ်ဒီး, လဲၤထီၣ်ဆူ ဒၢး အိၣ်လၢအထီၣ်ထီ တတီၤလီၤ. ဒီးဖဲန့ၣ် အိၣ်ဝဲဆိးဝဲမ့ၢ် စီၤပ့းတရူး ဒီးစီၤယိၤဟၣ်, စီၤယၤကိာ် ဒီးစီၤအၣ်ဒရ့း, စီၤဖံလံးပူး ဒီးစီၤသိၤမါ, စီၤဘၢ်သလီးမဲ ဒီးစီၤမးသဲ, စီၤအၤလဖဲ အဖိခွါ စီၤယၤကိာ် ဒီးစီၤၡံမိၣ်စ့ၤလိာ်, ဒီးစီၤယၤကိာ် အဒီပုၢ်ဝဲၢ် စီၤယူဒၤလီၤ. 14 အဝဲသ့ၣ် ခဲလၢာ် အိၣ်ဒီး ပိာ်မုၣ်သ့ၣ်, ဒီးယ့ၣ်ၡူး အမိၢ် နီၢ်မၤရံ, ဒီးအဒီပုၢ်ဝဲၢ်သ့ၣ်တဖၣ်န့ၣ်, ဘါထုကဖၣ်တၢ် တဘိယူၢ်ဃီ လၢအသး တဖျၢၣ်ဃီလီၤ. 15 ဒီးတၢ် လၢမုၢ်နံၤတဖၣ်န့ၣ်, စီၤပ့းတရူး ဂဲၤဆၢထၢၣ် လၢဒီပုၢ်ဝဲၢ်တဖၣ် အကျါ, (ပှၤအမံၤ အိၣ် တကယၤ ခံဆံ ဃၣ်ဃၣ်), ဒီးစံးဝဲဒၣ်, 16 ပှၤပုၢ်သ့ၣ်ဝဲၢ်သ့ၣ်ဧၢ, တၢ်ကွဲးအသး, လၢသးစီဆှံ စံးပာ် လၢစီၤဒၤဝံး အထးခိၣ်, လၢစီၤယူဒၤ, လၢအဆှၢပှၤ လၢအဟံးဃာ် ယ့ၣ်ၡူး အဂ့ၢ်န့ၣ်, တလၢထီၣ်ပှဲၤထီၣ်ဘၣ်ဒီး, အိၣ်တသ့ဘၣ်. 17 အဂ့ၢ်ဒ်အံၤ, အဝဲဒၣ်န့ၣ်, တၢ်ဂံၢ်အီၤ လၢပကျါ, ဒီးန့ၢ်ဘၣ် အလီၢ် လၢတၢ်မၤအံၤ အပူၤလီၤ. 18 အဝဲဒၣ်န့ၣ် ပှ့ၤဟီၣ်ခိၣ်အကဝီၤ လၢအဘူးအၢအလဲသီ, ဒီးလီၤတဲာ်ဆှိခိၣ်, ဒီးအဖးဖီ ပိၢ်ဖး, ဒီးအပှံာ် လီၤလဲာ် ခဲလၢာ်လီၤ. 19 ဒီးပှၤအိၣ်ဝဲဆိးဝဲ လၢယရူၤၡလ့ၣ် သ့ၣ်ညါဝဲ ခဲလၢာ် သတးဒီး, ယုၢ် ဟီၣ်ခိၣ် တကဝီၤန့ၣ် အမံၤ လၢအကလုၢ်ဒၣ်ဝဲ လၢအၤက့းလဒၤမါ, ဒ်ပစံးတၢ်အသိး, တၢ်သွံၣ်အဟီၣ်ခိၣ်ကဝီၤလီၤ. 20 အဂ့ၢ်ဒ်အံၤ, တၢ်အိၣ်ကွဲးအသး လၢလံာ်စံးထီၣ်ပတြၢၤ, မ်အအိၣ်အဆိး အလီၢ်, အိၣ်သယုၢ် တက့ၢ်. မ်ပှၤသုတအိၣ်တဆိး လၢအပူၤ တဂ့ၤ. . ဒီး, မ်ပှၤဂၤ ထီၣ်ဘး အကွၢ်တၢ်အလီၢ် တက့ၢ်. . 21-22 21-22 မၤသးဒ်န့ၣ်ဒီး လၢကစၢ်ယ့ၣ်ၡူး နုာ်ဘၣ် ဟးထီၣ် လၢပကျါ လၢစီၤယိၤဟၣ် ဘျၢတၢ်, တုၤလီၤ အနံၤအသီ လၢအဘၣ် တၢ်စိာ်ထီၣ်ကွံာ် လၢပအိၣ်န့ၣ်, ပှၤလဲၤတၢ် လၢပကျါ ကိးအကတီၢ်ဒဲးတဖၣ်, ဘၣ်ကဲထီၣ် ပှၤအုၣ်အသး ဒီးပဝဲဒၣ်, လၢအဂဲၤဆၢထၢၣ်က့ၤ အဂ့ၢ်, တဂၤလီၤ. 23 ဒီးအဝဲသ့ၣ် ပာ်လီၤ ပှၤခံဂၤ, စီၤယိၤသး ကိးဝဲ လၢစီၤဘၢ်စဘါ, ဒီးကိးက့ၤဝဲ အမံၤသီ လၢစီၤယူစတူး, ဒီးစီၤမးသံ, 24 ဒီးဘါထုကဖၣ်တၢ် ဒီးစံးဝဲဒၣ်, ကစၢ် လၢအသ့ၣ်ညါ ပှၤခဲလၢာ် အသူၣ်အသးဧၢ, ပှၤခံဂၤအံၤ, ဒုးနဲၣ်တဂၤ လၢနဃုထၢနဲ, 25 ဒ်သိး အကန့ၢ်ဘၣ် တၢ်မၤအလီၢ်, ဒီး တၢ်မၢဖိအလီၢ်အံၤ, လၢစီၤယူဒၤ လီၤတဲာ်ကွံာ်ဝဲ ဒ်သိး အကက့ၤက့ၤဝဲဆူ အလီၢ်ဒၣ်ဝဲ တက့ၢ်. 26 ဒီးဖးဝဲ, ဒီးဘၣ် စီၤမးသံ, ဒီးတၢ်ဂံၢ်ဃုာ်အီၤ လၢပှၤတၢ်မၢဖိ တဆံတဂၤ အကျါလီၤ.


ပှၤတၢ်မၢဖိအမၤတၢ်. Acts 2

1 ဒီးဖဲဘူၣ် ယဲၢ်ဆံအမုၢ်နံၤ ပှဲၤထီၣ်ဝဲ ဒီး, အဝဲသ့ၣ် ခဲလၢာ်, အိၣ်ဝဲ အသး တဖျၢၣ်ဃီ, လၢအလီၢ် တပူၤဃီလီၤ. 2 ဒီး တၢ်သီၣ် လီၤဝဲ သတူၢ်ကလာ် လၢမူခိၣ်, ဒ်ကလံၤမုၢ် ဟဲ သီၣ်ဝဲ အသိးန့ၣ်, ဒီးမၤပှဲၤထီၣ် ဟံၣ် လၢအဝဲသ့ၣ် ဆ့ၣ်နီၤ အိၣ်ဝဲ လၢအပူၤ, ဒီဖျၢၣ်ညါလီၤ. 3 ဒီးတၢ်အပျ့ၤတဖၣ် နီၤဖးလီၤအသး အိၣ်ဖျါထီၣ် လၢအီၤ, ဒ်မ့ၣ်အူလၣ်အသိး, ဒီးစီၢ်လီၤ လၢပှၤတဖၣ်န့ၣ် အလိၤ စုာ်စုာ်လီၤ 4 ဒီးပှၤခဲလၢာ် လၢထီၣ်ပှဲၤထီၣ် ဒီးသးစီဆှံ, ဒီးကတိၤတၢ် လၢအပျ့ၤအဂၤတဖၣ်, ဒ်သးန့ၣ် ဒုးကတိၤအီၤ အသိးလီၤ. 5 ဒီးပှၤယူဒၤဖိ လၢအယူးယီၣ် ယွၤ ဟဲ လၢပှၤကိးကလုာ်ဒဲး, အိၣ်လၢမူခိၣ် အဖီလာ် အကျါ, ဒီးအိၣ်ဝဲဆိးဝဲ လၢယရူၤၡလ့ၣ် အပူၤလီၤ. 6 ဒီးတုၤ တၢ်အကလုၢ်အံၤ သီၣ်ထီၣ်ဒီး, ပှၤဂီၢ်မုၢ်န့ၣ် အိၣ်ဖှိၣ်ရိဖှိၣ်, ဒီးအသး ကတုၤဝဲဝဲလီၤ. အဂ့ၢ်ဒ်အံၤ, နၢ်ဟူ တဂၤ လၢအကလုၢ်ဒၣ်ဝဲ, တဂၤ လၢအကလုၢ်ဒၣ်ဝဲ, အဝဲသ့ၣ် ကတိၤတၢ်န့ၣ်လီၤ. 7 ဒီးပှၤခဲလၢာ် ပာ်အသး ကမၢကမၣ်, ဒီးတၢ်လီၤလး လၢအမဲာ်, ဒီးကတိၤလိာ်အသး ဒီးစံးဝဲဒၣ်, ပှၤလၢအကတိၤတၢ်တဖၣ်အံၤ, မ့ၢ် ပှၤကၤလံၤလါဖိ ခဲလၢာ် တမ့ၢ်ဘၣ်ဧါ. 8 ဒီးပ နၢ်ဟူတၢ် လၢပအိၣ်ဖျဲၣ် အကလုၢ်, တဂၤ လၢအကလုၢ်ဒၣ်ဝဲ, တဂၤ လၢအကလုၢ်ဒၣ်ဝဲ ဒ်လဲၣ်. 9 ပှၤပၢ်သ့ၤဖိ, ဒီးပှၤမၤဒဲဖိ, ပှၤဧ့ၤလၣ်ဖိ, ဒီးပှၤအိၣ်ဝဲဆိးဝဲ လၢမ့းစပတၤမံ, ဒီးကီၢ်ယူဒၤ, ဒီးကပၤဒကံ, ဒီးပီၣ်တူး, ဒီးအၤစံ, 10 ဖြူၤကံ, ဒီးပၣ်ဖူၤလံ, အဲၤကူပတူး, ဒီးလံၤဘူအကီၢ် အိၣ်ဘူးဒီး ကူၤရ့ၤန့သ့ၣ်တဖၣ်, ဒီးပှၤတမှံၤ လၢရိမ့ၤ, ပှၤယူဒၤဖိ, ဒီးပှၤနုာ် လၢပှၤယူဒၤဖိ အလုၢ်အလၢ်တဖၣ်, 11 ပှၤကြ့တ့ၤဖိ, ဒီးပှၤဧ့ရ့းဖိ, ပဝဲဒၣ်အံၤ, ပနၢ်ဟူ လၢအစံၣ်တဲၤတဲလီၤ ယွၤအတၢ်လီၤလိၢ်လီၤလး လၢပကလုၢ်ဒၣ်ပဝဲ ဒ်လဲၣ်. 12 ဒီးပှၤခဲလၢာ် ပာ်အသး ကမၢကမၣ်, ဒီးအသးဒ့ဒီ, ဒီးစံးလိာ်အသး သကိးသကိး, တၢ်အံၤကမ့ၢ်တၢ် မနုၤလဲၣ်. 13 မ့မ့ၢ်အဂၤတနီၤ ဒုၣ်ဒွဲၣ်တၢ် ဒီးစံးဝဲဒၣ်, မ့ၢ်အအီလုၣ် ကိစပံးထံ အဆၢလီၤ. 14 ဒီးစီၤပ့းတရူး ဆၢထၢၣ်ဝဲ ဒီးပှၤတဆံတဂၤန့ၣ်, ဒီးထုထီၣ် အကလုၢ် ဒီးကတိၤ ဖျါထီၣ်တၢ် လၢအီၤ, ပှၤယူဒၤဖိ, ဒီးပှၤအိၣ်ဝဲဆိးဝဲ လၢယရူၤၡလ့ၣ် ခဲလၢာ်သ့ၣ်ဧၢ, သ့ၣ်ညါ တၢ်အံၤ, ဒီးဒိးသုနၢ် လၢယကလုၢ် တက့ၢ်. 15 အဂ့ၢ်ဒ်အံၤ, ပှၤတဖၣ်အံၤ တအီမူၤဘၣ်အသး, ဒ်သုဆိကမိၣ် အသိးဘၣ်. အဂ့ၢ်ဒ်အံၤ, ခဲကနံၣ်အံၤ မ့ၢ်မုၢ် ဟဲထီၣ် သၢနၣ်ရံၣ်လီၤ. 16 မ့မ့ၢ်တၢ်အံၤ မ့ၢ် ဝံစီၤယိၤအ့လး စံးပာ်တၢ်လီၤ. 17 ဒီး လၢမုၢ်နံၤ အခံကတၢၢ်တဖၣ်န့ၣ်, ယွၤ စံးဝဲဒၣ်, တၢ်ကမၤအသး လၢယကလူလီၤဂၢ်လီၤ ယသး လၢကယဲၢ် တၢ်ညၣ် ခဲလၢာ် အလိၤ, ဒီးသုဖိမုၣ် ဒီးသုဖိခွါတဖၣ်, ကကတိၤတၢ် လၢဝံအကျိာ်, ဒီးသုဖိၣ်သၣ်ခွါတဖၣ် ကထံၣ်တၢ် လၢညါခီ, ဒီးသုသးပှၢ်တဖၣ် ကမံမီၢ် တၢ်မံမီၢ်လီၤ. 18 ဒီး လၢမုၢ်နံၤတဖၣ်န့ၣ်, ယကလူလီၤဂၢ်လီၤ ယသး, လၢယကုၢ်ပိာ်မုၣ် ဒီးယကုၢ်ပိာ်ခွါ အလိၤ, ဒီးကကတိၤတၢ် လၢဝံအကျိာ်လီၤ. 19 ဒီးယကဟ့ၣ် တၢ်လီၤလိၢ် လၢမူခိၣ်ထး, ဒီးတၢ်ပနီၣ်လီၤလး လၢဟီၣ်ခိၣ်လာ်, တၢ်သွံၣ်, ဒီးမ့ၣ်အူ, ဒီးတၢ်ခုၣ် အသဝံလီၤ. 20 တချုး ကစၢ် အမုၢ်နံၤဖးဒိၣ် လီၤဆီတနံၤန့ၣ် တုၤဝဲ ဒီး, မုၢ် ကကဲထီၣ် တၢ်ခံး, ဒီးလါ ကကဲထီၣ် တၢ်သွံၣ်လီၤ. 21 ဒီးတၢ်ကမၤအသး လၢဖဲဒၣ် ပှၤလၢအကကိးထီၣ် ကစၢ် အမံၤ တဂၤလၢ်လၢ်န့ၣ်, ကတုၤ လၢတၢ်အုၣ်က့ၤခီၣ်က့ၤအီၤလီၤ. 22 ပှၤအံၣ်စရ့လးဖိသ့ၣ်ဧၢ, တၢ်အကလုၢ်အကထါအံၤ, ဒိကနၣ် တက့ၢ်. ဒ်သုသ့ၣ်ညါသုဝဲ အသိးန့ၣ်, ယွၤ ဒုးနဲၣ်ဖျါထီၣ် ပှၤနစၤရ့းဖိ ယ့ၣ်ၡူး လၢသု လၢတၢ်စိတၢ်ကမီၤ, ဒီးတၢ်လီၤလိၢ်လီၤလး, ဒီးတၢ်ပနီၣ်လီၤလးသ့ၣ်တဖၣ်, လၢယွၤ မၤဝဲ လၢအဝဲဒၣ် အစုပူၤ လၢသုကျါလီၤ. 23 အဝဲဒၣ်တဂၤ ဘၣ်တၢ်ဟ့ၣ်လီၤကွံာ်, ဒ်ယွၤအတၢ်ကူၣ်တၢ်ပာ် ဒီးအတၢ်သ့ၣ်ညါပာ် အသိးန့ၣ်, ဒီးသုဟံးန့ၢ်အီၤ, ဒီး သုစဲထီၣ်အီၤ လၢထူၣ်စုညါ အလိၤ, ဒီးမၤသံအီၤ လၢပှၤအၢတဖၣ် အစုပူၤလီၤ. 24 အဝဲဒၣ်န့ၣ်မ့ၢ် ယွၤ ပျၢ်ကွံာ်အီၤ လၢတၢ်သံအတၢ်ဖှီၣ်, ဒီးဒုးဂဲၤဆၢထၢၣ်က့ၤအီၤလီၤ. အဂ့ၢ်ဒ်အံၤ, အဝဲန့ၣ် ဟံးဃာ်အီၤ တသ့ဘၣ်လီၤ. 25 အဂ့ၢ်ဒ်အံၤ, စီၤဒၤဝံး စံး လၢအဂ့ၢ်အကျိၤ, ယထံၣ်ဘၣ် ယွၤ လၢယမဲာ်ညါ တဘိယူၢ်ဃီလီၤ. အဂ့ၢ်ဒ်အံၤ, အိၣ်ဝဲ လၢယစုထွဲ, ဒ်သိး ယသုတဟူးတဝး တဂ့ၤလီၤ. 26 မ်ဒ်န့ၣ်ဒီး ယသးသူၣ်ခုသးခု, ဒီးယပျ့ၤသူၣ်ပိၢ်သးဝး လီၤ. လၢန့ၣ်အမဲာ်ညါ ယဖံးယညၣ် ကအိၣ်ကဆိးဝဲ လၢတၢ်မုၢ်လၢ် အပူၤလီၤ. 27 အဂ့ၢ်ဒ်အံၤ, နတပာ်လီၤတဲာ်ဘၣ် ယသး လၢပျုၤပူၤ ဘၣ်. နတဒုးထံၣ်ဘၣ် နပှၤစီဆှံ လၢတၢ်အုၣ်တၢ်ကျၣ်ဘၣ်. 28 နဘိးဘၣ်သ့ၣ်ညါယၤ လၢတၢ်မူ အကျဲလီၤ. နကမၤ လၢထီၣ်ပှဲၤထီၣ်ယၤ လၢတၢ်သးခု လၢနမဲာ်န့ၣ်လီၤ. . 29 ပှၤဒီပုၢ်ဝဲၢ်သ့ၣ်ဧၢ, ဒုးကတိၤယၤခူတလ့ၢ် လၢပှၤတကလုာ်အပၢ် စီၤဒၤဝံး အဂ့ၢ်အကျိၤ, လၢအသံဝဲ, ဒီးဘၣ် တၢ်ခူၣ်လီၤကွံာ်ဝဲ, ဒီးအသွၣ်ခိၣ်န့ၣ် အိၣ်ဒီးပှၤ တုၤ မုၢ်မဆါ တနံၤအံၤ တက့ၢ်. 30 အဝဲဒၣ်န့ၣ်မ့ၢ် ဝံတဂၤ, ဒီးသ့ၣ်ညါဝဲ လၢယွၤ ဆိၣ်တၢ် ဒီးအီၤ လၢအကဒုးဆ့ၣ်နီၤ အယီၢ်ဒ့ အသၣ် လၢအလီၢ်ပစိာ် အဖီခိၣ်လီၤ. 31 အဝဲဒၣ် ထံၣ်ပာ်ဝဲ သတးဒီး, ကတိၤတၢ် လၢခရံာ် အတၢ်ဂဲၤဆၢထၢၣ်က့ၤ အဂ့ၢ်, လၢတၢ်တပာ်လီၤတဲာ်ဘၣ်အသး လၢပျုၤပူၤဘၣ်, ဒီး လၢအညၣ် တထံၣ်ဘၣ် တၢ်အုၣ်တၢ်ကျၣ်ဘၣ်လီၤ. 32 ယ့ၣ်ၡူး တဂၤအံၤ, လၢယွၤ ဒုးဂဲၤဆၢထၢၣ်က့ၤအီၤ အဂ့ၢ်န့ၣ်, ပဝဲဒၣ် ခဲလၢာ်အံၤ, ပမ့ၢ် ပှၤအုၣ်အသးလီၤ. 33 မၤသးဒ်န့ၣ်ဒီး, အဝဲဒၣ် ဘၣ် တၢ်ပာ်ထီၣ်ထီအီၤ လၢယွၤ အစုထွဲ, ဒီးဒိးန့ၢ် တၢ်စံးပာ် ဘၣ်ဃးဒီး သးစီဆှံ လၢပၢ် အအိၣ် သတးဒီး, မ့ၢ်အလူလီၤတၢ် လၢသုထံၣ်, ဒီးသုနၢ်ဟူ သုဝဲ ခဲကနံၣ်အံၤလီၤ. 34 အဂ့ၢ်ဒ်အံၤ, စီၤဒၤဝံး တထီၣ်ဘး ဆူမူခိၣ်ဘၣ်. မ့မ့ၢ် အကစၢ်ဒၣ်ဝဲ စံးဝဲဒၣ်, ယွၤ စံးဘၣ် ယကစၢ်, ဆ့ၣ်နီၤ လၢယစုထွဲ, 35 တုၤ ယပာ် နဒုၣ်နဒါ လၢနခီၣ်ယီၢ်လီၤ အလီၢ် တက့ၢ်. . 36 မၤသးဒ်န့ၣ်ဒီး ယ့ၣ်ၡူး လၢသုပျၤထီအီၤ လၢထူၣ်စုညါ အလိၤန့ၣ် လၢယွၤပာ်အီၤ လၢကစၢ် ဒီးခရံာ်န့ၣ်, မ်အံၣ်စရ့လး အပှၤဟံၣ်ဖိ ခဲလၢာ် သ့ၣ်ညါနီၢ်နီၢ် တက့ၢ်. 37 ဒီးအဝဲသ့ၣ်တဖၣ်န့ၣ် နၢ်ဟူတၢ် ဒီး, အသး ဘၣ်ဆဲး, ဒီးစံးဘၣ် စီၤပ့းတရူး, ဒီးပှၤတၢ်မၢဖိ အဂၤတဖၣ်န့ၣ်, ပှၤဒီပုၢ်ဝဲၢ်သ့ၣ်ဧၢ, ပကမၤဒ်လဲၣ်. 38 ဒီးစီၤပ့းတရူး စံးဘၣ် အီၤ, သ့ၣ်နီၣ်ပီၢ်ယၢ်လီၤက့ၤ သုသး, ဒီးဒိးဘျၢသုသး တဂၤ ဒီးတဂၤ, လၢယ့ၣ်ၡူးအမံၤ, လၢတၢ်ပျၢ်တၢ်ဒဲးဘး အဂ့ၢ် တက့ၢ်, ဒီးသုကဒိးန့ၢ် တၢ်ဟ့ၣ်သးစီဆှံလီၤ. 39 အဂ့ၢ်ဒ်အံၤ, တၢ်စံးပာ် ဘၣ်ဃးဒီး သု, ဒီးသုဖိသုလံၤ, ဒီးပှၤ လၢအယံၤ ခဲလၢာ်, ဖဲဒၣ် ပှၤလၢယွၤ ပကစၢ် ကကိးက့ၤ အီၤတဖၣ်လီၤ. 40 ဒီးအုၣ်အသး, ဒီးသဆၣ်ထီၣ် ပှၤအခံ, လၢတၢ်ကတိၤ အဂုၤအဂၤ အါထံၣ် ဒီးစံးဝဲဒၣ်, အုၣ်က့ၤခီၣ်က့ၤ သုသး လၢပှၤအနၢ်က့ၣ် တစိၤအံၤ အကျါ တက့ၢ်. 41 မၤသးဒ်န့ၣ်ဒီး ပှၤ လၢအတူၢ်လိာ် အကလုၢ်တဖၣ်န့ၣ်, ဒိးဘျၢအသး, ဒီးတၢ် လၢမုၢ်တနံၤန့ၣ်, တၢ်ပာ်ဖှိၣ် ပှၤ သၢကထိ ဃၣ်ဃၣ်လီၤ. 42 ဒီးအဝဲသ့ၣ်တဖၣ်န့ၣ်, အိၣ်ဝဲ တဘိယူၢ်ဃီ လၢပှၤတၢ်မၢဖိ အတၢ်သိၣ်တၢ်သီ အပူၤ, ဒီး လၢတၢ်ရ့လိာ်, ဒီးတၢ်စိၢ်ဘျဲးကိၣ်, ဒီးတၢ်ဘါထုကဖၣ် အပူၤလီၤ. 43 ဒီးတၢ်လီၤလိၢ်လီၤလး, ဒီးတၢ်ပနီၣ်လီၤလး မၤအသး အါမံၤ လၢပှၤတၢ်မၢဖိတဖၣ် အစုပူၤ, ဒီးတၢ်သူၣ်ပျံၤသးပျံၤ လီၤဘၣ် လၢပှၤအသး ကိးအဂၤဒဲးလီၤ. 44 ဒီးပှၤ လၢအစူၢ်က့ၤနာ်က့ၤ ခဲလၢာ်န့ၣ်, အိၣ်လၢအလီၢ် တပူၤဃီ, ဒီးပာ်ဃုာ် အတၢ် ခဲလၢာ်လီၤ. 45 ဒီးဆါကွံာ် အတၢ်ဖိတၢ်လံၤ, ဒီးအစုလီၢ်အခီၣ်ခိၣ်, ဒီးနီၤဟ့ၣ် ပှၤခဲလၢာ်, ဖဲ အန့ၢ် တၢ်အလီၢ် အိၣ်ဝဲ အသိးန့ၣ်လီၤ. 46 ဒီးအိၣ်ဒၣ်တၢ် လၢအသး တဖျၢၣ်ဃီ လၢတၢ်လုၢ်အဟံၣ်ပူၤ သ့သ့တနံၤ, ဒီးစိၢ်ဘျဲး ကိၣ် လၢတဟံၣ်ဘၣ်တဟံၣ် အပူၤ, ဒီးဒိးန့ၢ် တၢ်အီၣ်တၢ်အီ လၢအသူၣ်ခုအသးခု, ဒီးအသူၣ်လိၤအသးလိၤလီၤ. 47 သးဝံၣ်ယွၤ, ဒီးဘၣ်ဘျုး လၢပှၤဂီၢ်မုၢ် ခဲလၢာ် လီၤ. ဒီးပှၤတုၤ လၢတၢ်အုၣ်က့ၤခီၣ်က့ၤအီၤတဖၣ်န့ၣ် ယွၤ ပာ်ဖှိၣ်က့ၤဝဲ လၢတၢ်အိၣ်ဖှိၣ်အပူၤ သ့သ့တနံၤလီၤ.


ပှၤတၢ်မၢဖိအမၤတၢ်. Acts 3

1 အန့ၣ် တစု, စီၤပ့းတရူး ဒီးစီၤယိၤဟၣ် လဲၤထီၣ်ဆူ တၢ်လုၢ် အဟံၣ်ပူၤ, ဖဲတၢ်ဘါထုကဖၣ် အကတီၢ်, လၢခွံနၣ်ရံၣ်လီၤ. 2 ဒီးပှၤ လၢအခီၣ်ဟးဂီၤ လၢအမိၢ် အဟၢဖၢပူၤ လံၤလံၤ တဂၤန့ၣ်, ဒ်သိး အကဃ့ တၢ်ဟ့ၣ်သးကညီၤ လၢပှၤဟဲနုာ်ဆူ တၢ်လုၢ် အဟံၣ်ပူၤ ဒီး, ပှၤဟဲစိာ်ပာ်လီၤအီၤ လၢပဲတရီ ကိးဝဲ လၢအဃံအလၤ အခီၣ်ထံး, ကိးမုၢ်နံၤဒဲး လီၤ. 3 အဝဲဒၣ် ထံၣ် စီၤပ့းတရူး ဒီးစီၤယိၤဟၣ် ဖဲအကလဲၤနုာ်တ့ၢ်ဆူ တၢ်လုၢ်အဟံၣ်ပူၤ, ဒီးဃ့ဒိးန့ၢ် တၢ်ဟ့ၣ်သးကညီၤ လၢအီၤလီၤ. 4 ဒီးစီၤပ့းတရူး စီၤယိၤဟၣ် ကွၢ်ထံ အီၤ ဒီးစံးဝဲဒၣ်, ကွၢ်ထီၣ် ပှၤတက့ၢ်. 5 ဒီးအဝဲဒၣ် ဆိကမိၣ် လၢအကန့ၢ်ဘၣ် တၢ်တမံၤမံၤ လၢအီၤ ဒီး, ဒိကနၣ်တၢ် လီၤ. 6 ဒီးစီၤပ့းတရူး စံးဘၣ်အီၤ, ကျိၣ်ဧိၤစ့ဧိၤ, ဒီးထူဧိၤလွဲဧိၤ တအိၣ်ဘၣ် ဒီးယၤဘၣ်. မ့မ့ၢ်တၢ် လၢအအိၣ်ဒီးယၤန့ၣ်, ယဟ့ၣ်နၤလီၤ. လၢပှၤနစၤရ့းဖိ ယ့ၣ်ၡူးခရံာ် အမံၤန့ၣ်, ဂဲၤဆၢထၢၣ် ဒီးဟး တက့ၢ်. 7 ဒီးဟံးဃာ် အစုထွဲ, ဒီးဝံၣ်ဆၢထၢၣ်အီၤလီၤ. ဒီးအခီၣ်လာ်, ဒီးအခီၣ်ဒ့ အဂံၢ်အဘါ ဆူၣ်ထီၣ်က့ၤ တကီၢ်ခါလီၤ. 8 ဒီးစံၣ်ထီၣ်, ဒီးဆၢထၢၣ်, ဒီးဟးဝဲ, ဒီးလဲၤနုာ် ဒီးအီၤ ဆူတၢ်လုၢ်အဟံၣ်ပူၤ အဖၢမုၢ်ဒီး, ဟးဝဲ, ဒီးစံၣ်ထီၣ်, ဒီးသးဝံၣ်ထီၣ် ယွၤလီၤ. 9 ဒီးပှၤဂီၢ်မုၢ် ခဲလၢာ် ထံၣ်အီၤ လၢအဟးထီၣ်, ဒီးသးဝံၣ်ထီၣ် ယွၤလီၤ. 10 ဒီးသ့ၣ်ညါထံအီၤ လၢအမ့ၢ် ပှၤလၢအဆ့ၣ်နီၤ ဃ့ တၢ်ဟ့ၣ်သးကညီၤ လၢတၢ်လုၢ်အဟံၣ် အပဲတရီ အဃံအလၤ အခီၣ်ထံးလီၤ. မ့ၢ်တၢ်မၤအသး အဃိ ဒီး, တၢ်လီၤလး လၢအမဲာ်ဒိၣ်မး, ဒီးပာ်အသး ကမၢကမၣ်လီၤ. 11 ဒီးအဝဲဒၣ် ဟံးဃာ် စီၤပ့းတရူး, ဒီးစီၤယိၤဟၣ် အဖၢမုၢ်ဒီး, ပှၤဂီၢ်မုၢ် ခဲလၢာ် ဟဲဃ့ၢ်ဖှိၣ် ဆူအအိၣ်, လၢတၢ်ဒုးခိၣ် ကိးဝဲ လၢၡလိၤမိၤ, ဒီး ကမၢကမၣ်ဝဲ တကူၢ်သ့ၣ်လီၤ. 12 ဒီးစီၤပ့းတရူး ထံၣ်တၢ်ဒီး, ကတိၤဆၢတၢ် လၢပှၤဂီၢ်မုၢ်န့ၣ်, ပှၤအံၣ်စရ့လးဖိသ့ၣ်ဧၢ, လၢတၢ်အံၤအဂ့ၢ်န့ၣ်, သု ကမၢကမၣ် ဘၣ်မနုၤလဲၣ်. သုကွၢ်ထံကွၢ်ဆးပှၤ, ဒ်ပဒုး ဟးထီၣ်က့ၤအီၤ လၢပစိပကမီၤ, ပတၢ်ယူးယီၣ်ယွၤဒၣ်ပဝဲအသိး ဘၣ်မနုၤလဲၣ်. 13 စီၤအၤဘြၤဟၣ် ဒီးစီၤအံၤစဲး ဒီးစီၤယၤကိာ် အကစၢ်, ပပၢ်သ့ၣ် အကစၢ်, လီၣ်ဖျါထီၣ် အခ့အပှၤ ယ့ၣ်ၡူး အလၤအကပီၤလီၤ. အဝဲဒၣ်န့ၣ် သုဟ့ၣ်လီၤကွံာ်, ဒီးသမၢအီၤ လၢစီၤပံၤလး အမဲာ်ညါ, ဖဲအစံၣ်ညီၣ် လၢအကပျၢ်အီၤလီၤ. 14 ဒီးသု သမၢ တၢ်စီတၢ်ဆှံ ဒီး တၢ်တီတၢ်လိၤ တဂၤန့ၣ်, ဒီးသုဃ့ လၢတၢ်ကဟ့ၣ်သု လၢပှၤမၤသံပှၤကညီ တဂၤလီၤ. 15 ဒီးသုမၤသံကွံာ် တၢ်မူ အခိၣ်, လၢယွၤ ဒုးဂဲၤဆၢထၢၣ်က့ၤဝဲ, ဒီးပကဲပဝဲ လၢပှၤအုၣ်အသး လၢအဂ့ၢ်လီၤ. 16 ဒီးတၢ်စူၢ်က့ၤနာ်က့ၤ အမံၤ သတးဒီး, အမံၤ မၤဆူၣ်ထီၣ်န့ၢ် ပှၤ လၢသုထံၣ်, ဒီးသုသ့ၣ်ညါအီၤ တဂၤအံၤ, အဂံၢ်အဘါလီၤ. မ့ၢ်မး တၢ်နာ် ဘၣ်ဃးဒီး အီၤန့ၣ်, ဒုးအိၣ်ဆူၣ်အိၣ်ချ့ ပှၤတဂၤအံၤ, လၢသုမဲာ်ညါ ခဲလၢာ်လီၤ. 17 ဒီးခဲကနံၣ်အံၤ, ဒီပုၢ်ဝဲၢ်သ့ၣ်ဧၢ, ယသ့ၣ်ညါ လၢသု တသ့ၣ်ညါဘၣ်ဒီး, သုမၤသုဝဲ, ဒီးသုပဒိၣ် ပပှၢ်သ့ၣ် ဒ်န့ၣ်သိး စ့ၢ်ကီး လီၤ. 18 တၢ် လၢယွၤ စံးပာ် လၢအဝံ ခဲလၢာ် အထးခိၣ်, လၢခရံာ် ဘၣ်ဒိးတၢ်န့ၣ်, မ့ၢ်အမၤ လၢထီၣ်ပှဲၤထီၣ်ဝဲ ဒ်န့ၣ်အသိးလီၤ. 19 မၤသးဒ်န့ၣ်ဒီး ဒ်သိး သုတၢ်ဒဲးဘး ကဘၣ် တၢ်တြူာ်ကွံာ်, ဒီးဒ်သိး တၢ်အခုၣ်တၢ်အမုာ် လၢကစၢ် အမဲာ်ညါ အကတီၢ် ကဘၣ်, 20 ဒီးဒ်သိး တၢ်ကမၢလီၤ ယ့ၣ်ၡူးခရံာ် လၢအဘၣ် တၢ်စံၣ်တဲၤတဲလီၤပာ် လၢသုဒီး, သ့ၣ်နီၣ်ပီၢ်ယၢ်လီၤက့ၤ သုသး, ဒီးဃၣ်လိၤက့ၤ သုသး တက့ၢ်. 21 အဝဲဒၣ်, တချုး တၢ်ခဲလၢာ် ဘၣ်တၢ်မၤက့ၤ အသးဒီး, မူခိၣ် ဘၣ်တူၢ်လိာ်အီၤ, ဒ်ယွၤ စံးပာ်ဝဲ လၢအဝံစီဆှံ အထးခိၣ် လၢပျၢၤ လၢကစၢၤလံၤလံၤ အသိးန့ၣ်လီၤ. 22 အဂ့ၢ်ဒ်အံၤ, စီၤမိၤၡ့ စံးဘၣ် ပပၢ်သ့ၣ် သပှၢ်တၢၢ်, ယွၤ သုကစၢ် ကဒုးဂဲၤဆၢထၢၣ်န့ၢ် သုဝံ တဂၤ, လၢသုဒီပုၢ်ဝဲၢ် အကျါ, ဒ်ယၤအံၤ အသိးလီၤ. အဝဲဒၣ်န့ၣ်, ဖဲဒၣ်အစံးဘၣ် သု တမံၤလၢ်လၢ်န့ၣ်, သုဘၣ်ဒိကနၣ်လီၤ. 23 ဒီးတၢ်ကမၤအသး လၢကယဲၢ် ပှၤလၢအတဒိကနၣ်ဘၣ် ဝံတဂၤန့ၣ် အကလုၢ်ဒီး, ကဘၣ် တၢ်မၤဟးဂီၤကွံာ်အီၤ လၢပှၤဂီၢ်မုၢ် အကျါလီၤ. 24 ဒီး ကယဲၢ် ဝံသ့ၣ်တဖၣ် လၢစီၤၡမူၤအ့လး လံၤလံၤ, ဒီးပှၤ လၢခံ လၢလာ် လၢအကတိၤတၢ် ခဲလၢာ်န့ၣ်, မ့ၢ်အစံးပာ်တၢ် လၢမုၢ်နံၤတဖၣ်အံၤ အဂ့ၢ်လီၤ. 25 သုဝဲဒၣ်အံၤ, သုမ့ၢ်ဝံသ့ၣ်တဖၣ် အဖိခွါ, ဘၣ်ဃးဒီး တၢ်အၢၣ်လီၤအီလီၤ လၢယွၤ ဟ့ၣ် လၢပပၢ်သ့ၣ်, ဖဲအစံးဘၣ် စီၤအၤဘြၤဟၣ်, ကယဲၢ် ပှၤကညီအကလုာ်ကလုာ် လၢဟီၣ်ခိၣ်ချၢန့ၣ်, ကဘၣ် တၢ်ဆိၣ်ဂ့ၤ လၢနချံနသၣ်န့ၣ်လီၤ. 26 ယွၤ ဒုးဂဲၤဆၢထၢၣ်က့ၤ အခ့အပှၤ ဒီးမၢ အလဲၤဆိ ဆူသုအိၣ်, ဒ်သိး ကဆိၣ်ဂ့ၤသု လၢတၢ်ဘိးကဒါက့ၤသု လၢသုတၢ်ဒဲးဘး အပူၤ စုာ်စုာ်န့ၣ်လီၤ.


ပှၤတၢ်မၢဖိအမၤတၢ်. Acts 4

1 အဝဲသ့ၣ် စံးဘၣ်တဲဘၣ် ပှၤဂီၢ်မုၢ် အဖၢမုၢ်ဒီး, ပှၤလုၢ်တၢ်အဒိၣ်တဖၣ်, ဒီးတၢ်လုၢ်ဟံၣ်အသုးဖိ အခိၣ်တဂၤ, ဒီးပှၤစၤဒူးကဲတဖၣ်, ဟဲဃီၤဝဲဆူ အအိၣ်လီၤ. 2 အဂ့ၢ်ဒ်အံၤ, အသးကိၢ်ထီၣ် လၢအသိၣ်က့ၤသီက့ၤ ပှၤဂီၢ်မုၢ်, ဒီး မၤဖျါထီၣ် လၢယ့ၣ်ၡူး အပူၤ, တၢ်ဂဲၤဆၢထၢၣ် လၢတၢ်သံ အဂ့ၢ်လီၤ. 3 ဒီးပာ် အစု လၢအလိၤ, ဒီးဒၢနုာ်အီၤ လၢဃိာ်ပူၤ, တုၤ မုၢ်ဆ့ၣ်ထီၣ်တနံၤလီၤ. အဂ့ၢ်ဒ်အံၤ, မ့ၢ်မုၢ်ဟါ တ့ၢ်လီၤ. 4 ဘၣ်ဆၣ်ဒီး ပှၤလၢအနၢ်ဟူ တၢ်အကလုၢ်အကထါန့ၣ် စူၢ်က့ၤနာ်က့ၤဝဲ အါဂၤ, ဒီးပိာ်ခွါ အတၢ်ဂံၢ် အိၣ် ယဲၢ်ကထိ ဃၣ်ဃၣ်လီၤ. 5 ဒီး လၢမုၢ်ဆ့ၣ်ထီၣ်တနံၤ တၢ်မၤအသး လၢအပဒိၣ်ပပှၢ်, ဒီးပှၤသူၣ်က့သးပှၢ်, ဒီးပှၤကွဲးလံာ်, 6 ဒီးပှၤလုၢ်တၢ်အခိၣ်, စီၤအၣ်နၣ်, ဒီးစီၤကၤယါဖၤ, ဒီးစီၤယိၤဟၣ်, ဒီး စီၤအလ့းစၣ်ဒြူး, ဒီး ကယဲၢ် ပှၤလုၢ်တၢ်အခိၣ် အဘူးအတံၢ်, အိၣ်ဖှိၣ်ရိဖှိၣ် လၢယရူၤၡလ့ၣ် အပူၤလီၤ. 7 ဒီးပာ်လီၤ အီၤ လၢတၢ်သးကံၢ်ပူၤ, ဒီးသံကွၢ်အီၤ, သုမၤ တၢ်အံၤ လၢမနုၤအစိအကမီၤ ဒီး လၢမတၤတဂၤ အမံၤအသၣ်လဲၣ်. 8 တုၤနုၤတစု, စီၤပ့းတရူး လၢထီၣ်ပှဲၤထီၣ် ဒီးသးစီဆှံ ဒီး စံးဘၣ်အီၤ, ပှၤဂီၢ်မုၢ် အပဒိၣ်ပပှၢ်, ဒီးသူၣ်က့သးပှၢ်သ့ၣ်ဧၢ, 9 တၢ်မၤအဂ့ၤတမံၤ လၢအဘၣ် ပှၤအက့အကွဲၣ် တဂၤ, လၢအဘျါက့ၤဝဲ ဒ်လဲၣ်ဒ်လဲၣ် အဂ့ၢ်န့ၣ်, ပမ့ၢ်ဘၣ် တၢ်သမံသမိး လၢမုၢ်မဆါ တနံၤအံၤဒီး, 10 သ့ၣ်ညါ သုဝဲ ခဲလၢာ်, ဒီး ကယဲၢ် အံၣ်စရ့လး အပှၤဂီၢ်မုၢ် ခဲလၢာ် တက့ၢ်. ပှၤနစၤရ့းဖိ ယ့ၣ်ၡူး လၢသုပျၤထီအီၤ လၢထူၣ်စုညါ အလိၤ, ဒီးယွၤ ဒုးဂဲၤဆၢထၢၣ်က့ၤအီၤ လၢတၢ်သံ တဂၤ အမံၤ သတးဒီး, အဝဲတဂၤအံၤ အိၣ်ဆူၣ်အိၣ်ချ့, ဒီးဆၢထၢၣ် လၢသုမဲာ်ညါအံၤလီၤ. 11 အဝဲဒၣ်မ့ၢ် လၢၢ်တဖျၢၣ် လၢပှၤသူၣ်ဟံၣ်, သုဝဲသ့ၣ်အံၤ, သုပာ်အီၤ လၢတၢ်နီတမံၤဘၣ်, ဘၣ်ဆၣ်ဒီး ကဲထီၣ် လၢဟံၣ်အသနၢၣ် အခိၣ်လီၤ. . 12 ဒီးတၢ်အုၣ်က့ၤခီၣ်က့ၤ လၢပှၤဂၤ အပူၤန့ၣ်, တအိၣ်ဘၣ် နီတဂၤဘၣ်. အဂ့ၢ်ဒ်အံၤ, မံၤ အဂုၤအဂၤ လၢပှၤကညီ အကျါ, လၢမူခိၣ် အဖီလာ်, တၢ်တဟ့ၣ်ဘၣ်ပဝဲ လၢပဘၣ် တုၤ လၢတၢ်အုၣ်က့ၤခီၣ်က့ၤ လၢအပူၤ နီတမံၤဘၣ်. 13 ဒီးတုၤ အဝဲသ့ၣ် ထံၣ် လၢစီၤပ့းတရူး ဒီးစီၤယိၤဟၣ် အသးခူတလ့ၢ်, ဒီးသ့ၣ်ညါ လၢအမ့ၢ် ပှၤတသ့ဘၣ်လံာ်, ဒီးပှၤတမၤလိဘၣ်တၢ်ဘၣ်ဒီး, ကမၢကမၣ်ဝဲလီၤ. ဒီးသ့ၣ်ညါထံ လၢအဝဲသ့ၣ် မ့ၢ် ပှၤအိၣ်တ့ၢ် ဒီးယ့ၣ်ၡူးလီၤ. 14 ဒီး ထံၣ် ပှၤ လၢအဘျါက့ၤဝဲ တဂၤ, အိၣ်ဆၢထၢၣ် ဒီးအီၤ သတးဒီး, ကတိၤတြီတၢ် အလီၢ်တအိၣ်ဘၣ်. 15 ဘၣ်ဆၣ်ဒီး မၤလိာ်ဝဲ လၢအကဟးထီၣ် လၢပှၤကူၣ်လိာ်တၢ်အအိၣ် ဆူခိ ဝံၤဒီး, ကတိၤလိာ်အသး, 16 ဒီးစံးဝဲဒၣ်, ပှၤတဖၣ်အံၤ ပကမၤအီၤ ဒ်လဲၣ်. အဂ့ၢ်ဒ်အံၤ, လၢတၢ်လီၤလးနီၢ်နီၢ် တမံၤမၤလံအသး လၢအီၤန့ၣ်, အိၣ်ဖျါဝဲ လၢပှၤအိၣ်ဝဲဆိးဝဲ လၢယရူၤၡလ့ၣ် အပူၤ ခဲလၢာ် အမဲာ်ညါ, ဒီးပသမၢ တသ့ဘၣ်လီၤ. 17 ဘၣ်ဆၣ်ဒီး ဒ်သိး တၢ်န့ၣ် သုတဟူထီသါလီၤဒံး လၢပှၤဂီၢ်မုၢ် အကျါ တဂ့ၤဒီး, ပကမၤလိာ်အီၤ လၢတၢ်ကတိၤမၤပျံၤန့ၣ်, ဒ်သိး အသု တကတိၤဘၣ် တၢ် လၢပှၤတဂၤအံၤ အမံၤ, လၢပှၤနီတဂၤ တဂ့ၤလီၤ. 18 ဒီးကိးက့ၤ အီၤ, ဒီးဒ်သိး အသု တစံၣ်တဲၤတဲလီၤ ဒီးသိၣ်က့ၤသီက့ၤတၢ် လၢယ့ၣ်ၡူး အမံၤ လ့ၤတက့ၤ တဂ့ၤဒီး, မၤလိာ်ဝဲလီၤ. 19 ဒီးစီၤပ့းတရူး ဒီးစီၤယိၤဟၣ် ကတိၤဆၢတၢ်, ဒီး စံးဘၣ်အီၤ, ပဒိကနၣ် သုကလုၢ် အါန့ၢ် ပဒိကနၣ် ယွၤအကလုၢ် လၢယွၤအမဲာ်ညါ, မ့ၢ်အတီတတီလဲၣ်န့ၣ်, စံၣ်ညီၣ် သုဝဲ တက့ၢ်. 20 အဂ့ၢ်ဒ်အံၤ, တၢ် လၢပထံၣ်, ဒီးတၢ် လၢပနၢ်ဟူန့ၣ်, ပတကတိၤဘၣ်ဒီး, ပအိၣ် တသ့ဘၣ်. 21 ဒီးသိၣ်ဃီၣ်အီၤ အလီၢ် တထံၣ်ဘၣ်ဝဲ လၢပှၤဂီၢ်မုၢ် အဃိဒီး, ကတိၤအါထီၣ် တၢ်မၤပျံၤအီၤ ဝံၤဒီး, ပျၢ်အီၤလီၤ. အဂ့ၢ်ဒ်အံၤ, လၢတၢ်မၤသး အဃိန့ၣ်, ပှၤဂီၢ်မုၢ် စံးထီၣ်ပတြၢၤ ယွၤ ခဲလၢာ်လီၤ. 22 အဂ့ၢ်ဒ်အံၤ, ပှၤလၢအဘၣ် တၢ်မၤဘျါက့ၤလီၤလး တဂၤန့ၣ်, အသးပှၢ်တ့ၢ်ဝဲ အနံၣ် လွံၢ်ဆံ အဘျဲၣ်လီၤ. 23 ဒီးအဝဲသ့ၣ် ထူၣ်ဖျဲးဝဲ ဝံၤဒီး, က့ၤဆူအပှၤဒၣ်ဝဲ အအိၣ်, ဒီးဖဲဒၣ် ပှၤလုၢ်တၢ်အခိၣ်, ဒီးပှၤသူၣ်က့သးပှၢ်တဖၣ် စံးဝဲန့ၣ်, အဝဲသ့ၣ် စံၣ်တဲၤတဲလီၤက့ၤ လၢအီၤလီၤ. 24 ဒီးတုၤ အဝဲသ့ၣ် နၢ်ဟူ ဒီး, ဘါထုကဖၣ် ယွၤ လၢအသး တဖျၢၣ်ဃီ ဒီးစံးဝဲဒၣ်, ကစၢ်ဧၢ, နဲဒၣ်အံၤ နမ့ၢ်ယွၤ လၢအတ့ မူခိၣ်, ဟီၣ်ခိၣ်, ဒီးပီၣ်လဲၣ်, ဒီးတၢ်အိၣ်လၢအပူၤ ခဲလၢာ် လီၤ. 25 နစံး လၢနခ့နပှၤ စီၤဒၤဝံး အထးခိၣ်. ဘၣ်မနုၤ လၢပှၤအကလုာ်တဖၣ် ကလာ်ထီၣ်, ဒီးပှၤဂီၢ်မုၢ် ကူၣ်ထီၣ်ဖးလီၤ တၢ်ကလီကလီလဲၣ်. 26 ဟီၣ်ခိၣ် အစီၤပၤတဖၣ် ပာ်ဆၢထၢၣ်အသး, ဒီးပဒိၣ်ပပှၢ်တဖၣ် အိၣ်ဖှိၣ်ရိဖှိၣ် တပူၤဃီ ထီဒါယွၤ, ဒီးအခရံာ်န့ၣ်လီၤ. . 27 အဂ့ၢ်ဒ်အံၤ, စီၤဟ့ၤရိာ်, ဒီးစီၤပီၣ်တံၤပံၤလး, ဒီးပှၤကလုာ်တဖၣ်, ဒီးပှၤအံၣ်စရ့လးဖိသ့ၣ်တဖၣ်န့ၣ် အိၣ်ဖှိၣ်ရိဖှိၣ်ဝဲ နီၢ်နီၢ် လၢဝ့ၢ်တဖျၢၣ်အံၤ အပူၤ, ထီဒါ ပှၤ လၢနဖှူ အီၤ, နခ့နပှၤ စီဆှံ ယ့ၣ်ၡူး, 28 ဒ်သိး အကမၤအီၤ ဖဲဒၣ်နစု, ဒီးနတၢ်ကူၣ်စံၣ်ညီၣ်ပာ် လၢအကမၤဝဲတဖၣ်န့ၣ်လီၤ. 29 ဒီးခဲကနံၣ်အံၤ, ကစၢ်ဧၢ, အဝဲသ့ၣ် အတၢ်ကတိၤမၤပျံၤ တၢ်န့ၣ်, ကွၢ်တက့ၢ်. မ့ၢ်နယူာ်ထီၣ် နစု ဒ်သိး နကမၤဘျါက့ၤ တၢ်ဆူးတၢ်ဆါ, ဒီးဒုးမၤ တၢ်ပနီၣ်လီၤလး, 30 ဒီးတၢ်လီၤလိၢ်လီၤလး လၢနခ့နပှၤစီဆှံ, ယ့ၣ်ၡူးအမံၤ သတးဒီး, ဒုးစံၣ်တဲၤတဲလီၤ နခ့နပှၤ လၢနကလုၢ်နကထါ, အိၣ်ဒီး အသးခူတလ့ၢ် တက့ၢ်. 31 ဒီးဘါထုကဖၣ်တၢ် အဖၢမုၢ်ဒီး, အအိၣ်ဖှိၣ်ရိဖှိၣ် အလီၢ်န့ၣ် ဟူးဝးဝဲ, ဒီးပှၤခဲလၢာ် လၢထီၣ်ပှဲၤထီၣ် ဒီးသးစီဆှံ ဒီးစံၣ်တဲၤတဲလီၤ ယွၤအကလုၢ်အကထါ လၢအသးခူတလ့ၢ်လီၤ. 32 ဒီးပှၤဂီၢ်မုၢ် လၢအစူၢ်က့ၤနာ်က့ၤတဖၣ်န့ၣ်, အိၣ်ဒီး အသူၣ်တဖျၢၣ်ဃီ အသးတဖျၢၣ်ဃီ, ဒီးတစံးဘၣ် လၢအစုလီၢ်အခီၣ်ခိၣ် မ့ၢ်အတၢ်ဒၣ်ဝဲ နီတဂၤဘၣ်. မ့မ့ၢ်အတၢ်ခဲလၢာ်န့ၣ် ပာ်ဃုာ်ဝဲ တပူၤဃီလီၤ. 33 ဒီးပှၤတၢ်မၢဖိ အိၣ်ဒီး အစိဒိၣ်အကမီၤဒိၣ် ဒီးအုၣ်အသး လၢကစၢ် ယ့ၣ်ၡူး ဂဲၤဆၢထၢၣ်က့ၤ အဂ့ၢ်, ဒီးတၢ်ဘျုးတၢ်ဖှိၣ် ဒိၣ်မး အိၣ်လၢအဝဲသ့ၣ် ခဲလၢာ် အလိၤလီၤ. 34 အဂ့ၢ်ဒ်အံၤ, ပှၤဘၣ်ဖှီၣ်ဘၣ်ယာ် တအိၣ်ဘၣ် လၢအကျါ နီတဂၤဘၣ်. အဂ့ၢ်ဒ်အံၤ, ဖဲဒၣ် ပှၤအိၣ်ဒီး ဟီၣ်ခိၣ်အကဝီၤ မ့ၢ်ဂ့ၤ, ဟံၣ်ဧိၤဃီဧိၤ မ့ၢ်ဂ့ၤ, ဆါကွံာ်ဝဲ, ဒီးဟဲစိာ်တၢ် လၢအဆါကွံာ်ဝဲ အပှ့ၤ, 35 ဒီးပာ်လီၤဝဲ လၢပှၤတၢ်မၢဖိတဖၣ် အခီၣ်ထံးလီၤ. ဒီးဒ်ပှၤ ဂ့ၤန့ၢ် ဘၣ်တၢ်အလီၢ် အိၣ်ဝဲ အသိးန့ၣ်, တၢ်နီၤဟ့ၣ်ဝဲ စုာ်စုာ် လီၤ. 36 ဒီးစီၤယိၤစ့ၣ်, လၢပှၤမၢတၢ်ဖိတဖၣ် ကိးက့ၤ အမံၤသီ လၢစီၤဘၢ်နါဘၤ (အခီပညီမ့ၢ် ပှၤမၤမုာ်တၢ်ဖိ), ပှၤလ့ၤဝံဖိ, ပှၤကူပြူးဖိတဂၤန့ၣ်, 37 အိၣ်ဒီး စံၣ်ဧိၤပှဲၤဧိၤ, ဒီးဆါကွံာ်ဝဲ, ဒီးဟဲစိာ် အပှ့ၤ, ဒီးပာ်လီၤ လၢပှၤတၢ်မၢဖိတဖၣ် အခီၣ်ထံးလီၤ.


ပှၤတၢ်မၢဖိအမၤတၢ်. Acts 5

1 ဒီးမတၤတဂၤ, အမံၤ စီၤအနၤနံ, ဒီးအမါ နီၢ်စးဖံးရး, ဆါကွံာ် အစုလီၢ်အခီၣ်ခိၣ်, 2 ဒီးအပှ့ၤန့ၣ် ဟံးန့ၢ် လၢအဂီၢ်ဒၣ်ဝဲ တနီၤ ဒီးဟဲစိာ် တနီၤ, ဒီးပာ်ဝဲ လၢပှၤတၢ်မၢဖိတဖၣ် အခီၣ်ထံးလီၤ. ဒီးအမါ သ့ၣ်ညါဝဲ စ့ၢ်ကီး လီၤ. 3 ဒီး စီၤပ့းတရူး စံးဝဲဒၣ်, စီၤအနၤနံဧၢ, ဒ်သိး နကကတိၤကဘျံးကဘျၣ်တၢ် လၢသးစီဆှံ, ဒီးဟံးန့ၢ် ဟီၣ်ခိၣ်အကဝီၤ အပှ့ၤ လၢနဂီၢ်ဒၣ်နဲ တနီၤန့ၣ်, မ့ၢ်မုၣ်ကီၤလံၢ် မၤပှဲၤထီၣ် နသး, ဘၣ်မနုၤလဲၣ်. 4 ဖဲအအိၣ်ဒီးနၤန့ၣ်, မ့ၢ်နတၢ်ဒၣ်နဲ တမ့ၢ်ဘၣ်ဧါ. ဒီး လၢနဆါကွံာ်အီၤန့ၣ်မ့ၢ် အအိၣ် လၢနစိနကမီၤဒၣ်နဲ အပူၤ, တမ့ၢ်ဘၣ်ဧါ. နကူၣ်ထီၣ်ဖးလီၤ တၢ်အံၤ လၢနသးကံၢ်ပူၤ ဘၣ်မနုၤလဲၣ်. တမ့ၢ်ဘၣ် နကတိၤ ကဘျံးကဘျၣ်တၢ် လၢပှၤကညီဘၣ်. မ့ၢ် လၢယွၤလီၤ. 5 ဒီးစီၤအနၤနံ နၢ်ဟူ တၢ်ကတိၤန့ၣ် ဒီး, လီၤဃံၤဝဲ, ဒီးအသး ဟးထီၣ်ကွံာ်ဝဲလီၤ. ဒီးပှၤ လၢအနၢ်ဟူတၢ်တဖၣ်အံၤ, ဘၣ်ပျံၤဘၣ်ဖုး ဒိၣ်မးလီၤ. 6 ဒီးပှၤဖိၣ်သၣ်ခွါတဖၣ် ဂဲၤဆၢထၢၣ် ဒီးဘိၣ်ထီၣ်အီၤ, ဒီးလဲၤစိာ်ခူၣ်လီၤကွံာ်အီၤလီၤ. 7 ဒီးတၢ်မၤအသး လၢသၢနၣ်ရံၣ် ဃၣ်ဃၣ် ပူၤကွံာ်ဒီး, အမါ တသ့ၣ်ညါဘၣ် တၢ်မၤအသးန့ၣ်, ဒီးဟဲနုာ်ဝဲလီၤ. 8 ဒီးစီၤပ့းတရူး ကတိၤဆၢအီၤ, သုဆါကွံာ် ဟီၣ်ခိၣ် အကဝီၤန့ၢ် ထဲအံၤဧါ. စံးဘၣ်ယၤ တက့ၢ်. ဒီးစံးဝဲဒၣ်, မ့ၢ်လံ, ထဲန့ၣ်လီၤ. 9 ဒီးစီၤပ့းတရူး စံးဘၣ်အီၤ, သုပာ် သုသးတဖျၢၣ်ဃီ ဒ်သိး သုကလ့ပစီ ယွၤအသး ဘၣ်မနုၤလဲၣ်. ကွၢ်ကွၢ်, ပှၤလၢအလဲၤခူၣ်လီၤကွံာ် နဝၤန့ၣ်, အခီၣ် အိၣ်လၢတြဲၤ အခီၣ်ထံး, ဒီးကလဲၤစိာ်ကွံာ်နၤလီၤ. 10 ဒီးလီၤဃံၤဝဲ တကီၢ်ခါ လၢအခီၣ်ထံး, ဒီးအသး ဟးထီၣ်ကွံာ်ဝဲလီၤ. ဒီးပှၤဖိၣ်သၣ်ခွါန့ၣ် ဟဲနုာ် ဒီးထံၣ်ဝဲ လၢအသံ, ဒီးလဲၤစိာ်ခူၣ်လီၤကွံာ်အီၤ လၢအဝၤအဃၢၤလီၤ. 11 ဒီးတၢ်အိၣ်ဖှိၣ် ခဲလၢာ်, ဒီး ကယဲၢ် ပှၤလၢအနၢ်ဟူ တၢ်မၤအသးတဖၣ်န့ၣ်, ဘၣ်ပျံၤဘၣ်ဖုးဒိၣ်မးလီၤ. 12 ဒီးတၢ်ပနီၣ်လီၤလးဒီး တၢ်လီၤလိၢ်လီၤလး အါမး, မၤအသး လၢပှၤတၢ်မၢဖိတဖၣ် အစုပူၤ, လၢပှၤဂီၢ်မုၢ်အကျါ လီၤ. ဒီးအဝဲသ့ၣ် အိၣ်ဒီး အသးတဖျၢၣ်ဃီ လၢစီၤၡလိၤမိၤ အတၢ်ဒုးခိၣ် အပူၤ ခဲလၢာ်လီၤ. 13 ဒီးပှၤဂၤတဖၣ်န့ၣ် ဘျုးအသး ဒီးအီၤ တဘူၣ်ဘၣ် နီတဂၤဘၣ်. မ့မ့ၢ် ပှၤဂီၢ်မုၢ် ပာ်ဒိၣ်ပာ်ထီအီၤလီၤ. 14 ဒီးပှၤစူၢ်က့ၤနာ်က့ၤ ဂီၢ်မုၢ် ဒီးမုၣ် ဒီးခွါန့ၣ်, ဘၣ်ပာ်ဖှိၣ်အသး ဒီးအီၤ လၢပကစၢ် အပူၤ, အါန့ၢ်အန့ၣ် တက့ၢ်လီၤ. 15 မၤသးဒ်န့ၣ်ဒီး ပှၤဟဲစိာ်ပှၤဘၣ်ဆူးဘၣ်ဆါတဖၣ် ဆူကျဲပူၤ, ဒီးပာ်လီၤအီၤ လၢအလီၢ်မံခး, ဒီးအလီၢ်မံဖိ အဖီခိၣ်, ဒ်သိး စီၤပ့းတရူး လဲၤတၢ်ဒီး, အကဒု ကဘၣ်အီၤ သ့ၣ်သ့ၣ်လီၤ. 16 ဒီးပှၤဂီၢ်မုၢ် ဟဲစိာ် ပှၤ ဘၣ်ဆူးဘၣ်ဆါ, ဒီးပှၤ လၢတၢ်နါ အိၣ်လၢအလိၤတဖၣ်, လၢဝ့ၢ် အိၣ်ဝးတရံး ယရူၤၡလ့ၣ်လီၤ. ဒီးဘၣ်တၢ်မၤဘျါက့ၤအီၤ ခဲလၢာ်လီၤ. 17 ဒီးပှၤလုၢ်တၢ်အခိၣ်, ဒီးပှၤအိၣ်လၢအသိး ခဲလၢာ်, လၢအမ့ၢ် ပှၤစးဒူၤကဲစု တလီၤဃုာ်ဖိန့ၣ် ဂဲၤဆၢထၢၣ် လၢပှဲၤဒီး အသးထီၣ်ဆူၣ်, 18 ဒီးပာ်အစု လၢပှၤတၢ်မၢဖိ အလိၤ, ဒီးဒၢနုာ်အီၤ လၢပှၤဂီၢ်မုၢ် အဃိာ်ပူၤလီၤ. 19 ဘၣ်ဆၣ်ဒီး ယွၤအကလူးတဂၤ အိးထီၣ်ဃိာ် အတြဲၤ လၢမုၢ်နၤ, ဒီးဆှၢထီၣ်ကွံာ်အီၤ ဒီးစံးဝဲဒၣ်, 20 လဲၤဆၢထၢၣ် လၢတၢ်လုၢ် အဟံၣ်ပူၤ, ဒီးစံၣ်တဲၤတဲလီၤ ပှၤဂီၢ်မုၢ် လၢတၢ်မူ အကလုၢ်အကထါအံၤ ခဲလၢာ် တက့ၢ်. 21 ဒီးအဝဲသ့ၣ် နၢ်ဟူတၢ် ဒီး လဲၤနုာ်ဆူ တၢ်လုၢ် အဟံၣ်ပူၤ လၢဂီၤဂီၤ, ဒီးသိၣ်က့ၤသီက့ၤတၢ်လီၤ. မ့မ့ၢ် ပှၤလုၢ်တၢ်အခိၣ်, ဒီးပှၤ အိၣ်ဒီးအီၤတဖၣ် ဟဲဝဲ ဝံၤဒီး, ကိးဖှိၣ် ပှၤကူၣ်လိာ်တၢ်, ဒီးပှၤအံၣ်စရ့လးဖိ အသူၣ်က့သးပှၢ် ခဲလၢာ်, ဒီးမၢ ပှၤလဲၤဆူဃိာ်ပူၤ, ဒ်သိး အကဟဲစိာ်အီၤ ဆူအအိၣ်လီၤ. 22 ဒီးတၢ်အခိၣ်တဖၣ် လဲၤဝဲ, ဒီးတထံၣ်န့ၢ်ဘၣ် အီၤ လၢဃိာ်ပူၤဘၣ်. ဒီးဟဲက့ၤတဲဖျါထီၣ်ဝဲ, 23 ဒီးစံးဝဲဒၣ်, မ့ၢ်မး ပထံၣ် ဃိာ်ပူၤကးတံာ်ဃာ် အသးခၢၣ်တနၢၢ်, ဒီးပှၤပၢၤတၢ်တဖၣ် အိၣ်ဆၢထၢၣ် လၢတြဲၤ အခီၣ်ထံးလီၤ. ဘၣ်ဆၣ်ဒီး တုၤ ပအိးထီၣ်ဒီး, ပတထံၣ်န့ၢ်ဘၣ် ပှၤ လၢအပူၤ နီတဂၤဘၣ်. 24 ဒီးပှၤလုၢ်တၢ်အခိၣ်န့ၣ်, ဒီးတၢ်လုၢ်အဟံၣ်အသုးဖိအခိၣ်, ဒီးပှၤလုၢ်တၢ်အဒိၣ်တဖၣ်, တုၤအနၢ်ဟူ တၢ်ကတိၤန့ၣ် ဒီး, အသးဒ့ဒီ လၢအဝဲသ့ၣ် အဂ့ၢ် လၢတၢ်အံၤ ကကဲထီၣ်ဝဲ လၢမနုၤမနုၤ အဂ့ၢ်လီၤ. 25 ဒီးမတၤတဂၤ ဟဲ စံးဘၣ်အီၤ, ကွၢ်ကွၢ်, ပှၤလၢသုပာ် အီၤ လၢဃိာ်ပူၤတဖၣ်န့ၣ်, အိၣ်ဆၢထၢၣ် လၢတၢ်လုၢ် အဟံၣ်ပူၤ, ဒီးသိၣ်က့ၤသီက့ၤ ပှၤဂီၢ်မုၢ်လီၤ. 26 တုၤနုၤတစု သုးဖိအခိၣ်, ဒီးတၢ်အခိၣ်တဖၣ်န့ၣ်မ့ၢ် အပျံၤ ပှၤဂီၢ်မုၢ် အဃိဒီး, ဒ်သိးအသု တကွံာ်အီၤ လၢလၢၢ် တဂ့ၤဒီး, တမၤဆူၣ်ဘၣ်ဒီး, လဲၤဝဲ ဒီးဟဲက့ၤဆှၢအီၤလီၤ. 27 ဒီးဟဲက့ၤဆှၢအီၤ, ဒီးပာ်လီၤအီၤ လၢပှၤသးပှၢ် အအိၣ်ဖှိၣ် အပူၤလီၤ. ဒီးပှၤလုၢ်တၢ်အခိၣ် သံကွၢ်အီၤ, 28 ဒီးစံးဝဲဒၣ်, ဒ်သိး သုသု တသိၣ်က့ၤသီက့ၤတၢ် လၢတၢ်အမံၤအံၤ တဂ့ၤဒီး, ပမၤလိာ်သု သပှၢ်ပှၢ်, တမ့ၢ်ဘၣ်ဧါ. ဒီးကွၢ်ကွၢ်, သုမၤပှဲၤထီၣ် ယရူၤၡလ့ၣ် လၢသုသိၣ်တၢ်သီတၢ်, ဒီးသုပာ်သုသး လၢသုကဒုးဘၣ် ပှၤကညီ တဂၤအံၤ အသွံၣ် လၢပလိၤလီၤ. 29 ဒီးစီၤပ့းတရူး ဒီးပှၤတၢ်မၢဖိတဖၣ်န့ၣ်, ကတိၤဆၢတၢ် ဒီးစံးဝဲဒၣ်, ပဘၣ်စူၢ် ယွၤ အါန့ၢ် ပစူၢ် ပှၤကညီ တက့ၢ် လီၤ. 30 ပပၢ်သ့ၣ် အကစၢ် ဒုးဂဲၤဆၢထၢၣ်က့ၤ ယ့ၣ်ၡူး လၢသုပျၤထီ မၤသံအီၤ လၢထူၣ် အလိၤလီၤ. 31 အဝဲဒၣ်န့ၣ်, ယွၤ ပာ်ထီၣ်ထီ လၢအစုထွဲဒၣ်ဝဲ, ဒ်သိး အကကဲထီၣ် ပှၤအခိၣ်, ဒီးပှၤအုၣ်က့ၤခီၣ်က့ၤတၢ်, ဒ်သိး အကဟ့ၣ် တၢ်ပီၢ်ယၢ်လီၤက့ၤအသး, ဒီးတၢ်ပျၢ်တၢ်ဒဲးဘး, လၢအံၣ်စရ့လးလီၤ. 32 ဒီးပဝဲဒၣ်အံၤ, ပမ့ၢ်အပှၤအုၣ်အသး လၢတၢ်န့ၣ်တဖၣ် အဂ့ၢ်လီၤ. ဒီးသးစီဆှံ လၢယွၤ ဟ့ၣ်လီၤ ပှၤ လၢအစူၢ်အီၤတဖၣ်န့ၣ်, မ့ၢ်တၢ်အုၣ်အသး စ့ၢ်ကီး လီၤ. 33 ဒီးအဝဲသ့ၣ် နၢ်ဟူတၢ် ဒီးအသး ဘၣ်ဘုးတဲာ်, ဒီးကူၣ်ဝဲ လၢအကမၤသံအီၤလီၤ. 34 ဒီးပှၤသိၣ်လိတၢ်သိၣ်တၢ်သီ, ပှၤဖၤရံၤၡဲ လၢပှၤဂီၢ်မုၢ် ခဲလၢာ် ယူးယီၣ်အီၤ, ကိးဝဲအမံၤ လၢစီၤကမၤလ့လး တဂၤ, ဂဲၤဆၢထၢၣ် လၢပှၤသးပှၢ် အတၢ်အိၣ်ဖှိၣ် အပူၤ, ဒီး မၤလိာ်ဝဲ ဒ်သိး ပှၤကဆှၢထီၣ် ပှၤတၢ်မၢဖိဆူခိ တစိၢ် လီၤ. 35 ဒီး စံးဘၣ်အီၤ, ပှၤအံၣ်စရ့လးဖိသ့ၣ်ဧၢ, သုမၤ ပှၤအံၤ ဒ်လဲၣ်ဒ်လဲၣ်န့ၣ်, ပလီၢ် သုသး တက့ၢ်. 36 အဂ့ၢ်ဒ်အံၤ, လၢအနံၤအသီအံၤ တချုး ဘၣ်ဒံးဘၣ်ဒီး, စီၤသူဒါ တဂၤ ဂဲၤဆၢထၢၣ်, ဒီးစံးဝဲဒၣ် လၢသါမ့ၢ်တၢ်, ဒီးပှၤလွံၢ်ကယၤ ဃၣ်ဃၣ် ဘျုးအသး ဒီးအီၤလီၤ. ဒီးသံဝဲ, ဒီးဖဲဒၣ် ပှၤလၢအစူၢ်က့ၤနာ်က့ၤအီၤ ခဲလၢာ်န့ၣ်, လီၤမုၢ်လီၤဖး, ဒီးတကဲထီၣ်ဘၣ် လၢတၢ်နီတမံၤဘၣ်. 37 တၢ်န့ၣ် အလီၢ်ခံဒီး, လၢပဆဲးလီၤပမံၤ အမုၢ်နံၤတဖၣ်, ပှၤကၤလံၤလါဖိ, စီၤယူဒၤ တဂၤ, ဂဲၤဆၢထၢၣ်ဝဲ, ဒီးလွဲန့ၢ် ပှၤဂီၢ်မုၢ်ဖးဒိၣ် ပိာ်ထီၣ် အခံလီၤ. ဒီးအဝဲန့ၣ် ဟးဂီၤ စ့ၢ်ကီး, ဒီးဖဲဒၣ် ပှၤလၢအစူၢ်က့ၤနာ်က့ၤအီၤန့ၣ်, လီၤပြံလီၤပြါဝဲ ခဲလၢာ်လီၤ. 38 ဒီးခဲကနံၣ်အံၤ ယစံးဘၣ်သု, ပှၤတဖၣ်အံၤ ဟးဆှဲး အီၤ, ဒီးကအိၣ်ဒၣ်ဝဲ တက့ၢ်. အဂ့ၢ်ဒ်အံၤ, တၢ်ကူၣ်တၢ်ဖး ဒီးတၢ်မၤအံၤ, မ့ၢ်ကဲထီၣ် လၢပှၤကညီဒီး, ကတုၤဒၣ်တၢ် လၢတၢ်ဟးဂီၤလီၤ. 39 ဘၣ်ဆၣ်ဒီးမ့ၢ် ဘၣ်ဃးဒီး ယွၤ ဒီး, သုမၤဟးဂီၤအီၤ တသ့ဘၣ်. ဒ်သိး သုသု တကဲထီၣ် ပှၤဒုးတၢ် ဒီးယွၤ တဂ့ၤဒီး, ပလီၢ် သုသး တက့ၢ်. 40 ဒီးဒိကနၣ် အကလုၢ် သတးဒီး, ကိးက့ၤ ပှၤတၢ်မၢဖိ ဒီး ဖျ့အီၤ, ဒီးမၤလိာ်အီၤ, ဒ်သိးအသု တစံၣ်တဲၤတဲလီၤတၢ် လၢယ့ၣ်ၡူးအမံၤ တဂ့ၤ, ဒီးပျၢ်ကွံာ်အီၤလီၤ. 41 မၤသးဒ်န့ၣ်ဒီး မ့ၢ်တၢ်ပာ်အီၤ လၢပှၤကြၢးဒိးတၢ်မဲာ်ဆှး လၢအမံၤ အဃိဒီး, အဝဲသ့ၣ် သူၣ်ခုသးခု, ဒီးဟးထီၣ်ကွံာ်ဝဲ လၢသူၣ်က့သးပှၢ် အတၢ်အိၣ်ဖှိၣ် အမဲာ်ညါလီၤ. 42 ဒီးတဆိတ့ၢ်ဘၣ်ဒီး, သိၣ်က့ၤသီက့ၤတၢ်, ဒီးစံၣ်တဲၤတဲလီၤ ယ့ၣ်ၡူးခရံာ် အဂ့ၢ် လၢတၢ်လုၢ် အဟံၣ်ပူၤ, ဒီးတဟံၣ်ဘၣ်တဟံၣ် တဟံၣ်ဘၣ်တဟံၣ်, ကိးမုၢ်နံၤဒဲးလီၤ.


ပှၤတၢ်မၢဖိအမၤတၢ်. Acts 6

1 လၢမုၢ်နံၤတဖၣ်န့ၣ် အပျဲၢ်အဘီၣ် အါထီၣ်, ဒီးပှၤကတိၤ ဟ့းလ့ၣ် အကျိာ် အပှၤမုၣ်ကမဲတဖၣ်, ဘၣ်တၢ်ကွၢ် ကပာ်အီၤ လၢကိးမုၢ်နံၤဒဲး အတၢ်လုၢ်အီၣ်လုၢ်အီ သတးဒီး, ကဒူးကဒ့ၣ်တၢ် လၢပှၤဧ့ၤဘြံၤဖိ အလိၤလီၤ. 2 ဒီးပှၤ တဆံခံဂၤန့ၣ် ကိးဖှိၣ် အပျဲၢ်အဘီၣ်ဂီၢ်မုၢ် ဒီးစံးဝဲဒၣ်, ပ လဲၤသဒၣ်ပဝဲ ယွၤအကလုၢ်အကထါ, ဒီးမၤ တၢ်အီၣ်တၢ်အီ အတၢ်န့ၣ် တဂ့ၤ တဘၣ်ဘၣ်. 3 မၤသးဒ်န့ၣ်ဒီး, ဒီပုၢ်ဝဲၢ်သ့ၣ်ဧၢ, ပှၤနွံဂၤ လၢအဘၣ် တၢ်အုၣ်အသး လၢအဂ့ၢ်, ဒီး ပှဲၤဝဲ ဒီးသးစီဆှံ, ဒီးတၢ်ကူၣ်သ့ကူၣ်ဘၣ် လၢသုကျါန့ၣ်, ဃုထၢ ဒ်သိး ပကပာ်ထီၣ်အီၤ လၢတၢ်မၤအံၤ အခိၣ် တက့ၢ်. 4 မ့မ့ၢ်ပဝဲဒၣ်အံၤ, ပကဘါထုကဖၣ်တၢ်, ဒီးမၤ တၢ်အကလုၢ်အကထါ အတၢ်မၤ တထံၣ်ဃီလီၤ. 5 ဒီးတၢ်ကတိၤန့ၣ် ဘၣ်ပှၤဂီၢ်မုၢ်အသး, ဒီးဃုထၢပှၤ ပှဲၤဝဲ ဒီးတၢ်နာ် ဒီးသးစီဆှံ, စီၤစတ့းဖၣ်, ဒီးစီၤဖံလံးပူး, ဒီးစီၤပြဃီၢ်, ဒီးစီၤနံၤကါနီၢ်, ဒီးစီၤတံမိၣ်, ဒီးစီၤပၢ်မ့းနး, ဒီးပှၤ လၢအနုာ်ဝဲ လၢပှၤယူဒၤဖိ အလုၢ်အလၢ်, ပှၤအၣ်တံၤအီာ်ဖိ တဂၤ, စီၤနံၤကလါသ့ၣ်တဖၣ်, 6 ဒီးပာ်လီၤအီၤ လၢပှၤတၢ်မၢဖိတဖၣ် အမဲာ်ညါ, ဒီးအဝဲသ့ၣ် ဘါထုကဖၣ်, ဒီးပာ်အစု လၢအလိၤလီၤ. 7 ဒီးယွၤအကလုၢ်အကထါ ဟူထီသါလီၤ, ဒီးအပျဲၢ်အဘီၣ် အါထီၣ် အါအါကလဲာ် လၢယရူၤၡလ့ၣ် အပူၤ, ဒီးပှၤလုၢ်တၢ်အဒိၣ် ဂီၢ်မုၢ်ဖးဒိၣ်, စူၢ်က့ၤနာ်က့ၤဝဲလီၤ. 8 ဒီးစီၤစတ့းဖၣ် လၢပှဲၤဒီး တၢ်စူၢ်တၢ်နာ်, ဒီးတၢ်စိတၢ်ကမီၤ ဒီး, မၤ တၢ်လီၤလိၢ်လီၤလး, ဒီးတၢ်ပနီၣ်လီၤလးဖးဒိၣ် လၢပှၤဂီၢ်မုၢ်အကျါလီၤ. 9 ဒီးပှၤဘၣ်ဃးဒီး ဘူၣ်ဘျီၣ်, ကိးဝဲ လၢပှၤလံၤဘ့ၣ်တံၣ်ဖိ, ဒီးပှၤကူၤရ့ၤန့ဖိ, ဒီးပှၤအလ့းစၣ်ဒြ့းဖိ, ဒီးပှၤကံၤလံၤကံဖိ, ဒီးပှၤအၤစံဖိသ့ၣ်တဖၣ်@မုန့ၣ်, ဂဲၤဆၢထၢၣ် ဒီးတဲးလိာ်ဃိလိာ်အသး ဒီးစီၤစတ့းဖၣ်လီၤ. 10 ဒီးအဝဲသ့ၣ် တြီဆၢ တၢ်ကူၣ်သ့, ဒီးသး လၢအကတိၤဝဲ လၢအီၤန့ၣ်, တသ့ဘၣ်. 11 တုၤနုၤတစု အဝဲသ့ၣ် မၢခူသူၣ် ပှၤအုၣ်အသး လၢအစံးဝဲဒၣ်, ပနၢ်ဟူ အကတိၤဒုၣ်ဒွဲၣ် စီၤမိၤၡ့ ဒီးယွၤလီၤ. 12 ဒီးသဆၣ်ထီၣ် ပှၤဂီၢ်မုၢ်, ဒီးပှၤသူၣ်က့သးပှၢ်, ဒီးပှၤကွဲးလံာ်သ့ၣ်တဖၣ် အခံ, ဒီးဟဲဃီၤဆူ အအိၣ်, ဒီးဟံးဃာ်အီၤ, ဒီးဆှၢအီၤ ဆူပှၤသးပှၢ် အတၢ်အိၣ်ဖှိၣ်, 13 ဒီးပာ်လီၤ ပှၤအုၣ်အသး ကဘျံးကဘျၣ်တဖၣ် လၢအစံးဝဲဒၣ်, ပှၤတဂၤအံၤ တဆိတ့ၢ်ဘၣ်ဒီး, ကတိၤဒုၣ်ဒွဲၣ် တၢ်အလီၢ်စီဆှံအံၤ, ဒီးတၢ်သိၣ်တၢ်သီလီၤ. 14 အဂ့ၢ်ဒ်အံၤ, ပနၢ်ဟူ အစံး လၢပှၤနစၤရ့းဖိ ယ့ၣ်ၡူး တဂၤအံၤ, ကမၤဟးဂီၤ တၢ်အလီၢ်အံၤ, ဒီးကလဲလိာ် အလုၢ်အလၢ် လၢစီၤမိၤၡ့ ဟ့ၣ်လီၤ ပှၤလီၤ. 15 ဒီး ကယဲၢ် ပှၤဆ့ၣ်နီၤ လၢပှၤသးပှၢ် အတၢ်အိၣ်ဖှိၣ်အပူၤတဖၣ်န့ၣ် ကွၢ်ထံအီၤ, ဒီးထံၣ် အမဲာ် လီၤဂာ် လၢမူခိၣ်ကလူးတဂၤ အမဲာ်လီၤ.


ပှၤတၢ်မၢဖိအမၤတၢ်. Acts 7

1 ဒီးပှၤလုၢ်တၢ်အခိၣ် စံးဝဲဒၣ်, တၢ်န့ၣ်တဖၣ်, မ့ၢ်အဒ်န့ၣ် ဧါ. 2 ဒီးအဝဲဒၣ်စံး, ပှၤဒီပုၢ်ဝဲၢ်သ့ၣ်, ဒီးပၢ်သ့ၣ်ဧၢ, ကနၣ် တက့ၢ်. လၢပပၢ် စီၤအၤဘြၤဟၣ် တချုး အိၣ်ဝဲဆိးဝဲ လၢဃၤရၣ်ဒီး, တၢ်လၤတၢ်ကပီၤ အကစၢ် လီၣ်ဖျါထီၣ်အသး လၢအီၤ လၢမ့းစပတၤမံ အပူၤ, 3 ဒီး စံးဘၣ်အီၤ, ဟးထီၣ်ကွံာ် လၢနထံနကီၢ်, ဒီး လၢနဘူးနတံၢ် အအိၣ်, ဒီးလဲၤဆူ ထံဆူကီၢ် လၢယကဒုးနဲၣ်နၤ တက့ၢ်. 4 တုၤနုၤတစု ဟးထီၣ်ကွံာ်ဝဲ လၢကီၢ်က့ၤစ့း, ဒီးလဲၤအိၣ်ဝဲဆိးဝဲ လၢဃၤရၣ်, ဒီးအပၢ် သံဝဲ အလီၢ်ခံ ဒီး, ဟးထီၣ်ဖဲန့ၣ် ဆူ ကီၢ် လၢသုအိၣ်သုဆိး လၢအပူၤ ခဲကနံၣ်အံၤလီၤ. 5 ဒီးတဟ့ၣ်လီၤဘၣ် အတၢ်န့ၢ်သါ လၢအပူၤ နီတမံၤဘၣ်. ထဲအခီၣ်ယီၢ်အလီၢ် တပူၤဧိၤ, တဟ့ၣ်ဘၣ်ဝဲဘၣ်. ဒီး လၢစီၤအၤဘြၤဟၣ် တချုး ထီၣ်ဖိဒံးဘၣ်န့ၣ်, စံးပာ်ဝဲ လၢအကဟ့ၣ်န့ၢ်သါအီၤ ဒီး အချံအသၣ် လၢအလီၢ်ခံလီၤ. 6 ဒီး ယွၤ စံးဝဲ ဒ်အံၤ, အချံအသၣ် ကအိၣ်တမှံၤ လၢတခီဘီမုၢ် အပူၤ, ဒီးကဘၣ် တၢ်မၢကဲကုၢ်အီၤ ဒီးတၢ်မၤအၢမၤနး အီၤ အနံၣ် လွံၢ်ကယၤလီၤ. 7 ဒီးယွၤ စံးဝဲဒၣ်, ပှၤတကလုာ် လၢအမၢကဲကုၢ်အီၤန့ၣ်, ယကစံၣ်ညီၣ်လီၤ. ဒီးတၢ်န့ၣ် အလီၢ်ခံ ဒီးအဝဲသ့ၣ် ကဟးထီၣ်, ဒီး ကမၤ ယတၢ် ဖဲအံၤလီၤ. 8 ဒီးဟ့ၣ်လီၤအီၤ လၢတၢ်ကူးတရံး အတၢ်အၢၣ်လီၤအီလီၤလီၤ. ဒီးဒ်န့ၣ်အသိး, စီၤအၤဘြၤဟၣ် ထီၣ်ဖိ စီၤအံၤစဲး, ဒီးကူးတရံးအီၤ လၢမုၢ်ဃိးနံၤတနံၤလီၤ. 9 ဒီးစီၤအံၤစဲး ထီၣ်ဖိ စီၤယၤကိာ်, ဒီးစီၤယၤကိာ် ထီၣ်ဖိ ပှၤတဆံခံဒူၣ် အပၢ်လီၤ. ဒီးပှၤတဆံခံဒူၣ် အပၢ်န့ၣ်, အသးက့ၣ်ဝဲ, ဒီးဆါကွံာ် စီၤယိၤသး ဆူ အဲၤကူပတူး အပူၤ, ဒီးယွၤ အိၣ်ဒီးအီၤ, 10 ဒီးမၤပူၤမၤဖျဲး အီၤ လၢအတၢ်နးတၢ်ဖှီၣ် ခဲလၢာ်, ဒီးဟ့ၣ်လီၤ အတၢ်ဘျုးတၢ်ဖှိၣ်, ဒီးအတၢ်ကူၣ်ဘၣ်ကူၣ်သ့ လၢအဲၤကူပတူး အစီၤပၤ ဖၤရိၤ အမဲာ်ညါ, ဒီးအဝဲဒၣ် ပာ်အီၤ လၢအဲၤကူပတူး အခိၣ်, ဒီးအဟံၣ် ဒီဖျၢၣ်ညါ အခိၣ်လီၤ. 11 ဒီးတၢ်သၣ်ဝံၤလီၤဒိ အိၣ်ထီၣ် လၢကီၢ်အဲၤကူပတူး အပူၤ, ဒီးကီၢ်ကနၤဧၣ် အပူၤ ဒီဒီကီၢ်ဒီဒီကီၢ်, ဒီးဘၣ်နးဘၣ်ဖှီၣ် ဒိၣ်မး, ဒီးပပၢ်သ့ၣ် တထံၣ်န့ၢ်ဘၣ် တၢ်အီၣ်တၢ်အီဘၣ်လီၤ. 12 ဒီးစီၤယၤကိာ် နၢ်ဟူ လၢဘုဧိၤဟုဧိၤ အိၣ်လၢကီၢ်အဲၤကူပတူး, ဒီးမၢပပၢ်သ့ၣ် လဲၤလီၤဆိဝဲလီၤ. 13 ဒီးပှဲၤထီၣ် ခံဘျီတဘျီန့ၣ်, စီၤယိၤသး လီၣ်ဖျါထီၣ်က့ၤအသး လၢအဒီပုၢ်ဝဲၢ်, ဒီးစီၤယိၤသး အဘူးအတံၢ် အိၣ်ဖျါထီၣ် လၢစီၤပၤ ဖၤရိၤလီၤ. 14 ဒီးစီၤယိၤသး မၢ ပှၤလဲၤကိးက့ၤ အပၢ် စီၤယၤကိာ်, ဒီး ကယဲၢ် ပှၤဒီဘူးဒီတံၢ် ဒီးအီၤ, နွံဆံယဲၢ်ဂၤ ခဲလၢာ်လီၤ. 15 ဒီးစီၤယၤကိာ် လဲၤလီၤဆူ အဲၤကူပတူး အပူၤ, ဒီး အကစၢ်ဒၣ်ဝဲ သံ, ဒီးပပၢ်သ့ၣ် စ့ၢ်ကီး လီၤ. 16 ဒီး ဘၣ်တၢ်လဲၤယိးအီၤဆူ ၡက့ၣ်, ဒီးတၢ်ပာ်အီၤ လၢတၢ်သွၣ်ခိၣ်အပူၤ, လၢစီၤအၤဘြၤဟၣ် ပှ့ၤ လၢစ့ လၢစီၤၡက့ၣ် အပၢ်, စီၤဃမိၢ် အဖိခွါတဖၣ် အစုပူၤလီၤ. 17 ဒီးတုၤ တၢ်စံးပာ်အကတီၢ် လၢယွၤ ဆိၣ်တၢ် ဒီးစီၤအၤဘြၤဟၣ် အိၣ်ဘူးထီၣ်ဒီး, ပှၤတဖၣ်န့ၣ် အါထီၣ်ဂီၢ်ထီၣ်, ဒီးဂုၤထီၣ်ပသီထီၣ် လၢအဲၤကူပတူး, 18 တုၤလီၤ လၢစီၤပၤ အဂၤတဂၤ ဂဲၤဆၢထၢၣ် လၢအတသ့ၣ်ညါဘၣ် စီၤယိၤသးန့ၣ်လီၤ. 19 အဝဲတဂၤ မၤ ပပှၤကလုာ်န့ၣ် ဒီးတၢ်ကူၣ်တၢ်ဆး, ဒီးမၤအၢမၤသီ ပပၢ်သ့ၣ်, ဒီးကွံာ်တ့ၢ်ကွံာ် အဖိအလံၤ, ဒ်သိး အသု တကဲထီၣ် တဂ့ၤလီၤ. 20 လၢအကတီၢ် ဖဲန့ၣ် ပှၤအက့ၢ်အဂီၤဂ့ၤ လၢယွၤအမဲာ်ညါ, စီၤမိၤၡ့ တဂၤ အိၣ်ဖျဲၣ်, ဒီးတၢ်လုၢ်အီၣ်အီၤ လၢအပၢ်အဟံၣ်ပူၤ သၢလါ လီၤ. 21 ဒီး လၢအဘၣ်ကွံာ်တ့ၢ်ကွံာ်န့ၣ်, ဖၤရိာ် အဖိမုၣ် ထုးထီၣ်အီၤ, ဒီးလုၢ်က့ၤအီၤ, ဒီးပာ်အီၤ လၢအဖိခွါဒၣ်ဝဲလီၤ. 22 ဒီးစီၤမိၤၡ့ မၤလိ ပှၤအဲၤကူပတူးဖိ အတၢ်ကူၣ်သ့ကူၣ်ဘၣ် ခဲလၢာ်, ဒီးအိၣ်ဒီး အစိအကမီၤ လၢအတၢ်ကတိၤ, ဒီး လၢအတၢ်မၤတဖၣ်လီၤ. 23 ဒီးတုၤ အသးပှဲၤထီၣ် အနံၣ် လွံၢ်ဆံဒီး, တၢ်လိၣ်ထီၣ် လၢအသး လၢအကလဲၤအိၣ်သကိး အဒီပုၢ်ဝဲၢ်, ပှၤအံၣ်စရ့လးဖိလီၤ. 24 ဒီးထံၣ် မတၤတဂၤ ဘၣ်တၢ်မၤအီၤ တတီတလိၤဘၣ်, ဒီးမၤစၢၤအီၤ, ဒီးမၤဆၢ တၢ်အၢ လၢပှၤ လၢအဘၣ် တၢ်မၤအၢအီၤ အဂီၢ်, ဒီးကျီကွံာ် ပှၤအဲၤကူပတူးဖိ တဂၤလီၤ. 25 ဒီးဆိကမိၣ်ဝဲ လၢအဒီပုၢ်ဝဲၢ်သ့ၣ်တဖၣ်န့ၣ်, အနၢ်ကပၢၢ် လၢယွၤကဟ့ၣ်လီၤ အတၢ်အုၣ်က့ၤခီၣ်က့ၤ, လၢသါစုပူၤလီၤ. ဘၣ်ဆၣ်ဒီး အဝဲသ့ၣ် အနၢ် တပၢၢ်ဘၣ်ဝဲဘၣ်. 26 ဒီးမုၢ်ဆ့ၣ်ထီၣ်တနံၤန့ၣ်, ပှၤထီဒါလိာ်အသး အဖၢမုၢ်ဒီး, အဝဲဒၣ် ဒုးနဲၣ်အသး လၢအီၤ, ဒီးသဆၣ်ထီၣ်အခံ ဒ်သိး အကဃူလိာ်ဖိးလိာ်ဝဲ, ဒီး စံးဝဲဒၣ်, ပှၤကညီသ့ၣ်ဧၢ, သုမ့ၢ် ဒီပုၢ်ဝဲၢ်လီၤ. ဘၣ်မနုၤ လၢသုမၤလိာ်သုသး လၢတၢ်တတီတလိၤဘၣ်လဲၣ်. 27 ဒီးပှၤ လၢအမၤ အဂိၤမီၣ် တတီတလိၤဘၣ် တဂၤန့ၣ်, ဆီၣ်ကွံာ်အီၤ ဒီးစံးဝဲဒၣ်, မ့ၢ်မတၤ ပာ်နၤ လၢပဒိၣ်ပပှၢ်, ဒီးပှၤစံၣ်ညီၣ်ကွီၢ် လၢပဖီခိၣ် တဂၤလဲၣ်. 28 ဒ်နမၤသံ ပှၤအဲၤကူပတူးဖိ မဟါ အသိးန့ၣ်မ့ၢ် နကမၤသံယၤ စ့ၢ်ကီးဧါ. 29 ဒီးစီၤမိၤၡ့ဟး ဃ့ၢ်ဝဲ လၢတၢ်ကတိၤအံၤ အဃိ, ဒီးလဲၤအိၣ်တမှံၤ လၢကီၢ်မံးဒယၣ်, ဒီး ထီၣ်ဖိ အဖိခွါ ခံဂၤ ဖဲန့ၣ်လီၤ. 30 ဒီး တုၤ အနံၣ် လွံၢ်ဆံ ပှဲၤထီၣ်ဒီး, ယွၤအကလူးတဂၤ လီၣ်ဖျါထီၣ်အသး လၢအီၤ လၢသ့ၣ်တၤဆှုၣ်သပှီၤ, လၢမ့ၣ်အူလၣ်ကျါ, လၢကစၢၢ် စံၤနါ အပှၢ်မုၢ်ကနၢလီၤ. 31 ဒီးတုၤ စီၤမိၤၡ့ ထံၣ်ဝဲန့ၣ် ဒီး, ကမၢကမၣ်ဝဲ လၢတၢ်အိၣ်ဖျါထီၣ်န့ၣ် အဃိ, ဒီးသုးဘူးဃီၤအသး ဒ်သိး အကကွၢ်ထံကွၢ်ဆး အဖၢမုၢ်ဒီး, ကစၢ်အကလုၢ် လီၤဘၣ်အီၤ, 32 ယဲဒၣ်အံၤ ယမ့ၢ်နပၢ်သ့ၣ် အကစၢ်, စီၤအၤဘြၤဟၣ် အကစၢ်, ဒီးစီၤအံၤစဲး အကစၢ်, ဒီးစီၤယၤကိာ် အကစၢ်လီၤ. ဒီးစီၤမိၤၡ့ ကနိးကစုာ်, ဒီးကွၢ်ဝဲ တဘူၣ်ဘၣ်လီၤ. 33 ဒီးကစၢ် စံးဘၣ်အီၤ, ဘီၣ်လီၤကွံာ် နခီၣ်ဖံး လၢနခီၣ်လိၤ တက့ၢ်. အဂ့ၢ်ဒ်အံၤ, တၢ်အလီၢ် လၢနယီၢ်လီၤန့ၣ်, မ့ၢ်ဟီၣ်ခိၣ်စီဆှံလီၤ. 34 ယခ့ယပှၤ ဘၣ်တၢ်မၤအၢမၤသီအီၤ လၢအဲၤကူပတူး အပူၤန့ၣ်, ထံၣ် ဒီးယထံၣ်လံ. ဒီးအကအုကစွါန့ၣ် ယ နၢ်ဟူလံ, ဒီးယဟဲလီၤ ဒ်သိး ယကမၤပူၤဖျဲးအီၤလီၤ. ဒီးခဲကနံၣ်အံၤ ဟဲဃီၤ, ယကမၢ နလဲၤဆူ အဲၤကူပတူး အပူၤလီၤ. 35 တၢ် လၢစီၤမိၤၡ့ တဂၤန့ၣ်, လၢပှၤညိကွံာ်အီၤ ဒီးစံးဝဲဒၣ်, မ့ၢ်မတၤ ပာ်နၤ လၢပဒိၣ်ပပှၢ်, ဒီးပှၤစံၣ်ညီၣ်ကွီၢ် တဂၤလဲၣ်န့ၣ်, ယွၤ မၢလီၤအီၤ ဒ်သိး အကကဲ ပဒိၣ် ဒီးပှၤအုၣ်က့ၤခီၣ်က့ၤတၢ်, လၢကလူး လၢအအိၣ်ဖျါထီၣ် လၢအီၤ လၢသ့ၣ်တၤဆှုၣ်သပှီၤ အပူၤ တဂၤ, အစုပူၤလီၤ. 36 ဒီးအဝဲဒၣ် ဆှၢထီၣ်အီၤ, ဒီးမၤ တၢ်လီၤလိၢ်လီၤလး, ဒီးတၢ်ပနီၣ်လီၤလး လၢကီၢ်အဲၤကူပတူး အပူၤ, ဒီး လၢပီၣ်လဲၣ်ဂီၤ, ဒီး လၢပှၢ်မုၢ်ကနၢ အနံၣ်လွံၢ်ဆံလီၤ. 37 အအံၤမ့ၢ် စီၤမိၤၡ့ တဂၤ လၢအစံးဘၣ် ပှၤအံၣ်စရ့လးဖိ, ကစၢ်ယွၤ ကဒုးဂဲၤဆၢထၢၣ်န့ၢ် သု ဝံတဂၤ လၢသုဒီပုၢ်ဝဲၢ် အကျါ, ဒ်ယၤအံၤ အသိးလီၤ. အဝဲဒၣ်န့ၣ်, သုဘၣ်ဒိကနၣ် အကလုၢ်လီၤ. 38 အအံၤမ့ၢ် ပှၤလၢအအိၣ်ဒီး တၢ်အိၣ်ဖှိၣ် လၢပှၢ်မုၢ်ကနၢ, အိၣ်ဒီး ကလူး လၢအကတိၤတၢ် ဒီးအီၤ လၢကစၢၢ်စံၤနါ, ဒီးအိၣ်ဒီး ပပၢ်သ့ၣ် လၢအဒိးန့ၢ် တၢ်အကလုၢ်မူ, ဒ်သိး အကဟ့ၣ်လီၤက့ၤ လၢပှၤပဝဲဒၣ်အံၤလီၤ. 39 အဝဲဒၣ်န့ၣ်, ပပၢ်သ့ၣ် တစူၢ်ဘၣ်ဝဲဘၣ်, ဒီးဆီၣ်ကွံာ်အီၤ, ဒီးက့ၤက့ၤဝဲ လၢအသးဆူ အဲၤကူပတူး, 40 ဒီးစံးဘၣ် စီၤအၤဟရိၣ်, တ့န့ၢ် ပှၤ လၢကစၢ်တဖၣ် လၢအကလဲၤ လၢပမဲာ်ညါ တက့ၢ်. အဂ့ၢ်ဒ်အံၤ, တၢ် လၢစီၤမိၤၡ့ လၢအဆှၢထီၣ် ပှၤ လၢကီၢ်အဲၤကူပတူး အပူၤ တဂၤအံၤ, တၢ်မၤအသး လၢအီၤ ဒ်လဲၣ်ဒ်လဲၣ်န့ၣ်, ပတသ့ၣ်ညါဘၣ်. 41 ဒီး လၢမုၢ်နံၤတဖၣ်န့ၣ်, အဝဲသ့ၣ် တ့ ဂီၤဖံးဖိတဒု, ဒီး လုၢ် တၢ်လုၢ် လၢတၢ်ဂီၤန့ၣ်, ဒီးမုာ်လၤဝဲ လၢတၢ် လၢအမၤ လၢအစုဒၣ်ဝဲလီၤ. 42 ဒီးယွၤ ဃၣ်ဒူချၢအသး လၢအီၤ, ဒီး ညိကွံာ်အီၤ ဒ်သိး အကဘါထီၣ် မူခိၣ်အသုးမုၢ်, ဒ်တၢ်ကွဲးအသး လၢဝံသ့ၣ်တဖၣ် အလံာ်ပူၤ အသိးလီၤ. အံၣ်စရ့လး အဟံၣ်ဖိသ့ၣ်ဧၢ, အနံၣ် လွံၢ်ဆံညါ လၢပှၢ်မုၢ်ကနၢန့ၣ်, သုဟဲစိာ်န့ၢ်ယၤ လၢတၢ်ကျီသံကွံာ်, ဒီး တၢ်လုၢ် စ့ၢ်ကီးဧါ. 43 ဒီးသုစိာ်ထီၣ် မိၤလး အဒဲ, ဒီးသုကစၢ် ရၣ်ဖၣ် အဆၣ်အဖီလီၤ. အဝဲန့ၣ်မ့ၢ် တၢ်ဂီၤ လၢသုမၤ, ဒ်သိး သုကဘူၣ်ထီၣ်ဘါထီၣ်အီၤလီၤ. ဒီးယကလဲၤစိာ်သု ဆူ ဘၤဘူၤလိၣ် အဝၢ်ဘးခီလီၤ. 44 ပပၢ်သ့ၣ် အိၣ်ဒီး တၢ်အုၣ်အသး အဒဲ လၢပှၢ်မုၢ်ကနၢ, ဒ်ပှၤ လၢအကတိၤတၢ် ဒီးစီၤမိၤၡ့ တဂၤ မၤလိာ်ဝဲ, ဒ်သိး အကမၤအီၤ ဒ်အက့ၢ်အဂီၤ လၢအထံၣ်ဝဲ အသိးန့ၣ်လီၤ. 45 ဒီး ပပၢ်သ့ၣ် ဒိးန့ၢ်ဝဲ, ဒီးဟဲစိာ်အီၤ ဒီးစီၤယိၤၡူ ဆူတၢ်န့ၢ်သါ ပှၤကလုာ်တဖၣ် လၢယွၤ ညိကွံာ်အီၤ လၢပပၢ်သ့ၣ် အမဲာ်ညါ, တုၤလီၤ လၢစီၤဒၤဝံး အမုၢ်နံၤန့ၣ်လီၤ. 46 အဝဲဒၣ်န့ၣ် ဘၣ် တၢ်ဘျုးတၢ်ဖှိၣ် လၢယွၤ, ဒီးဃ့တၢ် လၢအဂီၢ်ဒၣ်ဝဲ, လၢအကဃုန့ၢ် စီၤယၤကိာ် အကစၢ် အအိၣ်အလီၢ်လီၤ. 47 ဘၣ်ဆၣ်ဒီး စီၤၡလိၤမိၤ မၤထီၣ် အဟံၣ်လီၤ. 48 မ့ၢ်နာ်သက့ဒ်န့ၣ်ဒီး, တၢ်အထီကတၢၢ် တဂၤ တအိၣ် တဆိးဘၣ်ဝဲ လၢဟံၣ် လၢပှၤမၤ လၢအစုဘၣ်. ဒ်ဝံ စံးဝဲ အသိး, 49 မူခိၣ် မ့ၢ်ယလီၢ်ပစိာ်, ဒီးဟီၣ်ခိၣ် မ့ၢ်ယခီၣ်ယီၢ်အလီၢ်လီၤ. သုကမၤ ဟံၣ် လၢယဂီၢ်မနုၤလဲၣ်, ကစၢ် စံးဝဲဒၣ်, ယအိၣ်ဘှံးအလီၢ် မ့ၢ်မနုၤတမံၤလဲၣ်, 50 တၢ်ခဲလၢာ်အံၤ, တမ့ၢ်ဘၣ် ယမၤအီၤ လၢယစုဘၣ်ဧါ. 51 ပှၤအကိာ်ဆူၣ်, ဒီးအသးဒီးအနၢ် တဘၣ် တၢ်ကူးတရံးဘၣ်သ့ၣ်ဧၢ, သုထီဒါဘၣ် သးစီဆှံ တဘိယူၢ်ဃီလီၤ. ဒ်သုပၢ်သ့ၣ် အသိးန့ၣ်, မ့ၢ်သု စ့ၢ်ကီး လီၤ. 52 ဝံ လၢသုပၢ်သ့ၣ် တမၤအၢမၤသီဘၣ်န့ၣ်, မ့ၢ်ဖဲလဲၣ် တဂၤလဲၣ်. ဒီး မၤသံ ပှၤတဖၣ် လၢအစံးပာ်ဝဲ လၢတၢ်တီတၢ်လိၤ တဂၤ ကဟဲန့ၣ်, ဒီးသုကဲထီၣ် ခဲကနံၣ်အံၤ လၢပှၤဟ့ၣ်လီၤကွံာ် အီၤ, ဒီးပှၤမၤသံအီၤန့ၣ်လီၤ. 53 သုဝဲဒၣ်အံၤ, သုဒိးန့ၢ် တၢ်အကလုၢ်အကထါ လၢကလူးတဖၣ် ကတဲာ်ကတီၤဝဲ ဘၣ်ဆၣ်ဒီး, သုတတိၢ်န့ၢ်ဘၣ် အီၤဘၣ်. 54 ဒီးတုၤ အနၢ်ဟူတၢ်တဖၣ်န့ၣ် ဒီး, အသးဘၣ်ဘုးတဲာ် ဒီး, အ့ၣ်စဃံး အမဲ လၢအလိၤလီၤ. 55 မ့မ့ၢ် အဝဲဒၣ်န့ၣ် လၢထီၣ်ပှဲၤထီၣ် ဒီးသးစီဆှံ, ဒီးကွၢ်ထံတၢ် ဆူမူခိၣ်, ဒီးထံၣ်ဘၣ် ယွၤအလၤကပီၤ, ဒီးယ့ၣ်ၡူး အိၣ်ဆၢထၢၣ် လၢယွၤအစုထွဲလီၤ. 56 ဒီးစံးဝဲဒၣ်, ကွၢ်ကွၢ်, ယထံၣ် မူခိၣ် အိးထီၣ်အသး, ဒီးပှၤကညီ အဖိခွါန့ၣ် အိၣ်ဆၢထၢၣ် လၢယွၤအစုထွဲလီၤ. 57 ဒီးအဝဲသ့ၣ် ကိးပသူထီၣ် လၢအကလုၢ်ဖးဒိၣ်, ဒီးမၤဘၢဃာ် အနၢ်, ဒီးဃ့ၢ်ဃီၤဝဲ လၢအသး တဖျၢၣ်ဃီ, ဆူအအိၣ်, 58 ဒီးဟီထီၣ်ကွံာ်အီၤ ဆူဝ့ၢ်အချၢ, ဒီးကွံာ်အီၤ လၢလၢၢ်လီၤ. ဒီးပှၤအုၣ်အသးတဖၣ်, ပာ်လီၤ အကူအသိး လၢပှၤဖိၣ်သၣ်ခွါ, ကိးဝဲ အမံၤ လၢစီၤစီလူး, အခီၣ်ထံး လီၤ. 59 ဒီးအဝဲသ့ၣ် ကွံာ် စီၤစတ့းဖၣ် လၢလၢၢ် ဖဲအဘါထုကဖၣ်တၢ် ဒီးစံးဝဲဒၣ်, ယ့ၣ်ၡူးကစၢ်ဧၢ, တူၢ်လိာ်ယသး တက့ၢ်. 60 ဒီးအဝဲဒၣ် ချံးလီၤ အခီၣ်, ဒီးကိးပသူထီၣ် လၢအကလုၢ်ဖးဒိၣ်, ကစၢ်ဧၢ, တၢ်ဒဲးဘးအံၤ, သုတပာ် လၢအဝဲသ့ၣ် အလိၤ တဂ့ၤ. စံးဝဲ ဒ်န့ၣ်ဒီး, မံသပ့ၤဝဲလီၤ.


ပှၤတၢ်မၢဖိအမၤတၢ်. Acts 8

1 ဒီးတၢ်မၤသံအီၤန့ၣ် စီၤစီလူး အၢၣ်လီၤအီလီၤဝဲလီၤ. ဒီးတၢ် လၢမုၢ်တနံၤန့ၣ်, တၢ်မၤအၢမၤနး တၢ်အိၣ်ဖှိၣ် လၢယရူၤၡလ့ၣ် အပူၤ နးမး, ဒီးပှၤခဲလၢာ် လီၤပြံလီၤပြါ လၢကီၢ်ယူဒၤ, ဒီးကီၢ်ၡၤမရံ သကုၤဆးဒးလီၤ. တဟးဘၣ်ဝဲ ထဲပှၤတၢ်မၢဖိတဖၣ်ဧိၤလီၤ. 2 ဒီးပှၤယူးယီၣ်ယွၤတဖၣ်, လဲၤခူၣ်လီၤကွံာ် စီၤစတ့းဖၣ်, ဒီးဟီၣ်တၢ်ယၢၤတၢ် လၢအဃိ ဒိၣ်ဒိၣ်ကလဲာ်လီၤ. 3 ဒီးစီၤစီလူး တဂၤန့ၣ်, မၤဟးဂီၤ တၢ်အိၣ်ဖှိၣ်, ဒီးလဲၤနုာ်ဝဲ တဟံၣ်စဲတဟံၣ်, ဒီးမိၤ ပှၤပိာ်မုၣ် ဒီးပှၤပိာ်ခွါ, ဒီးဟ့ၣ်လီၤကွံာ်အီၤ ဆူဃိာ်ပူၤလီၤ. 4 မၤသးဒ်န့ၣ်ဒီး ပှၤ လၢအလီၤပြံလီၤပြါတဖၣ်, လဲၤစံၣ်တဲၤတဲလီၤ တၢ်အကလုၢ်အကထါ သကုၤဆးဒးလီၤ. 5 ဒီးစီၤဖံလံးပူး လဲၤလီၤဆူ ဝ့ၢ်ၡၤမရံ အပူၤ, ဒီးစံၣ်တဲၤတဲလီၤ အဝဲသ့ၣ် လၢခရံာ် အဂ့ၢ်လီၤ. 6 ဒီးပှၤဂီၢ်မုၢ် နၢ်ဟူတၢ်, ဒီးထံၣ် တၢ်လီၤလး လၢစီၤဖံလံးပူး မၤဝဲ, ဒီးဒိကနၣ် အကလုၢ်ကထါ လၢအသး တဖျၢၣ်ဃီလီၤ. အဂ့ၢ်ဒ်အံၤ, 7 တၢ်နါ အိၣ်လၢပှၤအါဂၤ အလိၤ, ကိးပသူထီၣ် လၢအကလုၢ်ဖးဒိၣ်, ဒီးဟးထီၣ်ကွံာ်ဝဲလီၤ. ဒီးပှၤသံတခီပၤ ဒီးပှၤအခီၣ်ဟးဂီၤသ့ၣ်တဖၣ်, ဘျါက့ၤဝဲ အါဂၤလီၤ. 8 ဒီးတၢ်သးခုဖးဒိၣ် အိၣ်ဝဲ လၢဝ့ၢ်တဖျၢၣ်န့ၣ် အပူၤလီၤ. 9 ဒီး လၢဝ့ၢ်ပူၤန့ၣ်, မတၤတဂၤ လၢအမၤကဒါပမဲာ် လၢသီ, အမံၤ စီၤၡံမိၣ်, အိၣ်ဝဲ တဂၤလီၤ. ဒီးစံးလီၤအသး လၢတၢ်အဒိၣ်တဂၤ, ဒီးမၤမၢမၣ် ပှၤၡၤမရံဖိ တကလုာ်န့ၣ်လီၤ. 10 ပှၤခဲလၢာ် လၢအဆံး ပၢၢ်လၢအဒိၣ်တဖၣ် ဒိကနၣ်အီၤ, ဒီးစံးဝဲဒၣ်, အဝဲတဂၤအံၤ မ့ၢ်ယွၤအစိဒိၣ်အကမီၤဒိၣ်လီၤ. 11 မ့ၢ်အမၤကဒါ အမဲာ်ဃဲးဃဲးတ့ၢ်, ဒီးမၤကတုၤ ပှၤအသးဒီး, အဝဲသ့ၣ် ဒိကနၣ်အီၤလီၤ. 12 ဘၣ်ဆၣ်ဒီး တုၤ ပှၤတဖၣ်န့ၣ် စူၢ်က့ၤနာ်က့ၤ စီၤဖံလံးပူး စံၣ်တဲၤတဲလီၤ ယွၤအဘီအမုၢ် ဒီး ယ့ၣ်ၡူးခရံာ် အမံၤ အဂ့ၢ်န့ၣ် ဒီး, အဝဲသ့ၣ် ဒိးဘျၢအသး ဒီးမုၣ်ဒီးခွါလီၤ. 13 စီၤၡံမိၣ် အကစၢ်ဒၣ်ဝဲ, စူၢ်က့ၤနာ်က့ၤ စ့ၢ်ကီး, ဒီးဒိးဘျၢအသး, ဒီးအိၣ်ဝဲ ဒီးစီၤဖံလံးပူး, ဒီးကွၢ် တၢ်ပနီၣ်လီၤလး, ဒီးတၢ်လီၤလးဒိၣ် လၢအမၤအသး, ဒီးပာ်အသး ကမၢကမၣ်လီၤ. 14 ဒီးတုၤ ပှၤတၢ်မၢဖိ လၢယရူၤၡလ့ၣ် အပူၤ, နၢ်ဟူ လၢပှၤၡၤမရံဖိ တူၢ်လိာ် ယွၤအကလုၢ်အကထါ ဒီး, မၢ စီၤပ့းတရူး ဒီးစီၤယိၤဟၣ် လဲၤဆူအအိၣ်လီၤ. 15 ဒီးအဝဲသ့ၣ် ဟဲလီၤ, ဒီးဘါထုကဖၣ်တၢ် လၢအဂီၢ် ဒ်သိး အကဒိးန့ၢ် သးစီဆှံ လီၤ. 16 အဂ့ၢ်ဒ်အံၤ, သးစီဆှံန့ၣ် တဟဲလီၤဒံးဘၣ် လၢအလိၤ နီတဂၤဘၣ်. ထဲအဒိးဘျၢအသးဆူ ကစၢ်ယ့ၣ်ၡူးအမံၤ အပူၤဧိၤလီၤ. 17 တုၤနုၤတစု ပာ်အစု လၢပှၤတဖၣ်န့ၣ် အလိၤဒီး, အဝဲသ့ၣ် ဒိးန့ၢ် သးစီဆှံလီၤ. 18 ဒီးတုၤ စီၤၡံမိၣ် ထံၣ်ဝဲ လၢပှၤတၢ်မၢဖိ ပာ်အစု လၢပှၤ အလိၤ, ဒီးတၢ်ဟ့ၣ်လီၤသးစီဆှံန့ၣ် သတးဒီး, ဟဲစိာ်စ့ ဆူအအိၣ်, 19 ဒီးစံးဝဲဒၣ်, ဟ့ၣ်လီၤ စ့ၢ်ကီး ယၤ လၢတၢ်စိတၢ်ကမီၤအံၤ, ဒ်သိး ဖဲဒၣ် ပှၤလၢယပာ်ယစု လၢအလိၤန့ၣ်, ကဒိးန့ၢ် သးစီဆှံ တက့ၢ်. 20 ဒီးစီၤပ့းတရူး စံးဘၣ်အီၤ, မ်နစ့ ဟးဂီၤဃုာ် ဒီးနၤ တက့ၢ်. အဂ့ၢ်ဒ်အံၤ, နဆိကမိၣ် လၢယွၤအတၢ်ဟ့ၣ်န့ၣ်, ပှၤပှ့ၤန့ၢ် လၢစ့သ့လီၤ. 21 နတၢ်တနီၤဂ့ၤ, နဂီၢ်ဂ့ၤ, တအိၣ်ဘၣ် လၢတၢ်အံၤ အပူၤဘၣ်. အဂ့ၢ်ဒ်အံၤ, နသူၣ်နသး တလိၤဘၣ် လၢယွၤ အမဲာ်ညါ. 22 မၤသးဒ်န့ၣ်ဒီး, လၢနတၢ်အၢတၢ်သီအံၤ သ့ၣ်နီၣ်ပီၢ်ယၢ်လီၤက့ၤ နသး, ဒီးဃ့ကညး ယွၤ တက့ၢ်. ဘၣ်တဘၣ် ကမၤပူၤဖျဲး နသး အတၢ်ဆိကမိၣ်လီၤ. 23 အဂ့ၢ်ဒ်အံၤ, ယထံၣ်ဘၣ် လၢနအိၣ်လၢသဒံအခၣ်, ဒီးတၢ်တတီတလိၤဘၣ် အပျံၤစၢဃာ် အပူၤလီၤ. 24 ဒီးစီၤၡံမိၣ် ကတိၤဆၢတၢ် ဒီးစံးဝဲဒၣ်, ဃ့ဘါထုကဖၣ် လၢယဂီၢ် လၢယွၤ, ဒ်သိးတၢ် လၢသုစံးန့ၣ်, အသု တဟဲဘၣ် ယလိၤ နီတမံၤ တဂ့ၤန့ၣ် တက့ၢ်. 25 မၤသးဒ်န့ၣ်ဒီး, တုၤ အဝဲသ့ၣ်တဖၣ် အုၣ်အသး, ဒီး စံၣ်တဲၤတဲလီၤ ယွၤအကလုၢ်အကထါ ဒီး, က့ၤထီၣ်က့ၤဝဲဆူ ယရူၤၡလ့ၣ်, ဒီးစံးဘၣ်တဲဘၣ် တၢ်သးခုအကစီၣ် လၢပှၤၡၤမရံဖိ အသဝီ အါပူၤလီၤ. 26 ဒီးယွၤအကလူး တဂၤ စံးဘၣ် စီၤဖံလံးပူး ဒီးစံးဝဲဒၣ်, ဂဲၤဆၢထၢၣ် ဒီးလဲၤဆူ ကလံၤထံး, ဆူကျဲလဲၤ လၢယရူၤၡလ့ၣ် ဆူဂါစၤ အပူၤန့ၣ် တက့ၢ်. တၢ်ဖဲန့ၣ်မ့ၢ် ပှၢ်မုၢ်ကနၢလီၤ. 27 ဒီးဂဲၤဆၢထၢၣ် လဲၤဝဲလီၤ. ဒီးကွၢ်ကွၢ်, ပှၤအဲၤသံအီးပးဖိ, ပှၤဒ့ဒံၣ်, ပဒိၣ် ဘၣ်ဃးဒီး အီၤ အဲၤသံအီးပး အနီၢ်ပၤမုၣ်, နီၢ်ကၣ်ဒါက့ၤ, လၢအပၢၤ အတၢ်လုၢ်ဒိၣ်ပှ့ၤဒိၣ် ခဲလၢာ် တဂၤ, လဲၤထီၣ်ဘါတၢ် လၢယရူၤၡလ့ၣ် အပူၤ, ဒီး က့ၤက့ၤဝဲလီၤ. 28 ဒီးဆ့ၣ်နီၤ လၢလ့ၣ်ကဟၣ် အပူၤ, ဒီးဖး ဝံစီၤယၡါယၤ အလံာ်လီၤ. 29 ဒီးသးန့ၣ် စံးဘၣ် စီၤဖံလံးပူး, လဲၤချုးန့ၢ် လ့ၣ်ကဟၣ်န့ၣ် တက့ၢ်. 30 ဒီးစီၤဖံလံးပူး ဃ့ၢ်တုၤဝဲ, ဒီး နၢ်ဟူဝဲ လၢအဖး ဝံစီၤယၡါယၤ အလံာ်, ဒီးစံးဝဲဒၣ်, တၢ် လၢနဖးန့ၣ် နနၢ်ပၢၢ် စ့ၢ်ကီးဧါ. 31 ဒီးစံးဝဲဒၣ်, ပှၤတဂၤဂၤ မ့ၢ်တဒုးနဲၣ်ဘၣ်ယၤဒီး, ယနၢ်ပၢၢ် ကသ့ဒ်လဲၣ်. ဒီးဃ့ကညး စီၤဖံလံးပူး ဒ်သိး အကဟဲထီၣ် ဆ့ၣ်နီၤ ဒီးအီၤလီၤ. 32 ဒီးလံာ်တတီၤ လၢအဖးဝဲန့ၣ်မ့ၢ် တၢ်အံၤ, ဒ်သိ ဘၣ်တၢ်မိၤအီၤ ဆူတၢ်မၤသံအီၤ, ဒီးဒ်သိဖိ အိၣ်ဘှီၣ် လၢပှၤတံာ်အဆူၣ် အမဲာ်ညါ အသိးန့ၣ်, အဝဲဒၣ် တအဲးထီၣ်ဘၣ် အထးခိၣ် ဒ်န့ၣ်အသိးလီၤ. 33 လၢတၢ်ဆီၣ်လီၤအသး အပူၤန့ၣ်, တၢ်ထုးကွံာ် အတၢ်စံၣ်ညီၣ်, ဒီးမ့ၢ်မတၤ ကတဲဖျါထီၣ် အစၢၤအသွဲၣ် တဂၤလဲၣ်. အဂ့ၢ်ဒ်အံၤ, တၢ်ထုးကွံာ် အသးသမူ လၢဟီၣ်ခိၣ်ချၢ လီၤ. 34 ဒီးပှၤဒ့ဒံၣ်ဖိန့ၣ် ကတိၤဆၢ စီၤဖံလံးပူး ဒီးစံးဝဲဒၣ်, ယ စံးနၤ, မ့ၢ်ဝံ ကတိၤ တၢ်အံၤ လၢမတၤတဂၤ အဂ့ၢ်လဲၣ်. လၢအကစၢ်ဒၣ်ဝဲ အဂ့ၢ်, လၢပှၤဂၤ အဂ့ၢ်လဲၣ်. 35 ဒီးစီၤဖံလံးပူး အဲးထီၣ် အထးခိၣ်, ဒီးမၤထီၣ် အခီၣ်ထံး လၢတၢ်ကွဲးအသး တတီၤအံၤ, ဒီးစံၣ်တဲၤတဲလီၤအီၤ လၢယ့ၣ်ၡူး အဂ့ၢ်အကျိၤလီၤ. 36 ဒီးလဲၤတၢ် လၢကျဲ အဖၢမုၢ်ဒီး, တုၤဝဲ လၢထံ တပူၤ, ဒီးပှၤဒ့ဒံၣ်ဖိ စံးဝဲဒၣ်, ကွၢ်ကွၢ်, ထံ အိၣ်ဝဲလီၤ. ဒ်သိး ယသု တဒိးဘျၢယသး တဂ့ၤ ဒီး, မ့ၢ်မနုၤ တြီၤယၤ တမံၤလဲၣ်. 37 (ဒီးစီၤဖံလံးပူး စံးဝဲဒၣ်, နမ့ၢ်စူၢ်က့ၤနာ်က့ၤ လၢနသး ဒီဖျၢၣ်ညါဒီး, ဂ့ၤဒိးနၤလီၤ. ဒီးအဝဲဒၣ် ကတိၤဆၢတၢ် ဒီးစံးဝဲဒၣ်, ယနာ် လၢယ့ၣ်ၡူးခရံာ်န့ၣ်မ့ၢ် ယွၤ အဖိခွါလီၤ.) 38 ဒီးမၤလိာ်ဝဲ ဒ်သိး လ့ၣ်ကဟၣ် ကအိၣ်ကတီၢ်လီၤ. ဒီးစီၤဖံလံးပူး, ဒီးပှၤဒ့ဒံၣ်ဖိ, လဲၤလီၤဆူ ထံကျါ ခံဂၤလၢာ်, ဒီးအဝဲဒၣ် ဘျၢအီၤလီၤ. 39 ဒီးတုၤ အဟဲက့ၤထီၣ် လၢထံကျါဒီး, ယွၤအသးန့ၣ် ထုးကွံာ် စီၤဖံလံးပူး, ဒီးပှၤဒ့ဒံၣ်ဖိန့ၣ် တထံၣ်လၢၤဘၣ်အီၤဘၣ်. အဂ့ၢ်ဒ်အံၤ, အသူၣ်ခုအသးခု ဒီး, လဲၤဒၣ်တၢ် လၢအကျဲလီၤ. 40 မ့မ့ၢ်တၢ်ထံၣ်န့ၢ် စီၤဖံလံးပူး လၢအးစဒိာ်လီၤ. ဒီးလဲၤခီဂာ်ဝဲ, ဒီးစံၣ်တဲၤတဲလီၤတၢ် လၢကိးခူကိးဝ့ၢ် အပူၤ, တုၤ အပၢၢ်လၢကဲၤစါရံၤလီၤ.


ပှၤတၢ်မၢဖိအမၤတၢ်. Acts 9

1 ဘၣ်ဆၣ်ဒီး စီၤစီလူး သါထီၣ်ဒံး တၢ်ကတိၤမၤပျံၤတၢ်, ဒီးတၢ်မၤသံတၢ်, လၢကစၢ် အပျဲၢ်အဘီၣ် အလိၤ, ဒီးလဲၤဝဲဆူ ပှၤလုၢ်တၢ်အခိၣ် အအိၣ်, 2 ဒီးဃ့ လံာ် လၢအီၤ, လၢကလဲၤဆူ ဒၤမ့ၤစ့း, ဆူဘူၣ်ဘျီၣ်တဖၣ်, ဒ်သိးအမ့ၢ်ထံၣ်န့ၢ် ပှၤဘၣ်ဃးဒီး ကျဲအံၤ, ပိာ်မုၣ်မ့ၢ်ဂ့ၤ, ပိာ်ခွါမ့ၢ်ဂ့ၤဒီး, ကစၢဃာ်အီၤ ဒီးဟဲက့ၤစိာ်ဆူ ယရူၤၡလ့ၣ်လီၤ. 3 ဒီးလဲၤတၢ် အဖၢမုၢ်, ဒီးဘူးထီၣ် ဒီးဒၤမ့ၤစ့းဒီး, တၢ်ကပီၤ လၢမူခိၣ် ကပီၤထီၣ်ဝးတရံးအီၤ သလ့ၢ်ကလာ် လီၤ. 4 ဒီးလီၤဃံၤဝဲ လၢဟီၣ်ခိၣ် အဖီခိၣ်, ဒီး နၢ်ဟူ တၢ်အကလုၢ် စံးဘၣ်အီၤ, စီၤစီလူးဧၢ, စီၤစီလူးဧၢ, ဘၣ်မနုၤ လၢနမၤအၢယၤလဲၣ်. 5 ဒီးစံးဝဲဒၣ်, ကစၢ်ဧၢ, နမ့ၢ်မတၤတဂၤလဲၣ်. ဒီးကစၢ် စံးဝဲဒၣ်, ယမ့ၢ်ယ့ၣ်ၡူး လၢနမၤအၢအီၤလီၤ. (နထူ ဘၣ်နီၣ်ခိၣ်စူန့ၣ် ကီမးလီၤ. 6 ဒီးအဝဲဒၣ် ကနိးကစုာ်, ဒီး ကမၢကမၣ်, ဒီးစံးဝဲဒၣ်, ကစၢ်ဧၢ, ယဘၣ်မၤ ဒ်လဲၣ်. ဒီးကစၢ် စံးဘၣ်အီၤ,) ဂဲၤဆၢထၢၣ်, ဒီးလဲၤနုာ်ဆူ ဝ့ၢ်ပူၤ ဒီးနဘၣ်မၤ မနုၤမနုၤန့ၣ်, တၢ်ကစံးဘၣ်နၤလီၤ. 7 ဒီးပှၤ လၢအလဲၤတၢ် ဒီးအီၤတဖၣ်န့ၣ်, နၢ်ဟူ တၢ်ကလုၢ်အသီၣ် ဘၣ်ဆၣ်ဒီး, တထံၣ်ဘၣ် ပှၤနီတဂၤဘၣ်, ဒီး ဆၢထၢၣ် အိၣ်ဘှီၣ်ကလာ် လၢတၢ်သးကတုၤလီၤ. 8 ဒီး စီၤစီလူး ဂဲၤဆၢထၢၣ် လၢဟီၣ်ခိၣ် အဖီခိၣ်, ဒီးတုၤ အစီၣ်ထီၣ် အမဲာ်ဒီး, တထံၣ်ဘၣ် ပှၤနီတဂၤဘၣ်. ဒီးပှၤဆှၢအီၤ လၢအစု ဆူဒၤမ့ၤစ့း အပူၤလီၤ. 9 ဒီးအိၣ်ဝဲ သၢနံၤ ဒီးတထံၣ်ဘၣ်တၢ်, ဒီးတအီၣ်ဘၣ် ဒီးတအီဘၣ်တၢ်ဘၣ်လီၤ. 10 ဒီးအပျဲၢ်အဘီၣ်, ကိးဝဲအမံၤ လၢစီၤအနၤနံ, လၢဒၤမ့ၤစ့း အပူၤ အိၣ်ဝဲ တဂၤလီၤ. ဒီးကစၢ် စံးဘၣ်အီၤ လၢတၢ်ထံၣ်တၢ် လၢညါခီ အပူၤ, စီၤအနၤနံဧၢ, ဒီးစံးဝဲဒၣ်, ကွၢ်ကွၢ်ယၤလီၤ, ကစၢ်ဧၢ. 11 ဒီးကစၢ် စံးဘၣ်အီၤ, ဂဲၤဆၢထၢၣ် ဒီးလဲၤဆူကျဲ ကိးဝဲအမံၤ လၢတၢ်ဘျၢ, ဒီးဃုန့ၢ် ပှၤတၢ်စူးဖိ, အမံၤ စီၤစီလူး, လၢစီၤယူဒၤ အဟံၣ်ပူၤ တက့ၢ်. အဂ့ၢ်ဒ်အံၤ, ကွၢ်ကွၢ်, အဝဲဒၣ် ဘါထုကဖၣ်တၢ်လီၤ. 12 ဒီးထံၣ်တၢ် လၢညါခီ, ဒီးထံၣ် ပှၤအမံၤ စီၤအနၤနံ တဂၤ ဟဲနုာ်, ဒီးပာ် အစု လၢအလိၤ, ဒ်သိး အကထံၣ်ထီၣ်တၢ်လီၤ. 13 ဒီးစီၤအနၤနံ ကတိၤဆၢဝဲ, ကစၢ်ဧၢ, အဝဲဒၣ် တဂၤ အဂ့ၢ်အကျိၤ ဖဲအမၤအၢမၤနး နပှၤစီဆှံ လၢယရူၤၡလ့ၣ်တဖၣ်န့ၣ်, ယ နၢ်ဟူလံ လၢပှၤအါဂၤလံ. 14 အိၣ် စ့ၢ်ကီး ဖဲအံၤ ဒီးအစိအကမီၤ လၢပှၤလုၢ်တၢ်အခိၣ်တဖၣ်, ဒ်သိး အကစၢဃာ် ကယဲၢ် ပှၤလၢအကိးထီၣ် နမံၤလီၤ. 15 ဒီးကစၢ် စံးဘၣ်အီၤ, လဲၤတက့ၢ်, အဂ့ၢ်ဒ်အံၤ, အဝဲဒၣ်န့ၣ်မ့ၢ် တၢ်ဃုထၢအသပၢၤ လၢယဂီၢ်, ဒ်သိး အကစိာ် ယမံၤ ဆူ ပှၤကလုာ်တဖၣ်, ဒီးစီၤပၤတဖၣ်, ဒီးပှၤအံၣ်စရ့လးဖိတဖၣ် အမဲာ်ညါလီၤ. 16 အဂ့ၢ်ဒ်အံၤ, ကဘၣ်ဒိးတၢ် လၢယမံၤ အဃိ, ဆံးအါဆံးအါန့ၣ်, ယကဒုးနဲၣ်နၤအီၤလီၤ. 17 ဒီး စီၤအနၤနံ ဟးထီၣ်ဝဲ, ဒီးလဲၤနုာ်ဆူ ဟံၣ်ပူၤ, ဒီးပာ်အစု လၢအလိၤ, ဒီးစံးဝဲဒၣ်, ဒီပုၢ်ဝဲၢ် စီၤစီလူးဧၢ, ကစၢ် လၢအအိၣ်ဖျါထီၣ် လၢနမဲာ်ညါ လၢနဟဲ လၢကျဲပူၤ ယ့ၣ်ၡူး တဂၤန့ၣ်, မၢယဟဲဆူ နအိၣ်, ဒ်သိး နကထံၣ်ထီၣ်က့ၤတၢ်, ဒီးနကပှဲၤထီၣ် ဒီးသးစီဆှံလီၤ. 18 ဒီးတၢ်လီၤတဲာ်ကွံာ် လၢအမဲာ်အလိၤ တကီၢ်ခါ ဒ်ညၣ်သဒံၣ် အသိး, ဒီးထံၣ်ထီၣ်က့ၤတၢ် တကီၢ်ခါ, ဒီးဂဲၤဆၢထၢၣ် ဒီးဒိးဘျၢအသးလီၤ. 19 ဒီးအီၣ်တၢ်အီတၢ်, ဒီးအဂံၢ်အဘါ ဆူၣ်ထီၣ်က့ၤလီၤ. ဒီးအိၣ် အနံၤအသီ တနီၤနီၤ, ဒီးအပျဲၢ်အဘီၣ် လၢဒၤမ့ၤစ့း အပူၤလီၤ.  20 ဒီးစံၣ်တဲၤတဲလီၤ တကီၢ်ခါ လၢဘူၣ်ဘျီၣ်တဖၣ် အပူၤ, လၢယ့ၣ်ၡူး တဂၤအံၤ, မ့ၢ်ယွၤ အဖိခွါလီၤ. 21 ဒီး ကယဲၢ် ပှၤလၢအနၢ်ဟူဝဲတဖၣ်န့ၣ်, ပာ်အသး ကမၢကမၣ် ဒီးစံးဝဲဒၣ်, ပှၤတဂၤအံၤမ့ၢ် ပှၤလၢအမၤဟးဂီၤ ပှၤ လၢအကိးထီၣ် တၢ်အမံၤအံၤ လၢယရူၤၡလ့ၣ် အပူၤ, ဒီးဟဲ ဖဲအံၤ ဒ်သိး အကစၢဃာ်အီၤ, ဒီးကက့ၤစိာ်အီၤ ဆူပှၤလုၢ်တၢ်အခိၣ်တဖၣ် အအိၣ်, တမ့ၢ်ဘၣ်ဧါ. 22 ဒီးစီၤစီလူး အစိအကမီၤ ဒိၣ်ထီၣ်ဝဲ, ဒီးကတိၤနၢၤကတိၤဃၣ် ပှၤယူဒၤဖိ အိၣ်လၢဒၤမ့ၤစ့း အပူၤ, ဒီး ဒုးနဲၣ်ဝဲ လၢအဝဲဒၣ် မ့ၢ်ခရံာ်လီၤ. 23 ဒီးတုၤ အါနံၤအါသီ ပှဲၤထီၣ်ဒီး, ပှၤယူဒၤဖိတဖၣ်, ဒ်သိး အကမၤသံအီၤ ဒီး, ကူၣ်ထီၣ်ဖးလီၤလိာ်အသး တကူၢ်သ့ၣ်လီၤ. 24 ဒီးအတၢ်ကူၣ်ထီၣ်ဖးလီၤန့ၣ်, စီၤစီလူး သ့ၣ်ညါဝဲလီၤ. ဒီးအဝဲသ့ၣ် ခိးတၢ် လၢပဲတရီအခီၣ်ထံး သ့သ့တနံၤ သီသီတနၤ ဒ်သိး အကမၤသံအီၤလီၤ. 25 ဒီးအပျဲၢ်အဘီၣ် ဟံးန့ၢ်အီၤ လၢမုၢ်နၤ, ဒီးပာ်နုာ်အီၤ လၢကုတဒု အပူၤ, ဒီးစဲၤလီၤအီၤ လၢဝ့ၢ်ခိၣ်ဒူလီၤ. 26 ဒီးတုၤ အတုၤက့ၤ လၢယရူၤၡလ့ၣ်ဒီး, သါကဘျုးအသး ဒီးအပျဲၢ်အဘီၣ်လီၤ. ဒီးအဝဲသ့ၣ် တနာ်ဘၣ် လၢအမ့ၢ် အပျဲၢ်အဘီၣ်ဘၣ်, ဒီးပျံၤအီၤ ခဲလၢာ်လီၤ. 27 ဘၣ်ဆၣ်ဒီး, စီၤဘၢ်နါဘၤ ဟံးန့ၢ်အီၤ, ဒီးဆှၢအီၤဆူ ပှၤတၢ်မၢဖိ အအိၣ်, ဒီးစံးဘၣ်တဲဘၣ်အီၤ, လၢအဝဲဒၣ် ထံၣ်ဘၣ် ကစၢ် လၢကျဲ အဂ့ၢ်အကျိၤ, ဒီး လၢအကတိၤတၢ် ဒီးအီၤ, ဒီး လၢအစံၣ်တဲၤတဲလီၤတၢ် အိၣ်ဒီး အသးခူတလ့ၢ် လၢဒၤမ့ၤစ့း အပူၤ လၢယ့ၣ်ၡူး အမံၤလီၤ. 28 ဒီး အိၣ်ဒီးအီၤ ဒီးဟဲနုာ် ဒီးဟးထီၣ် လၢယရူၤၡလ့ၣ် အပူၤ, 29 ဒီးစံၣ်တဲၤတဲလီၤတၢ် လၢအသးခူတလ့ၢ် လၢကစၢ်ယ့ၣ်ၡူး အမံၤ, ဒီးကတိၤတၢ်, ဒီးတဲးလိာ်ဃိလိာ်တၢ် ဒီးပှၤကတိၤဟ့းလ့ၣ်အကျိာ်တဖၣ်, ဒီးအဝဲသ့ၣ် ပာ်လီၤအသး လၢအကမၤသံအီၤ လီၤ. 30 ဒီးဒီပုၢ်ဝဲၢ်သ့ၣ်တဖၣ် တုၤအသ့ၣ်ညါဝဲ ဒီး, ဆှၢ အီၤဆူ ကဲၤစါရံၤ, ဒီးမၢ အလဲၤဆူ တၢ်စူးလီၤ. 31 တုၤနုၤတစု တၢ်အိၣ်ဖှိၣ် လၢကီၢ်ယူဒၤ, ဒီးကၤလံၤလါ, ဒီးၡၤမရံ ဒီဒီကီၢ်, ဒီဒီကီၢ်န့ၣ်, အိၣ်ခုၣ်အိၣ်မုာ်, ဒီးဒိး တၢ်မၤထီၣ်မၤထီ, ဒီးလဲၤတၢ် လၢတၢ်ပျံၤယွၤ အပူၤ, ဒီးသးစီဆှံ အမၤမုာ်တၢ် အပူၤ သတးဒီး, အါထီၣ်ဂီၢ်ထီၣ်ဝဲလီၤ. 32 ဒီးတၢ်မၤအသး လၢစီၤပ့းတရူး လဲၤဝ့ၤဝီၤ သကုၤဆးဒး အဖၢမုၢ်ဒီး, လဲၤလီၤဆူ ပှၤစီဆှံ လၢအအိၣ်ဝဲဆိးဝဲ လၢလူးဒၤ အပူၤလီၤ. 33 ဒီးဖဲန့ၣ် ထံၣ်န့ၢ် ပှၤ လၢအသံတခီပၤ, လၢအအိၣ်တ့ၢ် လၢအလီၢ်မံပူၤ ဃိးနံၣ်, အမံၤ စီၤအဲၤန့း တဂၤလီၤ. 34 ဒီးစီၤပ့းတရူး စံးဘၣ်အီၤ, စီၤအဲၤန့းဧၢ, ယ့ၣ်ၡူးခရံာ် မၤဘျါက့ၤနၤလီၤ. ဂဲၤဆၢထၢၣ်, ဒီးဒါ နလီၢ်မံ တက့ၢ်. ဒီးဂဲၤဆၢထၢၣ်ဝဲ တကီၢ်ခါလီၤ. 35 ဒီး ကယဲၢ် ပှၤ လၢအအိၣ်ဝဲဆိးဝဲ လၢလူးဒၤ ဒီးၡၤရိၣ် အပူၤ, ထံၣ်အီၤ, ဒီး ဃၣ်ဃီၤအသးဆူ ကစၢ်အအိၣ် တကူၢ်သ့ၣ်လီၤ. 36 ဒီးအပျဲၢ်အဘီၣ် အမံၤ နီၢ်တဘံၤသါ, အခီပညီမ့ၢ် ဒီၢ်ကါ, အိၣ်ဝဲ လၢယၤဖိၤ အပူၤ တဂၤလီၤ. ပိာ်မုၣ်န့ၣ် လၢထီၣ်ပှဲၤထီၣ် ဒီးတၢ်မၤဂ့ၤ, ဒီးတၢ်ဟ့ၣ်သးကညီၤ လၢအမၤဝဲန့ၣ်လီၤ. 37 လၢမုၢ်နံၤတဖၣ်န့ၣ်, တၢ်မၤအသး လၢအဘၣ် တၢ်ဆါ ဒီးသံဝဲလီၤ. ဒီးပှၤသ့ကွံာ်အီၤ, ဒီးပာ်အီၤ လၢဒၢးထီၣ်ထီတတီၤ အပူၤလီၤ. 38 ဒီးလူးဒၤ အိၣ်ဘူးဒီး ယၤဖိၤ သတးဒီး, အပျဲၢ်အဘီၣ် နၢ်ဟူ လၢစီၤပ့းတရူး အိၣ် ဖဲန့ၣ် ဒီး, မၢပှၤခံဂၤ လဲၤဃ့ကညးအီၤ ဒ်သိးအသု တသုးနံၤသုးသီ တဂ့ၤဒီး, ကဟဲဆူ အအိၣ်လီၤ. 39 ဒီးစီၤပ့းတရူး ဂဲၤဆၢထၢၣ်, ဒီးဟဲဃုာ် ဒီးအီၤလီၤ. ဟဲ တုၤဝဲ ဒီး, ပှၤဆှၢနုာ်အီၤ ဆူဒၢးထီၣ်ထီ တတီၤ အပူၤန့ၣ်လီၤ. ဒီးပှၤမုၣ်ကမဲ ခဲလၢာ်ဆၢထၢၣ် လၢအဃၢၤ, ဒီးဟီၣ်ဝဲ, ဒီး ဒုးနဲၣ်ဆ့ ဒီးယၣ် လၢနီၢ်ဒီၢ်ကါ မၤ ဖဲအအိၣ်ဒံး ဒီးအီၤ အဖၢမုၢ်လီၤ. 40 ဒီးစီၤပ့းတရူး ဒုးဟးထီၣ်ကွံာ်အီၤ ခဲလၢာ် ဆူခိဒီး, ချံးလီၤ အခီၣ်, ဒီးဘါထုကဖၣ်တၢ်, ဒီးဃၣ်ဃီၤ အသးဆူ အစိၣ် အအိၣ်, ဒီးစံးဝဲဒၣ်, နီၢ်တဘံၤသါဧၢ, ဂဲၤဆၢထၢၣ် တက့ၢ်. ဒီးစီၣ်ထီၣ် အမဲာ်, ဒီးထံၣ် စီၤပ့းတရူး ဒီး, ဂဲၤထၢၣ်ဆ့ၣ်နီၤဝဲလီၤ. 41 ဒီးစီၤပ့းတရူး ယူာ်ဃီၤ အစု, ဒီးဝံၣ်ဆၢထၢၣ်အီၤ, ဒီးကိးက့ၤ ပှၤစီဆှံ, ဒီးပှၤမုၣ်ကမဲသ့ၣ်တဖၣ်, ဒီးဟ့ၣ်လီၤက့ၤအီၤ, အိၣ်ဒီး အသးသမူ လီၤ. 42 ဒီးတၢ်မၤအသးန့ၣ်, ပှၤသ့ၣ်ညါ လၢယၤဖိၤ အပူၤ သကုၤဆးဒး, ဒီးပှၤစူၢ်က့ၤနာ်က့ၤကစၢ်န့ၣ် အါဂၤလီၤ. 43 ဒီးတၢ်မၤအသး လၢအအိၣ်ဒီး ပှၤမၤတၢ်ဖံး, စီၤၡံမိၣ် လၢယၤဖိၤ အပူၤ, အါနံၤအါသီလီၤ.


ပှၤတၢ်မၢဖိအမၤတၢ်. Acts 10

1 ဒီးမတၤတဂၤအမံၤ စီၤကန့လံး, သုးဖိ တကယၤ အခိၣ် ဘၣ်ဃးဒီး သုးဖိတဖု ကိးအမံၤ လၢအံၤတလံ, အိၣ်ဝဲ လၢကဲၤစါရံၤ အပူၤ တဂၤလီၤ. 2 အဝဲဒၣ်န့ၣ်, ဒီးအပှၤဟံၣ်ဖိ ခဲလၢာ်, မ့ၢ် ပှၤလၢအယူးယီၣ် ဒီးပျံၤယွၤ, ဒီးမၤ တၢ်သးကညီၤ လၢပှၤဂီၢ်မုၢ်ဂီၢ်ပၤ အါမး, ဒီးဃ့ဘါထုကဖၣ် ယွၤ တဘိယူၢ်ဃီလီၤ. 3 ဒီး လၢအထံၣ်တၢ် လၢညါခီဖျါ တြၢၢ်ကလာ် အပူၤ, လၢခွံနၣ်ရံၣ် ဃၣ်ဃၣ်န့ၣ်, ထံၣ်ဘၣ် ယွၤအကလူး တဂၤ ဟဲနုာ်ဆူ အအိၣ်, ဒီး စံးဘၣ်အီၤ, စီၤကန့လံးဧၢ, 4 ဒီးတုၤ အကွၢ်ထံအီၤ ဒီး, ဘၣ်ပျံၤဘၣ်ဖုး ဒီးစံးဝဲဒၣ်, ကစၢ်ဧၢ, မ့ၢ်မနုၤလဲၣ်. ဒီး စံးဘၣ်အီၤ, နတၢ်ထုကဖၣ်, ဒီးနတၢ်ဟ့ၣ်သးကညီၤတၢ်တဖၣ်န့ၣ်, ထီၣ်ဘး လၢယွၤအမဲာ်ညါ, လၢတၢ်သ့ၣ်နီၣ်ထီၣ်က့ၤ အဂီၢ်လံ. 5 ဒီးခဲကနံၣ်အံၤ မၢ ပှၤ လဲၤဆူ ယၤဖိၤ, ဒီး ကိးန့ၢ် စီၤၡံမိၣ် ကိးဝဲ အမံၤသီ လၢစီၤပ့းတရူး တက့ၢ်. 6 အဝဲဒၣ် အိၣ်တမှံၤ လၢပှၤမၤတၢ်ဖံး, စီၤၡံမိၣ် အဟံၣ်ပူၤ လၢအအိၣ် လၢပီၣ်လဲၣ်နံၤလီၤ. 7 ဒီးတုၤ ကလူး လၢအကတိၤတၢ် ဒီးအီၤ တဂၤန့ၣ် ဟးထီၣ်ဒီး, အဝဲဒၣ် ကိးန့ၢ် အပှၤဟံၣ်ဖိ ခံဂၤ, ဒီးပှၤ လၢအယူးယီၣ်ယွၤ, သုးဖိ လၢအမၤ အတၢ်ထီဘိ အကျါ တဂၤ, 8 ဒီးတဲဘၣ်အီၤ လၢတၢ်ခဲလၢာ်ဒီး, မၢ အလဲၤဆူ ယၤဖိၤလီၤ. 9 ဒီးမုၢ်ဆ့ၣ်ထီၣ်တနံၤ, ဖဲအလဲၤတၢ် ဒီး ဘူးထီၣ် ဒီးဝ့ၢ်န့ၣ်, လၢဃုနၣ်ရံၣ် ဃၣ်ဃၣ်ဒီး, စီၤပ့းတရူး ဒ်သိး အကဘါထုကဖၣ်တၢ် ဒီး, လဲၤထီၣ်ဝဲဆူ ဟံၣ်ခိၣ်လီၤ. 10 ဒီးတၢ်သၣ်ဝံၤအသး, ဒီးတၢ်မိၣ်အီၣ်အသး လၢတၢ်လီၤ. ဒီးပှၤ ကတဲာ်ကတီၤတၢ် အဖၢမုၢ်ဒီး, လီၤဘၣ်ဝဲ လၢတၢ်ထံၣ် လၢညါခီ အပူၤလီၤ. 11 ဒီးထံၣ်ဘၣ် မူခိၣ် အိးထီၣ်အသး, ဒီးသပၢၤ လီၤဂာ် ယၣ်ဖးဒိၣ် တဘ့ၣ် စၢဃာ်အသး လၢအနၢၣ် လွံၢ်နၢၣ်, စဲၤလီၤအသး ဆူဟီၣ်ခိၣ် အဖီခိၣ်လီၤ. 12 ဒီး ကယဲၢ် ဆၣ်ဧိၤကီၢ်ဧိၤ, အိၣ်ဒီး အခီၣ် လွံၢ်ခီ, ဒီးတၢ်ဖိဃၢ် လၢဟီၣ်ခိၣ်ချၢ, ဒီးထိၣ်ဧိၤလံၣ်ဧိၤ လၢမူကပိာ်လိၤတဖၣ်န့ၣ်, အိၣ်လၢအပူၤလီၤ. 13 ဒီးတၢ်အကလုၢ် လီၤဘၣ်အီၤ, စီၤပ့းတရူးဧၢ, ဂဲၤဆၢထၢၣ် မၤသံတၢ်, ဒီးအီၣ်တၢ် တက့ၢ်. 14 ဒီးစီၤပ့းတရူး စံးဝဲဒၣ်, ကစၢ်ဧၢ, မ်အသုတမၤအသး ဒ်န့ၣ် တဂ့ၤ. အဂ့ၢ်ဒ်အံၤ, တၢ်တစီတဆှံဘၣ်, ဒီး တၢ်တကဆှီဘၣ်န့ၣ်, ယတအီၣ်ဘၣ် နီတစုဘၣ်. 15 ဒီး တၢ်အကလုၢ် လီၤဘၣ်ကဒီးအီၤ, ပှဲၤထီၣ် ခံဘျီတဘျီ, တၢ် လၢယွၤ မၤကဆှီန့ၣ်, သုတပာ် လၢတၢ်တစီတဆှံဘၣ် တဂ့ၤ. 16 ဒီးတၢ်မၤအသး ဒ်န့ၣ် သၢစု, ဒီးသပၢၤန့ၣ် ဘၣ်ထုးထီၣ်က့ၤအသး ဆူမူခိၣ်လီၤ. 17 ဒီးတၢ်ထံၣ်တၢ် လၢညါခီ လၢအထံၣ်ဝဲ, မ့ၢ်အမၤအသး ဒ်လဲၣ်ဒ်လဲၣ်န့ၣ်, စီၤပ့းတရူး အသးဒ့ဒီ အဖၢမုၢ်ဒီး, ကွၢ်ကွၢ်, ပှၤလၢစီၤကန့လံး မၢလီၤအီၤတဖၣ်န့ၣ်, ဃု စီၤၡံမိၣ်အဟံၣ်, 18 ဒီးအိၣ်ဆၢထၢၣ် လၢပဲတရီ အခီၣ်ထံးလီၤ. ဒီးကိးပသူထီၣ် ဒီးသံကွၢ်, စီၤၡံမိၣ် ကိးဝဲ အမံၤသီ လၢစီၤပ့းတရူးန့ၣ်, အိၣ်တမှံၤ ဖဲအံၤဧါ. 19 ဒီးစီၤပ့းတရူး ဆိကမိၣ် လၢတၢ်ထံၣ်တၢ် လၢညါခီ အဂ့ၢ် အဖၢမုၢ်ဒီး, သးန့ၣ် စံးဘၣ်အီၤ, ကွၢ်ကွၢ်, ပှၤဃုနၤ သၢဂၤလီၤ. 20 ဒီးဂဲၤဆၢထၢၣ် ယုၢ်လီၤ တက့ၢ်. နသးတဒ့ဒီဘၣ် ဒီး, လဲၤဒီးအီၤ တက့ၢ်. အဂ့ၢ်ဒ်အံၤ, ယမၢလီၤအီၤလီၤ. 21 ဒီးစီၤပ့းတရူး ယုၢ်လီၤဆူ ပှၤတဖၣ်န့ၣ် အအိၣ် ဒီးစံးဝဲဒၣ်, ကွၢ်ကွၢ်, ပှၤလၢသုဃုအီၤ တဂၤန့ၣ်မ့ၢ် ယၤလီၤ. သု ဟဲ လၢမနုၤ အဂ့ၢ်လဲၣ်. 22 ဒီးစံးဝဲဒၣ်, ပှၤအတီအလိၤ လၢအပျံၤယွၤ, လၢပှၤယူဒၤဖိ အုၣ်အသး လၢအဂီၢ် ဒီကလုာ်ညါ, ပှၤသုးဖိ တကယၤအခိၣ်, စီၤကန့လံး တဂၤန့ၣ်, ကလူးစီဆှံ တဂၤ သိၣ်လိအီၤ ဒ်သိး အကကိးက့ၤနၤဆူ အဟံၣ်, ဒီးကနၢ်ဟူ တၢ်ကတိၤတဖၣ် လၢနၤလီၤ. 23 မၤသးဒ်န့ၣ်ဒီး, မၢ ပှၤတဖၣ်န့ၣ် ဟဲနုာ်, ဒီးတူၢ်လိာ်အီၤ လီၤ. ဒီးမုၢ်ဆ့ၣ်ထီၣ်တနံၤန့ၣ် ဂဲၤဆၢထၢၣ် ဒီးလဲၤ ဒီးအီၤ, ဒီးဒီပုၢ်ဝဲၢ် လၢယၤဖိၤ တနီၤနီၤ လဲၤဃုာ် ဒီးအီၤလီၤ. 24 ဒီး မုၢ်ဆ့ၣ်ထီၣ်တနံၤန့ၣ်, အဝဲသ့ၣ် လဲၤနုာ် လၢကဲၤစါရံၤ အပူၤလီၤ. ဒီးစီၤကန့လံး ဒုးအိၣ်ဖှိၣ်ရိဖှိၣ် အဘူးအတံၢ်ဒီး အတံၤအသကိး လၢအရ့လိာ်အသး ဒီးအီၤတဖၣ်, ဒီးကွၢ်လၢ် ပှၤတဖၣ်န့ၣ် အကျဲလီၤ. 25 ဒီးတၢ်မၤအသး လၢစီၤပ့းတရူး လဲၤနုာ် အဖၢမုၢ်ဒီး, စီၤကန့လံး ဟဲသဂၢၢ်အီၤ, ဒီး တီၤလီၤကဒွံကျိာ် လၢအခီၣ်ထံး ဒီးဘါတၢ်လီၤ. 26 ဒီးစီၤပ့းတရူး ဒုးဂဲၤဆၢထၢၣ်အီၤ ဒီးစံးဝဲဒၣ်, ဂဲၤဆၢထၢၣ် တက့ၢ်. ယဲဒၣ်အံၤ ယမ့ၢ် ပှၤကညီ စ့ၢ်ကီး လီၤ. 27 ဒီးကတိၤလိာ်အသး အဖၢမုၢ်ဒီး, လဲၤနုာ်ဝဲ, ဒီးထံၣ်န့ၢ် ပှၤအိၣ်ဖှိၣ်ရိဖှိၣ် အါဂၤလီၤ. 28 ဒီးအဝဲဒၣ် စံးဘၣ် ပှၤတဖၣ်န့ၣ်, သုသ့ၣ်ညါ လၢပှၤယူဒၤဖိ ရ့လိာ်အသး ဒီးပှၤကလုာ်အဂၤ မ့ၢ်ဂ့ၤ, လဲၤနုာ်ဝဲဆူ အအိၣ် မ့ၢ်ဂ့ၤ, တဂ့ၤ တဘၣ်ဘၣ်လီၤ. ဘၣ်ဆၣ်ဒီး ယွၤ ဒုးနဲၣ်ယၤ လၢယတဂ့ၤကိးဘၣ် ပှၤကညီ လၢတၢ်တစီတဆှံဘၣ်, ဒီးတၢ်တကဆှီဘၣ် နီတဂၤဘၣ် လီၤ. 29 မၤသးဒ်န့ၣ်ဒီး, လၢသုကိးက့ၤယၤန့ၣ်, ယတမၤယံာ်မၤနီၢ်ဘၣ်ဒီး, ယဟဲလီၤ. မၤသးဒ်န့ၣ်ဒီး, ယသံကွၢ်သု, လၢသုကိးက့ၤယၤ, မ့ၢ်အဂ့ၢ်မနုၤလဲၣ်. 30 ဒီးစီၤကန့လံး စံးဝဲဒၣ်, ပူၤကွံာ် လွံၢ်သီအံၤဒီး, ယဒုၣ် တၢ်အီၣ်တၢ်အီ တုၤလီၤ လၢနၣ်ရံၣ်အံၤ, ဒီး လၢခွံနၣ်ရံၣ်န့ၣ်, ယဘါထုကဖၣ်တၢ် လၢယဟံၣ်ပူၤ, ဒီးကွၢ်ကွၢ်, ပှၤကညီ အိၣ်ဒီး အကူအသိး ကတြ့ၣ်ကတြိၣ် ဆၢထၢၣ် လၢယမဲာ်ညါ တဂၤ, 31 ဒီးစံးဝဲဒၣ်, စီၤကန့လံးဧၢ, နဘါထုကဖၣ်တၢ်န့ၣ်, တၢ်နၢ်ဟူလံ, ဒီးနဟ့ၣ် တၢ်သးကညီၤန့ၣ်, တၢ်သ့ၣ်နီၣ်ထီၣ်က့ၤလံ လၢယွၤအမဲာ်ညါလံ. 32 မၤသးဒ်န့ၣ်ဒီး မၢ ပှၤလဲၤဆူ ယၤဖိၤ, ဒီး ကိးန့ၢ် စီၤၡံမိၣ် ကိးဝဲအမံၤသီ လၢစီၤပ့းတရူး တက့ၢ်. အဝဲဒၣ်န့ၣ် အိၣ်တမှံၤ လၢပှၤမၤတၢ်ဖံး, စီၤၡံမိၣ် အဟံၣ်ပူၤ လၢပီၣ်လဲၣ်နံၤလီၤ. တုၤအဟဲ တုၤဒီး, ကစံးဘၣ်တဲဘၣ်နၤ လၢတၢ်လီၤ. 33 မၤသးဒ်န့ၣ်ဒီး, ယမၢပှၤလဲၤဆူ နအိၣ် ချ့သဒံး, ဒီးမ့ၢ်နဟဲ တုၤဒီး, နမၤ တၢ်ဂ့ၤမးလီၤ. မ်ဒ်န့ၣ်ဒီး ခဲကနံၣ်အံၤ, ဒ်သိး ပကနၢ်ဟူ ကယဲၢ် တၢ် လၢယွၤ မၤလိာ်နၤ ဒီး, ပအိၣ်လံ လၢယွၤအမဲာ်ညါလံ. 34 ဒီးစီၤပ့းတရူး အဲးထီၣ် အထးခိၣ် ဒီးစံးဝဲဒၣ်, ယထံၣ်နီၢ်နီၢ် လၢယွၤ တကွၢ်ဒိၣ်ဆံးအါစှၤဘၣ် ပှၤကညီဘၣ်. 35 မ့ၢ် အတူၢ်လိာ် ပှၤ လၢအပျံၤအီၤ, ဒီးမၤ တၢ်တီတၢ်လိၤ လၢပှၤ ကိးကလုာ်ဒဲး အကျါလီၤ. 36 တၢ်အကလုၢ်အကထါအံၤ, မ့ၢ်တၢ် လၢအမၢလီၤဆူ ပှၤအံၣ်စရ့လးဖိ အအိၣ်, ဒီးစံၣ်တဲၤတဲလီၤ တၢ်ဃူတၢ်ဖိး လၢယ့ၣ်ၡူးခရံာ် အပူၤလီၤ. အဝဲဒၣ်မ့ၢ် ပှၤခဲလၢာ် အကစၢ်လီၤ. 37 ဒီးစီၤယိၤဟၣ် စံၣ်တဲၤတဲလီၤ တၢ်ဘျၢန့ၣ် အလီၢ်ခံဒီး, တၢ်မၤအသး လၢကၤလံၤလါ ပၢၢ်လၢကီၢ်ယူဒၤ ဒီကီၢ်ညါန့ၣ်, သုသ့ၣ်ညါလီၤ. 38 ယွၤဖှူ ပှၤနစၤရ့းဖိ ယ့ၣ်ၡူး လၢသးစီဆှံ ဒီးတၢ်အစိအကမီၤလီၤ. အဝဲဒၣ်န့ၣ် လဲၤသကုၤဆးဒး ဒီးမၤဂ့ၤတၢ်, ဒီးမၤဘျါက့ၤ ကယဲၢ် ပှၤလၢမုၣ်ကီၤလံၢ် မၤအၢမၤနးအီၤလီၤ. 39 အဂ့ၢ်ဒ်အံၤ, ယွၤ အိၣ်ဒီးအီၤလီၤ. ဒီး ကယဲၢ် အမၤတၢ် လၢယရူၤၡလ့ၣ် အပူၤ, ဒီး လၢပှၤယူဒၤဖိ အကီၢ်ပူၤန့ၣ်, ပမ့ၢ် ပှၤအုၣ်အသး ပဝဲဒၣ်အံၤလီၤ. ဒီးအဝဲဒၣ်န့ၣ်, ပှၤစဲထီၣ် အီၤ လၢထူၣ်စုညါ အလိၤ, ဒီးမၤသံအီၤလီၤ. 40 လၢသၢနံၤ တနံၤ အပူၤန့ၣ်, ယွၤ ဒုးဂဲၤဆၢထၢၣ်က့ၤအီၤ, ဒီး ဒုးနဲၣ် အီၤ အိၣ်ဖျါလီၤ. 41 တမ့ၢ်ဘၣ် လၢပှၤဂီၢ်မုၢ် ခဲလၢာ် အမဲာ်ညါဘၣ်. မ့ၢ် လၢပှၤအုၣ်အသး လၢယွၤ ဃုထၢပာ်လီၤ ပဝဲဒၣ်အံၤ, ဒီးပအီၣ်ဃုာ်အီဃုာ်တၢ် ဒီးအီၤ လၢအဂဲၤဆၢထၢၣ်က့ၤ လၢတၢ်သံ အလီၢ်ခံလီၤ. 42 ဒီးမၤလိာ် ပှၤ ဒ်သိး ပကစံၣ်တဲၤတဲလီၤတၢ် လၢပှၤဂီၢ်မုၢ်ဂီၢ်ပၤ, ဒီးအုၣ်ပသး လၢအဝဲဒၣ်န့ၣ်မ့ၢ် ပှၤလၢယွၤပာ်အီၤ လၢအကစံၣ်ညီၣ် ပှၤမူ, ဒီးပှၤသံအကွီၢ်န့ၣ်လီၤ. 43 ဝံ ခဲလၢာ် အုၣ်အသး လၢပှၤ တဂၤန့ၣ် အဂ့ၢ်, လၢကယဲၢ် ပှၤလၢအစူၢ်က့ၤနာ်က့ၤအီၤ တဖၣ်န့ၣ်, အတၢ်ဒဲးဘး ကပူၤဖျဲးဝဲ လၢအမံၤ အဃိလီၤ. 44 ဒီးစီၤပ့းတရူး ကတိၤတၢ် အဖၢမုၢ်ဒီး, သးစီဆှံ လီၤဘၣ် လၢကယဲၢ် ပှၤလၢအနၢ်ဟူတၢ်ကတိၤန့ၣ် အလိၤ လီၤ. 45 ဒီးပှၤဒိးတၢ်ကူးတရံး လၢအစူၢ်က့ၤနာ်က့ၤ, လၢဟဲ ဒီးစီၤပ့းတရူးတဖၣ်န့ၣ်, ပာ်အသး ကမၢကမၣ် လၢသးစီဆှံ ဂၢ်လီၤအသး လၢပှၤကလုာ်တဖၣ် အလိၤန့ၣ် အဃိလီၤ. 46 အဂ့ၢ်ဒ်အံၤ, နၢ်ဟူ ပှၤတဖၣ်န့ၣ် ကတိၤ တၢ်အကလုာ်ကလုာ်, ဒီးစံးထီၣ်ပတြၢၤ ယွၤလီၤ. 47 တုၤနုၤတစု စီၤပ့းတရူး ကတိၤဆၢတၢ်, ပှၤလၢအဒိးန့ၢ်သးစီဆှံ ဒ်ပဝဲအသိးတဖၣ်အံၤ, ဒ်သိး အသုတဒိးဘျၢ အသးတဂ့ၤ ဒီး, ပှၤတြီထံသ့ တဂၤဂၤဧါ. 48 ဒီးမၤလိာ်ဝဲ, ဒ်သိး အဝဲသ့ၣ်တဖၣ်န့ၣ် ကဒိးဘျၢအသး လၢကစၢ်အမံၤလီၤ. တုၤနုၤတစု ပှၤဃ့ကညးအီၤ ဒ်သိး အကအိၣ်ကဆိး အနံၤအသီ တနီၤနီၤလီၤ.


ပှၤတၢ်မၢဖိအမၤတၢ်. Acts 11

1 ဒီးပှၤတၢ်မၢဖိ, ဒီးပှၤဒီပုၢ်ဝဲၢ် အိၣ်လၢကီၢ်ယူဒၤ ဒီကီၢ်ညါ နၢ်ဟူဝဲ လၢပှၤကလုာ်တဖၣ် ဒိးန့ၢ် ယွၤအကလုၢ်အကထါလီၤ. 2 ဒီးတုၤ စီၤပ့းတရူး လဲၤထီၣ်ဆူ ယရူၤၡလ့ၣ် ဒီး, ပှၤဒိးတၢ်ကူးတရံးတဖၣ်, ဂ့ၢ်လိာ်ဘှီလိာ်ဒီးအီၤ, 3 ဒီးစံးဝဲဒၣ်, နဲဒၣ်အံၤ နလဲၤနုာ်ဆူ ပှၤ လၢအတဒိးဘၣ် တၢ်ကူးတရံးဘၣ်တဖၣ် အအိၣ်, ဒီးနအီၣ်ဃုာ်မးအီၤလဲၣ်, 4 ဒီးစီၤပ့းတရူး စံးဘၣ်တဲဘၣ်အီၤ တမံၤစဲတမံၤ ဒီးစံးဝဲဒၣ်, 5 ယဲဒၣ်အံၤ ယအိၣ်လၢဝ့ၢ်ယၤဖိၤ အပူၤ, ဒီးယဘါထုကဖၣ်တၢ်, ဒီး လၢတၢ်ထံၣ်တၢ် လၢညါခီ အပူၤန့ၣ်, ယထံၣ်သပၢၤလီၤဂာ် ယၣ်ဖးဒိၣ် တဘ့ၣ် စဲၤလီၤအသး လၢမူခိၣ် လၢအနၢၣ် လွံၢ်နၢၣ်, ဒီးဟဲလီၤ ဆူယအိၣ်လီၤ. 6 ဒီးယကွၢ်ဆိကမိၣ်အီၤ လီၤတံၢ်လီၤဆဲး, ယထံၣ် တၢ်အိၣ်ဒီး အခီၣ် လွံၢ်ခီ လၢဟီၣ်ခိၣ်ချၢ, ဒီးတၢ်မံၤလာ်, ဒီးတၢ်ဖိဃၢ်, ဒီးထိၣ်ဧိၤလံာ်ဧိၤ လၢမူကပိာ်လိၤန့ၣ်လီၤ. 7 ဒီးယနၢ်ဟူ တၢ်အကလုၢ်သီၣ် ဒီးစံးဘၣ်ယၤ, စီၤပ့းတရူးဧၢ, ဂဲၤဆၢထၢၣ် မၤသံတၢ်, ဒီးအီၣ်တၢ် တက့ၢ်. 8 ဒီးယစံး, ကစၢ်ဧၢ, မ်အသု တမၤအသး ဒ်န့ၣ် တဂ့ၤ. အဂ့ၢ်ဒ်အံၤ, တၢ်တစီတဆှံဘၣ်, ဒီးတၢ်တကဆှီဘၣ်န့ၣ်, တဟဲနုာ်ဘၣ် လၢယကိာ်ပူၤ နီတစုဘၣ်လီၤ. 9 ဒီးတၢ်အကလုၢ်ကတိၤဆၢယၤ လၢမူခိၣ် ပှဲၤထီၣ် ခံစုတစု, တၢ် လၢယွၤ မၤကဆှီန့ၣ်, သုတပာ် လၢတၢ်တစီတဆှံဘၣ် တဂ့ၤ. 10 ဒီးတၢ်မၤအသး ဒ်န့ၣ် သၢစုဒီး, တၢ်ခဲလၢာ် ဘၣ်တၢ်ထုးထီၣ်က့ၤ အသး ဆူမူခိၣ်လီၤ. 11 ဒီးကွၢ်ကွၢ်, ပှၤသၢဂၤ လၢတၢ်မၢလီၤအီၤ လၢကဲၤစါရံၤ ဆူယအိၣ်, ဆၢထၢၣ် တကီၢ်ခါ လၢဟံၣ် ဖဲယအိၣ်လၢအပူၤန့ၣ် အဃၢၤလီၤ. 12 ဒီးသးန့ၣ် စံးဘၣ်ယၤ, နသး တဒ့ဒီဘၣ် ဒီးလဲၤ ဒီးအီၤ တက့ၢ်. ဒီးဒီပုၢ်ဝဲၢ် ဃုဂၤအံၤ လဲၤနုာ် ဒီးယၤဆူပှၤန့ၣ် အဟံၣ်ပူၤလီၤ. 13 ဒီးအဝဲဒၣ်န့ၣ် ဒုးနဲၣ်ပှၤ လၢအထံၣ် ကလူးတဂၤ အိၣ်ဆၢထၢၣ် လၢအဟံၣ်ပူၤ ဒ်လဲၣ်ဒ်လဲၣ်, ဒီး စံးဘၣ်အီၤ, မၢပှၤလဲၤ ကိးန့ၢ် စီၤၡံမိၣ် ကိးက့ၤ အမံၤသီ လၢစီၤပ့းတရူး, လၢယၤဖိၤ အပူၤ တက့ၢ်. 14 အဝဲဒၣ်န့ၣ် ကစံးဘၣ်တဲဘၣ်နၤ လၢတၢ်ကတိၤ လၢအကအုၣ်က့ၤခီၣ်က့ၤနၤ, ဒီးနပှၤဟံၣ်ဖိ ခဲလၢာ်လီၤ. 15 ဒီးယစံၣ်တဲၤတဲလီၤသီတၢ် အဖၢမုၢ်ဒီး, သးစီဆှံ လီၤဘၣ် လၢအလိၤ, ဒ် လၢပလိၤ လၢသီ အသိးန့ၣ် စ့ၢ်ကီး လီၤ. 16 ဒီးယသ့ၣ်နီၣ်ထီၣ် ကစၢ် အတၢ်ကတိၤ လၢအစံးဝဲဒၣ်, စီၤယိၤဟၣ် ဘျၢတၢ် လၢထံကျါလီၤ. မ့မ့ၢ် သုဝဲဒၣ်အံၤ, သုကဒိးဘျၢ သုသး လၢသးစီဆှံလီၤ. 17 မၤသးဒ်န့ၣ်ဒီး, ယွၤမ့ၢ် ဟ့ၣ်လီၤ စ့ၢ်ကီး အတၢ်ဟ့ၣ် လၢအီၤ ဒ်အဟ့ၣ် လၢပဝဲဒၣ် လၢအစူၢ်က့ၤနာ်က့ၤ ကစၢ် ယ့ၣ်ၡူးခရံာ် ဒီး, ယမ့ၢ်မတၤ ယဲ လၢယကတြီယွၤသ့ တဂၤလဲၣ်. 18 ဒီးတုၤ အဝဲသ့ၣ် နၢ်ဟူတၢ်န့ၣ် ဒီး, အိၣ်ဘှီၣ်ကလာ်, ဒီး စံးထီၣ်ပတြၢၤ ယွၤ, ဒီးစံးဝဲဒၣ်, မ့ၢ်မး ယွၤ ဟ့ၣ် တၢ်ပီၢ်ယၢ်လီၤက့ၤအသး လၢပှၤကလုာ်တဖၣ်, လၢတၢ်မူ အဂီၢ် စ့ၢ်ကီးလီၤ. 19 မၤသးဒ်န့ၣ်ဒီး, ပှၤလီၤပြံလီၤပြါ လၢတၢ်မၤအၢမၤသီ လၢအအိၣ်ထီၣ် လၢစီၤစတ့းဖၣ် အဃိန့ၣ်, ဟးဝဲ ပၢၢ်လၢဖံၤနံက့ၤ, ဒီးကူပြူး, ဒီးအၣ်တံၤအီာ်, ဒီးစံးဘၣ်တဲဘၣ် တၢ်အကလုၢ်အကထါ ထဲပှၤယူဒၤဖိဧိၤလီၤ. 20 မ့မ့ၢ် ပှၤတနီၤနီၤ လၢအကျါ, မ့ၢ် ပှၤကူပြူးဖိ, ဒီးပှၤကူၤရ့ၤန့ဖိ လၢအလဲၤ ပၢၢ်လၢအၣ်တံၤအီာ်, ဒီးစံၣ်တဲၤတဲလီၤ ကစၢ်ယ့ၣ်ၡူး အတၢ်သးခုအကစီၣ်ဒီး, စံးဘၣ်တဲဘၣ် ပှၤဟ့းလ့ၣ်ဖိ လီၤ. 21 ဒီးယွၤအစု အိၣ်ဒီးအီၤ, ဒီးပှၤစူၢ်က့ၤနာ်က့ၤ, ဒီး ဃၣ်ဃီၤအသးဆူ ယွၤအအိၣ် အါဂၤလီၤ. 22 ဒီးတၢ်န့ၣ်တဖၣ် အကစီၣ် ဟူဘၣ် လၢတၢ်အိၣ်ဖှိၣ် လၢယရူၤၡလ့ၣ် အနၢ်ပူၤ, ဒီးအဝဲသ့ၣ် မၢ စီၤဘၢ်နါဘၤ လဲၤဆူ အၣ်တံၤအီာ်လီၤ. 23 အဝဲဒၣ်န့ၣ် လဲၤတုၤဝဲ ဒီး ထံၣ်ဘၣ် ယွၤအဘျုးအဖှိၣ်, ဒီးအသူၣ်ခုအသးခု, ဒီးသဆၣ်ထီၣ် ပှၤခဲလၢာ်အခံ ဒ်သိး အကသနံာ်သန့ၤအသး လၢယွၤ လၢအသူၣ်ကံၢ်အသးလဲလီၤ. 24 အဂ့ၢ်ဒ်အံၤ, အဝဲဒၣ်န့ၣ်မ့ၢ် ပှၤအဂ့ၤ, ဒီး လၢပှဲၤဝဲ ဒီးသးစီဆှံဒီး တၢ်စူၢ်တၢ်နာ်လီၤ. ဒီးတၢ်ပာ်ဖှိၣ် ပှၤဂီၢ်မုၢ်ဖးဒိၣ် လၢကစၢ် အပူၤလီၤ. 25 ဒီးစီၤဘၢ်နါဘၤ လဲၤဆူ တၢ်စူး, ဒ်သိး အကဃုန့ၢ် စီၤစီလူးလီၤ. 26 ဒီးတုၤအထံၣ်န့ၢ်အီၤ ဒီး, ဟဲက့ၤဆှၢအီၤ ဆူအၣ်တံၤအီာ်လီၤ. ဒီးတၢ်မၤအသး လၢပှၤတဖၣ်န့ၣ် အိၣ်ဖှိၣ်ရိဖှိၣ် လၢတၢ်အိၣ်ဖှိၣ် အသိး တနံၣ်ညါ, ဒီးသိၣ်က့ၤသီက့ၤ ပှၤဂီၢ်မုၢ် အါဂၤလီၤ. ဒီးအပျဲၢ်အဘီၣ် ဘၣ်တၢ်ကိးဆိအီၤ လၢပှၤခရံာ်ဖိ, လၢအၣ်တံၤအီာ် အပူၤလီၤ. 27 ဒီး လၢမုၢ်နံၤတဖၣ်န့ၣ် ဝံတဖၣ် ဟဲ လၢယရူၤၡလ့ၣ်ဆူ အၣ်တံၤအီာ် အပူၤလီၤ. 28 ဒီးပှၤ လၢအကျါန့ၣ် အမံၤ စီၤအကၤဘူး တဂၤ, ဂဲၤဆၢထၢၣ်, ဒီး ဒုးနဲၣ်ဝဲ လၢသးန့ၣ်, လၢတၢ်သၣ်ဝံၤလီၤဒိဖးဒိၣ် ကအိၣ်ထီၣ် လၢကီၢ် ဒီဘ့ၣ်ညါ လီၤ. ဒီးအဝဲန့ၣ် အိၣ်ထီၣ်ဝဲ လၢစီၤကျီၤဒံ ကဲစၢ် အစိၤလီၤ. 29 ဒီးအပျဲၢ်အဘီၣ် တဂၤ ဒီးတဂၤ, တသ့ဖဲအသ့န့ၣ်, ပာ်အသး လၢအကဟ့ၣ်ယုၢ်တၢ် ဆူ ဒီပုၢ်ဝဲၢ် လၢအအိၣ်ဝဲဆိးဝဲ လၢကီၢ်ယူဒၤတဖၣ်လီၤ. 30 မၤဝဲ ဒ်န့ၣ်ဒီး, ဟ့ၣ်ယုၢ်ဝဲဆူ ပှၤသူၣ်က့သးပှၢ်အအိၣ်န့ၣ်, လၢစီၤဘၢ်နါဘၤ ဒီးစီၤစီလူး အစုပူၤလီၤ.


ပှၤတၢ်မၢဖိအမၤတၢ်. Acts 12

1 ဒီး လၢအကတီၢ်ဖဲန့ၣ် ဃၣ်ဃၣ်, စီၤပၤဟ့ၤရိာ် ယူာ်ထီၣ် အစု ဒ်သိး အကမၤအၢမၤသီ ပှၤတၢ်အိၣ်ဖှိၣ်ဖိ တနီၤနီၤလီၤ. 2 ဒီးမၤသံ စီၤယၤကိာ်, လၢအဒီပုၢ်ဝဲၢ် ဒီးစီၤယိၤဟၣ်, လၢနးလီၤ. 3 ဒီးမ့ၢ်အထံၣ် လၢတၢ်န့ၣ် ဘၣ်ပှၤယူဒၤဖိအသးဒီး, မၤထီၣ် ကဒီးဝဲ, ဒီးဟံးဃာ် စ့ၢ်ကီး စီၤပ့းတရူးလီၤ. ဒီးမ့ၢ်ဘူၣ်ကိၣ် တဘၣ် ဒီးကိၣ်မံၣ် အမုၢ်နံၤတဖၣ်, 4 ဒီးဟံးဃာ်ဒၢနုာ်အီၤ လၢဃိာ်ပူၤ, ဒီးဟ့ၣ်လီၤအီၤ လၢပှၤသုးဖိ တဆံဃုဂၤ အစုပူၤ, ဒ်သိး အကပၢၤအီၤလီၤ. ဒီးဘူၣ်လဲၤကပာ်န့ၣ်မ့ၢ် ပူၤကွံာ်ဒီး, သါကဆှၢထီၣ်အီၤ ဆူပှၤဂီၢ်မုၢ် အမဲာ်ညါလီၤ. 5 ဒီးစီၤပ့းတရူး ဘၣ်တၢ်ပၢၤအီၤ လၢဃိာ်ပူၤ, ဘၣ်ဆၣ်ဒီး တၢ်အိၣ်ဖှိၣ် ဘါထုကဖၣ်တၢ် လၢယွၤ သပှၢ်ပှၢ် လၢအဂီၢ်လီၤ. 6 ဒီးဖဲစီၤဟ့ၤရိာ် သါကဆှၢထီၣ်အီၤ အကတီၢ်ဘူးထီၣ် ဒီး, လၢမုၢ်တနၤန့ၣ်, စီၤပ့းတရူး ဘၣ် တၢ်စၢဃာ် လၢထးသွဲ ခံဘိ, ဒီးမံသပ့ၤဝဲ လၢပှၤသုးဖိ ခံဂၤ အဘၢၣ်စၢၤ, ဒီးပှၤ ပၢၤတၢ် လၢဃိာ်တြဲၤ အခီၣ်ထံးန့ၣ် ပၢၤတၢ်လီၤ. 7 ဒီးကွၢ်ကွၢ်, ယွၤအကလူး တဂၤ အိၣ်ထီၣ်, ဒီးတၢ်ကပီၤထီၣ် လၢဃိာ်ပူၤ, ဒီးအဝဲဒၣ် တီၢ် စီၤပ့းတရူး အကပၤ, ဒီးဒုးဂဲၤဆၢထၢၣ်အီၤ ဒီးစံးဝဲဒၣ်, ဂဲၤဆၢထၢၣ် ချ့ချ့ တက့ၢ်. ဒီးထးသွဲ လီၤဃ့ၣ်ကွံာ် လၢအစုလိၤလီၤ. 8 ဒီးကလူးန့ၣ် စံးဘၣ်အီၤ, ကံၢ်တူာ်ထီၣ် နသး, ဒီးသိးထီၣ် နခီၣ်ဖံး တက့ၢ်. ဒီးမၤဝဲ ဒ်န့ၣ်လီၤ. ဒီး စံးဘၣ်အီၤ, ကၤထီၣ် နယၣ်, ဒီးပိာ်ယခံ တက့ၢ်. 9 ဒီးဟးထီၣ် ပိာ်အခံ, ဒီးကလူး မၤတၢ်န့ၣ် တသ့ၣ်ညါဘၣ် လၢအမၤနီၢ်နီၢ်ဘၣ်. ဒီးဆိကမိၣ် လၢအထံၣ်တၢ် လၢညါခီလီၤ. 10 ဒီးတုၤ အလဲၤပူၤကွံာ် ပှၤပၢၤတၢ် တတီၤ ဒီးခံတီၤ, ဒီး ပၢၢ်လၢတြဲၤထး လၢအဆှၢထီၣ်ဆူ ဝ့ၢ်ပူၤဒီး, အဝဲန့ၣ် အိးထီၣ်ဒၣ်အသး လၢအဂီၢ်ဒီး, ဟးထီၣ်ဝဲ ဒီးလဲၤကတၢၢ် ကျဲဖိတဘိ, ဒီးကလူးန့ၣ် လီၤဖး ဒီးအီၤ တကီၢ်ခါလီၤ. 11 ဒီးစီၤပ့းတရူး သ့ၣ်ညါထီၣ်က့ၤအသး ဒီးစံးဝဲဒၣ်, ခဲကနံၣ်အံၤ, ယသ့ၣ်ညါနီၢ်နီၢ် လၢကစၢ် မၢလီၤ အကလူးအံၤ, ဒီးမၤပူၤမၤဖျဲးယၤ လၢစီၤဟ့ၤရိာ် အစုပူၤ, ဒီး လၢပှၤယူဒၤဖိ အတၢ်ကွၢ်လၢ် ခဲလၢာ် အပူၤလီၤ. 12 ဒီးတုၤ အသ့ၣ်ညါထီၣ်က့ၤအသးဒီး, လဲၤဝဲ ပၢၢ်လၢစီၤယိၤဟၣ် ကိးက့ၤ အမံၤသီ လၢစီၤမၢ်ကူး, အမိၢ်နီၢ်မၤရံအဟံၣ်န့ၣ်လီၤ. ဒီးပှၤအိၣ်ဖှိၣ်ရိဖှိၣ် ဘါထုကဖၣ်တၢ် ဖဲန့ၣ် အါဂၤလီၤ. 13 ဒီးစီၤပ့းတရူး ဒိတကျိာ် ပဲတရီအတြဲၤ, ဒီးပမုၣ်ကနီၤ အမံၤ နီၢ်ရိဒ့ၤ တဂၤ, ဟဲကနၣ်တၢ်လီၤ. 14 ဒီးသ့ၣ်ညါနီၣ် စီၤပ့းတရူး အကလုၢ်, ဒီးမ့ၢ်အသူၣ်ခု အသးခု သတးဒီး, တအိးထီၣ်ဘၣ် တြဲၤဘၣ်, ဒီးဃ့ၢ်နုာ်, ဒီးစံးဘၣ်တဲဘၣ်ဝဲ လၢစီၤပ့းတရူး အိၣ်ဆၢထၢၣ် လၢတြဲၤ အဂီၤထံးလီၤ. 15 ဒီးပှၤတဖၣ် စံးဘၣ်အီၤ, မ့ၢ်နပျုၢ်လီၤလဲၣ်. ဘၣ်ဆၣ်ဒီး အဝဲဒၣ် စံးဆူၣ်ဆူၣ် လၢအမ့ၢ်တၢ် ဒ်န့ၣ်လီၤ. ဒီးအဝဲသ့ၣ် စံးဝဲဒၣ်, မ့ၢ်အကလူးလီၤ. 16 ဘၣ်ဆၣ်ဒီး စီၤပ့းတရူး အိၣ်ဒိတကျိာ်ဝဲ ဒီး, အဝဲသ့ၣ် အိးထီၣ်ဝဲ ဒီးထံၣ်အီၤ ဒီး, ပာ်အသး ကမၢကမၣ် တကူၢ်သ့ၣ်လီၤ. 17 ဒီးစီၤပ့းတရူး ဝံၢ်ဝၢ် အစု ဒီးမၢ အအိၣ်ဘှီၣ်ကလာ် ဝံၤဒီး, စံးဘၣ်တဲဘၣ်အီၤ လၢကစၢ် ဟံးထီၣ်က့ၤအီၤ လၢဃိာ်ပူၤ ဒ်လဲၣ်ဒ်လဲၣ်လီၤ. ဒီးစံးဝဲဒၣ်, လဲၤစံးဘၣ်တဲဘၣ် တၢ်န့ၣ်တဖၣ် လၢစီၤယၤကိာ်, ဒီးဒီပုၢ်ဝဲၢ်သ့ၣ် တက့ၢ်. ဒီးဟးထီၣ်ဝဲ, ဒီးလဲၤဝဲဆူ အလီၢ် တပူၤဒၣ်လီၤ. 18 ဒီးတုၤ မုၢ်ဆ့ၣ်ထီၣ်ဒီး, စီၤပ့းတရူး အိၣ်ဖဲလဲၣ်ဖဲလဲၣ် အဂ့ၢ်အကျိၤန့ၣ် ပှၤသုးဖိ ဘၣ်တၢ်တၢထီၣ်တၢလီၤ တဆံးတစှၤဘၣ်. 19 ဒီးတုၤ စီၤဟ့ၤရိာ် ဃုအီၤ, ဒီးတထံၣ်န့ၢ်ဘၣ်ဝဲန့ၣ် ဒီး, သံကွၢ်သံဒိး ပှၤပၢၤတၢ်ဖိ, ဒီးမၤလိာ်ဝဲ လၢပှၤ ကမၤသံအီၤလီၤ. 20 ဒီးလဲၤလီၤ လၢကီၢ်ယူဒၤ ဆူကဲၤစါရံၤ, ဒီးအိၣ်ဝဲဆိးဝဲ လီၤ. ဒီးစီၤဟ့ၤရိာ် အသးဒိၣ်ထီၣ် လၢပှၤစိၢ်ဖိ, ဒီးပှၤစံဒိၣ်ဖိ အလိၤလီၤ. ဒီးအဝဲသ့ၣ် ဟဲဝဲ လၢအသး တဖျၢၣ်ဃီ ဆူအအိၣ်, ဒီးဃ့ကညး ပှၤကွၢ်စီၤပၤ အလီၢ်မံ, စီၤဘျၤစတူး, ဒီးဃ့ တၢ်ဃူတၢ်ဖိးလီၤ. အဂ့ၢ်ဒ်အံၤ, အထံအကီၢ်န့ၢ် ဘၣ် တၢ်အီၣ်တၢ်အီ လၢစီၤပၤ အထံအကီၢ်လီၤ. 21 ဒီးမုၢ်နံၤ လၢအသ့ၣ်ဖးဝဲန့ၣ်, စီၤဟ့ၤရိာ် ကူထီၣ်သိးထီၣ် စီၤပၤ အကူအသိး, ဒီးဆ့ၣ်နီၤ လၢလီၢ်ပစိာ် အဖီခိၣ်, ဒီးဟ့ၣ်လီၤ အကလုၢ်လီၤ. 22 ဒီးပှၤဂီၢ်မုၢ် ကိးပသူထီၣ်ဝဲ, မ့ၢ်ကစၢ် တဂၤ အကလုၢ်သီၣ် လီၤ, တမ့ၢ်ဘၣ် ပှၤကညီ အကလုၢ်သီၣ်ဘၣ်, 23 ဒီးမ့ၢ်အတစံးထီၣ်ပတြၢၤဘၣ် ယွၤ ဘၣ်ဒီး, ကစၢ်အကလူး တဂၤ တီၢ်အီၤ တကီၢ်ခါ, ဒီး လၢၣ်ဧိၤဆှးဧိၤ အီၣ်ကွံာ်အီၤ ဒီး, အသး ဟးထီၣ်ကွံာ်လီၤ. 24 ဘၣ်ဆၣ်ဒီး ယွၤအကလုၢ်အကထါ အါထီၣ်ဂီၢ်ထီၣ်, ဒီးဒိၣ်ထီၣ်လဲၢ်ထီၣ်ဝဲလီၤ. 25 ဒီးစီၤဘၢ်နါဘၤ, ဒီးစီၤစီလူး မၤ အတၢ်မၤ ဝံၤဒီး, ဟံးန့ၢ် စီၤယိၤဟၣ်, ကိးဝဲအမံၤသီ လၢစီၤမၢ်ကူး, ဒီးဟဲက့ၤထီၣ်ဝဲ လၢယရူၤၡလ့ၣ်လီၤ.


ပှၤတၢ်မၢဖိအမၤတၢ်. Acts 13

1 ဒီးဝံဒီးသရၣ် တနီၤနီၤ, ဒ်ပစံးတၢ်အသိး, စီၤဘၢ်နါဘၤ, ဒီးစီၤစူၤမ့းအိၣ် လၢပှၤကိးဝဲ လၢစီၤနံက့ၢ်, ဒီးပှၤကူၤရ့ၤန့ဖိ စီၤလူၤကံ, ဒီးစီၤမနၤအ့ၣ် လၢအဒိၣ်ထီၣ်ဃုာ် ဒီးပဒိၣ်ဟ့ၤရိာ်, ဒီးစီၤစီလူးသ့ၣ်တဖၣ် အိၣ်ဝဲ လၢတၢ်အိၣ်ဖှိၣ် အပူၤ လၢအၣ်တံၤအီာ်န့ၣ်လီၤ. 2 ဒီးဖဲအမၤ ကစၢ် အတၢ်, ဒီးဒုၣ် တၢ်အီၣ်တၢ်အီ အဖၢမုၢ်ဒီး, သးစီဆှံန့ၣ် စံးဝဲဒၣ်, နီၤဖးန့ၢ်ယၤ လၢစီၤဘၢ်နါဘၤ, ဒီးစီၤစီလူး လၢတၢ်မၤ လၢယကိးက့ၤအီၤ အဂီၢ် တက့ၢ်. 3 တုၤနုၤတစု ဒုၣ် တၢ်အီၣ်တၢ်အီ, ဒီးဘါထုကဖၣ်တၢ်, ဒီး ပာ်အစု လၢအလိၤဒီး, ပျၢ်အီၤလီၤ. 4 မၤသးဒ်န့ၣ်ဒီး, အဝဲသ့ၣ် ဒိးမၢအသး လၢသးစီဆှံန့ၣ် ဒီး, လဲၤလီၤဝဲဆူ စ့းလူကံၤလီၤ. ဒီးဟးဖးဖဲန့ၣ် ဒီး, ဒိးကဘီ ဆူကူပြူးလီၤ. 5 ဒီးတုၤဝဲ လၢစလၤမံ အပူၤ ဒီး, စံၣ်တဲၤတဲလီၤ ယွၤအကလုၢ်အကထါ လၢပှၤယူဒၤဖိ အဘူၣ်ဘျီၣ်တဖၣ် အပူၤလီၤ. ဒီးအိၣ်ဝဲ ဒီးစီၤယိၤဟၣ် လၢပှၤမၤစၢၤအီၤလီၤ. 6 ဒီးလဲၤခီဂာ် ကီးဒီကီးညါ ပၢၢ်လၢပါပူးဒီး, ထံၣ် ပှၤမၤကူးဖိ, ဝံအဘျၣ်, ပှၤယူဒၤဖိ အမံၤ စီၤဘၢ်ယ့ၣ်ၡူး တဂၤ လီၤ. 7 အဝဲန့ၣ် အိၣ်ဒီး ကီးအပဒိၣ်, ပှၤအသူၣ်ဆးအသးဆး စီၤစ့ၢ်ကံပီလူးလီၤ. အဝဲဒၣ် တၢ်မိၣ် နၢ်ဟူ အသး လၢယွၤအကလုၢ်အကထါ, ဒီးကိးက့ၤ စီၤဘၢ်နါဘၤ, ဒီးစီၤစီလူးလီၤ. 8 မ့မ့ၢ် စီၤအ့းလူမၤ, ပှၤမၤကူးဖိတဂၤ, (အဂ့ၢ်ဒ်အံၤ, အမံၤ အခီပညီ မ့ၢ်ဒ်န့ၣ်), ဃုမၤဃၣ်ကွံာ်ကီး အပဒိၣ်အသး လၢတၢ်စူၢ်တၢ်နာ်န့ၣ်လီၤ. 9 ဒီးစီၤစီလူး, ဒ်ပစံးတၢ် အသိး, စီၤပီလူးတဂၤ, လၢထီၣ်ပှဲၤထီၣ် ဒီးသးစီဆှံ, ဒီးကွၢ်ထံအီၤ, 10 ဒီးစံးဝဲဒၣ်, ပှၤ လၢပှဲၤဒီး တၢ်လီတၢ်ဝ့ၤ, ဒီးတၢ်အၢတၢ်သီ ခဲလၢာ်, မုၣ်ကီၤလံၢ် အဖိခွါ, တၢ်တီတၢ်လိၤ ခဲလၢာ် အဒုၣ်အဒါ တဂၤဧၢ, နဘိးကဒါကွံာ် ယွၤအကျဲတီကျဲလိၤန့ၣ်, နတအိၣ်ကတီၢ်ဘၣ်ဧါ. 11 ဒီးကွၢ်ကွၢ်, ခဲကနံၣ်အံၤ ယွၤအစု အိၣ်လၢနလိၤ, ဒီးနကအိၣ်မဲာ်ဘျီၣ်, ဒီးနတထံၣ်ဘၣ် မုၢ်ဧိၤလါဧိၤ တုၤအကတီၢ်ဘၣ်လီၤ. ဒီးတၢ်အၢၣ်, ဒီးတၢ်ခံး လီၤဘၣ် အီၤ တကီၢ်ခါ, ဒီးဟးဝ့ၤဝီၤ ဃု ပှၤဆှၢအီၤ လၢအစုလီၤ. 12 တုၤနုၤတဘျီ ကီးအပဒိၣ် ထံၣ် တၢ်မၤအသး ဒီး, ပာ်အသး ကမၢကမၣ် လၢကစၢ် အတၢ်သိၣ်တၢ်သီ အဃိ, ဒီးစူၢ်က့ၤနာ်က့ၤဝဲလီၤ. 13 ဒီးစီၤပီလူး ဒီးပှၤ အိၣ်ဒီးအီၤတဖၣ် ဟးထီၣ်ဝဲ လၢပါ ပူး, ဒီးလဲၤဝဲဆူ ပ့ၢ်က့ၤ လၢအဘၣ်ဃးဒီး ပၣ်ဖူၤလံလီၤ. ဒီး စီၤယိၤဟၣ် ဟးဖး ဒီးအီၤ, ဒီးက့ၤက့ၤဝဲဆူ  ယရူၤၡလ့ၣ် လီၤ. 14 ဒီးအဝဲသ့ၣ် ဟးထီၣ် လၢပ့ၢ်က့ၤ ဒီးလဲၤဝဲဆူ အၣ်တံၤအီာ် လၢအဘၣ်ဃးဒီး ကီၢ်ပံၤစံၤဒံ, ဒီး လၢမုၢ်အိၣ်ဘှံး အနံၤန့ၣ်, လဲၤနုာ်ဝဲဆူ ဘူၣ်ဘျီၣ်ပူၤဒီး, ဆ့ၣ်နီၤဝဲလီၤ. 15 ဒီးပှၤ ဖး လံာ်တၢ်သိၣ်တၢ်သီ ဒီးဝံတဖၣ် အကလုၢ်အကထါ ဝံၤဒီး, ပှၤဘူၣ်ဘျီၣ် အခိၣ်တဖၣ် မၢ ပှၤလဲၤ စံးဘၣ်အီၤ, ပှၤပုၢ်သ့ၣ်ဝဲၢ်သ့ၣ်ဧၢ, တၢ်ကတိၤ သဆၣ်ထီၣ် ပှၤဂီၢ်မုၢ် အခံ မ့ၢ်အိၣ်ဒီးသု ဒီး, ကတိၤတၢ် တက့ၢ်. 16 ဒီးစီၤပီလူး ဂဲၤဆၢထၢၣ် ဒီးဝံၢ်ဝၢ်အစု, ဒီးစံးဝဲဒၣ်, ပှၤအံၣ်စရ့လးဖိ, ဒီးပှၤပျံၤယွၤသ့ၣ်ဧၢ, ဒိကနၣ် တက့ၢ်. 17 ပှၤတကလုာ်အံၤ အကစၢ်, ဃုထၢ ပပၢ်သ့ၣ်, ဒီးပာ်ထီၣ်ပာ်ထီ ပှၤဂီၢ်မုၢ်န့ၣ် ဖဲအအိၣ်တမှံၤ လၢကီၢ်အဲၤကူပတူး အပူၤ, ဒီးစိာ်ထီၣ်ကွံာ်အီၤ ဖဲန့ၣ်, လၢအစုယူာ်ထီၣ်အသး လီၤ. 18 ဒီးလုၢ်အီၣ်လုၢ်အီအီၤ လၢပှၢ်မုၢ်ကနၢ အနံၣ် လွံၢ်ဆံ ဃၣ်ဃၣ်လီၤ. 19 ဒီးဟီထီၣ်ကွံာ် ပှၤနွံကလုာ် လၢကီၢ်ကနၤဧၣ်ဒီး ဟ့ၣ်လီၤ အထံအကီၢ် လၢတၢ်န့ၢ်သါ အဂီၢ်လီၤ. 20 ဒီး လၢခံက့ၤ ဟ့ၣ်လီၤ အပှၤစံၣ်ညီၣ်ကွီၢ်တဖၣ် တုၤလီၤ လၢဝံစီၤၡမူၤအ့လး, အနံၣ် လွံၢ်ကယၤ ယဲၢ်ဆံ ဃၣ်ဃၣ် လီၤ. 21 ဒီး လၢခံက့ၤန့ၣ် အဝဲသ့ၣ် ဃ့ စီၤပၤ, ဒီးယွၤ ဟ့ၣ် အီၤ လၢပှၤဘံၣ်ယၤမံၣ် အဒူၣ်ဖိ, စီၤကံၣ် အဖိခွါ, စီၤစီလူး ပှဲၤထီၣ် အနံၣ် လွံၢ်ဆံလီၤ. 22 ဒီးပာ်ကွံာ်အီၤ ဒီး, ပာ်ထီၣ် စီၤဒၤဝံး လၢစီၤပၤ, ဒီးအုၣ်အသး လၢအဂီၢ် ဒီးစံးဝဲဒၣ်, ယ ထံၣ်န့ၢ် ပှၤလၢအဘၣ်ယသး တဂၤ လၢအကမၤ တၢ်ခဲလၢာ် ဖဲယသး, စီၤယံးၡဲ အဖိခွါ, စီၤဒၤဝံးလီၤ. . 23 လၢအဝဲဒၣ် အချံအသၣ်, ဒ်အစံးပာ်ဝဲ အသိး, ယွၤ ဒုးအိၣ်ထီၣ် ပှၤအုၣ်က့ၤခီၣ်က့ၤတၢ်, ယ့ၣ်ၡူး လၢအံၣ်စရ့လး အဂီၢ်လီၤ. 24 လၢအဝဲဒၣ်န့ၣ် တချုး ဟဲဒံးဘၣ်ဒီး, စီၤယိၤဟၣ် စံၣ်တဲၤတဲလီၤ တၢ်ဘျၢ ဘၣ်ဃးဒီး တၢ်ပီၢ်ယၢ်လီၤက့ၤပသး လၢပှၤအံၣ်စရ့လးဖိ ခဲလၢာ်လီၤ. 25 ဒီးဖဲစီၤယိၤဟၣ် မၤ အတၢ်ကလၢာ်တ့ၢ်ဒီး, စံးဝဲဒၣ်, သုဆိကမိၣ် လၢယမ့ၢ်မတၤတဂၤလဲၣ်. တမ့ၢ်ဘၣ် ယၤဘၣ်. ဘၣ်ဆၣ်ဒီး ကွၢ်ကွၢ်, ပှၤဟဲ လၢယလီၢ်ခံ တဂၤ, လၢအခီၣ် အခီၣ်ဖံးန့ၣ်, ယဃ့ၣ်လီၤ ယတကြၢးဘၣ်ယဲဘၣ်. 26 ပှၤပုၢ်သ့ၣ်ဝဲၢ်သ့ၣ်, စီၤအၤဘြၤဟၣ် အဖိခွါတဖၣ်, ဒီးပှၤပျံၤယွၤ လၢသုကျါသ့ၣ်ဧၢ, တၢ်အုၣ်က့ၤခီၣ်က့ၤ အကလုၢ်ကထါအံၤ, တၢ်ဟ့ၣ်ယုၢ်သုလီၤ. 27 အဂ့ၢ်ဒ်အံၤ, ပှၤအိၣ်ဝဲဆိးဝဲ လၢယရူၤၡလ့ၣ် အပူၤ, အပဒိၣ်ပပှၢ် တသ့ၣ်ညါဘၣ်အီၤ ဒီးဝံတဖၣ် အကလုၢ်အကထါ လၢပှၤဖး ကိးမုၢ်အိၣ်ဘှံးအနံၤဒဲးန့ၣ် သတးဒီး, မၤ လၢထီၣ်ပှဲၤထီၣ်ဝဲ ဒီး, စံၣ်ညီၣ်ဃၣ်အီၤလီၤ. 28 ဒီးဂ့ၤဘၣ်သံ အတၢ်ကမၣ် တထံၣ်န့ၢ်ဘၣ် နာ်သက့ဒီး, ဃ့ကညး စီၤပံၤလး, ဒ်သိး အကမၤသံအီၤလီၤ. 29 ဒီးတုၤ အဝဲသ့ၣ် မၤ လၢထီၣ်ပှဲၤထီၣ် ကယဲၢ် တၢ်ကွဲးအသး လၢအဂ့ၢ်အကျိၤ, စိာ်လီၤကွံာ်အီၤ လၢထူၣ် အလိၤ, ဒီးပာ်နုာ်အီၤ လၢတၢ်သွၣ်ခိၣ် အပူၤ လီၤ. 30 ဘၣ်ဆၣ်ဒီး ယွၤ ဒုးဂဲၤဆၢထၢၣ်က့ၤအီၤ လၢတၢ်သံ လီၤ. 31 ဒီးအိၣ်ဖျါထီၣ် လၢပှၤဟဲပိာ်အခံ လၢကၤလံၤလါ ဆူယရူၤၡလ့ၣ်သ့ၣ်တဖၣ် အမဲာ်ညါ အါနံၤအါသီလီၤ. အဝဲသ့ၣ် မ့ၢ် ပှၤအုၣ်အသး လၢပှၤဂီၢ်မုၢ် အမဲာ်ညါ ခဲကနံၣ်အံၤလီၤ. 32 ဒီးပဝဲဒၣ်အံၤ, ပစံၣ်တဲၤတဲလီၤသု လၢတၢ်သးခုအကစီၣ် လၢတၢ်စံးပာ်အီၤ လၢပပၢ်သ့ၣ်တဖၣ်လီၤ. 33 ယွၤ ဒုးဂဲၤဆၢထၢၣ်က့ၤ ယ့ၣ်ၡူး သတးဒီး, မၤ လၢထီၣ်ပှဲၤထီၣ် တၢ်အံၤ လၢအဝဲသ့ၣ် အဖိ ပဝဲဒၣ် အဂီၢ်, ဒ်တၢ်ကွဲးအသး လၢလံာ်စံးထီၣ်ပတြၢၤ ခံတီၤတတီၤ အသိး, နဲဒၣ်အံၤ, နမ့ၢ်ယဖိခွါလီၤ. ယမၤလိာ်ထီၣ်လံနၤ လၢမုၢ်မဆါ တနံၤအံၤလံ. . 34 လၢန့ၣ် အမဲာ်ညါ ဒုးဂဲၤဆၢထၢၣ်က့ၤအီၤ လၢတၢ်သံ, ဒ်သိး အသု တက့ၤလၢၤဆူ တၢ်အုၣ်တၢ်ကျၣ် တဂ့ၤ. ဒီးစံးဝဲ ဒ်အံၤ, ယကဟ့ၣ်သု လၢတၢ်စံးပာ် အစီအဆှံ, ဒီးအဂၢၢ်အကျၢၤ, ဘၣ်ဃးဒီး စီၤဒၤဝံးလီၤ. . 35 မ်ဒ်န့ၣ်ဒီး လၢတပူၤဒၣ်တၢ် စံးဝဲဒၣ်, နတဒုးထံၣ်ဘၣ် နပှၤစီဆှံ လၢတၢ်အုၣ်သံဘၣ်. . 36 အဂ့ၢ်ဒ်အံၤ, စီၤဒၤဝံး မၤ ပှၤတစိၤ ဒီးအီၤ အတၢ် ဒ်ယွၤအသး အသိးန့ၣ် ဝံၤဒီး, မံဝဲ, ဒီးပှၤပာ်ဖှိၣ်အီၤ ဒီးအပၢ်တဖၣ်ဒီး, ထံၣ် တၢ်အုၣ်သံလီၤ. 37 မ့မ့ၢ် ပှၤလၢယွၤ ဒုးဂဲၤဆၢထၢၣ်က့ၤအီၤ တဂၤအံၤ, တထံၣ်ဘၣ် တၢ်အုၣ်သံဘၣ်. 38 မၤသးဒ်န့ၣ်ဒီး, ပှၤပုၢ်သ့ၣ်ဝဲၢ်သ့ၣ်ဧၢ, သ့ၣ်ညါ သုဝဲ လၢတၢ်စံၣ်တဲၤတဲလီၤသု လၢတၢ်ပူၤဖျဲးတၢ်ဒဲးဘး, လၢအဝဲဒၣ် အဃိ တက့ၢ်. 39 ဒီးပှၤခဲလၢာ် လၢအစူၢ်က့ၤနာ်က့ၤဝဲန့ၣ်, ပူၤဖျဲးဒီး ကယဲၢ် တၢ် လၢစီၤမိၤၡ့ အတၢ်သိၣ်တၢ်သီ မၤပူၤမၤဖျဲးအီၤ တသ့ဘၣ်န့ၣ်, လၢအဝဲဒၣ် အဃိလီၤ. 40 မၤသးဒ်န့ၣ်ဒီး ဒ်သိး တၢ် လၢဝံကတိၤတၢ်န့ၣ်, သုတဘၣ် လၢသုလိၤတဂ့ၤဒီး, ပလီၢ် သုသး တက့ၢ်. 41 ပှၤလၢအမၤတရီတပါတၢ်သ့ၣ်ဧၢ, ကွၢ်, ဒီး ကမၢကမၣ်, ဒီးဟါမၢ် တက့ၢ်. အဂ့ၢ်ဒ်အံၤ, ယမၤ တၢ်မၤ လၢသုနံၤသုသီ, တၢ်မၤ လၢပှၤမ့ၢ်စံးဘၣ်သု ဘၣ်ဆၣ်ဒီး, သုတနာ်ဘၣ် လ့ၤတက့ၤဘၣ်န့ၣ်လီၤ. . 42 ဒီးပှၤဟးထီၣ်ဝဲ အဖၢမုၢ်ဒီး, ဒ်သိး အဝဲဒၣ် ကစံၣ်တဲၤတဲလီၤ တၢ်အကလုၢ်အကထါအံၤ လၢမုၢ်အိၣ်ဘှံးအနံၤ ခဲကိာ် တဘျီဒီး, ဃ့ကညးအီၤလီၤ. 43 ဒီးတၢ်ပျၢ် ပှၤအိၣ်ဖှိၣ်ရိဖှိၣ်ဒီး, ပှၤယူဒၤဖိ, ဒီးပှၤယူးယီၣ်ယွၤ လၢအနုာ် လၢပှၤယူဒၤဖိ အလုၢ်အလၢ် အါဂၤ, ပိာ်ထီၣ် စီၤပီလူး ဒီးစီၤဘၢ်နါဘၤ အခံလီၤ. ဒီးအဝဲသ့ၣ် ကတိၤတၢ် ဒီးအီၤ, ဒီး သဆၣ်ထီၣ်အခံ ဒ်သိး အကအိၣ်ဝဲဆိးဝဲ လၢယွၤအဘျုးအဖှိၣ် အပူၤလီၤ. 44 ဒီးမုၢ်အိၣ်ဘှံးအနံၤ လၢခံတစုဘၣ်ဒီး, ဒ်သိး အကနၢ်ဟူဘၣ် ယွၤအကလုၢ်ဒီး, ပှၤအိၣ်ဖှိၣ်ရိဖှိၣ် ဘူးထီၣ် အကလၢာ်တ့ၢ် ဒီဝ့ၢ်ညါလီၤ. 45 ဘၣ်ဆၣ်ဒီး, တုၤ ပှၤယူဒၤဖိ ထံၣ် ပှၤဂီၢ်မုၢ်တဖၣ်န့ၣ် ဒီး, အသးထီၣ်ဆူၣ်ပှဲၤဆၢၣ်ကလာ်, ဒီးဂ့ၢ်လိာ်ဘှီလိာ် တၢ်ကတိၤ လၢစီၤပီလူး စံၣ်တဲၤတဲလီၤန့ၣ်, ဒီးတဲးလိာ်ဃိလိာ်ဝဲ ဒီးဒုၣ်ဒွဲၣ်တၢ်လီၤ. 46 ဒီးစီၤပီလူး ဒီးစီၤဘၢ်နါဘၤ ပာ်အသးခူတလ့ၢ် ဒီးစံးဝဲဒၣ်, ပစံၣ်တဲၤတဲလီၤဆိသု လၢယွၤ အကလုၢ်အကထါ အလီၢ်အိၣ်လီၤ. ဘၣ်ဆၣ်ဒီး မ့ၢ်သုပာ်ကွံာ်အီၤ, ဒီးသု စံၣ်ညီၣ်လီၤ သုသး လၢသုတကြၢးဒိးန့ၢ်ဘၣ် တၢ်မူ အထူအယိာ်ဘၣ် သတးဒီး, ကွၢ်ကွၢ်, ပဃၣ်ဃီၤပသး ဆူပှၤကလုာ်တဖၣ် အအိၣ်လီၤ. 47 အဂ့ၢ်ဒ်အံၤ, ယွၤ မၤလိာ် ပှၤ ဒ်အံၤ, ယပာ်နၤ လၢပှၤကလုာ်တဖၣ် အတၢ်ကပီၤ အဂီၢ်, ဒ်သိး နကကဲထီၣ် တၢ်အုၣ်က့ၤခီၣ်က့ၤတၢ် ပၢၢ်လၢဟီၣ်ခိၣ် အကတၢၢ်လီၤ. . 48 ဒီးတၢ်န့ၣ်တဖၣ် ပှၤကလုာ်တဖၣ် နၢ်ဟူဝဲ ဒီး, အသးခု ထီၣ်, ဒီးစံးထီၣ်ပတြၢၤ ယွၤအကလုၢ်အကထါလီၤ. ဒီးဖဲဒၣ် ပှၤ လၢတၢ်ပာ်အီၤ လၢအကန့ၢ်ဘၣ် တၢ်မူ လီၤထူလီၤယိာ်တဖၣ်န့ၣ်, စူၢ်က့ၤနာ်က့ၤဝဲလီၤ. 49 ဒီးကစၢ် အကလုၢ်အကထါ ဟူထီသါလီၤ ဒီကီၢ်ညါန့ၣ်လီၤ. 50 ဘၣ်ဆၣ်ဒီး, ပှၤယူဒၤဖိ သဆၣ်ထီၣ် ပှၤယူးယီၣ်ယွၤ, အိၣ်ဒီး အလၤကပီၤ, ပိာ်မုၣ်တဖၣ် ဒီးဝ့ၢ်ပဒိၣ် ပပှၢ်တဖၣ် အခံ, ဒီးမၤအၢမၤသီ စီၤပီလူး ဒီးစီၤဘၢ်နါဘၤ, ဒီးဟီထီၣ်ကွံာ်အီၤ လၢအကီၢ်ပူၤလီၤ. 51 ဘၣ်ဆၣ်ဒီး အဝဲသ့ၣ် တြုၤ လီၤကွံာ် ဟီၣ်ခိၣ် အကမူၣ် လၢအခီၣ်လၣ်ထီဒါအီၤ, ဒီး လဲၤဝဲဆူ အံၤကနံၤလီၤ. 52 ဒီးအပျဲၢ်အဘီၣ် လၢထီၣ်ပှဲၤထီၣ် ဒီးတၢ်သးခု, ဒီးသးစီဆှံန့ၣ်လီၤ.


ပှၤတၢ်မၢဖိအမၤတၢ်. Acts 14

1 ဒီးတၢ်မၤအသး လၢအံၤကနံၤ အပူၤ, အဝဲသ့ၣ် လဲၤနုာ် ဃုာ်ဆူ ပှၤယူဒၤဖိ အဘူၣ်ဘျီၣ်ပူၤ, ဒီးစံၣ်တဲၤတဲလီၤတၢ် ဒ်အံၤဒ်နုၤ တုၤ ပှၤယူဒၤဖိ, ဒီးဟ့းလ့ၣ်ဖိ ဂီၢ်မုၢ်ဖးဒိၣ် စူၢ်က့ၤနာ်က့ၤဝဲလီၤ. 2 မ့မ့ၢ် ပှၤယူဒၤဖိ လၢအတစူၢ်တနာ်ဘၣ်တဖၣ်န့ၣ်, သဆၣ်ထီၣ် ပှၤကလုာ်တဖၣ် အခံ, ဒီးဒုးအၢထီၣ် အဝဲသ့ၣ် အသးထီဒါ ဒီပုၢ်ဝဲၢ်လီၤ. 3 မၤသးဒ်န့ၣ်ဒီး အိၣ်ဖဲန့ၣ် ယံာ်ယံာ်ဒီး, စံၣ်တဲၤတဲလီၤတၢ် လၢအသးခူတလ့ၢ် လၢကစၢ် အပူၤ, ဒီးကစၢ်န့ၣ် ဟ့ၣ်လီၤ တၢ်အပနီၣ်လီၤလး, ဒီးတၢ်လီၤလိၢ်လီၤလး မၤအသး လၢအဝဲသ့ၣ် အစုပူၤ သတးဒီး, အုၣ်အသး လၢအဘျုးအဖှိၣ် အကလုၢ် အကထါ အဂီၢ်လီၤ. 4 ဘၣ်ဆၣ်ဒီး ပှၤဂီၢ်မုၢ် လၢဝ့ၢ်ပူၤ လီၤမုၢ်လီၤဖးလိာ်အသး, ဒီးတနီၤနီၤ အိၣ်ဝဲ လၢပှၤယူဒၤဖိ အပူၤ, ဒီးတနီၤနီၤ အိၣ်ဝဲ လၢပှၤတၢ်မၢဖိတဖၣ် အပူၤလီၤ. 5 ဒီးတုၤ ပှၤကလုာ် အဂၤတဖၣ်, ဒီးပှၤယူဒၤဖိ အိၣ်ဒီး အပဒိၣ်ပပှၢ်, တပျူာ် တပျီၤဝဲ ဒ်သိး အကမၤအၢမၤသီအီၤ ဒီး ကကွံာ်အီၤ လၢလၢၢ်ဒီး, 6 သ့ၣ်ညါဝဲ ဒီးဃ့ၢ်ဆူ လူၤကီၤနံ အခူအဝ့ၢ် လူစတြၤ, ဒီးဒ့ၢ်ဘ့ၤ, ဒီးကီၢ် အိၣ်ဝးတရံးဝဲန့ၣ်လီၤ. 7 ဒီးစံၣ်တဲၤတဲလီၤ တၢ်သးခုအကစီၣ် ဖဲန့ၣ်လီၤ. 8 ဒီး လၢလူစတြၤန့ၣ်, ပိာ်ခွါ လၢအခီၣ် တဆူၣ်ဘၣ်, ဒီး အခီၣ်ဟးဂီၤတ့ၢ် လၢအမိၢ်အဟၢဖၢပူၤ လံၤလံၤ, ဒီးတဟးဘၣ် နီတစုဘၣ် တဂၤန့ၣ်, ဆ့ၣ်နီၤဝဲလီၤ. 9 အဝဲဒၣ် ကနၣ် စီၤပီလူး ကတိၤတၢ် ဒီး, အဝဲဒၣ် ကွၢ်ထံအီၤ, ဒီးထံၣ်ဝဲ လၢအအိၣ်ဒီး တၢ်နာ် တုၤအဘျါက့ၤသ့ သတးဒီး, 10 ကိးထီၣ်ဝဲ လၢအကလုၢ်ဖးဒိၣ်, ဂဲၤဆၢထၢၣ် ထူၣ်ကလာ် လၢနခီၣ် တက့ၢ်. ဒီးအဝဲဒၣ် စံၣ်ထီၣ် ဒီးဟးဝဲလီၤ. 11 ဒီးစီၤပီလူး မၤတၢ်န့ၣ် ပှၤဂီၢ်မုၢ် ထံၣ်ဝဲ ဒီး, ထုထီၣ် အကလုၢ်, ဒီးကတိၤတၢ် လၢပှၤလူၤကီၤနံ အကျိာ် ဒီးစံးဝဲဒၣ်, ကစၢ်သ့ၣ် ပာ်လီၤဂာ်အသး လၢပှၤကညီဒီး, ဟဲလီၤ ဆူပအိၣ်လီၤ. 12 ဒီးကိးက့ၤ စီၤဘၢ်နါဘၤ လၢစူ, ဒီးစီၤပီလူး လၢဟ့ၢ်မ့ၤလီၤ. အဂ့ၢ်ဒ်အံၤ, ကတိၤ တၢ်အါ တက့ၢ်လီၤ. 13 ဒီးစူ အိၣ်လၢဝ့ၢ် အမဲာ်ညါ အပှၤလုၢ်တၢ်အဒိၣ် တဂၤ ဟဲစိာ် ဂီၤဖံး ဒီးဖီ, ဆူပဲတရီ အခီၣ်ထံး, ဒီးသါကလုၢ်တၢ် ဒီးပှၤဂီၢ်မုၢ်လီၤ. 14 ဒီးပှၤတၢ်မၢဖိ စီၤဘၢ်နါဘၤ ဒီးစီၤပီလူး နၢ်ဟူဒီး, ဖှီ အကူအသိး, ဒီးဃ့ၢ်သဖှိဆူ ပှၤဂီၢ်မုၢ် အအိၣ်, ဒီးကိးပသူထီၣ်, 15 ဒီးစံးဝဲဒၣ်, ပှၤကညီသ့ၣ်ဧၢ, တၢ်အံၤတဖၣ် သုမၤ ဘၣ်မနုၤလဲၣ်. ပဝဲဒၣ်အံၤ, ပမ့ၢ် ပှၤကညီ စ့ၢ်ကီး အိၣ်ဒီး အသူၣ်အသး ဒ်သုဝဲသ့ၣ် အသိးလီၤ. ဒီးပစံၣ်တဲၤတဲလီၤသု လၢတၢ်သးခုကစီၣ် ဒ်သိး သုကကွံာ်တ့ၢ်ကွံာ် တၢ်ကလီကလီအံၤ, ဒီးဃၣ်ဃီၤသုသးဆူ ကစၢ် လၢအမူ လၢအတ့လီၤ မူခိၣ်, ဒီးဟီၣ်ခိၣ်, ဒီးပီၣ်လဲၣ်, ဒီးကယဲၢ် တၢ်အိၣ်လၢအပူၤ တဂၤ အအိၣ်လီၤ. 16 အဝဲဒၣ် လၢအစိၤအဃၣ်ပူၤကွံာ်န့ၣ်, ပျဲလဲၤ ပှၤကိးအကလုာ်ဒဲး လၢအကျဲဒၣ်ဝဲလီၤ. 17 ဘၣ်ဆၣ်ဒီး မ့ၢ်အမၤဂ့ၤတၢ်, ဒီးမၢ တၢ်ဟဲစူၤလီၤ လၢမူခိၣ်, ဒီးဟ့ၣ်လီၤသု လၢတၤသူၣ်တၤသၣ် အကတီၢ်, ဒီးမၤပှဲၤ သုသး လၢတၢ်အီၣ်တၢ်အီ, ဒီးတၢ်သူၣ်မုာ်သးမုာ် သတးဒီး, တၢ်အုၣ်အသး တအိၣ်ဘၣ်န့ၣ်, တပာ်လီၤတဲာ် အကစၢ်ဒၣ်ဝဲဘၣ်. 18 တၢ်န့ၣ်တဖၣ် စံးဘၣ်တဲဘၣ် နာ်သက့ဒီး, ဒ်သိး ပှၤဂီၢ်မုၢ် သု တလုၢ်တၢ် လၢအီၤ တဂ့ၤ ဒီး, တြီဝဲ ကီမးလီၤ. 19 ဒီးပှၤယူဒၤဖိ ဟဲ လၢအၣ်တံၤအီာ် ဒီးအံၤကနံၤ, ဒီးသဆၣ်ထီၣ် ပှၤဂီၢ်မုၢ်အခံ သတးဒီး, ပှၤကွံာ် စီၤပီလူး လၢလၢၢ်, ဒီးဆိကမိၣ်ဝဲ လၢအသံလံ, ဒီးမိၤတြူာ်ထီၣ်ကွံာ် အီၤဆူ ဝ့ၢ်အချၢန့ၣ်လီၤ. 20 ဘၣ်ဆၣ်ဒီး အပျဲၢ်အဘီၣ် အိၣ်ဝးတရံးအီၤ အဖၢမုၢ်ဒီး, ဂဲၤဆၢထၢၣ်ဝဲ, ဒီးက့ၤနုာ်က့ၤဆူဝ့ၢ်ပူၤလီၤ. ဒီးမုၢ်ဆ့ၣ်ထီၣ်တနံၤန့ၣ်, ဟးထီၣ် ဒီးစီၤဘၢ်နါဘၤ, ဆူဒ့ၢ်ဘ့ၤလီၤ. 21 ဒီးစံၣ်တဲၤတဲလီၤ တၢ်သးခုအကစီၣ် လၢဝ့ၢ်ပူၤန့ၣ်, ဒီးဒုးကဲထီၣ် ပှၤအါဂၤ လၢအပျဲၢ်အဘီၣ် ဝံၤဒီး, က့ၤထီၣ်ဝဲဆူ လူစတြၤ, ဒီးအံၤကနံၤ, ဒီးအၣ်တံၤအီာ်လီၤ. 22 ဒီးမၤဂၢၢ်ထီၣ်ကျၢၤထီၣ် အပျဲၢ်အဘီၣ် အသး ဒီးသဆၣ်ထီၣ် အခံ ဒ်သိး အကအိၣ်ဝဲဆိးဝဲ လၢတၢ်နာ် အပူၤ, ဒီး လၢပဘၣ်ဖှီၣ်ဘၣ်နး အါမံၤ ဒီးပလဲၤနုာ်ဆူ ယွၤအဘီအမုၢ် အပူၤန့ၣ်လီၤ. 23 ဒီးပာ်ထီၣ် ပှၤသူၣ်က့သးပှၢ်တဖၣ် လၢအဂီၢ် လၢတၢ်အိၣ်ဖှိၣ် တပူၤလၢ်လၢ် ဝံၤဒီး, ဘါထုကဖၣ်တၢ်, ဒီးဒုၣ် တၢ်အီၣ်တၢ်အီ, ဒီးအးလီၤအီၤ လၢကစၢ် လၢအဝဲသ့ၣ် နာ် အီၤ အစုပူၤလီၤ. 24 ဒီးလဲၤခီဂာ်ကွံာ် ပံၤစံၤဒံ, ဒီးလဲၤဆူ ပၣ်ဖူၤလံလီၤ. 25 ဒီးစံၣ်တဲၤတဲလီၤ တၢ်အကလုၢ်အကထါ လၢပ့ၢ်က့ၤ ဝံၤဒီး, လဲၤလီၤဝဲဆူ အးတါလံၤလီၤ. 26 ဒီးဒိး ထီၣ်ကဘီ ဖဲန့ၣ်, ဒီးက့ၤက့ၤဝဲဆူ အၣ်တံၤအီာ် ဖဲပှၤဟ့ၣ်တ့ၢ်အီၤ ဆူ ယွၤအဘျုးအဖှိၣ်, ဒ်သိး အကမၤတၢ် လၢအမၤ လၢထီၣ်ပှဲၤထီၣ်န့ၣ်လီၤ. 27 ဒီးတုၤ အတုၤဝဲ ဒီး, ဒုးအိၣ်ဖှိၣ်ရိဖှိၣ် တၢ်အိၣ်ဖှိၣ်, ဒီး စံၣ်တဲၤတဲလီၤတၢ် ဖဲဒၣ်ယွၤ မၤ လၢအစုပူၤတဖၣ်, ဒီး လၢအအိးထီၣ် တၢ်စူၢ်တၢ်နာ် အတြဲၤ လၢပှၤကလုာ်တဖၣ် အဂီၢ်န့ၣ်လီၤ. 28 ဒီးအိၣ်ဝဲ ဒီးအပျဲၢ်အဘီၣ် ဖဲန့ၣ် ယံာ်ယံာ် လီၤ.


ပှၤတၢ်မၢဖိအမၤတၢ်. Acts 15

1 ဒီးပှၤဟဲလီၤ တနီၤနီၤ လၢကီၢ်ယူဒၤ, ဒီးသိၣ်က့ၤသီက့ၤ ဒီပုၢ်ဝဲၢ် လၢသုမ့ၢ်တဒိးဘၣ် တၢ်ကူးတရံး, ဒ်စီၤမိၤၡ့ အလုၢ်အလၢ် အသိးဘၣ်ဒီး, သုတုၤ လၢတၢ်အုၣ်က့ၤခီၣ်က့ၤ တသ့ဘၣ်လီၤ. 2 မၤသးဒ်န့ၣ်ဒီး, တၢ်မၤအသး လၢစီၤပီလူး, ဒီးစီၤဘၢ်နါဘၤ ဂုာ်တြီတၢ်, ဒီးတဲးလိာ်ဃိလိာ်တၢ် ဒီးအီၤ တဆံးတစှၤဘၣ်. ဒီးပှၤစံၣ်ညီၣ်ဝဲ လၢစီၤပီလူး, ဒီးစီၤဘၢ်နါဘၤ, ဒီးပှၤအဂၤ လၢအကျါ တနီၤနီၤ, ဘၣ်လဲၤထီၣ်ဆူ ပှၤတၢ်မၢဖိတဖၣ်, ဒီးပှၤသူၣ်က့သးပှၢ်တဖၣ် အိၣ်လၢယရူၤၡလ့ၣ် အပူၤ, လၢတၢ်သံကွၢ်အံၤ အဂ့ၢ်အကျိၤလီၤ. 3 မၤသးဒ်န့ၣ်ဒီး အဝဲသ့ၣ် ဘၣ်တၢ်မၢအီၤ လၢတၢ်အိၣ်ဖှိၣ် ဒီးလဲၤခီဂာ် ဖံၤနံက့ၤ, ဒီးၡၤမရံ, ဒီးစံၣ်တဲၤတဲလီၤဝဲ လၢပှၤကလုာ်တဖၣ် ဃၣ်လိၤက့ၤအသး အဂ့ၢ်ဒီး, ဒုးသူၣ်ခုသးခု ဒီပုၢ်ဝဲၢ် ခဲလၢာ် ဒိၣ်မးလီၤ. 4 ဒီးတုၤ အတုၤ လၢယရူၤၡလ့ၣ်ဒီး, တၢ်အိၣ်ဖှိၣ်, ဒီးပှၤတၢ်မၢဖိ, ဒီးပှၤသူၣ်က့သးပှၢ်တဖၣ်န့ၣ် တူၢ်လိာ်အီၤ, ဒီး အဝဲသ့ၣ် စံးဘၣ်တဲဘၣ်တၢ် ဖဲဒၣ် တၢ် လၢယွၤ မၤတၢ် လၢအစုပူၤန့ၣ်လီၤ. 5 ဒီးပှၤစုတလီၤဃုာ် ပှၤဖၤရံၤၡဲ, လၢအစူၢ်က့ၤနာ်က့ၤတၢ် အကျါ တနီၤနီၤ, ဂဲၤဆၢထၢၣ် ဒီးစံးဝဲဒၣ်, ပဘၣ်ကူးတရံးအီၤ ဒီး မၤလိာ်အီၤ ဒ်သိး အကတိၢ်န့ၢ် စီၤမိၤၡ့ အတၢ်သိၣ်တၢ်သီလီၤ. 6 ဒီးပှၤတၢ်မၢဖိ ဒီးပှၤသူၣ်က့သးပှၢ်တဖၣ်န့ၣ်, အိၣ်ဖှိၣ်ရိဖှိၣ် ဒ်သိး အကကွၢ်ဆိကမိၣ် တၢ်န့ၣ်တမံၤ အဂ့ၢ်အကျိၤ လီၤ. 7 ဒီးပှၤတဲးလိာ်ဃိလိာ်အသး လၢအအါ ဝံၤဒီး, စီၤပ့းတရူး ဂဲၤဆၢထၢၣ် ဒီးစံးဝဲဒၣ်, ပှၤပုၢ်သ့ၣ်ဝဲၢ်သ့ၣ်ဧၢ, သု သ့ၣ်ညါသုဝဲ လၢယွၤ ဃုထၢတၢ် လၢပကျါ လၢထံး လၢသီ, လၢပှၤကလုာ်တဖၣ် ကနၢ်ဟူ တၢ်သးခုအကစီၣ် အကလုၢ်အကထါ လၢယထးခိၣ်, ဒီးစူၢ်က့ၤနာ်က့ၤတၢ် လီၤ. 8 ဒီးယွၤ လၢအသ့ၣ်ညါ ပှၤသူၣ်ပှၤသး, ဟ့ၣ်လီၤအီၤ လၢသးစီဆှံ ဒ်အဟ့ၣ်လီၤ လၢပဝဲဒၣ်အသိး သတးဒီး, အုၣ်အသး လၢအဂီၢ်လီၤ. 9 ဒီးသ့စီကွံာ် အသူၣ်အသး လၢတၢ်နာ်, ဒီးတပာ်လီၤဆီဝဲ ဒီးပှၤဘၣ်. 10 မၤသးဒ်န့ၣ်ဒီး ခဲကနံၣ်အံၤ ဘၣ်မနုၤ လၢသုလ့ပစီ ယွၤ လၢသုပာ်ထီၣ် နီၣ်ယိးဘိ လၢအပျဲၢ်အဘီၣ် အကိာ်ကျးခံ လၢပပၢ်သ့ၣ် မ့ၢ်ဂ့ၤ, ပဝဲဒၣ်အံၤ မ့ၢ်ဂ့ၤ, ယိးတသ့ဘၣ်လဲၣ်. 11 ဘၣ်ဆၣ်ဒီး, ပနာ် လၢပကတုၤ လၢတၢ်အုၣ်က့ၤခီၣ်က့ၤ လၢကစၢ်ယ့ၣ်ၡူး အဘျုးအဖှိၣ် အဃိ ဒ်အဝဲသ့ၣ် အသိး စ့ၢ်ကီး လီၤ. 12 ဒီးပှၤဂီၢ်မုၢ် ခဲလၢာ် အိၣ်ဘှီၣ်ကလာ်, ဒီးကနၣ် စီၤဘၢ်နါဘၤ ဒီးစီၤပီလူး စံၣ်တဲၤတဲလီၤ တၢ်ပနီၣ်လီၤလး, ဒီးတၢ်လီၤလိၢ်တၢ်လီၤလး လၢယွၤ မၤဝဲ လၢအစုပူၤ လၢပှၤကလုာ်တဖၣ် အကျါလီၤ. 13 ဒီးအဝဲသ့ၣ် အိၣ်ဘှီၣ်ဝဲ ဝံၤဒီး, စီၤယၤကိာ် ကတိၤဆၢတၢ် ဒီးစံးဝဲဒၣ်, ပှၤပုၢ်သ့ၣ်ဝဲၢ်သ့ၣ်ဧၢ, ကနၣ် ယကလုၢ် တက့ၢ်. 14 စီၤၡံမိၣ် စံးဃဲၤတၢ် လၢယွၤ လၢသီန့ၣ်, အိၣ်သကိး ပှၤကလုာ်တဖၣ် ဒ်သိး အကဟံးန့ၢ် ပှၤတကလုာ် လၢအမံၤ အဂီၢ်လီၤ. 15 ဒီးတၢ်န့ၣ်တဖၣ် လီၤပလိာ် လၢဝံ အတၢ်ကတိၤ, ဒ်အကွဲးဝဲအသိး, 16 ဒ်သိး ပှၤကညီ လၢအအိၣ်လီၤတဲာ်, ဒီး ကယဲၢ် ပှၤကလုာ်တဖၣ် လၢတၢ်ကိးထီၣ်ယမံၤ လၢအလိၤတဖၣ်မုန့ၣ်, ကဃုန့ၢ် ယွၤ ဒီး, 17 လၢတၢ်အံၤ အလီၢ်ခံန့ၣ်, ယကဟဲက့ၤ, ဒီးယကမၤက့ၤ စီၤဒၤဝံး အဒဲ လၢအလီၤပှီၢ်, ဒီးအတၢ်လီၤပှီၢ်န့ၣ် ယကမၤက့ၤ, ဒီးယကမၤထီၣ်အီၤ ထူၣ်ကလာ်လီၤ. 18 ကစၢ် လၢအမၤ တၢ်အံၤတဖၣ် ခဲလၢာ်, စံးဝဲဒၣ်လီၤ. . 19 လၢတၢ် လီၤထူလီၤယိာ်န့ၣ်, ယွၤသ့ၣ်ညါပာ် အတၢ်မၤ ခဲလၢာ်လီၤ. မၤသးဒ်န့ၣ်ဒီး ပှၤကလုာ်တဖၣ် လၢအဃၣ်ဃီၤအသးဆူ ယွၤအအိၣ်န့ၣ်, ယစံၣ်ညီၣ်အီၤ လၢပသု တမၤတံာ်တာ်အီၤ တဂ့ၤ. 20 ဘၣ်ဆၣ်ဒီး ပကကွဲးဟ့ၣ်ယုၢ် အလံာ်, လၢအဘၣ်ဟးဆှဲး တၢ်ဂီၤ အတၢ်ဘၣ်အၢ, ဒီးတၢ်မၤ ထွဲသးကလုာ်ကလိၤ အခံ, ဒီးတၢ် လၢတၢ်စံၢ်သံ အီၤ, ဒီးတၢ်အသွံၣ်တဖၣ်လီၤ. 21 အဂ့ၢ်ဒ်အံၤ, လၢအစိၤအဃၣ် လၢပျၢၤန့ၣ် ပှၤဖးလံာ် စီၤမိၤၡ့ လၢဘူၣ်ဘျီၣ်ပူၤ ကိးမုၢ်အိၣ်ဘှံးအနံၤဒဲး, ဒီးစံၣ်တဲၤတဲလီၤအီၤ လၢဝ့ၢ်ကိးဖျၢၣ်ဒဲးလီၤ. 22 တုၤနုၤတစု ဘၣ်ပှၤတၢ်မၢဖိ, ဒီးပှၤသူၣ်က့သးပှၢ်, ဒီး တၢ်အိၣ်ဖှိၣ် ခဲလၢာ်အသးဒီး, ဃုထၢထီၣ် ပှၤ လၢအကျါ, ပှၤအဒိၣ်အခိၣ် လၢပှၤဒီပုၢ်ဝဲၢ် အကျါ, စီၤယူဒၤ ကိးက့ၤ အမံၤသီ လၢစီၤဘၢ်စဘါ, ဒီးစီၤစံလၤ ဝံၤဒီး, မၢ အလဲၤ တၢ် ဒီးစီၤပီလူး ဒီးစီၤဘၢ်နါဘၤ ဆူအၣ်တံၤအီာ်လီၤ. ဒီး ကွဲးဟ့ၣ်ယုၢ် လံာ် လၢအစုပူၤ ဒ်အံၤ, 23 ပှၤတၢ်မၢဖိတဖၣ်, ဒီးပှၤသူၣ်က့သးပှၢ်, ဒီးပှၤဒီပုၢ်ဝဲၢ် ပဝဲဒၣ်အံၤ ပကတိၤဒိၣ် ပှၤ ဒီပုၢ်ဝဲၢ် လၢပှၤကလုာ်တဖၣ် အကျါ လၢအၣ်တံၤအီာ်, ဒီးစူၤရံ, ဒီးကံၤလံၤကံ အပူၤန့ၣ်လီၤ. 24 အကူၢ်မ့ၢ် ပနၢ်ဟူ လၢပှၤဟးထီၣ် လၢပကျါ တနီၤနီၤ, မၤကိၢ်မၤဂီၤ သုသး လၢတၢ်ကတိၤ, ဒီးမၤဟးဂီၤ သုသး, ဒီးစံးဝဲဒၣ်, သုဘၣ်ဒိး တၢ်ကူးတရံး, ဒီး တိၢ်န့ၢ် တၢ်သိၣ်တၢ်သီ, ဒီးပတမၤလိာ်ဘၣ် အဝဲန့ၣ်ဘၣ် သတးဒီး, 25 တုၤ ပသး အိၣ်တဖျၢၣ်ဃီဒီး, ဘၣ်ပသး လၢပကမၢ ပှၤ ဘၣ်တၢ်ဃုထၢအီၤဆူ သုအိၣ်, အိၣ်ဒီး ပှၤ လၢအညိကွံာ်အသး လၢပကစၢ် ယ့ၣ်ၡူးခရံာ် အမံၤ အဃိ, 26 ပဒီပုၢ်ဝဲၢ် လၢပအဲၣ်အီၤ, စီၤဘၢ်နါဘၤ ဒီးစီၤပီလူးလီၤ. 27 မၤသးဒ်န့ၣ်ဒီး ပမၢလီၤ စီၤယူဒၤ ဒီးစီၤစံလၤ, ဒီးအဝဲသ့ၣ် ကစံးဘၣ်တဲဘၣ်သု လၢတၢ်တမံၤဃီအံၤ လၢအထးခိၣ်လီၤ. 28 အဂ့ၢ်ဒ်အံၤ, လၢသုကဟးဆှဲး တၢ်လုၢ် လၢတၢ်ဂီၤ, ဒီးတၢ်အသွံၣ်, ဒီးတၢ် လၢတၢ်စံၢ်သံအီၤ, ဒီး တၢ်မၤထွဲသးကလုာ်ကလိၤ အခံတဖၣ်မုန့ၣ် ဘၣ်သးစီဆှံအသး, ဒီးပသးအံၤလီၤ. လၢတၢ်န့ၣ်တဖၣ် အမဲာ်ညါ, တၢ်ဝံတၢ်စိာ် ဒိၣ်န့ၢ် အန့ၣ် တက့ၢ်, ပတပာ်ဘၣ် လၢသုလိၤဘၣ်. 29 တၢ်န့ၣ်တဖၣ် မ့ၢ်တဟးဆှဲးဘၣ် ဒီးအိၣ်ဝဲ တသ့ဘၣ်. သုမ့ၢ်ဟးဆှဲးဒီး, သုမၤကစီဒီလီၤ. မ်သုအိၣ်ဆူၣ်အိၣ်ချ့ တက့ၢ်. 30 မၤသးဒ်န့ၣ်ဒီး တုၤ ပှၤပျၢ်လီၤအီၤ ဒီး, အဝဲသ့ၣ် လဲၤဆူ အၣ်တံၤအီာ်, ဒီးဒုးအိၣ်ဖှိၣ်ရိဖှိၣ် ပှၤဂီၢ်မုၢ်, ဒီးဟ့ၣ်လီၤ အလံာ်တဘ့ၣ်န့ၣ်လီၤ. 31 ဒီးဖးဝဲ ဝံၤဒီး, အသူၣ်ခုအသးခု လၢတၢ်မၤမုာ်ထီၣ်က့ၤန့ၣ် အဃိလီၤ. 32 ဒီးစီၤယူဒၤ, ဒီး စီၤစံလၤ အကစၢ်ပှၢ်ဒၣ်ဝဲ မ့ၢ်ဝံ စ့ၢ်ကီး ဒီး, သဆၣ်ထီၣ် အပျဲၢ်အဘီၣ် အခံ လၢတၢ်ကတိၤ အါထံၣ်, ဒီးမၤဂၢၢ်မၤကျၢၤအီၤလီၤ. 33 ဒီးအိၣ်ဝဲဖဲန့ၣ် ယံာ်ယံာ်တစဲးဒီး, ဒ်သိး အကက့ၤက့ၤဆူပှၤ လၢအမၢလီၤအီၤတဖၣ် အအိၣ်ဒီး, ပှၤဒီပုၢ်ဝဲၢ်န့ၣ် ပျၢ်အီၤ ခုၣ်ခုၣ်မုာ်မုာ်လီၤ. 34 (ဘၣ်ဆၣ်ဒီး ဘၣ် စီၤစံလၤ အသး လၢအကအိၣ်ဒံး ဖဲန့ၣ်လီၤ.). 35 ဒီးစီၤပီလူး ဒီး စီၤဘၢ်နါဘၤ ဒီးပှၤအဂၤ အါဂၤ အိၣ်ဝဲဆိးဝဲ လၢအၣ်တံၤအီာ်, ဒီးသိၣ်က့ၤသီက့ၤတၢ်, ဒီးစံၣ်တဲၤတဲလီၤ တၢ်သးခုအကစီၣ် ကစၢ် အကလုၢ်အကထါလီၤ. 36 ဒီးအနံၤအသီ တနီၤနီၤပူၤကွံာ်ဒီး, စီၤပီလူး စံးဘၣ် စီၤဘၢ်နါဘၤ, ပဒီပုၢ်ဝဲၢ် လၢကယဲၢ်ခူ ကယဲၢ်ဝ့ၢ် လၢပစံၣ်တဲၤတဲလီၤ ကစၢ်အကလုၢ်အကထါ လၢအပူၤ, အိၣ်ဝဲ ဒ်လဲၣ်ဒ်လဲၣ်န့ၣ်, မ်ပက့ၤကဒါက့ၤ ဒီးကွၢ်က့ၤအီၤ တက့ၢ်. 37 ဒီး စီၤဘၢ်နါဘၤ ပာ်အသး လၢအကကိးန့ၢ် စီၤယိၤဟၣ် ကိးဝဲအမံၤသီ လၢစီၤမၢ်ကူးလီၤ. 38 ဘၣ်ဆၣ်ဒီး မ့ၢ် ပှၤတဂၤန့ၣ် ဟးဖး ဒီးအီၤ လၢပၣ်ဖူၤလံ, ဒီးတလဲၤမၤဘၣ်တၢ် ဒီး အီၤဘၣ်ဒီး, စီၤပီလူး ဆိကမိၣ်ဝဲ လၢအတဂ့ၤလဲၤဘၣ်ဝဲဘၣ်. 39 ဒီးတၢ်ဂ့ၢ်လိာ်ဘှီလိာ် ဆူၣ်ဆူၣ်ကလဲာ် အိၣ်ထီၣ်ဝဲ, တုၤဒၣ်လဲာ် အဝဲသ့ၣ် လီၤဖးလိာ်အသး, ဒီးစီၤဘၢ်နါဘၤ ဟံးန့ၢ် စီၤမၢ်ကူး, ဒီးဒိးထီၣ် ကဘီ, ဒီးလဲၤဝဲဆူ ကူပြူး လီၤ. 40 ဒီးစီၤပီလူး ဃုထၢ စီၤစံလၤ, ဒီးပှၤဒီပုၢ်ဝဲၢ်သ့ၣ်တဖၣ် ဟ့ၣ်လီၤအီၤ လၢယွၤအဘျုးအဖှိၣ် အပူၤ သတးဒီး, ဟးထီၣ်ဝဲလီၤ. 41 ဒီးလဲၤခီဂာ် စူၤရံ, ဒီးကံၤလံၤကံ, ဒီး မၤဂၢၢ်မၤကျၢၤ တၢ်အိၣ်ဖှိၣ်တဖၣ်လီၤ.


ပှၤတၢ်မၢဖိအမၤတၢ်. Acts 16

1 ဒီးလဲၤဝဲဆူ ဒ့ၢ်ဘ့ၤ, ဒီးလူစတြၤလီၤ. ဒီးကွၢ်ကွၢ်, အပျဲၢ်အဘီၣ် အမံၤ စီၤတံၤမသ့း, ပှၤယူဒၤမုၣ် လၢအစူၢ်က့ၤနာ်က့ၤတၢ် တဂၤ အဖိခွါ, အိၣ်ဝဲ ဖဲန့ၣ်လီၤ. 2 မ့မ့ၢ်အပၢ် မ့ၢ် ပှၤဟ့းလ့ၣ်ဖိလီၤ. ဒီးပှၤဒီပုၢ်ဝဲၢ် လၢလူစတြၤ ဒီးအံၤကနံၤ အပူၤ, အုၣ်အသး လၢအဂီၢ်လီၤ. 3 ဘၣ် စီၤပီလူးအသး လၢအဝဲဒၣ် ကလဲၤ ဒီးအီၤလီၤ. ဒီးမ့ၢ် ပှၤယူဒၤဖိ အိၣ်လၢအလီၢ်တဖၣ် ဖဲန့ၣ် သ့ၣ်ညါ ခဲလၢာ်, လၢအပၢ်မ့ၢ် ပှၤဟ့းလ့ၣ်ဖိ အဃိဒီး, ဟံးန့ၢ်အီၤ ဒီးကူးတရံးအီၤလီၤ. 4 ဒီးဖဲအလဲၤတၢ် တဝ့ၢ်ဘၣ်တဝ့ၢ်ဒီး, တၢ်သိၣ်တၢ်သီ လၢပှၤတၢ်မၢဖိ ဒီးပှၤသူၣ်က့သးပှၢ် လၢယရူၤၡလ့ၣ် စံၣ်ညီၣ်ဝဲန့ၣ် ဒီး, ဟ့ၣ်လီၤဝဲ ဒ်သိး အကတိၢ်န့ၢ်ဖံးဃာ်လီၤ. 5 မၤသးဒ်န့ၣ်ဒီး တၢ်အိၣ်ဖှိၣ်တဖၣ် ဂၢၢ်ထီၣ်ကျၢၤထီၣ် လၢတၢ်စူၢ်တၢ်နာ် အပူၤ, ဒီးအါထီၣ်ဂီၢ်ထီၣ် ကိးမုၢ်နံၤမုၢ်နၤဒဲးလီၤ. 6 ဒီးလဲၤခီဂာ် ဖြူၤကံ, ဒီးကလၤတံ အထံအကီၢ်ဒီး, ဒ်သိးအသု တစံၣ်တဲၤတဲလီၤတၢ် လၢအၤစံ တဂ့ၤဒီး, သးစီဆှံန့ၣ် တြီအီၤလီၤ. 7 ဒီးလဲၤဆူ မူၤစံ ဝံၤဒီး, ပာ်အသး လၢအကလဲၤဆူ ဘံၤသူၤနံ, ဘၣ်ဆၣ်ဒီး ယ့ၣ်ၡူးအသး တဒုးလဲၤဘၣ်အီၤဘၣ်. 8 ဒီးလဲၤပူၤကွံာ် လၢမူၤစံ, ဒီးလဲၤလီၤဆူ တြိၤအါလီၤ. 9 ဒီးစီၤပီလူး ထံၣ်တၢ် လၢညါခီ လၢမုၢ်နၤ, ဒီးပှၤမၤက့းဒနံဖိ ဆၢထၢၣ် ဃ့ကညးအီၤ ဒီးစံးဝဲဒၣ်, ဟဲခီဂာ် တၢ်ဆူ မၤက့းဒနံ, ဒီးမၤစၢၤပှၤ တက့ၢ်. 10 ဒီးတုၤ အထံၣ်တၢ် လၢညါခီဒီး, ပဆိကမိၣ် လၢကစၢ် ကိးက့ၤ ပှၤ, ဒ်သိး ပကစံၣ်တဲၤတဲလီၤ တၢ်သးခုအကစီၣ် လၢအဝဲသ့ၣ်, ဒီးပဃုလဲၤတၢ်ဆူ မၤက့းဒနံ အပူၤ တကီၢ်ခါလီၤ. 11 မၤသးဒ်န့ၣ်ဒီး, ပ ဟးထီၣ် လၢတြိၤအါ, ဒီးပလဲၤစၢၢ်ဆၢဆူ စၤမသြါက့ၤ, ဒီးမုၢ်ဆ့ၣ်ထီၣ်တနံၤ ပလဲၤဆူ နါပလံၣ်လီၤ. 12 ဒီးပဟးဖဲန့ၣ် ဆူဖံလံးပံး လၢအမ့ၢ် မၤက့းဒနံ တတီၤန့ၣ် အဝ့ၢ်မိၢ်ပှၢ်, ဒီးပှၤတကလုာ်ဒၣ် ဟဲအိၣ်ဝဲဆိးဝဲ လၢအပူၤလီၤ. ဒီးပ အိၣ်လၢဝ့ၢ်ပူၤန့ၣ် အနံၤအသီ တနီၤနီၤလီၤ. 13 ဒီး လၢမုၢ်အိၣ်ဘှံးအနံၤန့ၣ်, ပဟးထီၣ်ဆူ ဝ့ၢ်အချၢ လၢထံနံၤ ဖဲပဆိကမိၣ် လၢပှၤပာ် တၢ်ဘါထုကဖၣ် အလီၢ်, ဒီး ပဆ့ၣ်နီၤ ဒီးစံၣ်တဲၤတဲလီၤတၢ် လၢပှၤပိာ်မုၣ် လၢအအိၣ်ဖှိၣ်ရိဖှိၣ်တဖၣ်လီၤ. 14 ဒီးပှၤ လၢအဆါ တၢ်လုးတကုာ်, ဝ့ၢ်သူၤအတံရၤဖိ, ပိာ်မုၣ်, အမံၤ နီၢ်လူၤဒံ, လၢအဘါယွၤ တဂၤ, နၢ်ဟူတၢ် ဒီး, ယွၤ အိးထီၣ် အသူၣ်အသး ဒ်သိး အကတူၢ်လိာ်တၢ် လၢစီၤပီလူး စံးဘၣ်တဲဘၣ်ဝဲတဖၣ်န့ၣ်လီၤ. 15 ဒီးတုၤ အဝဲဒၣ်, ဒီးအဟံၣ်ဖိတဖၣ် ဒိးဘျၢအသး ဒီး, ဃ့ကညး က့ၤ ပှၤ ဒီးစံးဝဲဒၣ်, ယဲဒၣ်အံၤ, သုမ့ၢ်ပာ်ယၤ လၢပှၤစူၢ်က့ၤနာ်က့ၤ ကစၢ်နီၢ်နီၢ် ဒီး, ဟဲအိၣ်ဟဲဆိး လၢယဟံၣ်ပူၤ တက့ၢ်. ဒီးကညး ဆူၣ်န့ၢ် ပှၤလီၤ. 16 ဒီးတၢ်မၤအသး လၢပလဲၤဆူ တၢ်ဘါထုကဖၣ် အလီၢ် အဖၢမုၢ်ဒီး, ပှၤ လၢတၢ်နါပံသိၣ် အိၣ်လၢအလိၤ, ကုၢ်ပိာ်မုၣ်တဂၤ, သဂၢၢ်ပှၤလီၤ. အဝဲဒၣ် ကတိၤတၢ် လၢတၢ်နါ ဝံအကျိာ် သတးဒီး, အကစၢ်တဖၣ်န့ၢ်ဘၣ် တၢ်အါမး လီၤ. 17 အဝဲန့ၣ် ပိာ်စီၤပီလူးအခံ, ဒီးပခံ, ဒီးကိးပသူထီၣ် ဒီးစံးဝဲဒၣ်, အဝဲသ့ၣ်တဖၣ်အံၤ မ့ၢ်တၢ်ထီကတၢၢ် ယွၤအခ့အပှၤ, လၢအစံၣ်တဲၤတဲလီၤ ပှၤ လၢတၢ်အုၣ်က့ၤခီၣ်က့ၤ အကျဲလီၤ. 18 ဒီးမၤဝဲ ဒ်န့ၣ် အါနံၤအါသီ, ဒီးစီၤပီလူး အသးကိၢ်ထီၣ်, ဒီးဃၣ်ဃီၤအသး ဒီးစံးဘၣ် တၢ်နါ, ယမၤလိာ်နၤ လၢယ့ၣ်ၡူးခရံာ် အမံၤ, လၢနကဟးထီၣ်ကွံာ် လၢပှၤအံၤအလိၤလီၤ. ဒီးဟးထီၣ်ကွံာ် တဘျီဃီ ဖဲန့ၣ်လီၤ. 19 ဒီးပိာ်မုၣ် အကစၢ်တဖၣ် သ့ၣ်ညါဝဲ လၢအမုၢ်လၢ်န့ၢ် တၢ်အလီၢ် တအိၣ်လၢၤဘၣ်ဒီး, ဟံးဃာ် စီၤပီလူး ဒီးစီၤစံလၤ, ဒီးမိၤအီၤဆူ ဖၠါပူၤ, ဆူပဒိၣ်တဖၣ် အအိၣ်လီၤ. 20 ဒီး ဆှၢအီၤဆူ ကီၢ်ပဒိၣ်တဖၣ် အအိၣ် ဝံၤဒီး, စံးဝဲဒၣ်, ပှၤကညီတဖၣ်အံၤ, မ့ၢ် ပှၤယူဒၤဖိ, ဒီးမၤတံာ်တာ် ပဝ့ၢ်အံၤ ဒိၣ်မး, 21 ဒီးသိၣ်လိ တၢ်အလုၢ်အလၢ် လၢပှၤရိမ့ၤဖိ ပဝဲဒၣ်အံၤ, ပတူၢ်လိာ်ဒီး တိၢ်န့ၢ် တတီဘၣ်လီၤ. 22 ဒီးပှၤဂီၢ်မုၢ် ဂဲၤဆၢထၢၣ် ထီဒါအီၤ, ဒီးပဒိၣ်တဖၣ် ထုးဖှီကွံာ် အကူအသိး, ဒီးမၤလိာ် ပှၤကတီၢ်အီၤလီၤ. 23 ဒီး တီၢ်ဝဲ အါဘီ ဝံၤဒီး ဒၢနုာ်အီၤ လၢဃိာ်ပူၤ, ဒီးမၤလိာ် ပှၤဃိာ်ဒိၣ် ဒ်သိး အကပၢၤအီၤ ဧ့ၢ်ကျၢၤလီၤ. 24 အဝဲဒၣ် ဘၣ် တၢ်မၤလိာ်အီၤ ဒ်န့ၣ်ဒီး, ဒၢနုာ်အီၤ လၢဃိာ်ပူၤ လၢညါ တတီၤ, ဒီးသိးဃာ် အခီၣ် လၢသိး အပူၤလီၤ. 25 ဒီး လၢဖးဖီ မုၢ်န့ၣ် စီၤပီလူး ဒီးစီၤစံလၤ ဘါထုကဖၣ်တၢ်, ဒီးသးဝံၣ် သးဆၢယွၤ, ဒီးပှၤဃိာ်ဖိ ကနၣ်ဝဲလီၤ. 26 ဒီးဟီၣ်ခိၣ် ဟူးဝးဝဲ သတူၢ်ကလာ် ဒိၣ်မး တုၤဃိာ် အခီၣ်ထံး ဟူးဝးဝဲ, ဒီး တြဲၤ ခဲလၢာ် အိးထီၣ်အသး တကီၢ်ခါ, ဒီးပှၤခဲလၢာ်အပျံၤ လီၤဃ့ၣ်ဝဲလီၤ. 27 ဒီးပှၤဃိာ်ဒိၣ် ဖုသံနီၣ်ထီၣ်, ဒီးထံၣ်ဝဲ လၢဃိာ်အတြဲၤ အိၣ်အိးထီၣ်အသး, ဒီးဆိကမိၣ် လၢပှၤဃိာ်ဖိ ဃ့ၢ်ကွံာ် သတးဒီး, ဘီၣ်ထီၣ် နး ဒ်သိး အကမၤသံလီၤအသးလီၤ. 28 ဒီးစီၤပီလူး ကိးထီၣ် လၢအကလုၢ်ဖးဒိၣ် ဒီးစံးဝဲဒၣ်, မၤအၢလီၤ နသး နီတမံၤ တဂ့ၤ, အဂ့ၢ်ဒ်အံၤ, ပအိၣ် ဖဲအံၤ ခဲလၢာ်လီၤ. 29 ဒီးအဝဲဒၣ် ဃ့ တၢ်ကပီၤတဖၣ်, ဒီးဃ့ၢ်နုာ် ကနိးကစုာ်, ဒီးထိၣ်လီၤပှီၤအသး လၢစီၤပီလူး ဒီးစီၤစံလၤ အမဲာ်ညါ, 30 ဒီးဆှၢထီၣ်အီၤဆူခိ ဒီးစံးဝဲဒၣ်, ကစၢ်သ့ၣ်ဧၢ, ဒ်သိး ယကတုၤ လၢတၢ်အုၣ်က့ၤခီၣ်က့ၤ ယၤဒီး, ယဘၣ်မၤမနုၤလဲၣ်. 31 ဒီးအဝဲသ့ၣ် စံးဘၣ်အီၤ, စူၢ်က့ၤနာ်က့ၤ ကစၢ် ယ့ၣ်ၡူးခရံာ် တက့ၢ်. ဒီးနကတုၤ လၢတၢ်အုၣ်က့ၤခီၣ်က့ၤနဲ, ဒီးနပှၤဟံၣ်ဖိလီၤ. 32 ဒီးစံၣ်တဲၤတဲလီၤ ကစၢ် အကလုၢ်အကထါ လၢအီၤ, ဒီး လၢပှၤအိၣ်လၢအဟံၣ်ပူၤ ခဲလၢာ်လီၤ. 33 ဒီး လၢမုၢ်နၤ တနၣ်ရံၣ်ဃီ ဖဲန့ၣ်, အဝဲဒၣ် ဟံးန့ၢ်အီၤ, ဒီးသ့ကွံာ် အပူၤလီၢ်တဖၣ်လီၤ. ဒီး အကစၢ်ဒၣ်ဝဲ, ဒီးအပှၤခဲလၢာ် ဒိးဘျၢအသး တကီၢ်ခါလီၤ. 34 ဒီးတုၤ အဝဲဒၣ် ဆှၢက့ၤအီၤ ဆူအဟံၣ်ပူၤဒီး, ပာ် တၢ်အီၣ်တၢ်အီ လၢအမဲာ်ညါ, ဒီးစူၢ်က့ၤနာ်က့ၤ ယွၤ, ဒီးသူၣ်ခုသးခု ဒီးအဟံၣ်ဖိ ခဲလၢာ်လီၤ. 35 ဒီးတုၤ မုၢ်ဆ့ၣ်ထီၣ်ဒီး, ပဒိၣ်တဖၣ်န့ၣ် မၢ အပှၤစိာ် နီၣ်တီၢ်ဖိတဖၣ်, လဲၤစံးဘၣ်တဲဘၣ်ဝဲ, ပျၢ်ကွံာ် ပှၤကညီတဖၣ်န့ၣ် တက့ၢ်. 36 ဒီးအတၢ်ကတိၤတဖၣ်န့ၣ်, ပှၤဃိာ်ဒိၣ် စံးဘၣ် စီၤပီလူး, ပဒိၣ်တဖၣ်န့ၣ် မၢ ပှၤ ဟဲပျၢ်ကွံာ်သု လီၤ. မၤသးဒ်န့ၣ်ဒီး ဟးထီၣ်, ဒီးလဲၤတၢ်မုာ်မုာ် တက့ၢ်. 37 ဘၣ်ဆၣ်ဒီး စီၤပီလူး စံးဘၣ်အီၤ, ပှၤရိမ့ၤဖိ ပဝဲဒၣ်အံၤ တဘၣ်ဘၣ် တၢ်စံၣ်ညီၣ်ဃၣ်ဘၣ်ဒီး, အဝဲသ့ၣ် တီၢ် ပှၤအိၣ်ဖျါ, ဒီးဒၢနုာ် ပှၤ လၢဃိာ်ပူၤလီၤ. ဒီးခဲကနံၣ်အံၤ, ကဟီထီၣ်ကွံာ် ပှၤကစုဒုဧါ. ဒ်န့ၣ် တမ့ၢ်ဘၣ်. မ်အဟဲ လၢအကစၢ်ဒၣ်ဝဲ, ဒီးဆှၢထီၣ် ပှၤ တက့ၢ်. 38 ဒီးတၢ်ကတိၤတဖၣ်န့ၣ်, ပှၤစိာ်နီၣ်တီၢ်ဖိ စံးဘၣ် ပဒိၣ်တဖၣ်လီၤ. ဒီး နၢ်ဟူဝဲ လၢပှၤတဖၣ်န့ၣ်မ့ၢ် ပှၤရိမ့ၤဖိ ဒီး, သူၣ်ပျံၤသးပျံၤဝဲ တကူၢ်သ့ၣ်လီၤ. 39 ဒီးဟဲဃ့ကညးအီၤ, ဒီးဆှၢထီၣ်အီၤ, ဒီးဃ့ဝဲ ဒ်သိး အကဟးထီၣ်ကွံာ် လၢဝ့ၢ်ပူၤလီၤ. 40 ဒီးအဝဲသ့ၣ် ဟးထီၣ် လၢဃိာ်ပူၤ, ဒီးလဲၤဆူ နီၢ်လူၤဒံ အအိၣ်, ဒီးတုၤအထံၣ်ဘၣ် ပှၤဒီပုၢ်ဝဲၢ်ဒီး, သဆၣ်ထီၣ် အခံ ဒီးဟးထီၣ်ဝဲလီၤ.


ပှၤတၢ်မၢဖိအမၤတၢ်. Acts 17

1 ဒီးလဲၤခီဂာ် အၣ်ဖံပလံၤ, ဒီးအၤပလိၤနံ ဝံၤဒီး, လဲၤဝဲဆူ သ့းစၤလနံ, ဖဲပှၤယူဒၤဖိ အဘူၣ်ဘျီၣ် အိၣ်ဝဲ တဖျၢၣ်လီၤ. 2 ဒီးစီၤပီလူး ဒ်အလုၢ်အလၢ် အိၣ်ဝဲ အသိးန့ၣ်, လဲၤနုာ်ဆူ အဝဲသ့ၣ် အအိၣ်, ဒီး လၢသၢအိၣ်ဘှံးနံၤညါန့ၣ် ကတိၤတၢ် ဒီးအီၤ လၢတၢ်ကွဲးအသး အဂ့ၢ်အကျိၤ, 3 ဒီးအိးထီၣ်တၢ်, ဒီး ဒုးနဲၣ်ဝဲ လၢခရံာ် ဘၣ်ဒိး တၢ်နးတၢ်ဖှီၣ်, ဒီး ဘၣ်ဂဲၤဆၢထၢၣ်က့ၤ လၢတၢ်သံအပူၤ, ဒီး လၢယ့ၣ်ၡူး လၢယစံၣ်တဲၤတဲလီၤ သုမ့ၢ်ခရံာ်န့ၣ်လီၤ. 4 ဒီးပှၤတနီၤနီၤ လၢအကျါ, ဒီးဟ့းလ့ၣ်ဖိ လၢအဘါ ယွၤဂီၢ်မုၢ်ဖးဒိၣ်, ဒီးပိာ်မုၣ် အိၣ်ဒီး အလၤအကပီၤ တဘျုးဂၤ, စူၢ်က့ၤနာ်က့ၤတၢ် ဒီးဘျုးအသး ဒီးစီၤပီလူး ဒီးစီၤစံလၤလီၤ. 5 ဘၣ်ဆၣ်ဒီး ပှၤယူဒၤဖိ အသးက့ၣ်, ဒီးဟံးန့ၢ် ပှၤအအၢအသီ လၢအအိၣ်ဒၣ်တၢ် လၢဖၠါပူၤ, ဒီးဒုးအိၣ်ဖှိၣ် ပှၤဂီၢ်မုၢ်, ဒီးမၤတၢထီၣ်တၢလီၤတၢ် လၢဝ့ၢ်ပူၤလီၤ. ဒီးဟဲဃီၤဆူ စီၤယါစီၣ်အဟံၣ် ဒီး, ဃုမိၤထီၣ် ပှၤတဖၣ်န့ၣ် ဆူ ပှၤဂီၢ်မုၢ်အအိၣ်လီၤ. 6 ဒီးမ့ၢ်အတထံၣ်ဘၣ်အီၤဘၣ်ဒီး, မိၤတွံၢ်တြူာ် စီၤယါစီၣ်, ဒီးဒီပုၢ်ဝဲၢ် တနီၤနီၤ ဆူ ဝ့ၢ်ပဒိၣ်တဖၣ် အအိၣ်, ဒီးကိးပသူထီၣ်ဝဲ, ပှၤလၢအမၤကဒါ ဟီၣ်ခိၣ်တဖၣ် ဟဲ တုၤဖဲအံၤ စ့ၢ်ကီး လံ. 7 ဒီးစီၤယါစီၣ် တူၢ်လိာ်လံ အီၤလံ. ဒီးပှၤခဲလၢာ်အံၤ, မၤ တၢ်ထီဒါ ကဲစၢ် အကလုၢ်, ဒီးစံး လၢစီၤပၤ အဂၤ, ယ့ၣ်ၡူး အိၣ်ဝဲ တဂၤလီၤ. 8 ဒီးတုၤ ပှၤဂီၢ်မုၢ် ဒီးဝ့ၢ်အပဒိၣ် နၢ်ဟူ တၢ်န့ၣ် ဒီး, အသူၣ်ကိၢ်အသးဂီၤထီၣ်လီၤ. 9 ဒီးတုၤအဟံးန့ၢ် ပှၤအုၣ်အသး လၢစီၤယါစီၣ် အဂီၢ်, ဒီးပှၤဂၤ အဂီၢ်ဒီး, ပျၢ်အီၤလီၤ. 10 ဒီးပှၤဒီပုၢ်ဝဲၢ်တဖၣ် မၢ စီၤပီလူး, ဒီးစီၤစံလၤ လဲၤတကီၢ်ခါ လၢမုၢ်နၤ ဆူ ဘ့းရံၤလီၤ. လဲၤတုၤဝဲ ဒီး, လဲၤနုာ်ဝဲ လၢပှၤယူဒၤဖိ အဘူၣ်ဘျီၣ်ပူၤလီၤ. 11 ဒီးပှၤတဖၣ်န့ၣ် အသး ဂ့ၤန့ၢ် ပှၤသ့းစၤလနံဖိ တက့ၢ်, ဒီးတူၢ်လိာ် တၢ်အကလုၢ်အကထါ လၢအသူၣ်ဆူၣ်အသးဆူၣ်, ဒီးတၢ်န့ၣ်တဖၣ်မ့ၢ်တၢ် ဒ်န့ၣ် တမ့ၢ်တၢ် ဒ်န့ၣ်လဲၣ်န့ၣ်, ဃုကွၢ် တၢ်ကွဲးအသး, ထံထံဆးဆး သ့သ့တနံၤလီၤ. 12 မၤသးဒ်န့ၣ်ဒီး, ပှၤစူၢ်က့ၤနာ်က့ၤ လၢအကျါ အါဂၤ, ဒီးပှၤဟ့းလ့ၣ်မုၣ် အိၣ်ဒီး အလၤအကပီၤ, ဒီးပိာ်ခွါ, နာ် စ့ၢ်ကီးဝဲ တစှၤဂၤဘၣ်လီၤ. 13 ဒီးပှၤယူဒၤဖိ လၢသ့းစၤလနံ အပူၤ, တုၤအသ့ၣ်ညါ လၢစီၤပီလူး စံၣ်တဲၤတဲလီၤ ယွၤအကလုၢ်အကထါ လၢဘ့းရံၤ အပူၤ ဒီး, လဲၤ စ့ၢ်ကီးဝဲဖဲန့ၣ် ဒီးထိၣ် ဟူးထိၣ်ဂဲၤ ပှၤဂီၢ်မုၢ်အသးလီၤ. 14 တုၤနုၤတစု ပှၤဒီပုၢ်ဝဲၢ် မၢ စီၤပီလူး လဲၤတၢ် တကီၢ်ခါ မၤသး ဒ်အကလဲၤ လၢပီၣ်လဲၣ် အသိးန့ၣ်လီၤ. မ့မ့ၢ် စီၤစံလၤ ဒီးစီၤတံၤမသ့း အိၣ်ဒံးဝဲဒၣ် ဖဲန့ၣ်လီၤ. 15 ဒီးပှၤ လၢအဆှၢ စီၤပီလူးတဖၣ်န့ၣ်, ဆှၢဝဲ တုၤ လၢအၤသ့ၣ် အပူၤလီၤ. ဒီးဒိးန့ၢ် တၢ်မၤလိာ် လၢစီၤစံလၤ ဒီးစီၤတံၤမသ့း အဂီၢ်, ဒ်သိး အကဟဲဆူ အအိၣ် ချ့သဒံး ဝံၤဒီး, ဟးထီၣ်ဝဲလီၤ. 16 ဒီးစီၤပီလူး အိၣ်ဆူလၢ်ဟူအီၤ လၢအၤသ့ၣ် အဖၢမုၢ်ဒီး, ထံၣ်ဝ့ၢ်န့ၣ် ပှဲၤဝဲ ဒီးတၢ်ဂီၤဒီး, အသးကိၢ်ထီၣ်ဝဲလီၤ. 17 မၤသးဒ်န့ၣ်ဒီး လၢဘူၣ်ဘျီၣ်ပူၤန့ၣ်, တဲးလိာ်ဃိလိာ်တၢ် ဒီးပှၤယူဒၤဖိ ဒီးပှၤယူးယီၣ်ယွၤ, ဒီး လၢဖၠါပူၤ ဒီးပှၤ လၢအဟဲဘၣ်သဃိာ်အီၤ ကိးမုၢ်နံၤမုၢ်နၤဒဲးလီၤ. 18 ဒီးပှၤအ့းပံၤကူၤရူးဖိ ဒီးပှၤစတီးအၤဖိ, ပှၤကူၣ်တၢ်သ့ တနီၤနီၤ, ဘၣ်သဃိာ်အီၤလီၤ. ဒီးတနီၤနီၤ စံးဝဲဒၣ်, ပှၤကတိၤကြီ တၢ်တဂၤအံၤ, မ့ၢ်အကစံး မနုၤတမံၤလဲၣ်. ဒီးပှၤဂၤ စံးဝဲဒၣ်, လီၤဂာ် လၢအမ့ၢ် ပှၤစံၣ်တဲၤတဲလီၤ ပှၤတခီဘီမုၢ်ဖိ အကစၢ်တဖၣ် အဂ့ၢ်လီၤ. အဂ့ၢ်ဒ်အံၤ, မ့ၢ်အစံးဘၣ်တဲဘၣ်အီၤ လၢယ့ၣ်ၡူး ဒီး တၢ်ဂဲၤဆၢထၢၣ်က့ၤ အဂ့ၢ်အကျိၤ လီၤ. 19 ဒီးအဝဲသ့ၣ်တဖၣ် ဟံးန့ၢ်အီၤ, ဒီးဆှၢအီၤ ဆူတၢ်စိခိၣ်အၤရံ ဒီးစံးဝဲဒၣ်, တၢ်သိၣ်တၢ်သီအသီ လၢနစံၣ်တဲၤတဲလီၤန့ၣ် ပသ့ၣ်ညါ မ့ၢ်အတသ့ဘၣ်ဧါ. 20 အဂ့ၢ်ဒ်အံၤ, န ဒုးဟူဘၣ် ပနၢ်ပူၤ လၢတၢ်လီၤဆီတဖၣ်န့ၣ်လီၤ. မၤသးဒ်န့ၣ်ဒီး တၢ်န့ၣ်တဖၣ် မ့ၢ်ဒ်လဲၣ်ဒ်လဲၣ်န့ၣ်, တၢ်မိၣ်သ့ၣ်ညါဘၣ်ပသးလီၤ. 21 ဒီးပှၤအၤသ့ၣ်ဖိ ခဲလၢာ်, ဒီးပှၤတမှံၤ အိၣ်ဝဲဖဲန့ၣ်, တမၤဘၣ် တၢ်အဂၤ နီတမံၤဘၣ်. ထဲအဂုာ်စံးဃဲၤ ဒီးကနၣ် တၢ်အသီ တက့ၢ် တမံၤမံၤလီၤ. 22 ဒီးစီၤပီလူး ဆၢထၢၣ် လၢတၢ်စိခိၣ်အၤရံ အဒီခိၣ် ဒီးစံးဝဲဒၣ်, ပှၤအၤသ့ၣ်ဖိသ့ၣ်ဧၢ, လၢတၢ်ခဲလၢာ် အပူၤ ယထံၣ် လၢသုယူးယီၣ် သုကစၢ်တဖၣ် ဒိၣ်မးလီၤ. 23 အဂ့ၢ်ဒ်အံၤ, ယလဲၤဟး ဒီးကွၢ် သုဘူၣ်တၢ်ဘါတၢ် အလီၢ် အဖၢမုၢ်ဒီး, ယထံၣ် တၢ်လုၢ်လီၢ် တပူၤ, အိၣ်ဒီး တၢ်ကွဲးအသး လၢအလိၤ, ကစၢ် လၢပတသ့ၣ်ညါဘၣ်အီၤ တဂၤ အဂီၢ် လီၤ. မၤသးဒ်န့ၣ်ဒီး ပှၤ လၢသုတသ့ၣ်ညါဘၣ် ဒီးဘူၣ်ထီၣ်ဘါထီၣ်အီၤန့ၣ် ယစံၣ်တဲၤတဲလီၤသု လၢအဝဲ တဂၤန့ၣ် အဂ့ၢ်လီၤ. 24 ယွၤ လၢအတ့လီၤ ဟီၣ်ခိၣ် ဒီး ကယဲၢ် တၢ်အိၣ်လၢအပူၤ, အဝဲဒၣ်န့ၣ်မ့ၢ် မူခိၣ် ဒီးဟီၣ်ခိၣ် အကစၢ်လီၤ. ဒီးဟံၣ် လၢပှၤကညီ မၤ လၢအစုန့ၣ်, တအိၣ်တဆိးဘၣ်ဝဲ လၢအပူၤဘၣ်. 25 ဒီးပှၤကညီအစု တမၤဘၣ် အတၢ်, ဒ်ပှၤ လၢအဒိးန့ၢ် တၢ်အလီၢ်အိၣ်တဂၤ အသိးဘၣ်. အဂ့ၢ်ဒ်အံၤ, အကစၢ်ဒၣ်ဝဲ ဟ့ၣ် ပှၤခဲလၢာ် အသးသမူ, ဒီးအသါ, ဒီးအတၢ်ခဲလၢာ်လီၤ. 26 ဒီးတ့လီၤ ပှၤကညီ ကိးအကလုာ်ဒဲး လၢအသွံၣ် တမံၤဃီ, ဒ်သိး အကအိၣ်ကဆိး လၢဟီၣ်ခိၣ်ချၢ ဒီဘ့ၣ်ညါ, ဒီးပာ်လီၤ အဆၢအကတီၢ်, ဒီးအအိၣ်အဆိး အလီၢ်တဖၣ်, 27 ဒ်သိး အကဃု ယွၤ, ဒီးဘၣ်တဘၣ် ကလၢၢ်ဝဲ ဒီး, ကထံၣ်န့ၢ်အီၤ သ့ၣ်သ့ၣ်လီၤ. မ့ၢ်နာ် သက့ဒ်န့ၣ်ဒီး, အိၣ်တယံၤဘၣ် ဒီးပှၤ နီတဂၤဘၣ်. 28 အဂ့ၢ်ဒ်အံၤ, ပမူ, ဒီးပဂဲၤ, ဒီးပအိၣ်လၢအပူၤလီၤ. ဒ်ပှၤမၤ ထါ လၢသုကျါ တနီၤနီၤ စံးဝဲအသိး, အဂ့ၢ်ဒ်အံၤ, အစၢၤအသွဲၣ်, မ့ၢ် စ့ၢ်ကီး ပှၤသ့ၣ်အံၤ, ပဝဲ. 29 မၤသးဒ်န့ၣ်ဒီး, မ့ၢ်ပမ့ၢ် ယွၤအစၢၤအသွဲၣ်ဒီး, တဂ့ၤ ဆိကမိၣ် လၢယွၤ လီၤဂာ် ထူဧိၤလွဲဧိၤ, ကျိၣ်ဧိၤစ့ဧိၤ, ဒီး လၢၢ်ဧိၤလ့ဧိၤ လၢပှၤကညီ စိးပျၤဝဲ လၢအစုသ့ ဒီးအကူၣ် တၢ်သ့ အသိးန့ၣ်ဘၣ်. 30 မၤသးဒ်န့ၣ်ဒီး ပှၤ တသ့ၣ်ညါဘၣ် တၢ်အကတီၢ်န့ၣ်, ယွၤ ဝံသးစူၤတၢ်လီၤ. မ့မ့ၢ်ခဲကနံၣ်အံၤ မၤလိာ် ပှၤခဲလၢာ် အိၣ်လၢအလီၢ် တပူၤလၢ်လၢ်, လၢအကပီၢ်ယၢ်လီၤက့ၤအသးလီၤ. 31 အဂ့ၢ်ဒ်အံၤ, သ့ၣ်နံၤဖးသီ လၢအကစံၣ်ညီၣ် ဟီၣ်ခိၣ် လၢတၢ်တီတၢ်လိၤ လၢပှၤ လၢအပာ်လီၤဝဲ တဂၤ အစုပူၤလီၤ. ဒီးဒ်သိး ပှၤခဲလၢာ် ကစူၢ်က့ၤနာ်က့ၤတၢ်န့ၣ် ဒီး, ဒုးဂဲၤဆၢထၢၣ် အဝဲဒၣ်န့ၣ် လၢတၢ်သံန့ၣ်လီၤ. 32 ဒီးတုၤ အနၢ်ဟူ ပှၤဂဲၤဆၢထၢၣ်က့ၤ လၢတၢ်သံ အဂ့ၢ် ဒီး, ပှၤတနီၤနီၤ ဒုၣ်ဒွဲၣ်တၢ်, ဒီးတနီၤနီၤ စံးဝဲဒၣ်, တၢ်န့ၣ်တဖၣ် အဂ့ၢ်အကျိၤ ပကနၢ်ဟူ ကဒီး လၢနၤလီၤ. 33 ဒီးဒ်န့ၣ်အသိး စီၤပီလူး ဟးထီၣ် လၢအကျါလီၤ. 34 ဘၣ်ဆၣ်ဒီး ပှၤတနီၤနီၤ ဘျုးအသး ဒီးအီၤ, ဒီးစူၢ်က့ၤနာ်က့ၤဝဲလီၤ. ပှၤစံၣ်ညီၣ်ကွီၢ် စီၤဒံၤနူၤစံၤ အိၣ်လၢအကျါန့ၣ် တဂၤ, ဒီး ပိာ်မုၣ် နီၢ်ဒမၤရံ တဂၤ, ဒီးပှၤဂၤ အိၣ်ဒီး အီၤတဖၣ်လီၤ.


ပှၤတၢ်မၢဖိအမၤတၢ်. Acts 18

1 တၢ်န့ၣ်တဖၣ် အလီၢ်ခံဒီး, စီၤပီလူး ဟးထီၣ် လၢအၤသ့ၣ်, ဒီးလဲၤဝဲဆူ ကရံၣ်သူးလီၤ. 2 ဒီးထံၣ်န့ၢ် ပှၤယူဒၤဖိ အိၣ်ဖျဲၣ် လၢပီၣ်တူး, အမံၤမ့ၢ် စီၤအကူလၤ တဂၤ, ဟဲ တုၤ သီ ဒီးအမါ နီၢ်ပြံစကံးလၤ လၢအံၤတလံ, အဂ့ၢ်ဒ်အံၤ, စီၤပၤ ကျီၤဒံ မၤလိာ် လၢပှၤယူဒၤဖိ ဘၣ်ဟးထီၣ် လၢရိမ့ၤ အပူၤလီၤ. ဒီးလဲၤနုာ်ဝဲဆူ အအိၣ်လီၤ. 3 ဒီးမ့ၢ်အမၤတၢ်သ့ တမံၤဃီ သတးဒီး, အိၣ်ဝဲဆိးဝဲ ဒီးအီၤ ဒီးမၤတၢ်လီၤ. အဂ့ၢ်ဒ်အံၤ, မ့ၢ် ပှၤမၤတၢ်ဖိ လၢအဆးဒဲလီၤ. 4 ဒီးတဲးလိာ်ဃိလိာ်တၢ် လၢဘူၣ်ဘျီၣ်ပူၤ ကိးမုၢ်အိၣ်ဘှံးအနံၤဒဲး, ဒီး သဆၣ်ထီၣ် ပှၤယူဒၤဖိ ဒီးပှၤဟ့းလ့ၣ်ဖိ အခံလီၤ. 5 ဒီးတုၤ စီၤစံလၤ, ဒီးစီၤတံၤမသ့း ဟဲ တုၤလၢမၤက့းဒနံ ဒီး, စီၤပီလူး အသးပှဲၤထီၣ် ဒီးတၢ်အကလုၢ်အကထါ, ဒီး အုၣ်အသး လၢယ့ၣ်ၡူး မ့ၢ်ခရံာ်, လၢပှၤယူဒၤဖိ အမဲာ်ညါ လီၤ. 6 ဒီးတုၤ အဝဲသ့ၣ် တြီဃာ်တၢ်, ဒီးဒုၣ်ဒွဲၣ်တၢ်ဒီး, စီၤပီလူး တြုၤ အကူအသိး ဒီး စံးဘၣ်အီၤ, မ်သုသွံၣ်ဘၣ် လၢသုခိၣ်ဒၣ်သုဝဲ တက့ၢ်. ယကဆှီယဲဒၣ်လီၤ. တုၤအံၤ ဆူညါဒီး, ယကလဲၤဆူ ပှၤကလုာ်တဖၣ် အအိၣ်လီၤ. 7 ဒီးဟးဝဲဖဲန့ၣ်, ဒီးလဲၤဆူပှၤ လၢအယူးယီၣ် ယွၤ, အမံၤ မ့ၢ် စီၤယူစတူး အဟံၣ်ပူၤလီၤ. အဟံၣ်န့ၣ် အိၣ်ဘူးဝဲ ဒီး, ဘူၣ်ဘျီၣ်န့ၣ်လီၤ. 8 ဒီးပှၤဘူၣ်ဘျီၣ်အခိၣ်, စီၤကြံစပူး ဒီးအဟံၣ်ဖိ ခဲလၢာ် စူၢ်က့ၤနာ်က့ၤ ကစၢ်လီၤ. ဒီးပှၤကရံၣ်သူးဖိ အါဂၤ နၢ်ဟူတၢ်, ဒီးစူၢ်က့ၤနာ်က့ၤဝဲ, ဒီးဒိးဘျၢ အသးလီၤ. 9 ဒီးကစၢ် စံးဘၣ် စီၤပီလူး လၢမုၢ်နၤ လၢတၢ်ထံၣ်တၢ် လၢညါခီ အပူၤ, ပျံၤတၢ် တဂ့ၤ, မ့မ့ၢ်ကတိၤတၢ် တက့ၢ်. ဒီး အိၣ်ဘှီၣ်ကလာ် တဂ့ၤ. 10 အဂ့ၢ်ဒ်အံၤ, ယဲဒၣ်အံၤ ယအိၣ်ဒီးနၤ, ဒီးပှၤတမၤဘၣ်နၤ ဒ်သိး အကမၤအၢနၤ နီတဂၤဘၣ်. အဂ့ၢ်ဒ်အံၤ, ယပှၤ အါဂၤ အိၣ်လၢဝ့ၢ်တဖျၢၣ်အံၤ အပူၤလီၤ. 11 ဒီးသိၣ်က့ၤသီက့ၤတၢ် လၢအကျါ လၢယွၤ အကလုၢ်အကထါ, ဒီးအိၣ်ဝဲဖဲန့ၣ် တနံၣ် ဒီးဃုလါလီၤ. 12 ဒီးဖဲစီၤကးလံၤ အိၣ်ကဲ ပဒိၣ်ဖးဒိၣ် လၢအဃါယၤဒီး, ပှၤယူဒၤဖိ ပာ် အသး တဖျၢၣ်ဃီဒီး ဟံးဃာ် စီၤပီလူး, ဒီး ဆှၢအီၤဆူ စံၣ်ညီၣ်ကွီၢ် အလီၢ်ပစိာ် အမဲာ်ညါ, 13 ဒီးစံးဝဲဒၣ်, အအံၤတဂၤ မၢ ပှၤကညီ ဘူၣ်ထီၣ်ဘါထီၣ် ကစၢ်, ထီဒါ တၢ်သိၣ်တၢ်သီန့ၣ်လီၤ. 14 ဒီးဖဲစီၤပီလူး အသါ ကအဲးထီၣ် အထးခိၣ် ဒီး, စီၤကးလံၤအိၣ် စံးဘၣ် ပှၤယူဒၤဖိ, ပှၤယူဒၤဖိသ့ၣ်ဧၢ, တၢ်တတီတလိၤ, တၢ်အၢတၢ်သီ မ့ၢ်အိၣ်ဒီး, ကြၢး လၢယဝံသးစူၤသုလီၤ. 15 ဘၣ်ဆၣ်ဒီး မ့မ့ၢ် တၢ်သံကွၢ် လၢတၢ်ကတိၤ အဂ့ၢ်, ဒီးတၢ်အမံၤအသၣ် အဂ့ၢ်, ဒီးသုတၢ်သိၣ်တၢ်သီ အဂ့ၢ်ဒီး, ကွၢ်ဒၣ်သုဝဲ တက့ၢ်. အဂ့ၢ်ဒ်အံၤ, တၢ် ဒ်န့ၣ်သိးတဖၣ်, ယတစံၣ်ညီၣ်ဘၣ်ယဲဘၣ်. 16 ဒီးဟီထီၣ်ကွံာ် အီၤ လၢစံၣ်ညီၣ်ကွီၢ် လီၢ်ပစိာ် အမဲာ်ညါလီၤ. 17 ဒီးပှၤခဲလၢာ် ဟံးဃာ် ပှၤဘူၣ်ဘျီၣ်အခိၣ် စီၤစိၤစသ့ၣ်, ဒီးတီၢ်အီၤ လၢစံၣ်ညီၣ်ကွီၢ် အလီၢ်ပစိာ် အမဲာ်ညါလီၤ. ဒီး စီၤကးလံၤအိၣ် တပးကဲဘၣ် တၢ်န့ၣ် လၢတၢ်နီတမံၤဘၣ်. 18 ဒီးစီၤပီလူး အိၣ်ဒံး အါနံၤအါသီ ဝံၤဒီး, ဟးဖး ဒီးပှၤဒီပုၢ်ဝဲၢ်, ဒီးလဲၤဒိးကဘီဆူ စူၤရံ, ဒီးနီၢ်ပြံစကံးလၤ, ဒီးစီၤအကူလၤ အိၣ်ဒီးအီၤ, ဒီးလူၤ အခိၣ် လၢက့ၣ်ဃရ့း, လၢအအိၣ်ဒီး တၢ်ဆိၣ် အဃိန့ၣ်လီၤ. 19 ဒီးလဲၤ တုၤဝဲ လၢအ့းဖ့းစူး, ဒီးပာ်လီၤတဲာ် အဝဲသ့ၣ် ဖဲန့ၣ်လီၤ. မ့မ့ၢ် အကစၢ်ဒၣ်ဝဲန့ၣ် လဲၤနုာ်ဆူ ဘူၣ်ဘျီၣ်ပူၤ, ဒီးတဲးလိာ်ဃိလိာ်တၢ် ဒီးပှၤယူဒၤဖိလီၤ. 20 ဒီးအဝဲသ့ၣ်တဖၣ်န့ၣ် ဃ့ကညးအီၤ လၢအကအိၣ်ဝဲဆိးဝဲ ဒီးအီၤယံာ်န့ၢ် အန့ၣ် တက့ၢ်ဒီး, တအၢၣ်လီၤဘၣ်ဝဲဘၣ်. 21 မ့မ့ၢ်ကတိၤဒိၣ်အီၤ ဝံၤဒီး စံးဝဲဒၣ်, ဘူၣ် လၢအကဘၣ်တ့ၢ်န့ၣ်, ယဘၣ်လဲၤမၤ လၢယရူၤၡလ့ၣ် အပူၤ သပှၢ်တၢၢ်လီၤ. ဘၣ်ဆၣ်ဒီး မ့ၢ်ဘၣ်ယွၤအသးဒီး, ယ ကဟဲအိၣ်သကိးကဒီး သု တစုလီၤ. ဒီးဒိးထီၣ် ကဘီ, ဒီး ဟးထီၣ်ကွံာ် လၢအ့းဖ့းစူး အပူၤလီၤ. 22 ဒီးထိးထီၣ် လၢကဲၤစါရံၤ, ဒီးလဲၤထီၣ် ကတိၤဒိၣ် တၢ်အိၣ်ဖှိၣ် ဝံၤဒီး, လဲၤလီၤဆူ အၣ်တံၤအီာ်လီၤ. 23 ဒီးမၤတၢ် ဖဲန့ၣ် တစိၢ်တလီၢ် ဒီး, ဟးဝဲ, ဒီးလဲၤခီဂာ် ကီၢ်ကလၤတံ, ဒီးဖြူၤကံကွ့ၢ်ကွ့ၢ်, ဒီးမၤဆူၣ်ထီၣ် အပျဲၢ်အဘီၣ် ခဲလၢာ် အဂံၢ်အဘါလီၤ. 24 ဒီးမတၤတဂၤ လၢအသ့ကတိၤတၢ်, လၢအသ့ တၢ်ကွဲးအသးတဖၣ်, ပှၤယူဒၤဖိ လၢအအိၣ်ဖျဲၣ် လၢဝ့ၢ်အလ့း စၣ်ဒြူး အပူၤ, အမံၤမ့ၢ် စီၤအပီးလိၤ တဂၤ, ဟဲ တုၤလၢအ့းဖ့းစူးလီၤ. 25 အဝဲဒၣ်န့ၣ် မၤလိတ့ၢ် ကစၢ် အကျဲ, ဒီးအသး ဂုၤမၤတၢ် သတးဒီး, စံၣ်တဲၤတဲလီၤ, ဒီးသိၣ်က့ၤသီက့ၤတၢ် လၢကစၢ် အဂ့ၢ် လီၤတံၢ်လီၤဆဲးလီၤ. ဘၣ်ဆၣ်ဒီး သ့ၣ်ညါ ထဲစီၤယိၤဟၣ် အတၢ်ဘျၢန့ၣ်ဧိၤလီၤ. 26 အဝဲဒၣ်န့ၣ် ကတိၤတၢ် ခူတလ့ၢ် လၢဘူၣ်ဘျီၣ်ပူၤ, ဒီးတုၤ စီၤအကူလၤ ဒီးနီၢ်ပြံစကံးလၤ နၢ်ဟူဝဲ ဒီး, ဟံးန့ၢ်အီၤ, ဒီး ဒုးနဲၣ် အီၤ လၢယွၤအကျဲ လီၤတံၢ်န့ၢ် အလီၢ် တက့ၢ်လီၤ. 27 ဒီးတုၤ အသး အိၣ်လၢအကလဲၤဆူ အဃါယၤဒီး, ပှၤဒီပုၢ်ဝဲၢ် ကွဲးတၢ်, ဒီးသဆၣ်ထီၣ် အပျဲၢ်အဘီၣ် အခံ, ဒ်သိး အကတူၢ်လိာ်အီၤလီၤ. ဒီးအဝဲဒၣ်န့ၣ် လဲၤတုၤဝဲ ဒီးမၤစၢၤ ပှၤ လၢအစူၢ်က့ၤနာ်က့ၤတၢ် လၢတၢ်ဘျုးတၢ်ဖှိၣ် အဃိတဖၣ်န့ၣ် ဒိၣ်မးလီၤ. 28 အဂ့ၢ်ဒ်အံၤ, မၤဃၣ် ပှၤယူဒၤဖိ အတၢ်ကတိၤ လၢအစိအကမီၤ အိၣ်ဖျါဝဲ, ဒီး ဒုးနဲၣ်ဝဲ လၢတၢ်ကွဲးအသးတဖၣ် အပူၤ, လၢယ့ၣ်ၡူး မ့ၢ်ခရံာ်လီၤ.


ပှၤတၢ်မၢဖိအမၤတၢ်. Acts 19

1 ဒီးတၢ်မၤအသး လၢစီၤအပီးလိၤ အိၣ်လၢကရံၣ်သူး အဖၢမုၢ်ဒီး, စီၤပီလူး လဲၤခီဂာ် ထံဧိၤကီၢ်ဧိၤ လၢထးခီ, ဒီး လဲၤ ပၢၢ်လၢအ့းဖ့းစူးလီၤ. ဒီးထံၣ်န့ၢ် အပျဲၢ်အဘီၣ် တနီၤနီၤ, 2 ဒီး စံးဘၣ်အီၤ, ဖဲသုစူၢ်က့ၤနာ်က့ၤတၢ်န့ၣ်, သုဒိးန့ၢ် သးစီဆှံ စ့ၢ်ကီးဧါ. ဒီးအဝဲသ့ၣ် စံးဘၣ်အီၤ, တဒိးန့ၢ်ဘၣ်. ဒီးသးစီဆှံအိၣ်န့ၣ် ပတနၢ်ဟူဘၣ်. 3 ဒီးအဝဲဒၣ် စံးဘၣ် အီၤ, မ့မ့ၢ်ဒ်န့ၣ်ဒီး မ့ၢ်သုဒိးဘျၢသုသးဆူ မနုၤတမံၤ အပူၤလဲၣ်. ဒီးအဝဲသ့ၣ် စံးဝဲဒၣ်, ဆူ စီၤယိၤဟၣ် အတၢ်ဘျၢ အပူၤလီၤ. 4 ဒီးစီၤပီလူး စံးဝဲဒၣ်, မ့ၢ်မး စီၤယိၤဟၣ် ဘျၢတၢ် လၢတၢ်ဘျၢ ဘၣ်ဃးဒီး တၢ်ပီၢ်ယၢ်လီၤက့ၤပသး, ဒီး စံးဘၣ် ပှၤဂီၢ်မုၢ်, လၢအဘၣ်စူၢ်က့ၤနာ်က့ၤ ပှၤဟဲ လၢအလီၢ်ခံ တဂၤ, ဒ်ပစံးတၢ်အသိး, ယ့ၣ်ၡူး (ခရံာ်) လီၤ. 5 ဒီး အဝဲသ့ၣ် နၢ်ဟူတၢ် ဒီး, ဒိးဘျၢအသး ဆူကစၢ် ယ့ၣ်ၡူး အမံၤ အပူၤလီၤ. 6 ဒီးစီၤပီလူး ပာ်အစု လၢအလိၤဒီး, သးစီဆှံ ဟဲလီၤ လၢအလိၤ, ဒီးအဝဲသ့ၣ် ကတိၤတၢ် လၢတၢ်အပျ့ၤတဖၣ်, ဒီးကတိၤတၢ် လၢဝံအကျိာ်လီၤ. 7 ဒီးပှၤကညီ ခဲလၢာ်န့ၣ် အိၣ် တဆံခံဂၤ ဃၣ်ဃၣ်လၤ. 8 ဒီးလဲၤနုာ်ဝဲ လၢဘူၣ်ဘျီၣ်ပူၤ, ဒီးတဲးလိာ်ဃိလိာ်, ဒီး သဆၣ်ထီၣ် ပှၤအခံ လၢယွၤအဘီအမုၢ် အဂ့ၢ်, ဒီးကတိၤ တၢ်ခူတလ့ၢ် သၢလါညါလီၤ. 9 ဒီးတုၤ ပှၤတနီၤနီၤ အသးကိၤထီၣ်, ဒီးတစူၢ်တနာ်ဘၣ်တၢ်ဘၣ်, ဒီးစံးအၢ ကျဲန့ၣ် လၢပှၤဂီၢ်မုၢ် အမဲာ်ညါဒီး, ဟးဖးဝဲ ဒီးအီၤ, ဒီးဟံးထီၣ်ကွံာ် အပျဲၢ်အဘီၣ် လၢအကျါ, ဒီးတဲးလိာ်ဃိလိာ် လၢစီၤတူၤရၣ်နူး သိၣ်လိတၢ် အဘျီၣ်ပူၤ သ့သ့တနံၤလီၤ. 10 ဒီးမၤဝဲ ဒ်န့ၣ် ခံနံၣ်ညါ သတးဒီး, ပှၤအိၣ်လၢအၤစံ, ပှၤယူဒၤဖိမ့ၢ်ဂ့ၤ, ပှၤဟ့းလ့ၣ်ဖိမ့ၢ်ဂ့ၤ, နၢ်ဟူဘၣ် ကစၢ်ယ့ၣ်ၡူး အကလုၢ်အကထါ ခဲလၢာ်လီၤ. 11 ဒီးယွၤ မၤ တၢ်လီၤလး လီၤဆီဒၣ်တၢ်တဖၣ် လၢစီၤပီလူး အစုပူၤ, 12 တုၤ ဒၣ်လဲာ် တၢ်စှၢၤ မ့ၢ်ဂ့ၤ, တၢ်ယီၢ်တကိး မ့ၢ်ဂ့ၤ, ပှၤလဲၤစိာ် လၢအလိၤ ဆူ ပှၤဘၣ်ဆူးဘၣ်ဆါ အအိၣ် ဒီးမၤဘျါက့ၤအီၤ, ဒီးတၢ်နါ ဟးထီၣ်ကွံာ် လၢအလိၤလီၤ. 13 ဒီးပှၤယူဒၤဖိ တနီၤနီၤ လၢအဟးဝ့ၤဝီၤ ဒုးဆိၣ်တၢ်, သါ ကကိးထီၣ် ကစၢ်ယ့ၣ်ၡူး အမံၤ လၢပှၤတၢ်နါ အိၣ်လၢအလိၤ အဖီခိၣ်, ဒီးစံးဝဲဒၣ်, ပဒုးဆိၣ်သု လၢပှၤ လၢစီၤပီလူး စံၣ်တဲၤတဲလီၤအီၤ, ယ့ၣ်ၡူး အမဲာ်ညါလီၤ. 14 ဒီးပှၤလုၢ်တၢ်အခိၣ်, ပှၤယူဒၤဖိ စီၤစက့းဝၤ, အဖိခွါ မၤဝဲ ဒ်န့ၣ် နွံဂၤလီၤ. 15 ဒီးတၢ်နါ ကတိၤဆၢတၢ် ဒီးစံးဝဲဒၣ်, ယ့ၣ်ၡူး ယသ့ၣ်ညါ, ဒီးစီၤပီလူး ယသ့ၣ်ညါလီၤ. မ့မ့ၢ်သုဝဲသ့ၣ်အံၤ သုမ့ၢ်မတၤတဖၣ်လဲၣ်. 16 ဒီးပှၤ လၢတၢ်နါ အိၣ်လၢအလိၤ, စံၣ်ပှီၤ လၢအဖီခိၣ်, ဒီးမၤနၢၤအီၤ, ဒီးအဂံၢ်အဘါ ဆူၣ်န့ၢ် အဝဲသ့ၣ် လီၤ. ဒီးအဝဲသ့ၣ် အိၣ်ဘ့ၣ်ဆ့, အိၣ်ဒီး အပူၤလီၢ်ဒီး, ဃ့ၢ်ထီၣ်ကွံာ် လၢဟံၣ်အဝဲန့ၣ် အပူၤလီၤ. 17 ဒီးတၢ်မၤအသးန့ၣ်, ပှၤယူဒၤဖိ ဒီးပှၤဟ့းလ့ၣ်ဖိ, အိၣ်ဝဲဆိးဝဲ လၢအ့းဖ့းစူၤ အပူၤ သ့ၣ်ညါဝဲ ခဲလၢာ်, ဒီးတၢ်ပျံၤတၢ်ဖုးဘၣ် ပှၤခဲလၢာ်, ဒီးပာ်ဒိၣ်ပာ်ထီ ကစၢ်ယ့ၣ်ၡူး အမံၤ လီၤ. 18 ဒီးပှၤ လၢအစူၢ်က့ၤနာ်က့ၤတဖၣ်, ဟဲ ဒီးအၢၣ်လီၤအီလီၤ, ဒီးစံးဖျါထီၣ် အတၢ်မၤ, အါဂၤလီၤ. 19 ဒီးပှၤ လၢအစုာ်တၢ်ကၢ်တၢ်, အါဂၤ, ဟဲစိာ်ပာ်ဖှိၣ် အလံာ်အလဲၢ်, ဒီးဆူးထီၣ်ကွံာ်အီၤ လၢပှၤခဲလၢာ် အမဲာ်ညါလီၤ. ဒီးဂံၢ်ထီၣ်ဝဲ အပှ့ၤ, ဒီးထံၣ်န့ၢ် လၢအမ့ၢ် စ့ယဲၢ်ကလးလီၤ. 20 ဒ်န့ၣ်အသိး ယွၤအကလုၢ်အကထါ ဒိၣ်ထီၣ်ဝဲ ဒိၣ်ဒိၣ်ကလဲာ် ဒီးမၤနၢၤတၢ်လီၤ. 21 ဒီးတၢ်န့ၣ်တဖၣ် မၤအသး ဝံၤဒီး, စီၤပီလူး ပာ်အသး လၢအကလဲၤခီဂာ် မၤက့းဒနံ, ဒီးအဃါယၤ ဝံၤဒီး, ကလဲၤဆူ ယရူၤၡလ့ၣ်, ဒီးစံးဝဲဒၣ်, ယလဲၤအိၣ်ဖဲန့ၣ် အလီၢ်ခံဒီး, ယဘၣ်ထံၣ် ရိမ့ၤ စ့ၢ်ကီး လီၤ. 22 ဒီးမၢ ပှၤ လၢအမၤ အတၢ်, စီၤတံၤမသ့း ဒီးစီၤအ့ရၤစတူး, ခံဂၤ လဲၤဆူ မၤက့းဒနံ, ဒီး အကစၢ်ဒၣ်ဝဲ အိၣ်ဒံး လၢအၤစံ အပူၤ တစိၢ်တလီၢ် လီၤ. 23 အဆၢကတီၢ် ဖဲန့ၣ် ဃၣ်ဃၣ်, တၢ်ကိၢ်တၢ်ဂီၤ တဆံး တစှၤဘၣ် လၢကျဲန့ၣ် အဃိ အိၣ်ထီၣ်လီၤ. 24 အဂ့ၢ်ဒ်အံၤ, ပှၤပိာ်စ့ စီၤဒ့ၤမ့ၤတြံ လၢအမၤ တၢ်လုၢ်ဟံၣ် စ့ လၢနီၢ်အၢ်တ့းမံၤ ကစၢ်မုၣ် အဂီၢ်န့ၣ်, ဒုးအိၣ်ထီၣ် ပှၤတ့တၢ်န့ၣ် အစုလီၢ်အခီၣ်ခိၣ် တဆံးတစှၤဘၣ်လီၤ. 25 အဝဲဒၣ်န့ၣ် ကိးဖှိၣ် ပှၤမၤတၢ် ဒ်န့ၣ်သိးတဖၣ်, ဒီးစံးဝဲဒၣ်, ပှၤကညီသ့ၣ်ဧၢ, မ့ၢ်တၢ်မၤအံၤ သတးဒီး, ပန့ၢ်ဘၣ် ပတၢ်ထူးပတၢ်တီၤန့ၣ်, သုသ့ၣ်ညါထံသုဝဲလီၤ. 26 ဒီးသုထံၣ်, ဒီးသုနၢ်ဟူ လၢစီၤပီလူး တဂၤအံၤ, သဆၣ်ထီၣ် ပှၤအခံ, ဒီးဒုးဃၣ်ကဒါ ပှၤအါဂၤ, တမ့ၢ်ဘၣ် ထဲအ့းဖ့းစူး အပူၤဧိၤဘၣ်. မ့ၢ် လၢအၤစံဘူး ဒီး ခဲလၢာ်, ဒီးစံးဝဲ လၢကစၢ်တဖၣ် လၢပှၤမၤအီၤ လၢအစုန့ၣ်, တမ့ၢ်ဘၣ် ကစၢ်ဘၣ်လီၤ. 27 ဒီးတမ့ၢ်ဘၣ် ထဲပမၤတၢ်အံၤ ကဘၣ် တၢ်ဒုၣ်ဒွဲၣ်အီၤ သ့ၣ်သ့ၣ်ဘၣ်. မ့ၢ်ကစၢ်မုၣ်ဖးဒိၣ် နီၢ်အၢ်တ့းမံၤ အတၢ်လုၢ်အဟံၣ်, လၢပှၤအၤစံဖိ, ဒီးပှၤဟီၣ်ခိၣ်ဖိ ခဲလၢာ်ဘါအီၤန့ၣ်, တၢ်ကပာ် လၢအတဂိာ်တသီၣ်ဘၣ်တၢ်, ဒီးကမၤဟးဂီၤ အလၤကပီၤလီၤ. 28 ဒီးတုၤ အနၢ်ဟူဝဲ ဒီး, အသးဒိၣ်ထီၣ် သရူၤကလာ်, ဒီး ကိးပသူထီၣ် ဒီးစံးဝဲဒၣ်, ပှၤအ့းဖ့းစူးဖိ အနီၢ် အၢ်တ့းမံၤအံၤ, မ့ၢ်အဒိၣ်မးလီၤ. 29 ဒီးဝ့ၢ်န့ၣ် ပှဲၤဒီး တၢ်တၢထီၣ်တၢလီၤ ဒီဝ့ၢ်ညါ, ဒီးဟံးဃာ် ပှၤ လၢအလဲၤဃုာ် ဒီးစီၤပီလူး, ပှၤမၤက့းဒနံဖိ စီၤကါယူး, ဒီးစီၤအရံစတၢ်ဃူး, ဒီးဃ့ၢ်နုာ်ဝဲ တသဖှိဃီဆူ ဘျီၣ်ကွၢ်ကီတၢ် အပူၤလီၤ. 30 ဒီးတုၤ စီၤပီလူး သါ ကလဲၤနုာ် လၢပှၤဂီၢ်မုၢ် အကျါ ဒီး, အပျဲၢ်အဘီၣ် တဒုးလဲၤနုာ်ဘၣ်အီၤဘၣ်. 31 ဒီး အတံၤအသကိး, ကီၢ်အၤစံ အခိၣ် တနီၤနီၤ တလိ အကလုၢ်, ဒီးဃ့ကညးအီၤ လၢအသုတလဲၤနုာ် လၢဘျီၣ်ကွၢ်ကီတၢ် အပူၤ တဂ့ၤလီၤ. 32 မၤသးဒ်န့ၣ်ဒီး, ပှၤတနီၤနီၤ ကိးထီၣ် တမံၤ, ဒီးအဂၤ တနီၤနီၤ တမံၤဒၣ်လီၤ. အဂ့ၢ်ဒ်အံၤ, ပှၤအိၣ်ဖှိၣ်ရိဖှိၣ်တဖၣ် တၢထီၣ်တၢလီၤ, ဒီးအိၣ်ဖှိၣ်ရိဖှိၣ် လၢမနုၤအဂ့ၢ်လဲၣ်န့ၣ် ပှၤအါတက့ၢ် တသ့ၣ်ညါဘၣ်. 33 ဒီးထုးထီၣ် စီၤအလ့းစၣ်ဒြူး လၢပှၤဂီၢ်မုၢ် အကျါ, ဒီးပှၤယူဒၤဖိ ဆီၣ်ထီၣ်အီၤ ဆူညါလီၤ. ဒီးစီၤအလ့းစၣ်ဒြူးသါ ကကတိၤပူၤဖျဲးတၢ်, ဒီး ဝံၢ်ဝၢ် အစုလီၤ. 34 ဘၣ်ဆၣ်ဒီး တုၤ အသ့ၣ်ညါ လၢအမ့ၢ် ပှၤယူဒၤဖိ ဒီး, အဝဲသ့ၣ် ခဲလၢာ် ကိးပသူထီၣ် လၢအကလုၢ်သီၣ် တသီၣ်ဃီ, ခံနၣ်ရံၣ် ဃၣ်ဃၣ်, ပှၤအ့းဖ့းစူးဖိ အနီၢ် အၢ်တ့းမံၤအံၤ, မ့ၢ်အဒိၣ်မးလီၤ. 35 ဒီးဝ့ၢ် အပှၤကွဲးလံာ်တဂၤ, မၢ ပှၤဂီၢ်မုၢ် အိၣ်ဘှီၣ်ကလာ် ဒီးစံးဝဲဒၣ်, အ့းဖ့းစူးဖိသ့ၣ်ဧၢ, ပှၤတသ့ၣ်ညါဘၣ် လၢဝ့ၢ်အ့းဖ့းစူးဖိ ကွၢ်က့ၤ တၢ်ဒိၣ် နီၢ်အၢ်တ့းမံၤ အတၢ်လုၢ်ဟံၣ်, ဒီးတၢ်ဂီၤ လၢအဟဲလီၤတဲာ် လၢကစၢ်စူအအိၣ်န့ၣ်, မ့ၢ်မတၤတဂၤလဲၣ်. 36 မၤသးဒ်န့ၣ်ဒီး တၢ်န့ၣ်တဖၣ် ပှၤဂ့ၢ်လိာ်ဘှီလိာ် တသ့ဘၣ် သတးဒီး, ဂ့ၤအိၣ်ဘှီၣ်ကလာ်သုဝဲ, ဒီးတၢ်ပလီၢ်ပသး တအိၣ်ဘၣ်ဒီး, တဂ့ၤမၤဘၣ် တၢ်နီတမံၤဘၣ်. 37 အဂ့ၢ်ဒ်အံၤ, ပှၤလၢအတဟုၣ်ဘၣ်တၢ်ဘၣ်ဃးဒီး ကစၢ်တဖၣ် အဟံၣ်, ဒီးတဒုၣ်ဒွဲၣ်ဘၣ် သုကစၢ်မုၣ်ဘၣ်န့ၣ် သုမိၤန့ၢ် ဖဲအံၤလီၤ. 38 မၤသးဒ်န့ၣ်ဒီး, စီၤဒ့ၤမ့ၤတြံ, ဒီးပှၤမၤတၢ်ဖိ အိၣ်ဒီး အီၤတဖၣ်န့ၣ်, မ့ၢ်သါ ကပာ် တၢ်ကမၣ် လၢပှၤတဂၤဂၤ အလိၤဒီး, လိာ်ကွီၢ် အမုၢ်နံၤတဖၣ် အိၣ်, ဒီးအကီၢ် အပဒိၣ်တဖၣ် အိၣ်ဝဲလီၤ. ပှၤကလိာ်လိာ်အသးဒၣ်ဝဲ တက့ၢ်. 39 ဒီးသုမ့ၢ်ဃ့တၢ် လၢတၢ် အဂုၤအဂၤ တမံၤမံၤ ဒီး, ကဘၣ် တၢ်စံၣ်ညီၣ်ဝဲ လၢတၢ်တၢ်အိၣ်ဖှိၣ်ရိဖှိၣ် တီတီလိၤလိၤ အပူၤန့ၣ်လီၤ. 40 အဂ့ၢ်ဒ်အံၤ, တၢ်တၢထီၣ်တၢလီၤအအံၤ တနံၤအံၤ အဂ့ၢ်အကျိၤ, ပကဘၣ်သံကွၢ်သံဒိးသ့ၣ်သ့ၣ်, ဒီးတၢ်အိၣ်ဖှိၣ်ရိဖှိၣ်အံၤ အဂ့ၢ်န့ၣ်, ပစံးဆၢတၢ် တသ့ဘၣ်. 41 ဒီးစံးတၢ် ဒ်န့ၣ် ဝံၤဒီး, ပျၢ် ပှၤအိၣ်ဖှိၣ်တဖၣ်လီၤ.


ပှၤတၢ်မၢဖိအမၤတၢ်. Acts 20

1 ဒီးတၢ်တၢထီၣ်တၢလီၤ အိၣ်ဘှီၣ်ကလာ် အလီၢ်ခံဒီး, စီၤပီလူး ကိးက့ၤ အပျဲၢ်အဘီၣ် ဒီးကတိၤဒိၣ်အီၤ, ဒီးသဆၣ်ထီၣ်အခံ ဝံၤဒီး, ဟးထီၣ်ကွံာ် ဒ်သိး အကလဲၤဆူ မၤက့းဒနံလီၤ. 2 ဒီးလဲၤခီဂာ် ထံဧိၤကီၢ်ဧိၤ, ဒီးသဆၣ်ထီၣ် ပှၤအခံ လၢတၢ်ကတိၤအါ ဝံၤဒီး, ဟဲဝဲဆူ ကီၢ်ဟ့းလ့ၣ် လီၤ. 3 ဒီးအိၣ်ဖဲန့ၣ် သၢလါညါ, ဒီးသါကဒိးထီၣ် ကဘီ ဒီးလဲၤဆူ ကီၢ်စူၤရံ, ဒီးမ့ၢ် ပှၤယူဒၤဖိ အတၢ်ကူၣ်အၢဒီး, ပာ်အသး လၢအကက့ၤခီဂာ် မၤက့းဒနံလီၤ. 4 ဒီးပှၤဘ့းရံၤဖိ, စီၤပူရူး အဖိခွါ, စီၤစိပၤတြူး, ဒီးပှၤသ့းစၤလနံဖိ, စီၤအရံစတၢ်ဃူး, ဒီးစီၤစ့းကူၣ်ဒူး, ဒီးပှၤဒ့ၢ်ဘ့ၤဖိ စီၤကါယူး, ဒီးစီၤတံၤမသ့း, ဒီးပှၤအၤစံဖိ စီၤတူဃံၤကူး, ဒီးစီၤတြီးဖံၤမူးသ့ၣ်တဖၣ် လဲၤပိာ်အခံ ပၢၢ်လၢအၤစံလီၤ. 5 ဒီး အဝဲသ့ၣ်တဖၣ် လဲၤပာ်ဝဲ, ဒီးဆူလၢ်ဟူပှၤ လၢတြိၤအါ အပူၤလီၤ. 6 ဒီးဘူၣ်ကိၣ်တဘၣ် ဒီးကိၣ်မံၣ် အနံၤအသီ ပူၤကွံာ်ဒီး, ပဒိးထီၣ် ကဘီ ဒီးပဟးထီၣ် လၢဖံလံးပံး အပူၤ ဒီး ပလဲၤတုၤ လၢအဝဲသ့ၣ် အအိၣ် ဖဲတြိၤအါ, လၢယဲၢ်နံၤ အတီၢ်ပူၤ, ဒီးပအိၣ်ဖဲန့ၣ် နွံနံၤလီၤ. 7 ဒီးနွံနံၤအကျါ မုၢ်ခီၣ်ထံးန့ၣ်, ပအိၣ်ဖှိၣ်ရိဖှိၣ် ဒ်သိး ကစိၢ်ဘျဲးကိၣ်, ဒီးစီၤပီလူး သါကဟးထီၣ် လၢမုၢ်ဆ့ၣ်ထီၣ်တနံၤ သတးဒီး, စံၣ်တဲၤတဲလီၤတၢ် တုၤ လၢဖးဖီမုၢ်လီၤ. 8 ဒီးမ့ၣ်အူဒၢ အိၣ် အါဖျၢၣ် လၢပအိၣ်ဖှိၣ်ရိဖှိၣ် အဒၢး လၢတၢ်ထီၣ်ထီတတီၤ အပူၤလီၤ. 9 ဒီးပှၤဖိၣ်သၣ်ခွါ စီၤအူတူၤဃူး တဂၤ, ဆ့ၣ်နီၤဝဲ လၢတြဲၤနါဟိ အပူၤ ဒီးမံသပ့ၤဝဲ ယိာ်, ဒီးစီၤပီလူး စံၣ်တဲၤတဲလီၤတၢ် ဃဲးဃဲးဒီး, မ့ၢ်အမံသပ့ၤဝဲ ဒီး, လီၤတဲာ်ဝဲ လၢဟံၣ် အသၢတီၤတတီၤန့ၣ်, ဆူ ကိာ်လာ်ဒ့ ဒီးသံဝဲ, ဒီးပှၤဟံးထီၣ်က့ၤအီၤလီၤ. 10 ဒီးစီၤပီလူး ယုၢ်လီၤ, ဒီးမံလီၤဝဲ လၢအဖီခိၣ်, ဒီးဖိးဟုအီၤ ဒီးစံးဝဲဒၣ်, သီၣ်ကလာ် တဂ့ၤ. အဂ့ၢ်ဒ်အံၤ, အသးသမူ အိၣ်လၢအပူၤလီၤ. 11 ဒီးက့ၤထီၣ်က့ၤ ဒီးစိၢ်ဘျဲး ကိၣ်, ဒီးအီၣ်တၢ်, ဒီးကတိၤတၢ် ဃဲးဃဲး တုၤ မုၢ်ဆ့ၣ်ဝါထီၣ်ဒီး, ဟးထီၣ်ဝဲ ဒ်န့ၣ်လီၤ. 12 ဒီးပှၤဟဲစိာ်ထီၣ် ပှၤဖိၣ်သၣ်ခွါ အိၣ်ဒီး အသးသမူဒီး, အိၣ်ခုၣ်အိၣ်မုာ် တဆံးတစှၤဘၣ်လီၤ. 13 ဒီးပဝဲဒၣ်အံၤ, ပလဲၤဒိးထီၣ်ပာ် ကဘီ ဒီးပလဲၤဆူ အၣ်စူး, ဒီးပဆိကမိၣ် လၢပကဒိးန့ၢ် စီၤပီလူး ဖဲန့ၣ်လီၤ. အဂ့ၢ်ဒ်အံၤ, သါကလဲၤ လၢအခီၣ်ဆူန့ၣ်, ဒီးမၤလိာ်ဝဲ ဒ်န့ၣ်လီၤ. 14 ဒီးတုၤ ပသဂၢၢ်အီၤ လၢအၣ်စူးဒီး, ပဒိးန့ၢ်က့ၤအီၤ ဒီးပလဲၤဆူ မ့ၤတိၤလ့န့ၣ်လီၤ. 15 ဒီးပဟးထီၣ်ဖဲန့ၣ်, ဒီး မုၢ်ဆ့ၣ်ထီၣ်တနံၤန့ၣ်, ပလဲၤ ပၢၢ်လၢတၢ်အိၣ်သဃီၤဒီး ဃံအူးလီၤ. ဒီးမုၢ်ဆ့ၣ်ထီၣ်တနံၤန့ၣ်, ပလဲၤ ပၢၢ်လၢစါမူး, ဒီးပအိၣ်ကတီၢ် လၢတြိၤကူးလံ အပူၤ, ဒီးမုၢ်ဆ့ၣ်ထီၣ်တနံၤန့ၣ် ပလဲၤဆူ မံလ့ၤတူးလီၤ. 16 အဂ့ၢ်ဒ်အံၤ, စီၤပီလူး ပာ်လီၤအသး လၢအကလဲၤပူၤကွံာ် အ့းဖ့းစူး ဒ်သိးအသု တအိၣ်ဃဲးဃဲး လၢအၤစံ အပူၤ တဂ့ၤလီၤ. အဂ့ၢ်ဒ်အံၤ, ဂုာ် လဲၤဝဲ ဒ်သိးမ့ၢ်သ့ဒီး, ကတုၤ လၢယရူၤၡလ့ၣ် ဖဲဘူၣ်ယဲၢ် ဆံနံၤတနံၤလီၤ. 17 ဒီး လၢမံလ့ၤတူး အပူၤန့ၣ်, မၢ ပှၤလဲၤကိးက့ၤ တၢ်အိၣ်ဖှိၣ် အသူၣ်က့သးပှၢ် လၢအ့းဖ့းစူး အပူၤလီၤ. 18 ဒီးတုၤ အဝဲသ့ၣ် ဟဲ တုၤလၢအအိၣ်ဒီး, အဝဲဒၣ် စံးဘၣ်အီၤ, လၢမုၢ်နံၤအခီၣ်ထံး လၢယဟဲ တုၤလၢအၤစံလံၤလံၤ, ယမၤထီဘိ လၢသုကျါ ဒ်လဲၣ်ဒ်လဲၣ်န့ၣ်, သုသ့ၣ်ညါသုဝဲလီၤ. 19 ယမၤ ကစၢ်အတၢ် အိၣ်ဒီး တၢ်ဆီၣ်လီၤယသး တုၤအလၢာ်, ဒီးယမဲာ်ထံလီၤ, ဒီးတၢ်လ့ပစီ လၢအဘၣ်ယၤ လၢပှၤယူဒၤဖိ ကူၣ်ထီဒါယၤ အဃိလီၤ. 20 ဒီး လၢတၢ်ကမၤအါထီၣ် သုဘျုးသုဖှိၣ်န့ၣ် ယတပာ်ခူသူၣ် တၢ်နီတမံၤဘၣ်. ဒီးပှၤဂီၢ်မုၢ် အမဲာ်ညါ မ့ၢ်ဂ့ၤ, တဟံၣ်စဲတဟံၣ်, တဟံၣ်စဲတဟံၣ် မ့ၢ်ဂ့ၤ, ယစံၣ်တဲၤတဲလီၤသု, ဒီးယသိၣ်က့ၤသီက့ၤသု, 21 ဒီးအုၣ်ယသး လၢပှၤယူဒၤဖိ ဒီးပှၤဟ့းလ့ၣ်ဖိ အမဲာ်ညါ, လၢတၢ်ပီၢ်ယၢ်လီၤက့ၤပသး လၢယွၤအမဲာ်ညါ, ဒီးတၢ်စူၢ်က့ၤနာ်က့ၤ ပကစၢ် ယ့ၣ်ၡူးခရံာ် အဂ့ၢ်အကျိၤ ဒ်လဲၣ်ဒ်လဲၣ်န့ၣ် (သုသ့ၣ်ညါ) လီၤ. 22 ဒီးခဲကနံၣ်အံၤ ကွၢ်ကွၢ်, ယဘၣ်စၢဃာ် လၢသးန့ၣ်, ဒီးယလဲၤဆူ ယရူၤၡလ့ၣ် အပူၤလီၤ. ဒီးဖဲန့ၣ် တၢ်ကဘၣ် ယၤ ဒ်လဲၣ်ဒ်လဲၣ်န့ၣ်, ယတသ့ၣ်ညါဘၣ်. 23 မ့ၢ်နာ်သက့ ဒ်န့ၣ်ဒီး သးစီဆှံ လၢဝ့ၢ် ကိးဖျၢၣ်ဒဲးန့ၣ်, အုၣ်အသး လၢယၤ, လီၤတံၢ်လီၤဆဲး, ဒီးစံး လၢတၢ်စၢဃာ်ဒီး တၢ်နးတၢ်ဖှီၣ်ဆူ လၢ်ဟူယၤလီၤ. 24 ဘၣ်ဆၣ်ဒီး ယတပာ်ဘၣ် တၢ်န့ၣ်တဖၣ် လၢတၢ်နီတမံၤဘၣ်, ဒီးယတပာ်ဘၣ် ယသးသမူ လၢတၢ်လုၢ်ဒိၣ်ပှ့ၤဒိၣ် လၢယဂီၢ်ဒၣ်ယဲ, ဒ်သိး ယကမၤဝံၤ ယတၢ်ဃ့ၢ် အိၣ်ဒီး တၢ်သးခု, ဒီးတၢ်အခ့အပှၤ အတၢ်မၤ လၢယဒိးန့ၢ် လၢကစၢ် ယ့ၣ်ၡူးခရံာ်, လၢယကအုၣ် ယသး လီၤတံၢ်လီၤဆဲး လၢယွၤအဘျုးအဖှိၣ် အတၢ်သးခုအကစီၣ်န့ၣ် အဂ့ၢ်လီၤ. 25 ဒီးခဲကနံၣ်အံၤ, ကွၢ်ကွၢ် သုဝဲဒၣ် ခဲလၢာ် လၢယလဲၤဝ့ၤ ဝီၤတၢ် လၢသုကျါ, ဒီးစံၣ်တဲၤတဲလီၤ ယွၤအဘီအမုၢ်န့ၣ်, ယသ့ၣ်ညါ လၢသုတထံၣ်လၢၤဘၣ် ယမဲာ်ဘၣ်. 26 မ်ဒ်န့ၣ်ဒီး အအံၤတနံၤအံၤ, ယအုၣ်ယသး လၢသုမဲာ်ညါ လၢယ ကဆှီဒီး ပှၤကညီအသွံၣ် ကိးဂၤဒဲးလီၤ. 27 အဂ့ၢ်ဒ်အံၤ, ယ တဟးဆှဲးစံၣ်တဲၤတဲလီၤသု လၢယွၤ အတၢ်ကူၣ်တၢ်ဖး နီတမံၤဘၣ်. 28 မၤသးဒ်န့ၣ်ဒီး ကွၢ်လီၤသုသး, ဒီးသိတဖု ခဲလၢာ် လၢသးစီဆှံ ပာ်သု လၢပှၤကွၢ်အီၤန့ၣ်, ဒ်သိး သုကအံးက့ၤ ကွၢ်က့ၤ ယွၤအတၢ်အိၣ်ဖှိၣ် လၢအပှ့ၤက့ၤဝဲ လၢအသွံၣ်ဒၣ်ဝဲန့ၣ် တက့ၢ်. 29 အဂ့ၢ်ဒ်အံၤ, ယသ့ၣ်ညါတၢ်အံၤ, တုၤ ယလဲၤတၢ်အလီၢ်ခံဒီး, ထွံၣ်မံၤဒူ လၢအတသးလီဘၣ် သိဂီၢ်မုၢ်တဖၣ်န့ၣ်, ကဟဲနုာ် လၢသုကျါလီၤ. 30 ဒီးပှၤကဂဲၤဆၢထၢၣ် လၢသုကျါဒၣ်သုဝဲ, ဒီးစံၣ်တဲၤတဲလီၤတၢ် လၢအဒၢက့ၣ်တဖၣ်, ဒ်သိး အပျဲၢ်အဘီၣ် ကပိာ်အခံလီၤ. 31 မၤသးဒ်န့ၣ်ဒီး ဆိးသီ တက့ၢ်. ဒီးသ့ၣ်နီၣ်ထီၣ် လၢယတဆိတ့ၢ်ဘၣ်ဒီး, ယသိၣ်က့ၤသီက့ၤသု, အိၣ်ဒီး မဲာ်ထံမဲာ်နိ, သၢနံၣ်ညါ, လၢမုၢ်ဆါဆဲး လၢမုၢ်နၤ, ကိးဂၤဒဲး တက့ၢ်. 32 ဒီးခဲကနံၣ်အံၤ ပုၢ်သ့ၣ်ဝဲၢ်သ့ၣ်ဧၢ, ယပာ်သု လၢယွၤအပူၤ, ဒီး လၢအဘျုးအဖှိၣ် အကလုၢ်အကထါ အပူၤ လၢအမၤထီၣ်မၤထီသု ဒီးဟ့ၣ်သါ သုတၢ် လၢကယဲၢ် ပှၤစီဆှံ အကျါသ့လီၤ. 33 ယတသးကွံဘၣ် ပှၤထူမ့ၢ်ဂ့ၤ, ပှၤစ့မ့ၢ်ဂ့ၤ, ပှၤကူပှၤသိးမ့ၢ်ဂ့ၤ, နီတဂၤဘၣ်. 34 သုသ့ၣ်ညါဒၣ်သုဝဲ, လၢယစုအံၤ မၤန့ၢ် တၢ် လၢယဂီၢ် ဒီး လၢပှၤ အိၣ်ဒီးယၤ အဂီၢ်လီၤ. 35 ဒ်န့ၣ်အသိး ယ ဒုးနဲၣ်သု လၢတၢ်ကိးမံၤဒဲး လၢသုဂ့ၤမၤတၢ်, ဒီးမၤစၢၤ ပှၤအဂံၢ်စၢ်ဘါစၢ်, ဒီးသ့ၣ်နီၣ်ထီၣ် ကစၢ်ယ့ၣ်ၡူး အကလုၢ်အကထါ, လၢအကစၢ်ဒၣ်ဝဲ စံး လၢဟ့ၣ်တၢ်န့ၣ် ဘၣ်တၢ်ဆိၣ်ဂ့ၤ အါန့ၢ် ဒိးန့ၢ်တၢ် တက့ၢ်လီၤ. 36 ဒီးစံးတၢ် ဒ်န့ၣ်ဒီး, ချံးလီၤ အခီၣ်, ဒီးဘါထုကဖၣ်တၢ် ဒီးပှၤခဲလၢာ်လီၤ. 37 ဒီးအဝဲသ့ၣ် ခဲလၢာ် ဟီၣ်ဝဲ အါအါကလဲာ်, ဒီးထိၣ်လီၤတီၢ်အသး လၢစီၤပီလူး အကိာ်, ဒီးနၢမူအီၤလီၤ. 38 ဒီးအသူၣ်အုးသးအုး ဒိၣ်ကတၢၢ်, လၢအတၢ်ကတိၤ လၢအစံးတ့ၢ်ဝဲ, လၢအဝဲသ့ၣ် တထံၣ်လၢၤဘၣ် အမဲာ်ဘၣ် အဃိလီၤ. ဒီးလဲၤဆှၢအီၤဆူ ကဘီပူၤလီၤ.


ပှၤတၢ်မၢဖိအမၤတၢ်. Acts 21

1 ဒီးတုၤ တၢ်မၤအသး လၢပဟးဖး ဒီးပှၤတဖၣ်န့ၣ် ဝံၤဒီး, ပဒိးထီၣ်ကဘီ, ဒီးပလဲၤစၢၢ်ဆၢဆူကိၣ်, ဒီးမုၢ်ဆ့ၣ်ထီၣ် တနံၤ, ဆူရဒူး, ဒီးပဟးထီၣ်ဖဲန့ၣ် ဆူ ဝ့ၢ်ပတါရါလီၤ. 2 ဒီးပထံၣ်န့ၢ် ကဘီ တဘ့ၣ် လၢအလဲၤခီဂာ်တၢ် ဆူ ဖံၤနံက့ၤဒီး, ပလဲၤထီၣ် ဆူအပူၤ, ဒီးပဟးထီၣ်ကွံာ် ဖဲန့ၣ်လီၤ. 3 ဒီးကီးကူပြူး အိၣ်ဖျါထီၣ်, ဒီးပလဲၤသဒၣ်အီၤ လၢပစုစ့ၣ် တခီ, ဒီးပလဲၤဆူ စူၤရံ, ဒီးပထိးထီၣ် လၢစိၢ်လီၤ. အဂ့ၢ်ဒ်အံၤ, ပှၤဘၣ်ပာ်လီၤကွံာ် တၢ်ပဒၢး လၢကဘီပူၤ ဖဲန့ၣ်လီၤ. 4 ဒီးပဃုန့ၢ် အပျဲၢ်အဘီၣ်တဖၣ်န့ၣ် ဝံၤဒီး, ပအိၣ်ဖဲန့ၣ် နွံသီလီၤ. ဒီးအဝဲသ့ၣ်တဖၣ် စံးဘၣ် စီၤပီလူး လၢသးန့ၣ်, လၢအသု တလဲၤထီၣ်ဆူ ဝ့ၢ်ယရူၤၡလ့ၣ် တဂ့ၤလီၤ. 5 ဒီးတုၤ တၢ်မၤအသး လၢအနံၤအသီတဖၣ်န့ၣ် ပှဲၤထီၣ် ဒီး, ပဟးထီၣ် ဒီးလဲၤတၢ်လီၤ. ဒီးပှၤခဲလၢာ်, ဒီးအဖိအမါ, ဒီးအဖိအလံၤသ့ၣ်တဖၣ် ဆှၢ ပှၤ ပၢၢ်လၢဝ့ၢ်အချၢ, ဒီးပ ချံးလီၤပခီၣ် လၢထံနံၤ ဒီးဘါထုကဖၣ်တၢ်လီၤ. 6 ဒီးပကတိၤဒိၣ်လိာ်ပသး ဝံၤဒီး, ပလဲၤထီၣ်ဆူ ကဘီပူၤ, ဒီးအဝဲသ့ၣ် က့ၤက့ၤဆူ အဟံၣ်လီၤ. 7 ဒီးပလဲၤဒိးကဘီန့ၣ် ဒီး, ပဟဲလီၤ လၢစိၢ် ပၢၢ်လၢပတလ့းမဲ, ဒီးပကတိၤဒိၣ် ပဒီပုၢ်ဝဲၢ် ဖဲန့ၣ်, ဒီးပအိၣ်ဒီးအီၤ တနံၤလီၤ. 8 ဒီးမုၢ်ဆ့ၣ်ထီၣ်တနံၤန့ၣ် ပဟးထီၣ်, ဒီးပလဲၤ ပၢၢ်လၢကဲၤစါရံၤလီၤ. ဒီးပလဲၤနုာ် လၢပှၤစံၣ်တဲၤတဲလီၤ တၢ်သးခုအကစီၣ်, စီၤဖံလံးပူး, လၢအအိၣ် လၢပှၤနွံဂၤန့ၣ် အကျါတဂၤ, အဟံၣ်, ဒီးပ အိၣ်ဒီးအီၤလီၤ. 9 ဒီးအဝဲ တဂၤန့ၣ် အဖိမုၣ်ကနီၤ လၢအကတိၤတၢ် လၢဝံအကျိာ် အိၣ်လွံၢ်ဂၤလီၤ. 10 ဒီးပအိၣ်ဖဲန့ၣ် အါနံၤအါသီ, ဒီးဝံတဂၤ အမံၤမ့ၢ် စီၤအကၤဘူး, ဟဲလီၤ လၢကီၢ်ယူဒၤလီၤ. 11 ဒီးအဝဲဒၣ်န့ၣ် ဟဲဆူပအိၣ်, ဒီးဟံးန့ၢ် စီၤပီလူး အယီၢ်တကိး, ဒီးစၢဃာ် အစု ဒီးအခီၣ်ဒၣ်ဝဲ, ဒီးစံးဝဲဒၣ်, သးစီဆှံ စံးဝဲ ဒ်အံၤ, ပှၤယူဒၤဖိ အိၣ်လၢဝ့ၢ်ယရူၤၡလ့ၣ် အပူၤ, ကစၢဃာ် ယီၢ်တကိးအံၤ အကစၢ်, ဒ်အံၤအသိး, ဒီးကဟ့ၣ်လီၤကွံာ်အီၤဆူ ပှၤကလုာ်တဖၣ် အစုပူၤလီၤ. 12 ဒီးတၢ်န့ၣ်တဖၣ် တုၤ ပနၢ်ဟူဒီး, ပဝဲဒၣ်, ဒီးပှၤဖဲန့ၣ်, ဃ့ကညးအီၤ ဒ်သိး အသု တလဲၤထီၣ်ဆူ ယရူၤၡလ့ၣ် တဂ့ၤလီၤ. 13 တုၤနုၤတစု စီၤပီလူး စံးဆၢတၢ် ဒီးစံးဝဲဒၣ်, သုဟီၣ်, ဒီးမၤကၢ်မၤလီၤ ယသး ဘၣ်မနုၤလဲၣ်. အဂ့ၢ်ဒ်အံၤ, ဒ်သိး ယကဘၣ် တၢ်စၢဃာ် လၢယရူၤၡလ့ၣ် အပူၤ, အခိၣ်တလိာ် ဒ်သိး ယကဘၣ်သံ လၢကစၢ်ယ့ၣ်ၡူး အမံၤ အဃိဒီး, ယအိၣ်ကတဲာ်ကတီၤ ယသးလီၤ. 14 ဒီးပသဆၣ်ထီၣ်အခံ တန့ၢ်ဘၣ်ဒီး, ပဆိတ့ၢ် ဒီးပစံး, မ်တၢ်မၤအသး ဖဲယွၤအသးန့ၣ် တက့ၢ်. 15 ဒီးအနံၤအသီတဖၣ်န့ၣ် ပူၤကွံာ်ဒီး, ပကတဲာ်ကတီၤ ပတၢ်ဖိတၢ်လံၤ ဝံၤဒီး ပလဲၤထီၣ်ဆူ ယရူၤၡလ့ၣ်လီၤ. 16 ဒီးပှၤကဲၤစါရံၤဖိ အပျဲၢ်အဘီၣ် တနီၤနီၤ လဲၤဃုာ်ဒီးပှၤ, ဒီးဆှၢ ပှၤဆူပှၤကူပြူးဖိ အပျဲၢ်အဘီၣ် လီၢ်လံၤ စီၤမနါစိၣ် တဂၤ လၢပကအိၣ်တမှံၤ လၢအအိၣ်လီၤ. 17 ဒီးတုၤ ပတုၤ လၢယရူၤၡလ့ၣ်ဒီး, ပှၤဒီပုၢ်ဝဲၢ် အသူၣ်ခု အသးခု, ဒီးတူၢ်လိာ်ပှၤလီၤ. 18 ဒီးမုၢ်ဆ့ၣ်ထီၣ်တနံၤန့ၣ်, စီၤပီလူး လဲၤဒီးပှၤ ဆူ စီၤယၤကိာ် အအိၣ်, ဒီးပှၤသူၣ်က့သးပှၢ် အိၣ်ဝဲလီၤ. 19 ဒီးကတိၤဒိၣ် အဝဲသ့ၣ် ဝံၤဒီး စံၣ်တဲၤတဲလီၤ တၢ်တမံၤစဲတမံၤ တမံၤစဲတမံၤ, လၢယွၤ မၤ လၢအစုပူၤ လၢပှၤကလုာ်တဖၣ် အကျါလီၤ. 20 ဒီးအဝဲသ့ၣ် နၢ်ဟူတၢ် ဒီး စံးထီၣ်ပတြၢၤ ယွၤ, ဒီး စံးဘၣ်အီၤ, ဒီပုၢ်ဝဲၢ်ဧၢ, ပှၤယူဒၤဖိ လၢအစူၢ်က့ၤနာ်က့ၤတၢ်တဖၣ် အိၣ်ပှၤ ပှံၤကလး ပှံၤကလးလဲၣ်န့ၣ်, နသ့ၣ်ညါ လီၤ. ဒီးအဝဲသ့ၣ် ခဲလၢာ် ဂဲၤလိာ်အသး လၢတၢ်သိၣ်တၢ်သီန့ၣ်လီၤ. 21 ဒီး နၢ်ဟူဝဲ လၢနဂ့ၢ် လၢနသိၣ်က့ၤသီက့ၤ ပှၤယူဒၤဖိ, အိၣ်လၢပှၤကလုာ်တဖၣ် အကျါ, ဒ်သိး အကညိကွံာ် စီၤမိၤၡ့, ဒီး လၢန စံးဘၣ်အီၤ, ကူးတရံး သုဖိ တဂ့ၤ, ဒီး လဲၤဒ်အလုၢ်အလၢ်အသိး တဂ့ၤန့ၣ်လီၤ. 22 မၤသးဒ်န့ၣ်ဒီး ပကမၤဒ်လဲၣ်. ပှၤဂီၢ်မုၢ် ကအိၣ်ဖှိၣ်ရိဖှိၣ် သပှၢ်တၢၢ်လီၤ. အဂ့ၢ်ဒ်အံၤ, ကနၢ်ဟူ လၢနဟဲန့ၣ်လီၤ. 23 မၤသးဒ်န့ၣ်ဒီး, မၤဒ်ပစံးဘၣ်နၤ အသိး တက့ၢ်. ပှၤလၢအဆိၣ်လီၤအသး အိၣ်ဒီး ပှၤလွံၢ်ဂၤလီၤ. 24 အဝဲသ့ၣ်တဖၣ်န့ၣ်, ဟံးန့ၢ် ဒီးနကစၢ်ဒၣ်နဲ, ဒီးမၤကဆှီ နသး ဒီးအီၤ, ဒီးလိးစ့ လၢအဂီၢ် ဒ်သိး အကလူၤ အခိၣ် တက့ၢ်. ဒီးပှၤခဲလၢာ် ကသ့ၣ်ညါ လၢတၢ် လၢအနၢ်ဟူ လၢနဂ့ၢ်နကျိၤတဖၣ်န့ၣ်, တမ့ၢ်ဘၣ် တၢ်ဘၣ်. မ့မ့ၢ်နလဲၤတၢ် နကစၢ်ဒၣ်နဲ ကစီဒီ. ဒီးနတိၢ် တၢ်သိၣ်တၢ်သီလီၤ. 25 ဖဲအဘၣ်ဃးဒီး ပှၤကလုာ်တဖၣ် လၢအစူၢ်က့ၤနာ်က့ၤတဖၣ်န့ၣ်, ပကွဲးတၢ် ဒီးပစံၣ်ညီၣ် လၢအတိၢ်တၢ် ဒ်အံၤအသိး အလီၢ်တအိၣ်ဘၣ်. မ့ၢ်ထဲ လၢအဘၣ်ဟးဆှဲး တၢ်လုၢ် လၢတၢ်ဂီၤ, ဒီးတၢ်အသွံၣ်, ဒီးတၢ်စံၢ်သံ, ဒီးတၢ်မၤ ထွဲသးကလုာ်ကလိၤအခံန့ၣ်ဧိၤလီၤ. 26 တုၤနုၤတစု စီၤပီလူး ဟံးန့ၢ် ပှၤတဖၣ်န့ၣ်, ဒီး လၢမုၢ်ဆ့ၣ်ထီၣ်တနံၤန့ၣ်, မၤကဆှီထီၣ်အသး ဒီးအီၤ ဝံၤဒီး, လဲၤနုာ်ဝဲဆူ တၢ်လုၢ် အဟံၣ်ပူၤ, ဒီးစံးဘၣ်တဲဘၣ် လၢတၢ်ကဆှီအနံၤအသီ ကပှဲၤဝဲ, ဖဲတၢ်ကဟဲစိာ်တၢ်မၤဘူၣ် လၢအဂီၢ်တဂၤ အဂီၢ်တဂၤ အဂီၢ်န့ၣ်လီၤ. 27 ဒီးတုၤနွံသီန့ၣ် ကပှဲၤထီၣ်ဒီး, ပှၤယူဒၤဖိ လၢအၤစံတဖၣ်, ထံၣ်အီၤ လၢတၢ်လုၢ်အဟံၣ်ပူၤဒီး, ထိၣ်ဂဲၤထီၣ် ပှၤဂီၢ်မုၢ် ခဲလၢာ်, ဒီးပာ်အစု လၢစီၤပီလူး အလိၤ, 28 ဒီးကိးပသူထီၣ်ဝဲ, ပှၤအံၣ်စရ့လးဖိသ့ၣ်ဧၢ, ဟဲမၤစၢၤ တက့ၢ်. ပှၤတဂၤအံၤ မ့ၢ် ပှၤလၢအသိၣ်က့ၤသီက့ၤ ပှၤကညီ ခဲလၢာ် တပူၤလၢ်လၢ်, လၢတၢ်ထီဒါ ပှၤတကလုာ်အံၤ, ဒီးတၢ်သိၣ်တၢ်သီ, ဒီးတၢ်အလီၢ်အံၤလီၤ. ဒီး လၢန့ၣ် အမဲာ်ညါ ဟဲဆှၢ ပှၤဟ့းလ့ၣ်ဖိဆူ တၢ်လုၢ်အဟံၣ်ပူၤ, ဒီးမၤဘၣ်အၢ တၢ်အလီၢ်စီဆှံလီၤ. 29 အဂ့ၢ်ဒ်အံၤ, အဝဲသ့ၣ် ထံၣ်တ့ၢ် ပှၤအ့းဖ့းစူးဖိ စီၤတြီဖံမူး အိၣ်ဒီးအီၤ လၢဝ့ၢ်ပူၤ, ဒီးဆိကမိၣ်ဝဲ လၢစီၤပီလူး ဟဲဆှၢအီၤဆူ တၢ်လုၢ်အဟံၣ်ပူၤလီၤ. 30 ဒီး တၢ်ဟူးတၢ်ဂဲၤ အိၣ်ထီၣ် ဒီဝ့ၢ်ညါ, ဒီးပှၤဂီၢ်မုၢ် ဃ့ၢ်ဖှိၣ်ဒီး ဟံးဃာ် စီၤပီလူး, ဒီးထုးတြူာ်ထီၣ်အီၤ လၢတၢ်လုၢ်အဟံၣ်ပူၤ ဆူခိ, ဒီးကးတံာ်ဃာ် တြဲၤ တကီၢ်ခါလီၤ. 31 ဒီးဃုမၤသံအီၤ အဖၢမုၢ်ဒီး, ပှၤသုးဖိတကထိအခိၣ် တဂၤ နၢ်ဟူ တၢ်အကစီၣ်, လၢယရူၤၡလ့ၣ် တၢထီၣ်တၢလီၤ ဒီဝ့ၢ်ညါလီၤ. 32 ဒီးဟံးန့ၢ် ပှၤသုးဖိတဖၣ်, ဒီးသုးဖိ တကယၤအခိၣ် တကီၢ်ခါ, ဒီးဃ့ၢ်လီၤဝဲဆူ အအိၣ်လီၤ. ဒီးတုၤ အဝဲသ့ၣ် ထံၣ် ပှၤသုးဖိတကထိအခိၣ် ဒီးပှၤသုးဖိတဖၣ်ဒီး, တတီၢ်လၢၤဘၣ် စီၤပီလူးဘၣ်. 33 တုၤနုၤတစု ပှၤသုးဖိ တကထိအခိၣ် ဟဲဘူး ဒီးဟံးဃာ်အီၤ, ဒီးမၤလိာ်ဝဲ ဒ်သိး ပှၤကစၢဃာ်အီၤ ဒီးထးသွဲ ခံဘိလီၤ. ဒီးသံကွၢ်ဝဲ လၢအမ့ၢ်မတၤလဲၣ်, ဒီးမၤတ့ၢ်မနုၤလဲၣ်န့ၣ်လီၤ. 34 ဒီးပှၤတနီၤနီၤ ကိးထီၣ် တမံၤ, ဒီးတနီၤနီၤ တမံၤဒၣ်, လၢပှၤဂီၢ်မုၢ် အကျါ, ဒီးတၢ်သီၣ်ကလာ် နးနးကလဲာ်, ဒီးသ့ၣ်ညါ တၢ်နီၢ်နီၢ် တသ့ဘၣ်ဒီး, မၤလိာ်ဝဲ ဒ်သိး ပှၤကဆှၢထီၣ်အီၤ ဆူပှၤသုးဖိ အဟံၣ်ပူၤလီၤ. 35 ဒီးပှၤဂီၢ်မုၢ် တနံးထီၣ် နးနးကလဲာ်ဒီး, တုၤ အတုၤ လၢဃီတၢၢ်ထံးဒီး, ပှၤသုးဖိ စိာ်ထီၣ်အီၤလီၤ. 36 အဂ့ၢ်ဒ်အံၤ, ပှၤကညီဂီၢ်မုၢ် ပိာ်ထီၣ်အခံ, ဒီးကိးပသူထီၣ်ဝဲ, မၤထီၣ်ကွံာ်အီၤ တက့ၢ်. 37 ဒီးစီၤပီလူး ကဘၣ် တၢ်မိၤအီၤဆူ ပှၤသုးဖိ အဟံၣ်ပူၤ အဖၢမုၢ်ဒီး, စံးဘၣ် ပှၤသုးဖိတကထိအခိၣ်, ယကတိၤတၢ် ဒီးနၤသ့ စ့ၢ်ကီးဧါ. ဒီးစံးဝဲဒၣ်, နကတိၤ ဟ့းလ့ၣ်အကျိာ် ဘၣ်ကသ့ဧါ. 38 နမ့ၢ် ပှၤအဲၤကူပတူးဖိတဂၤ လၢအမၤတၢထီၣ်တၢလီၤတၢ် လၢသီ, ဒီးဆှၢထီၣ် တမျာ် လွံၢ်ကထိဆူ ပှၢ်မုၢ်ကနၢ, တမ့ၢ်ဘၣ်ဧါ. 39 ဒီးစီၤပီလူး စံးဝဲဒၣ်, ယဲဒၣ်အံၤ ယမ့ၢ် ပှၤယူဒၤဖိ ဘၣ်ဃးဒီး တၢ်စူး, လၢကံၤလံၤကံ အပူၤ, ဝ့ၢ် လၢအမံၤ တဟူသၣ်တဖျါ အပှၤဝ့ၢ်ဖိန့ၣ် တမ့ၢ်ဘၣ်. ဒီးယဃ့ကညးနၤ လၢနကဒုးကတိၤယၤ လၢပှၤဂီၢ်မုၢ်လီၤ. 40 ဒီးတုၤ အဒုးကတိၤအီၤ ဒီး, စီၤပီလူး ဆၢထၢၣ် လၢဃီတၢၢ်လိၤ, ဒီးဝံၢ်ဝၢ်အစုဆူ ပှၤဂီၢ်မုၢ် အအိၣ်, ဒီးတၢ်အိၣ်ဘှီၣ်ကလာ် ဒိၣ်မး ဒီး, ကတိၤတၢ် လၢဧ့ၤဘြံၤ အကလုၢ်, ဒီးစံးဝဲဒၣ်,


ပှၤတၢ်မၢဖိအမၤတၢ်. Acts 22

1 ပှၤပုၢ်သ့ၣ်ဝဲၢ်သ့ၣ် ဒီးပၢ်သ့ၣ်ဧၢ, ယတၢ်ကတိၤ ပူၤဖျဲးတၢ် လၢသုမဲာ်ညါအံၤ, ကနၣ်ဘၣ် တက့ၢ်. 2 ဒီးတုၤ အနၢ်ဟူ လၢအစံးဘၣ်အီၤ လၢဧ့ၤဘြံၤ အကလုၢ်ဒီး, အိၣ်ဘှီၣ်ဝဲ အါန့ၢ် အန့ၣ် တက့ၢ်, ဒီးစံးဝဲဒၣ်, 3 ယဲဒၣ်အံၤ ယမ့ၢ် ပှၤယူဒၤဖိ အိၣ်ဖျဲၣ် လၢတၢ်စူး လၢကံၤလံၤလံ အပူၤ, ဒီးယမၤလိ လံာ် လၢဝ့ၢ်ပူၤအံၤ လၢစီၤကမၤလ့လး အခီၣ်ထံး, ဒီး ယဘၣ် တၢ်သိၣ်တၢ်သီ လၢပပၢ်သ့ၣ် အလုၢ်အလၢ် လီၤတံၢ်လီၤဆဲး, ဒီးယဂဲၤလိာ်ယသး လၢယွၤအပူၤ ဒ်သုဝဲ ခဲကနံၣ်အံၤ ခဲလၢာ် အသိးန့ၣ်လီၤ. 4 ဒီးယစၢဃာ် ပှၤပိာ်မုၣ်, ဒီးပိာ်ခွါ, ဒီးယဒၢနုာ်အီၤ လၢဃိာ်ပူၤ, ဒီးယမၤအၢ ကျဲအံၤ ပၢၢ်လၢတၢ်မၤသံ, 5 ဒ်ပှၤလုၢ်တၢ်အခိၣ်, ဒီးပှၤ သူၣ်က့သးပှၢ် ခဲလၢာ် ကအုၣ်အသး လၢယဂီၢ်အသိး, ဒီး ယဒိးန့ၢ်လံာ် လၢအီၤဆူ ပှၤဒီပုၢ်ဝဲၢ်, ဒီးယလဲၤဆူ ဒၤမ့ၤစ့း ဒ်သိး ယကမိၤန့ၢ် ပှၤအိၣ်ဖဲန့ၣ် ဘၣ်စၢဃာ်ဆူ ယရူၤၡလ့ၣ် ဒ်သိး အကဘၣ် တၢ်စံၣ်ညီၣ်လီၤ. 6 ဒီးတၢ်မၤအသး လၢယလဲၤတၢ် အဖၢမုၢ်, ဒီးဘူးထီၣ်ဒီး ဒၤမ့ၤစ့းဒီး လၢမုၢ်ထူၣ် ဃၣ်ဃၣ်န့ၣ်, တၢ်ကပီၤဖးဒိၣ် လၢမူခိၣ်, ကပီၤထီၣ် ဝးတရံးယၤ သလ့ၢ်ကလာ်လီၤ. 7 ဒီး ယလီၤဃံၤ လၢဟီၣ်ခိၣ် အဖီခိၣ်, ဒီးယနၢ်ဟူ တၢ်ကလုၢ်သီၣ် စံးဘၣ်ယၤ, စီၤစီလူးဧၢ, စီၤစီလူးဧၢ, နမၤအၤမၤသီယၤ ဘၣ်မနုၤလဲၣ်. 8 ဒီးယစံးဆၢ, ကစၢ်ဧၢ, နမ့ၢ်မတၤတဂၤလဲၣ်. ဒီးစံးဘၣ်ယၤ, ယမ့ၢ် ပှၤနစၤရ့းဖိ ယ့ၣ်ၡူး လၢနမၤအၢမၤသီအီၤလီၤ. 9 ဒီးပှၤအိၣ်ဒီးယၤတဖၣ် ထံၣ် တၢ်ကပီၤ, ဒီးပျံၤတၢ်လီၤ. မ့မ့ၢ် ပှၤကတိၤတၢ် ဒီးယၤအကလုၢ်န့ၣ်, တနၢ်ဟူဘၣ်ဝဲဘၣ်. 10 ဒီးယစံး, ကစၢ်ဧၢ, ယကမၤမနုၤလဲၣ်. ဒီးကစၢ်န့ၣ် စံးဘၣ်ယၤ, ဂဲၤဆၢထၢၣ် ဒီးလဲၤဆူ ဒၤမ့ၤစ့း အပူၤ, ဒီးတၢ်မၤ လၢတၢ်ပာ်ဝဲ လၢနဘၣ် မၤအီၤန့ၣ်, တၢ်ကစံးဘၣ်တဲဘၣ်နၤ ဖဲန့ၣ် ခဲလၢာ်လီၤ. 11 ဒီးတုၤ ယထံၣ်တၢ်တသ့ဘၣ် လၢတၢ်ကပီၤ ကယဲၢ်ကယူာ် အဃိဒီး, ပှၤအိၣ်ဒီးယၤတဖၣ် ဆှၢယၤ လၢအစုဆူ ဒၤမ့ၤစ့း အပူၤလီၤ. 12 ဒီးမတၤတဂၤ လၢအယူးယီၣ် ယွၤ ဒ်တၢ်သိၣ်တၢ်သီ အသိး, ဒီးဘၣ် တၢ်လၤကပီၤ လၢပှၤယူဒၤဖိ အိၣ်ဖဲန့ၣ် ခဲလၢာ်, စီၤအနၤနံတဂၤ, 13 ဟဲဆၢထၢၣ် လၢယအိၣ် ဒီးစံးဘၣ်ယၤ, ဒီပုၢ်ဝဲၢ် စီၤစီလူးဧၢ, ထံၣ်ထီၣ်က့ၤတၢ် တက့ၢ်. ဒီးယကွၢ်ထီၣ်အီၤ တစုဃီ ဖဲန့ၣ်လီၤ. 14 ဒီးစံးဝဲဒၣ်, ပပၢ်သ့ၣ် အကစၢ် ဃုထၢနၤ ဒ်သိး နကသ့ၣ်ညါအသး, ဒီး နကထံၣ်ဘၣ် ပှၤတီပှၤလိၤ တဂၤ, ဒီးနကနၢ်ဟူဘၣ် တၢ်အကလုၢ်သီၣ် လၢအထးခိၣ်လီၤ. 15 အဂ့ၢ်ဒ်အံၤ, နကကဲထီၣ် အပှၤအုၣ်အသး လၢတၢ် လၢနထံၣ်, ဒီးတၢ် လၢနနၢ်ဟူတဖၣ်, လၢပှၤခဲလၢာ် အမဲာ်ညါလီၤ. 16 ဒီးခဲကနံၣ်အံၤ နဆူလၢ်ဟူတၢ် မနုၤလဲၣ်. ဂဲၤဆၢထၢၣ်, ကိးထီၣ် ကစၢ် အမံၤ, ဒီးဒိးဘျၢနသး, ဒီးသ့ကွံာ် နတၢ်ဒဲးဘး တက့ၢ်. 17 ဒီးတၢ်မၤအသး လၢယဟဲက့ၤဆူ ယရူၤၡလ့ၣ်, ဒီးယ ဘါထုကဖၣ်တၢ် လၢတၢ်လုၢ်အဟံၣ်ပူၤ အဖၢမုၢ်ဒီး, ယ အိၣ်လၢတၢ်ထံၣ် လၢညါခီအပူၤ, 18 ဒီးယထံၣ် အဝဲဒၣ် စံးဘၣ်ယၤ, ဟးထီၣ် လၢယရူၤၡလ့ၣ် အပူၤချ့ချ့ တက့ၢ်. အဂ့ၢ်ဒ်အံၤ, နအုၣ်နသး လၢယဂ့ၢ်န့ၣ်, ပှၤတတူၢ်လိာ်ဘၣ်ဝဲဘၣ်. 19 ဒီးယစံး, ကစၢ်ဧၢ, အဝဲသ့ၣ် သ့ၣ်ညါ လၢယဒၢနုာ် လၢဃိာ်ပူၤဒီး ယတီၢ်ပှၤ လၢအစူၢ်က့ၤနာ်က့ၤနၤတဖၣ် လၢကယဲၢ်ဘူၣ်ဘျီၣ်ပူၤလီၤ. 20 ဖဲနပှၤအုၣ်အသး စီၤစတ့းဖၣ် အသွံၣ် ဘၣ်ဂၢ်လီၤအသးန့ၣ်, ယဆၢထၢၣ် လၢအဃၢၤ, ဒီးတၢ်မၤသံအီၤန့ၣ်, ယအၢၣ်လီၤအီလီၤ, ဒီးယ ပၢၤပှၤမၤသံအီၤန့ၣ် အကူအသိးလီၤ. 21 ဒီးစံးဘၣ်ယၤ, လဲၤ တက့ၢ်. ယကမၢနလဲၤ လၢအယံၤဆူ ပှၤကလုာ်တဖၣ် အအိၣ်လီၤ. 22 ဒီးဒိကနၣ်ဝဲ တုၤ လၢတၢ်ကတိၤတထံၣ်န့ၣ်, ဒီးထုထီၣ် အကလုၢ် ဒီးစံးဝဲဒၣ်, ပှၤဒ်အံၤအသိး တဂၤ, မၤကွံာ်အီၤ လၢဟီၣ်ခိၣ်ချၢ တက့ၢ်. အဂ့ၢ်ဒ်အံၤ, တဂ့ၤမူဘၣ်ဝဲဘၣ်. 23 ဒီးကိးပသူထီၣ် ဒီးဘ့ၣ်ကွံာ် အကူအသိး, ဒီးဖှံထီၣ် ဟီၣ်ခိၣ် အကမူၣ် ဆူတၢ်ဖးဖီ အဖၢမုၢ်ဒီး, 24 ပှၤသုးဖိတကထိ အခိၣ်တဂၤ မၤလိာ်ဝဲ, ဒ်သိး ပှၤကမိၤ စီၤပီလူး ဆူ ပှၤသုးဖိ အဟံၣ်ပူၤ, ဒီးသမံသမိးအီၤ လၢတၢ်တီၢ်တၢ်ဝ့ၤ, ဒ်သိး အကသ့ၣ်ညါ လၢပှၤကိးထီၣ်တၢ်ထီဒါအီၤ ဒ်န့ၣ် အဂ့ၢ်လီၤ. 25 ဒီးပှၤစၢထီၣ်အီၤ လၢပျံၤတၢ်ဖံး အဖၢမုၢ်ဒီး, စီၤပီလူး စံးဘၣ် ပှၤသုးဖိတကယၤအခိၣ် လၢအအိၣ်ဆၢထၢၣ် လၢအဃၢၤ, ပှၤရိမ့ၤဖိ တဘၣ်ဘၣ် တၢ်စံၣ်ညီၣ်ဃၣ်ဘၣ်ဒီး, သု တီၢ်အီၤဘၣ် ကဂ့ၤဧါ. 26 ဒီးတုၤ ပှၤသုးဖိတကယၤအခိၣ် နၢ်ဟူတၢ် ဒီး, လဲၤစံးဘၣ် ပှၤသုးဖိ တကထိ အခိၣ် ဒီးစံးဝဲဒၣ်, နသါ ကမၤ တၢ်မနုၤလဲၣ်. အဂ့ၢ်ဒ်အံၤ, ပှၤတဂၤအံၤ မ့ၢ် ပှၤရိမ့ၤဖိလီၤ. 27 ဒီးပှၤသုးဖိတကထိအခိၣ် ဟဲဃီၤ ဒီး စံးဘၣ်အီၤ, နမ့ၢ် ပှၤရိမ့ၤဖိဧါ, စံးဘၣ်ယၤ တက့ၢ်. ဒီးစံးဝဲဒၣ်, မ့ၢ်ဝဲသၢၣ်, 28 ဒီးပှၤသုးဖိ တကထိအခိၣ်န့ၣ် ကတိၤဆၢဝဲ, ယဟ့ၣ်စ့ လၢအအါဒီး, ယထီၣ်ဘး ကီၢ်ဖိ အကွီၢ်အံၤလီၤ. ဒီးစီၤပီလူး စံးဝဲဒၣ်, မ့မ့ၢ်ယဲဒၣ်အံၤ ယအိၣ်ဖျဲၣ် လၢပှၤကီၢ်ဖိအကွီၢ်လီၤ. 29 ဒီးပှၤ လၢအသါကသမံသမိးအီၤတဖၣ်, ဟးထီၣ် လၢအအိၣ် တကီၢ်ခါလီၤ. ဒီးတုၤအသ့ၣ်ညါ လီၤတံၢ် လၢအမ့ၢ် ပှၤရိမ့ၤဖိ ဒီး, ပှၤသုးဖိတကထိအခိၣ်န့ၣ် ပျံၤတၢ် လၢအစၢဃာ်အီၤ အဃိလီၤ. 30 ဘၣ်ဆၣ်ဒီး လၢမုၢ်ဆ့ၣ်ထီၣ်တနံၤန့ၣ်, မ့ၢ် ပှၤယူဒၤဖိ ပာ် တၢ်ကမၣ် လၢအလိၤ ဒ်လဲၣ်ဒ်လဲၣ်န့ၣ်, တၢ်မိၣ်သ့ၣ်ညါအသး လၢတၢ်နီၢ်နီၢ်ဒီး, ဃ့ၣ်လီၤကွံာ် အပျံၤ, ဒီးမၤလိာ် ပှၤလုၢ်တၢ်အခိၣ်, ဒီးပှၤသးပှၢ် အတၢ်အိၣ်ဖှိၣ် ခဲလၢာ်, ဒ်သိး အကဟဲအိၣ်ဖှိၣ်ရိဖှိၣ်လီၤ. ဒီးမိၤလီၤ စီၤပီလူး ဒီးပာ်အီၤ လၢအမဲာ်ညါလီၤ.


ပှၤတၢ်မၢဖိအမၤတၢ်. Acts 23

1 ဒီးစီၤပီလူး ကွၢ် ပှၤသးပှၢ် အတၢ်အိၣ်ဖှိၣ် လီၤတံၢ်လီၤဆဲး ဒီးစံးဝဲဒၣ်, ပှၤဒီပုၢ်ဝဲၢ်သ့ၣ်ဧၢ, ယမၤတၢ် အိၣ်ဒီးယသး လၢအသ့ၣ်ညါဒၣ်တၢ် လၢအဂ့ၤ ဒီဖျၢၣ်ညါ လၢယွၤအမဲာ်ညါ, တုၤ မုၢ်မဆါ တနံၤအံၤလီၤ. 2 ဒီးပှၤလုၢ်တၢ်အခိၣ်, စီၤအနၤနံ, မၤလိာ် ပှၤဆၢထၢၣ် လၢအဃၢၤ, ဒ်သိး အကတီၢ် စီၤပီလူး အထးခိၣ်လီၤ. 3 တုၤနုၤတစု စီၤပီလူး စံးဘၣ်အီၤ, တၢ်ဒူၣ် လၢအဖှူဝါအသးဧၢ, ယွၤ ကတီၢ်နၤလီၤ. နဆ့ၣ်နီၤစံၣ်ညီၣ်ယၤ ဒ်တၢ်သိၣ်တၢ်သီ အသိး, ဒီးဖဲအထီဒါ တၢ်သိၣ်တၢ်သီ အသိး ဒီး, နမၤလိာ် ပှၤကတီၢ်ယၤဧါ. 4 ဒီးပှၤဆၢထၢၣ် လၢအဃၢၤ စံးဝဲဒၣ်, နဒုၣ်ဒွဲၣ် ယွၤ အပှၤလုၢ်တၢ်အခိၣ်ဧါ. 5 ဒီးစီၤပီလူး စံးဝဲဒၣ်, ဒီပုၢ်ဝဲၢ်သ့ၣ်ဧၢ, အဝဲန့ၣ်မ့ၢ် ပှၤလုၢ်တၢ်အခိၣ် ယတသ့ၣ်ညါဘၣ်. အဂ့ၢ်ဒ်အံၤ, တၢ်ကွဲးအသး, သုပဒိၣ်ပပှၢ်န့ၣ်, သုတစံးအၢအီၤ တဂ့ၤ. . 6 ဒီးစီၤပီလူး သ့ၣ်ညါ လၢပှၤတနီၤနီၤမ့ၢ် ပှၤစးဒူၤကဲ, ဒီး တနီၤမ့ၢ် ပှၤဖၤရံၤၡဲ, ဒီးကိးပသူထီၣ် လၢပှၤသးပှၢ် အတၢ်အိၣ်ဖှိၣ် အပူၤ, ပှၤဒီပုၢ်ဝဲၢ်ဧၢ, ယဲဒၣ်အံၤ, ယမ့ၢ် ပှၤဖၤရံၤၡဲ ဒီးပှၤဖၤရံၤၡဲ အဖိခွါလီၤ. လၢတၢ်မုၢ်လၢ် ဒီးပှၤသံ ဂဲၤဆၢထၢၣ်က့ၤ အဂ့ၢ်န့ၣ်, ယဘၣ် တၢ်စံၣ်ညီၣ်အံၤလီၤ. 7 ဒီးတုၤ အစံးတၢ်န့ၣ် ဒီး, ပှၤဖၤရံၤၡဲ ဒီးပှၤစးဒူၤကဲ ဂ့ၢ်လိာ်ဘှီလိာ်အသး, ဒီးပှၤဂီၢ်မုၢ် လီၤဖးလိာ်အသးလီၤ. 8 အဂ့ၢ်ဒ်အံၤ, ပှၤစးဒူၤကဲ စံးဝဲ လၢပှၤသံ တဂဲၤဆၢထၢၣ်က့ၤဘၣ်. ဒီးပှၤမူခိၣ်ဖိမ့ၢ်ဂ့ၤ, သးမ့ၢ်ဂ့ၤ, တအိၣ်ဘၣ်ဝဲဘၣ်. မ့မ့ၢ် ပှၤဖၤရံၤၡဲန့ၣ် စံးဝဲ လၢအအိၣ် ခံမံၤလၢာ်လီၤ. 9 ဒီးပှၤကလာ်ထီၣ်ဖးဒိၣ်, ဒီးပှၤကွဲးလံာ် လၢပှၤဖၤရံၤၡဲ အကျါတဖၣ်, ဂဲၤဆၢထၢၣ် ဒီးတဲးလိာ်ဃိလိာ်အသး ဒီးစံးဝဲဒၣ်, ပှၤတဂၤအံၤ ပတထံၣ်ဘၣ် တၢ်ကမၣ် လၢအလိၤ နီတမံၤဘၣ်. မ့မ့ၢ်သးမ့ၢ်ဂ့ၤ, ကလူးမ့ၢ်ဂ့ၤ, မ့ၢ်ကတိၤတ့ၢ်တၢ် ဒီးအီၤန့ၣ်, 10 ဒီးဂ့ၢ်လိာ်ဘှီလိာ်အသး နးနးကလဲာ်ဒီး, ပှၤသုးဖိတကထိအခိၣ်န့ၣ် ဘၣ်ယိၣ် လၢအကထုးဆ့ဆိ ဘၣ်ဖုး စီၤပီလူး, ဒီးမၤလိာ် ပှၤသုးဖိတဖၣ် ဒ်သိး အကလဲၤလီၤ ဟံးန့ၢ်ဆူၣ်အီၤ လၢတၢ်အသးကံၢ်ပူၤ, ဒီးဟဲဆှၢအီၤဆူ ပှၤသုးဖိ အဟံၣ်ပူၤလီၤ. 11 ဒီး လၢခံတနၤန့ၣ်, ကစၢ် ဆၢထၢၣ်ဒီးအီၤ ဒီးစံးဝဲဒၣ်, စီၤပီလူးဧၢ, ပာ်နသးခူတလ့ၢ် တက့ၢ်. အဂ့ၢ်ဒ်အံၤ, ဒ်နအုၣ် နသး လၢယဂီၢ် လၢယရူၤၡလ့ၣ် အပူၤ အသိးန့ၣ်, နဘၣ်အုၣ်နသး လၢရိမ့ၤ အပူၤ ဒ်န့ၣ်အသိးလီၤ. 12 ဒီးမုၢ်ဆ့ၣ်ထီၣ်န့ၣ်, ပှၤယူဒၤဖိ တနီၤနီၤ အၢၣ်လီၤအီလီၤလိာ်အသး, ဒီးဆိၣ်လီၤဒၣ်အသး ဒီးစံးဝဲဒၣ်, သါတချုး မၤသံဒံးဘၣ် စီၤပီလူးဒီး, သါတအီၣ်တအီဘၣ်တၢ်ဘၣ်. 13 ဒီးပှၤအၢၣ်လီၤအီလီၤတၢ်အံၤ, အိၣ် လွံၢ်ဆံ အဘျဲၣ်လီၤ. 14 ဒီးအဝဲသ့ၣ်တဖၣ် လဲၤဝဲဆူ ပှၤလုၢ်တၢ်အခိၣ် ဒီးပှၤသူၣ်က့သးပှၢ် အအိၣ်, ဒီးစံးဝဲဒၣ်, ပဆိၣ်လီၤပသး လၢတၢ်ဆိၣ်အၢ လၢပတချုး မၤသံဒံးဘၣ် စီၤပီလူး ဒီး, ပတအီၣ်ဘၣ် တၢ်ဘၣ်. 15 မၤသးဒ်န့ၣ်ဒီး, ခဲကနံၣ်အံၤ, ပာ်သုသး ဒ်သုကသ့ၣ်ညါ အဂ့ၢ်အပီၢ် လီၤတံၢ်လီၤဆဲး တက့ၢ်ဒီး, သုဝဲဒၣ် ဒီးပှၤသူၣ်က့သးပှၢ်တဖၣ်, ဃ့ကညး ပှၤသုးဖိ တကထိ အခိၣ်, ဒ်သိး အကဆှၢလီၤအီၤ ဆူသုအိၣ် တက့ၢ်. ဒီးတချုး အဟဲဘူးဒံးဘၣ်ဒီး, ပအိၣ် ကတဲာ်ကတီၤပသး ဒ်သိး ပကမၤသံအီၤ လီၤ. 16 ဒီးစီၤပီလူး အဒီပုၢ်ဝဲၢ်မုၣ် အဖိခွါ, နၢ်ဟူ လၢတၢ်ခိးခူသူၣ်, ဒီးလဲၤနုာ်ဝဲဆူ ပှၤသုးဖိ အဟံၣ်, ဒီးစံးဘၣ်တဲဘၣ် စီၤပီလူးလီၤ. 17 ဒီးစီၤပီလူး ကိးန့ၢ် ပှၤသုးဖိတကယၤအခိၣ် တဂၤဆူ အအိၣ် ဒီးစံးဝဲဒၣ်, ဆှၢ ပှၤဖိၣ်သၣ်ခွါတဂၤအံၤဆူ ပှၤသုးဖိတကထိအခိၣ် အအိၣ် တက့ၢ်. အဂ့ၢ်ဒ်အံၤ, ကတိၤတၢ် ဒီးအီၤ အလီၢ်အိၣ် တမံၤလီၤ. 18 မၤသးဒ်န့ၣ်ဒီး, ဟံးန့ၢ်အီၤ, ဒီးဆှၢအီၤဆူ ပှၤသုးဖိတကထိ အခိၣ် အအိၣ် ဒီးစံးဝဲဒၣ်, ပှၤဘၣ်စၢဃာ် စီၤပီလူး ကိးယၤဆူ အအိၣ်, ဒီးဃ့ကညးယၤ ဒ်သိး ယကဆှၢ ပှၤဖိၣ်သၣ်ခွါတဂၤအံၤဆူ နအိၣ်, လၢအကတိၤတၢ် ဒီးနၤ အလီၢ်အိၣ်တမံၤလီၤ. 19 ဒီးပှၤသုးဖိတကထိအခိၣ်န့ၣ် ဟံးန့ၢ် အစု, ဒီးဆှၢအီၤဆူ တၢ်တဒၢ, ဒီးသံကွၢ်အီၤ, တၢ် လၢနကစံးဘၣ်တဲဘၣ် ယၤန့ၣ်, မ့ၢ်တၢ်မနုၤတမံၤလဲၣ်. 20 ဒီးစံးဝဲဒၣ်, ပှၤယူဒၤဖိတဖၣ် အၢၣ်လီၤအီလီၤ လၢအကဃ့နၤ, ဒ်သိး နကဆှၢလီၤ စီၤပီလူး ဆူ ပှၤသးပှၢ် အတၢ်အိၣ်ဖှိၣ် အပူၤ, ခဲဂီၤကိာ်, ဒီး ပာ်အသး ဒ်သိး အသါ ကသံကွၢ်သံဒိးအီၤ လီၤတံၢ်လီၤဆဲး တက့ၢ်လီၤ. 21 မၤသးဒ်န့ၣ်ဒီး သုတအၢၣ်လီၤအီလီၤ အီၤတဂ့ၤ. အဂ့ၢ်ဒ်အံၤ, ပှၤခိးအကျဲ ဒီးဆိၣ်လီၤအသး လၢအတချုး မၤသံဒံးဘၣ် အီၤ ဒီး, သါတအီၣ်တအီဘၣ်တၢ်ဘၣ်, အိၣ်ဝဲ လွံၢ်ဆံဂၤ အဘျဲၣ်လီၤ. ဒီးခဲကနံၣ်အံၤ အိၣ်ကတဲာ်ကတီၤအသး တကူၢ်သ့ၣ်, ဒီးကွၢ်လၢ် နကအၢၣ်လီၤအီလီၤတၢ် အကျဲလီၤ. 22 မၤသးဒ်န့ၣ်ဒီး ပှၤသုးဖိတကထိအခိၣ် ပျၢ် ပှၤဖိၣ်သၣ်ခွါ, ဒီးမၤလိာ်ဝဲ, နသုတစံးဘၣ်တဲဘၣ် ပှၤ လၢနစံးဘၣ်ယၤတဖၣ်အံၤ, နီတဂၤ တဂ့ၤ. 23 ဒီးပှၤ သုးဖိတကထိ အခိၣ် ကိးန့ၢ် ပှၤသုးဖိတကယၤအခိၣ် ခံဂၤ ဆူအအိၣ် ဒီးစံးဝဲဒၣ်, ခဲမုၢ်နၤ လၢသၢနၣ်ရံၣ်, ဒ်သိးနကလဲၤဆူ ကဲၤစါရံၤဒီး, ကတဲာ်ကတီၤ ပှၤသုးဖိ ခံကယၤ, ဒီးပှၤကသ့ၣ်သုး နွံဆံ, ဒီးပှၤဘီသုး ခံကယၤ, 24 ဒီးမ်အဟံးန့ၢ် ဆၣ်ဖိကီၢ်ဖိတဒု, လၢအကဒုးဒိး စီၤပီလူး, ဒီးဆှၢအီၤကစီဒီဆူ ပဒိၣ်ဖးဒိၣ်, စီၤဖ့လံးအအိၣ် တက့ၢ်. 25 ဒီးကွဲး လံာ်ဟ့ၣ်ယုၢ် ဒ်အံၤ, 26 ယၤ စီၤကျီၤဒံလူၤစံ စံးဘၣ် နၤ, တၢ်ဒိၣ်ကစၢ်, ပဒိၣ်ဖးဒိၣ် စီၤဖ့လံးဧၢ, မ်နအိၣ်ခုၣ်အိၣ်မုာ် တက့ၢ်. ပှၤတဂၤအံၤ, ပှၤယူဒၤဖိ ဟံးဃာ်အီၤ, ဒီးကမၤသံတ့ၢ်အီၤ, 27 ဒီးယ နၢ်ဟူ လၢအမ့ၢ် ပှၤရိမ့ၤဖိ ဒီး, ယလဲၤ ဒီးသုးဖိတဖၣ်, ဒီးယထုးထီၣ်ကွံာ်အီၤလီၤ. 28 ဒီးမ့ၢ်အပာ် တၢ်ကမၣ် လၢအလိၤ ဒ်လဲၣ်ဒ်လဲၣ် အဂ့ၢ်န့ၣ်, တၢ်မိၣ်သ့ၣ်ညါယသးဒီး, ယလဲၤစိာ်အီၤဆူ အပှၤသးပှၢ် အတၢ်အိၣ်ဖှိၣ် အပူၤလီၤ. 29 ဒီးယထံၣ်န့ၢ် တၢ်ပာ်တၢ်ကမၣ် လၢအလိၤန့ၣ်, ဘၣ်ဃးဒီး တၢ်သံကွၢ် လၢအဝဲသ့ၣ် အတၢ်သိၣ်တၢ်သီ အဂ့ၢ်, ဒီးတမ့ၢ်ဘၣ် တၢ်ဂ့ၤဘၣ်သံမ့ၢ်ဂ့ၤ, ဘၣ်စၢဃာ်မ့ၢ်ဂ့ၤ, နီတမံၤဘၣ်. 30 ဒီးယ နၢ်ဟူ လၢတၢ်ကူၣ်အၢပှၤ တဂၤန့ၣ် ဘူးဒီး အကကဲထီၣ်ဝဲ ဒီး, ယမၢ အလဲၤဆူ နအိၣ် တကီၢ်ခါ, ဒီးယမၤလိာ် ပှၤပာ်တၢ်ကမၣ် လၢအလိၤတဖၣ် ဒ်သိး အကစံးဘၣ်နၤ လၢတၢ်ဘၣ်ဃးဒီး အီၤလီၤ. မ်နအိၣ်ဆူၣ်အိၣ်ချ့ တက့ၢ်. 31 မၤသးဒ်န့ၣ်ဒီး ပှၤသုးဖိတဖၣ်, ဒ်တၢ်မၤလိာ်အီၤ အသိးန့ၣ်, ဟံးန့ၢ် စီၤပီလူး လၢမုၢ်နၤ ဒီးဆှၢအီၤဆူ အၣ်တံၤပၤတြံ လီၤ. 32 ဒီး လၢမုၢ်ဆ့ၣ်ထီၣ်တနံၤန့ၣ် က့ၤက့ၤဝဲဆူ ပှၤသုးဖိ အဟံၣ်ပူၤ, ဒီးပာ်လီၤတဲာ် ကသ့ၣ်သုး ဒ်သိး အဝဲသ့ၣ် ကလဲၤဒီးအီၤလီၤ. 33 အဝဲတဖၣ်န့ၣ် လဲၤ ပၢၢ်လၢကဲၤစါရံၤ, ဒီး ဟ့ၣ်လီၤ လံာ် လၢပဒိၣ်ဖးဒိၣ် အစုပူၤ, ဒီးပာ်လီၤ စီၤပီလူး လၢအမဲာ်ညါလီၤ. 34 ဒီး ဖးလံာ်, ဒီးသံကွၢ်ဝဲ, မ့ၢ်အဘၣ်ဃးဒီး ကီၢ်မနုၤတဘ့ၣ်လဲၣ်. ဒီးတုၤအသ့ၣ်ညါ လၢအဘၣ်ဃးဒီး ကီၢ်ကံၤလံၤကံဒီး, 35 စံးဝဲဒၣ်, တုၤ ပှၤပာ် တၢ်ကမၣ် လၢနလိၤဟဲ တုၤဒီး, ယကနၢ်ဟူ နကလုၢ်လီၤ. ဒီးမၤလိာ်ဝဲ လၢပှၤကပၢၤအီၤ လၢစီၤဟ့ၤရိာ် အဟံၣ်ပူၤ လီၤ.


ပှၤတၢ်မၢဖိအမၤတၢ်. Acts 24

1 ဒီးယဲၢ်သီပူၤကွံာ်ဒီး, ပှၤလုၢ်တၢ်အခိၣ်, စီၤအၤနၤနံ တဂၤ, အိၣ်ဒီး ပှၤသူၣ်က့သးပှၢ်တဖၣ်, ဒီးပှၤသ့ကတိၤတၢ်, စီၤတ့ၢ်တူးလူး တဂၤ, လဲၤထီၣ်ဆူ ပဒိၣ်ဖးဒိၣ်အအိၣ်, ဒီး ဆှိး စီၤပီလူးန့ၣ်လီၤ. 2 ဒီးတၢ် ကိးန့ၢ် အီၤ, ဒီးစီၤတ့ၢ်တူးလူး ပာ် တၢ်ကမၣ် လၢအလိၤ ဒီးစံးဝဲဒၣ်, တၢ်ဒိၣ်စီၤဖ့လံးဧၢ, ပဘၣ် တၢ်မုာ် လၢနၤ အါမး, ဒီး လၢနအံးက့ၤကွၢ်က့ၤ တၢ်အဃိ ဒီးပှၤတကလုာ်အံၤ ဘၣ်တၢ်ဘျုးတၢ်ဖှိၣ် သတးဒီး, 3 လၢတၢ်ခဲလၢာ်, ဒီး တပူၤလၢ်လၢ်န့ၣ်, ပတူၢ်လိာ် အိၣ်ဒီး တၢ်စံးထီၣ်ပတြၢၤ ခဲလၢာ်လီၤ. 4 ဒီးဒ်သိး ယသု တမၤတံာ်တာ်နၤ ဃဲးဃဲး တဂ့ၤဒီး, ယ ဃ့ကညးနၤ လၢနကဝံသးစူၤဒီး ကနၣ်စာ် ပတၢ်ကတိၤ စှၤဘီ တက့ၢ်. 5 အဂ့ၢ်ဒ်အံၤ, ပှၤတဂၤအံၤ ပထံၣ်န့ၢ်အီၤ လၢအမ့ၢ် ပှၤအၢပှၤသီ, ဒီးပှၤအစုတလီၤဃုာ်ဘၣ်, နစၤရ့းဖိ တကရၢအခိၣ်, ဒီးပှၤမၤတၢထီၣ်တၢလီၤ ကယဲၢ် ပှၤယူဒၤဖိ အိၣ်လၢအလီၢ် တပူၤလၢ်လၢ်, 6 ဒီးဂုာ်မၤဘၣ်အၢ တၢ်လုၢ်အဟံၣ်, ဒီးပဖီၣ်န့ၢ်အီၤ, ဒီးပသးအိၣ်လၢပကစံၣ်ညီၣ်အီၤ ဒ်ပတၢ်သိၣ်တၢ်သီ အသိးန့ၣ်လီၤ. 7 ဘၣ်ဆၣ်ဒီး ပှၤသုးဖိတကထိအခိၣ်, စီၤလူၤစံ တဂၤန့ၣ်, ဟဲမၤဆူၣ် မၤစိးဒိၣ်မး ဒီးဟံးန့ၢ်အီၤ လၢပစုပူၤလီၤ. 8 ဒီးမၤလိာ် ပှၤပာ် တၢ်ကမၣ် လၢအလိၤတဖၣ်, ဒ်သိး အကဟဲ ဆူနအိၣ် လီၤ. ဒီးနသံကွၢ်သံဒိးတၢ် သတးဒီး နကသ့ၣ်ညါ တၢ်ကမၣ် လၢပပာ် လၢအလိၤ ခဲလၢာ်လီၤ. 9 ဒီးပှၤယူဒၤဖိ အၢၣ်လီၤအီလီၤ ဒီးစံးဝဲဒၣ်, တၢ်န့ၣ်တဖၣ် မ့ၢ်ဒ်န့ၣ်လီၤ. 10 ဒီးပဒိၣ်ဖးဒိၣ် ကျၢၢ်ကျာ်တၢ်ဆူ စီၤပီလူးအအိၣ် ဒ်သိး အကကတိၤတၢ် သတးဒီး, အဝဲဒၣ် ကတိၤဆၢဝဲ, မ့ၢ်ယ သ့ၣ်ညါ လၢနစံၣ်ညီၣ် ပှၤတကလုာ်အံၤ အါနံၣ်ဒီး, ယစံးဆၢတၢ် လၢယဂီၢ် အိၣ်ဒီး ယသးခုဒိၣ် တက့ၢ်လီၤ. 11 အဂ့ၢ်ဒ်အံၤ, လၢယလဲၤထီၣ် ဘူၣ်တၢ်ဘါတၢ် လၢယရူၤၡလ့ၣ် အပူၤ ဒီး အါန့ၢ် တဆံခံနံၤ တအိၣ်ဒံးဘၣ်န့ၣ်, နသ့ၣ်ညါ သ့လီၤ. 12 ဒီးယတဲးလိာ်ဃိလိာ် ယသး ဒီးပှၤတဂၤဂၤ လၢတၢ်လုၢ်ဟံၣ်ပူၤမ့ၢ်ဂ့ၤ, ဒီးယမၤတၢထီၣ်တၢလီၤ ပှၤဂီၢ်မုၢ် လၢဘူၣ်ဘျီၣ်ပူၤ မ့ၢ်ဂ့ၤ, လၢဝ့ၢ်ပူၤ မ့ၢ်ဂ့ၤ, အဝဲသ့ၣ် တထံၣ်န့ၢ်ဘၣ် ယၤဘၣ်. 13 ဒီးတၢ်ကမၣ် လၢအပာ် လၢယလိၤ ခဲကနံၣ်အံၤ, ထုး ပှၤအုၣ်အသး တန့ၢ်ဘၣ်. 14 ဘၣ်ဆၣ်ဒီး, ယအၢၣ်လီၤအီလီၤ တၢ်အံၤ လၢနမဲာ်ညါ, ဒ်ကျဲ လၢအဝဲသ့ၣ် ကိး လၢစုတလီၤဃုာ်ဘၣ် အသိးန့ၣ်, ယဘူၣ်ထီၣ်ဘါထီၣ် ပပၢ်သ့ၣ် အကစၢ်, ဒီးယနာ် တၢ်ခဲလၢာ် ဒ်တၢ်သိၣ်တၢ်သီ, ဒီးဝံအတၢ်ကွဲးအသးတဖၣ် အသိးန့ၣ်လီၤ. 15 ဒီးယအိၣ်ဒီး တၢ်မုၢ်လၢ် ဘၣ်ဃးဒီး ယွၤ လၢအဝဲသ့ၣ် အကစၢ်ဒၣ်ဝဲ အၢၣ်လီၤအီလီၤ, လၢပှၤသံအတီ မ့ၢ်ဂ့ၤ, တတီဘၣ် မ့ၢ်ဂ့ၤ, ကဂဲၤဆၢထၢၣ်က့ၤလီၤ. 16 ဒီး လၢတၢ်အံၤ, ယဂဲၤလိာ်ယသး တထံၣ်ဃီ ဒ်သိး လၢယွၤမ့ၢ်ဂ့ၤ, ပှၤကညီမ့ၢ်ဂ့ၤ, ယသး လၢအသ့ၣ်ညါဒၣ် တၢ်သုတပာ် တၢ်ကမၣ် လၢယလိၤ တဂ့ၤလီၤ. 17 ဒီးအါနံၣ်အါလါ ပူၤကွံာ်ဒီး, ယဟဲစိာ် တၢ်ဟ့ၣ်သးကညီၤဆူ ပှၤတကလုာ်ဒၣ်ယဲ အအိၣ်, ဒီးယမၤဘူၣ်တၢ် လီၤ. 18 တၢ်မၤအသး အဖၢမုၢ်ဒီး, တအိၣ်ဘၣ် ဒီးပှၤဂီၢ်မုၢ်ဘၣ်, ဒီးတအိၣ်ဘၣ် ဒီးတၢ်တၢထီၣ်တၢလီၤဘၣ်, အဝဲသ့ၣ် ထံၣ်န့ၢ်ယၤ လၢယမၤကဆှီယသး လၢတၢ်လုၢ်အဟံၣ်ပူၤန့ၣ်လီၤ. မ့မ့ၢ် ပှၤယူဒၤဖိ တနီၤနီၤ ဟဲ လၢအၤစံ အပူၤ (မၤတၢထီၣ်တၢလီၤတၢ်)လီၤ. 19 ပာ် တၢ်ကမၣ် လၢယလိၤ အလီၢ်မ့ၢ်အိၣ်ဒီး, အဝဲသ့ၣ် ဂ့ၤအိၣ်ဖဲအံၤ, ဒ်သိး အကပာ် တၢ်ကမၣ် လၢယလိၤလီၤ. 20 မ့တမ့ၢ်ဘၣ် ဒ်န့ၣ်ဒီး, ပှၤတဖၣ်အံၤ, လၢယအိၣ်လၢပှၤသးပှၢ် အတၢ်အိၣ်ဖှိၣ် အမဲာ်ညါဒီး, မ့ၢ်ထံၣ် တၢ်ကမၣ် လၢယလိၤ တမံၤမံၤ ဒီး, မ် အကစၢ်ဒၣ်ဝဲ ကစံးဒၣ်ဝဲ တက့ၢ်. 21 တၢ်ကမၣ်မ့ၢ် အိၣ်ဒီး, ကမ့ၢ် ထဲအံၤတဘီ, လၢယအိၣ်ဆၢထၢၣ် လၢအကျါဒီး, ယကိးပသူထီၣ်, လၢပှၤသံ ကဂဲၤဆၢထၢၣ်က့ၤ အဂ့ၢ်န့ၣ်, ယဘၣ် တၢ်စံၣ်ညီၣ် လၢသုမဲာ်ညါ, လၢမုၢ်တနံၤအံၤလီၤ. 22 ဒီးစီၤဖ့လံး သ့ၣ်ညါ တၢ်ဘၣ်ဃးဒီး ကျဲန့ၣ် လီၤတံၢ်လီၤဆဲး တက့ၢ်ဒီး, သုးနံၤသုးသီ ဒီးစံးဝဲဒၣ်, တုၤ ပှၤသုးဖိတကထိ အခိၣ် စီၤလူၤစံ ဟဲ တုၤဒီး, ယကသ့ၣ်ညါလီၤတံၢ် သုတၢ်လီၤ. 23 ဒီးမၤလိာ် ပှၤသုးဖိတကယၤ အခိၣ်တဂၤ, ဒ်သိးတၢ်ကပၢၤအီၤ, ဒီးဒ်သိး အကအိၣ်ထူၣ်ဖျဲး, ဒီးဒ်သိး အဘူးအတံၢ်မ့ၢ် ဟ့ၣ် လုၢ်အီၣ်လုၢ်အီအီၤ မ့ၢ်ဂ့ၤ, မ့ၢ်ဟဲ အိၣ်သကိးအီၤ မ့ၢ်ဂ့ၤဒီး, အသုတတြီတၢ် တဂ့ၤလီၤ. 24 ဒီးအနံၤအသီ တနီၤနီၤ ပူၤကွံာ်ဒီး, စီၤဖ့လံး ဟဲ ဒီးအမါ, ပှၤယူဒၤအမုၣ်, နီၢ်ဒြူၤစံးလ့ၤ, ဒီးကိးက့ၤ စီၤပီလူး, ဒီးဒိကနၣ် အကလုၢ် လၢတၢ်စူၢ်က့ၤနာ်က့ၤ ခရံာ် အဂ့ၢ်အကျိၤ လီၤ. 25 ဒီးတုၤ အစံၣ်တဲၤတဲလီၤတၢ် လၢတၢ်တီတၢ်လိၤ အဂ့ၢ်, ဒီးတၢ်ကီၤသူၣ်ကီၤသး အဂ့ၢ်, ဒီးတၢ်စံၣ်ညီၣ်ခဲကိာ် အဂ့ၢ်ဒီး, စီၤဖ့လံး ကနိးကစုာ် ဒီးကတိၤဆၢဝဲ, ခဲကနံၣ်အံၤ က့ၤက့ၤတက့ၢ်. ဒီးအကတီၢ် လၢအဂ့ၤအဘၣ်ခဲကိာ်, ယကကိးက့ၤနၤလီၤ. 26 ဒီး (ဒ်သိး အကပျၢ်အီၤ ဒီး) မုၢ်လၢ်ဝဲ လၢစီၤပီလူး ကဟ့ၣ်စ့, ဒီးကိးက့ၤအီၤ ဒုးဒုး, ဒီးကတိၤတၢ် ဒီးအီၤလီၤ. 27 ဘၣ်ဆၣ်ဒီး ခံနံၣ် ပှဲၤထီၣ်ဒီး, စီၤပီၤကံၤဖ့စတူး ဟဲ လၢစီၤဖ့လံး အလီၢ်, ဒီးစီၤဖ့လံး တၢ်မိၣ် ဘၣ်ဘျုးဘၣ်ဖှိၣ်အသး လၢပှၤယူဒၤဖိ အမဲာ်ညါ သတးဒီး, လဲၤသဒၣ် စီၤပီလူး လၢအဘၣ်စၢဃာ်အသးလီၤ.


ပှၤတၢ်မၢဖိအမၤတၢ်. Acts 25

1 မၤသးဒ်န့ၣ်ဒီး စီၤဖ့စတူး ဟဲ တုၤလၢကီၢ်ပူၤန့ၣ်, ဒီးသၢသီ ပူၤကွံာ်ဒီး, လဲၤထီၣ် လၢကဲၤစါရံၤဆူ ယရူၤၡလ့ၣ်လီၤ. 2 ဒီးပှၤလုၢ်တၢ်အခိၣ် ဒီးပှၤယူဒၤဖိတဖၣ် ဆှိး စီၤပီလူး လၢအီၤ ဒီးဃ့ကညးအီၤ, 3 ဒီးဃ့ တၢ်ဘျုးထီဒါအီၤ, ဒ်သိး အကမၢ အလဲၤဆူ ယရူၤၡလ့ၣ် ဖဲအဝဲသ့ၣ် ခိးခူသူၣ် ဒ်သိး အကမၤသံအီၤ လၢကျဲလီၤ. 4 မၤသးဒ်န့ၣ်ဒီး စီၤဖ့စတူး ကတိၤဆၢဝဲ, တၢ်ဟံးဃာ် စီၤပီလူး လၢကဲၤစါရံၤ, ဒီးယ ကလဲၤ ယကစၢ်ဒၣ်ယဲ ချ့ချ့လီၤ. 5 မၤသးဒ်န့ၣ်ဒီး, မ်ပှၤ လၢအသ့ လၢသုကျါတဖၣ် ကပိာ်ယခံ, ဒီးပှၤကညီတဂၤန့ၣ် အတၢ်ကမၣ် မ့ၢ်အိၣ်ဒီး, ပာ် တၢ်ကမၣ် လၢအလိၤ တက့ၢ်, စံးဝဲဒၣ်. 6 ဒီးအိၣ်လၢအကျါ ဃိးသီ ဆံဆဲၣ်သီ ဃၣ်ဃၣ်ဒီး က့ၤလီၤဝဲဆူ ကဲၤစါရံၤ, ဒီးမုၢ်ဆ့ၣ်ထီၣ်တနံၤန့ၣ် ဆ့ၣ်နီၤဝဲ လၢစံၣ်ညီၣ်ကွီၢ် လီၢ်ပစိာ်ဖီခိၣ်, ဒီးမၤလိာ် လၢတၢ်ကဆှၢထီၣ် စီၤပီလူးလီၤ. 7 ဒီးဟဲ တုၤဝဲ ဒီး, ပှၤယူဒၤဖိ လၢအဟဲလီၤ လၢယရူၤၡလ့ၣ်တဖၣ် အိၣ်ဆၢထၢၣ်ဝးတရံးအီၤ, ဒီး တၢ်ကမၣ် လၢအထုး ပှၤအုၣ်အသး တန့ၢ်ဘၣ်န့ၣ်, ပာ်ဝဲ လၢစီၤပီလူး အလိၤ အါမးဃၢမးလီၤ. 8 ဒီးစီၤပီလူး ကတိၤပူၤဖျဲးတၢ် လၢအဂီၢ်ဒၣ်ဝဲ, ပှၤယူဒၤဖိ အတၢ်သိၣ်တၢ်သီ မ့ၢ်ဂ့ၤ, တၢ်လုၢ်အဟံၣ်မ့ၢ်ဂ့ၤ, စီၤပၤကဲစၢ် မ့ၢ်ဂ့ၤ, ယတမၤကမၣ်ဘၣ် နီတမံၤဘၣ်. 9 မ့ၢ်နာ်သက့ဒ်န့ၣ်ဒီး, စီၤဖ့စတူး တၢ်မိၣ် ဘၣ်ဘျုးဘၣ်ဖှိၣ်အသး လၢပှၤယူဒၤဖိ အမဲာ်ညါဒီး ကတိၤဆၢ စီၤပီလူး ဒီးစံးဝဲဒၣ်, မ့ၢ်နကလဲၤထီၣ်ဆူ ယရူၤၡလ့ၣ် ဒီးဘၣ်စံၣ်ညီၣ် လၢတၢ်တဖၣ်အံၤ အဂ့ၢ်အကျိၤ လၢယမဲာ်ညါန့ၣ် ဧါ. 10 ဒီးစီၤပီလူး စံးဝဲဒၣ်, ယဆၢထၢၣ် လၢစီၤပၤ ကဲစၢ် အလီၢ်ပစိာ်ကွီၢ် အမဲာ်ညါ ဖဲယဂ့ၤဒိး တၢ်စံၣ်ညီၣ်လီၤ. ဒ်န သ့ၣ်ညါ သပှၢ်တၢၢ် အသိးန့ၣ်, ယတမၤကမၣ်ဘၣ် ပှၤယူဒၤဖိ နီတမံၤဘၣ်. 11 မၤသးဒ်န့ၣ်ဒီး ယမ့ၢ်မၤ တၢ်တတီဘၣ်, ဒီးယဂ့ၤသံ တၢ်ကမၣ် မ့ၢ်အိၣ်လၢယလိၤဒီး, ဒ်သိး ယသုတသံတဂ့ၤဒီး, ယတဃ့ဘၣ်. မ့မ့ၢ် တၢ်ကမၣ် လၢအဝဲသ့ၣ် ပာ် လၢယလိၤ မ့ၢ်တအိၣ်ဘၣ်ဒီး, ပှၤဟ့ၣ်လီၤ ယၤ လၢအစုပူၤ တသ့ဘၣ် နီတဂၤဘၣ်. ယကိးထီၣ် ကဲစၢ်လီၤ. 12 တုၤနုၤတစု စီၤဖ့စတူး ကတိၤလိာ်အသး ဒီးပှၤကူၣ်လိာ်အသးတဖၣ် ဝံၤဒီး, ကတိၤဆၢဝဲ, နကိးထီၣ် ကဲစၢ်, နကလဲၤဆူ ကဲစၢ်အအိၣ်န့ၣ်လီၤ. 13 ဒီးအနံၤအသီ တနီၤနီၤ ပူၤကွံာ်ဒီး, စီၤပၤ အကြံးပၤ, ဒီး နီၢ်ဘ့ၢ်နံက့ၤ ဟဲအိၣ်သကိး စီၤဖ့စတူး လၢကဲၤစါရံၤ အပူၤန့ၣ်လီၤ. 14 ဒီးအိၣ်ဝဲဖဲန့ၣ် တဘျုးနံၤ တဘျုးသီဒီး, စီၤဖ့စတူး စံးဘၣ်တဲဘၣ် စီၤပၤ လၢစီၤပီလူး အဂ့ၢ် ဒီးစံးဝဲဒၣ်, ပှၤဘၣ်တၢ်စၢဃာ်အီၤ, လၢစီၤဖ့လံး ပာ်လီၤတဲာ်န့ၣ်, အိၣ်ဝဲတဂၤလီၤ. 15 လၢယအိၣ်လၢယရူၤၡလ့ၣ် အပူၤ ဒီး, ပှၤလုၢ်တၢ်အခိၣ် ဒီးပှၤယူဒၤဖိ အသူၣ်က့သးပှၢ်တဖၣ် စံးဘၣ်ယၤ လၢအဂ့ၢ်အကျိၤ, ဒီးဃ့ကညး လၢယကစံၣ်ညီၣ်ဃၣ်အီၤလီၤ. 16 ဒီးယစံးဆၢအီၤ, ပှၤ လၢတၢ်ပာ်တၢ်ကမၣ် လၢအလိၤ တချုး ကွၢ်ဆၢညါလိာ်အသး ဒီးပှၤပာ် တၢ်ကမၣ် လၢအလိၤတဖၣ်, ဒီးတၢ်ဒုးကတိၤပူၤဖျဲး အတၢ်ကမၣ် တချုး အိၣ်ဒံးဘၣ်ဒီး, ပှၤရိမ့ၤဖိ ဟ့ၣ်လီၤကွံာ် ပှၤကညီ တဂၤဂၤန့ၣ်, အလုၢ်အလၢ် တအိၣ်ဘၣ်. 17 မၤသးဒ်န့ၣ်ဒီး အဝဲသ့ၣ် ဟဲဖဲအံၤ, ဒီးယတသုးနံၤသုးသီဘၣ်ဒီး, လၢမုၢ်ဆ့ၣ်ထီၣ်တနံၤန့ၣ် ယဆ့ၣ်နီၤ လၢလီၢ်ပစိာ်ကွီၢ် အဖီခိၣ်, ဒီးယမၢ ပှၤဆှၢထီၣ် ပှၤတဂၤန့ၣ်လီၤ. 18 ဒီးပှၤပာ်တၢ်ကမၣ် လၢအလိၤတဖၣ် ဆၢထၢၣ်ဝဲ, ဒီးတပာ်ဘၣ် အတၢ်ကမၣ် ဒ်ယဆိကမိၣ်ပာ် အသိး, နီတမံၤဘၣ်. 19 မ့ၢ်တၢ်သံကွၢ် လၢအလုၢ်အလၢ်ဒၣ်ဝဲ အဂ့ၢ်, ဒီး မတၤတဂၤ ယ့ၣ်ၡူး လၢအသံတ့ၢ်ဝဲ, လၢစီၤပီလူး စံးဝဲ လၢအမူဒံး, အဂ့ၢ်လီၤ. 20 ဒီးမ့ၢ်ယသးဒ့ဒီ လၢတၢ်န့ၣ် အဂ့ၢ်ဒီး, ယ စံးဘၣ်အီၤ, မ့ၢ်နကလဲၤဆူ ယရူၤၡလ့ၣ်ဒီး ဘၣ်တၢ်စံၣ်ညီၣ် ဖဲန့ၣ် လၢတၢ်အံၤ အဂ့ၢ်ဧါ. 21 ဒီးစီၤပီလူး ဃ့ လၢတၢ်ကပာ်အီၤ လၢစီၤအီကူးစတူး အတၢ်စံၣ်ညီၣ်ဒီး, ယ မၤလိာ် လၢတၢ်ကပာ်အီၤ တုၤယမၢ အလဲၤဆူ ကဲစၢ်အအိၣ်န့ၣ်လီၤ. 22 ဒီးစီၤအကြံးပၤ စံးဘၣ် စီၤဖ့စတူး, ယဲဒၣ်အံၤ, တၢ်မိၣ် နၢ်ဟူ စ့ၢ်ကီး ယသး လၢပှၤတဂၤန့ၣ်လီၤ. ဒီးစံးဝဲဒၣ်, ခဲဂီၤတနံၤ နကနၢ်ဟူဘၣ်အီၤလီၤ. 23 မၤသးဒ်န့ၣ်ဒီး မုၢ်ဆ့ၣ်ထီၣ်တနံၤ, စီၤအကြံးပၤ ဟဲဝဲ ဒီး နီၢ်ဘ့ၢ်နံက့ၤ ဒီးဟဲနုာ်ဆူ နၢ်ဟူ တၢ်အလီၢ်, အိၣ်ဒီး တၢ်ဆှုၣ်ဆှုၣ်ဘှဲၣ်ဘှဲၣ် လၢအအါ, ဒီးပှၤသုးဖိတကထိ အခိၣ်တဖၣ်, ဒီးပှၤဝ့ၢ်ဖိ အခိၣ်တဖၣ်, ဒီးစီၤဖ့စတူး မၤလိာ်တၢ် ဒီး, ပှၤဟဲစိာ် စီၤပီလူးလီၤ. 24 ဒီးစီၤဖ့စတူး စံးဝဲဒၣ်, စီၤပၤ အကြံးပၤ, ဒီးပှၤအိၣ်ဖှိၣ်ရိဖှိၣ် ဖဲအံၤ ခဲလၢာ်သ့ၣ်ဧၢ, သု ထံၣ် ပှၤတဂၤအံၤ လၢပှၤယူဒၤဖိဂီၢ်မုၢ် လၢယရူၤၡလ့ၣ် ဒီး ဖဲအံၤ ခဲလၢာ်, ဃ့ကညးယၤ လၢအဂ့ၢ်, ဒီးကိးပသူထီၣ် လၢအတဂ့ၤမူလၢၤဘၣ်လီၤ. 25 ဒီးဂ့ၤဘၣ်သံ တၢ်ကမၣ် ယ တထံၣ်ဘၣ် လၢအလိၤဘၣ်, ဒီးမ့ၢ် အကစၢ်ဒၣ်ဝဲ ကိးထီၣ် လၢစီၤပၤ အီကူးစတူး ဒီး, ယပာ်ယသး လၢယကမၢ အလဲၤလီၤ. 26 အဂ့ၢ်အကျိၤ လၢယကကွဲးဟ့ၣ်ယုၢ် ယကစၢ် လီၤတံၢ်လီၤဆဲး တအိၣ်ဘၣ် သတးဒီး, ဒ်သိးတုၤ အဘၣ်သံကွၢ်သံဒိးတၢ်ဒီး, ယကအိၣ်ဒီး တၢ် လၢယကွဲးသ့ တမံၤမံၤဒီး, ယဆှၢအီၤဆူ သုအိၣ်, ဒီးလီၤဆီဒၣ်တၢ်ဆူ နအိၣ်, စီၤပၤအကြံးပၤဧၢ. 27 အဂ့ၢ်ဒ်အံၤ, ယဆိကမိၣ် လၢယမ့ၢ်တဒုးနဲၣ်ဘၣ် အတၢ်ကမၣ်ဘၣ်ဒီး, ယမၢ ပှၤလဲၤ ဘၣ်စၢဃာ်အသးန့ၣ် တဘၣ်တပှိၤဘၣ်လီၤ.


ပှၤတၢ်မၢဖိအမၤတၢ်. Acts 26

1 ဒီးစီၤအကြံးပၤ စံးဘၣ် စီၤပီလူး, တၢ်ဒုးကတိၤနၤ လၢနဂီၢ်ဒၣ်နဲလီၤ. တုၤနုၤတစု စီၤပီလူး ယူာ်ဃီၤ အစု, ဒီးကတိၤပူၤကတိၤဖျဲးဝဲလီၤ. 2 စီၤပၤအကြံးပၤဧၢ, တၢ်ကမၣ် လၢပှၤယူဒၤဖိ ပာ် လၢယလိၤန့ၣ်, ယကတိၤပူၤဖျဲးတၢ် လၢနမဲာ်ညါ လၢမုၢ်မဆါ တနံၤအံၤဒီး, ယပာ်ယသး လၢယဘၣ်အမုာ်လီၤ. 3 အဂ့ၢ်ဒ်အံၤ, တၢ်အလုၢ်အလၢ်, ဒီးတၢ်သံကွၢ် လၢပှၤယူဒၤဖိ အကျါန့ၣ်, နသ့ၣ်ညါ ခဲလၢာ် လီၤတံၢ်လီၤဆဲးလီၤ. မ်ဒ်န့ၣ်ဒီး ဝံသးစူၤ ဒီးကနၣ်စာ် ယကလုၢ် တက့ၢ်. 4 မၤသးဒ်န့ၣ်ဒီး, ယအိၣ်ယဆိး ယဖံးယမၤ အဂ့ၢ်အကျိၤ လၢယရူၤၡလ့ၣ် အပူၤ, လၢပှၤကလုာ်ဒၣ်ယၤ အကျါ, လၢယဖိၣ်သၣ်ခွါ ထီၣ်လံၤလံၤန့ၣ်, ပှၤယူဒၤဖိ သ့ၣ်ညါဝဲ ခဲလၢာ်လီၤ. 5 အဝဲသ့ၣ်တဖၣ် မ့ၢ်မိၣ်အုၣ်အသးဒီး, သ့ၣ်ညါဝဲ လၢ, ဒ်ပဘါ တၢ်အလုၢ်အလၢ် အပှၤလီၤတံၢ်ကတၢၢ် တကရၢ အသိးန့ၣ် ယမ့ၢ် ပှၤဖၤရံၤၡဲလီၤ. 6 ဒီးခဲကနံၣ်အံၤ လၢတၢ်မုၢ်လၢ်ယွၤ အတၢ်စံးပာ် လၢပပၢ်သ့ၣ် အဃိဒီး, ယဆၢထၢၣ်ဘၣ် တၢ်စံၣ်ညီၣ်လီၤ. 7 လၢတၢ်စံးပာ်န့ၣ် အဃိ, ပပှၤတဆံခံဒူၣ် မၤ ယွၤအတၢ် ကိးမုၢ်နံၤမုၢ်နၤဒဲး သပှၢ်တၢၢ်ဒီး, မုၢ်လၢ် လၢအကန့ၢ်ဘၣ်ဝဲလီၤ. စီၤပၤ အကြံးပၤဧၢ, ပှၤယူဒၤဖိ ပာ် တၢ်ကမၣ် လၢယလိၤ မ့ၢ် လၢတၢ်မုၢ်လၢ်အံၤ အဃိလီၤ. 8 ယွၤ ဒုးဂဲၤဆၢထၢၣ်က့ၤ ပှၤသံန့ၣ် သုဆိကမိၣ် လၢပှၤနာ် တသ့ဘၣ်, မ့ၢ်အဘၣ်မနုၤလဲၣ်. 9 မ့ၢ်လံ, ယဆိကမိၣ်တ့ၢ် လၢယကစၢ်ဒၣ်ယဲ, လၢယကြၢးမၤ တၢ်ထီဒါ ပှၤနစၤရ့းဖိ ယ့ၣ်ၡူး အမံၤ, အါမံၤလီၤ. 10 ဒီးတၢ်န့ၣ်တဖၣ် ယမၤ လၢယရူၤၡလ့ၣ် အပူၤ, ဒီးယဒိးန့ၢ် ပှၤလုၢ်တၢ်အခိၣ် အကလုၢ်, ဒီးယကးတံာ်ဃာ် ပှၤစီဆှံ အါဂၤ လၢဃိာ်ပူၤ ဒီးတုၤအဘၣ် တၢ်မၤသံအီၤ ဒီး, ယ အၢၣ်လီၤအီလီၤယဲလီၤ. 11 ဒီးယဒုးဘၣ်အီၤ လၢတၢ်နးတၢ်ကျံၤ အါဘျီ လၢဘူၣ်ဘျီၣ် ခဲလၢာ် အပူၤ, ဒီးယမၤဆူၣ်မၤစိး အီၤ ဒ်သိး အကဒုၣ်ဒွဲၣ် ယွၤလီၤ. ဒီးယသးဒိၣ်ထီၣ် အီၤ ဒ်ပှၤပျုၢ်တဂၤ အသိး သတးဒီး, ယမၤအၢမၤနးအီၤ ပၢၢ်လၢတခီခူတခီဝ့ၢ်လီၤ. 12 လၢယမၤဒ်န့ၣ်ဒီး, ယလဲၤ ဒီးပှၤလုၢ်တၢ်အခိၣ် အကလုၢ်ဆူ ဝ့ၢ်ဒၤမ့ၤစ့း အဖၢမုၢ်ဒီး, 13 လၢမုၢ်ထူၣ် လၢကျဲန့ၣ်, စီၤပၤဧၢ, ယထံၣ် တၢ်ကပီၤ လၢမူခိၣ်ဆှုၣ်န့ၢ် မုၢ်အကပီၤ, ဒီးကပီၤထီၣ် ဝးတရံးယၤ ဒီးပှၤပိာ်ယခံတဖၣ်လီၤ. 14 ဒီးပ လီၤဃံၤ လၢဟီၣ်ခိၣ် အဖီခိၣ် ခဲလၢာ်, ဒီးယ နၢ်ဟူ တၢ်အကလုၢ်ကတိၤတၢ် ဒီးယၤ လၢဧ့ၤဘြံၤ အကျိာ် ဒီးစံးဝဲဒၣ်, စီၤစီလူးဧၢ, စီၤစီလူးဧၢ, နမၤအၢယၤ ဘၣ်မနုၤလဲၣ်. နထူဘၣ် နီၣ်ခိၣ်စူ ကီမးလီၤ. 15 ဒီးယစံးယဲ, ကစၢ်ဧၢ, နမ့ၢ် မတၤတဂၤလဲၣ်. ဒီးစံးဝဲဒၣ်, ယမ့ၢ် ပှၤလၢနမၤအၢအီၤ ယ့ၣ်ၡူးလီၤ. 16 မ့မ့ၢ်ဂဲၤဆၢထၢၣ် အိၣ်ထူၣ်ကလာ် လၢနခီၣ် တက့ၢ်. အဂ့ၢ်ဒ်အံၤ, ယလီၣ်ဖျါထီၣ်ယသး လၢနၤ လၢတၢ်အံၤ အဃိ, ဒ်သိး ယကပာ်ထီၣ်နၤ လၢပှၤမၤတၢ်, ဒီးပှၤအုၣ်အသး လၢတၢ် လၢနထံၣ်ဒီးတၢ် လၢယကမၤဖျါထီၣ် လၢနၤ, အဂီၢ်လီၤ. 17 ဒီးယကမၤပူၤမၤဖျဲးနၤ လၢပှၤဂီၢ်မုၢ်ဂီၢ်ပၤ ဒီးပှၤကလုာ်တဖၣ် အစုပူၤ, လၢယမၢနလဲၤဆူ အအိၣ်, 18 ဒ်သိးနကဒုးထံၣ်ထီၣ် အမဲာ်, ဒ်သိး အဝဲသ့ၣ် ကဃၣ်ဃီၤက့ၤအသး လၢတၢ်ခံး ဆူ တၢ်ကပီၤ, ဒီး လၢမုၣ်ကီၤလံၢ် အစိအကမီၤဆူ ယွၤအပူၤ, ဒ်သိး အကဒိးန့ၢ် တၢ်ပျၢ်တၢ်ဒဲးဘး, ဒီးကန့ၢ်ဘၣ်သါတၢ် လၢပှၤစီဆှံတဖၣ် အကျါ, လၢတၢ်စူၢ်တၢ်နာ်ယၤ အဃိလီၤ. 19 မၤသးဒ်န့ၣ်ဒီး, စီၤပၤ အကြံးပၤဧၢ, တၢ်ထံၣ် လၢညါခီ လၢမူခိၣ်န့ၣ်, တမ့ၢ်ဘၣ် ယတဒိကနၣ်ဘၣ်. 20 မ့မ့ၢ်ယ စံၣ်တဲၤတဲလီၤဆိ လၢပှၤအိၣ်လၢဒၤမ့ၤစ့း အပူၤ, ဒီးယရူၤၡလ့ၣ်, ဒီးကီၢ်ယူဒၤ ဒီကီၢ်ညါ, ဒီးပှၤကလုာ်တဖၣ်, ဒ်သိး အကပီၢ်ယၢ်လီၤက့ၤအသး, ဒီးဃၣ်ဃီၣ်က့ၤအသး ဆူ ယွၤအအိၣ်, ဒီးမၤ တၢ်ကြၢး ဒီးတၢ်ပီၢ်ယၢ်လီၤက့ၤအသးလီၤ. 21 လၢတၢ်တဖၣ်န့ၣ် အဃိဒီး, ပှၤယူဒၤဖိ ဟံးန့ၢ်ယၤ လၢတၢ်လုၢ် အဟံၣ်ပူၤ ဒီးဃုမၤသံယၤလီၤ. 22 မၤသးဒ်န့ၣ်ဒီး ယွၤ မၤစၢၤယၤ သတးဒီး, ယအိၣ်ဒံး တုၤ မုၢ်မဆါ တနံၤအံၤ, ဒီးယအုၣ်ယသး လၢပှၤ ဒီးဒိၣ်ဒီးဆံး အမဲာ်ညါ, ဒီး ယစံၣ်တဲၤတဲလီၤ ထဲတၢ် လၢဝံတဖၣ်ဒီး စီၤမိၤၡ့ စံးပာ် လၢအကအိၣ်ထီၣ်န့ၣ်လီၤ. 23 အဝဲသ့ၣ် စံးဝဲ လၢခရံာ် ကဘၣ်ဒိးတၢ်, ဒီးကကဲထီၣ် ပှၤဂဲၤဆၢထၢၣ်ဆိ လၢတၢ်သံတဂၤ, ဒီးကဒုးနဲၣ် တၢ်ကပီၤ လၢပှၤဂီၢ်မုၢ်, ဒီးပှၤကလုာ်တဖၣ်လီၤ. 24 ဒီးစီၤပီလူး ကတိၤပူၤဖျဲးတၢ် ဒ်န့ၣ် အဖၢမုၢ်ဒီး, စီၤဖ့စတူး စံးဝဲဒၣ် လၢအကလုၢ်ဖးဒိၣ်, စီၤပီလူးဧၢ, နပျုၢ်လီၤ. တၢ်မၤလိတၢ် အါအါကလဲာ် ဒုးပျုၢ်နၤလီၤ. 25 ဒီးစံးဝဲဒၣ်, တၢ်ဒိၣ် စီၤဖ့စတူးဧၢ, တမ့ၢ်ဘၣ် ယပျုၢ်ဘၣ်. မ့ၢ်ယကတိၤ တၢ်မ့ၢ်တၢ်တီ, ဒီးတၢ်သူၣ်ဆးသးဆး အတၢ်ကတိၤလီၤ. 26 အဂ့ၢ်ဒ်အံၤ, တၢ်န့ၣ်တဖၣ်, စီၤပၤ သ့ၣ်ညါ လီၤတံၢ်လီၤဆဲး, ဒီးယကတိၤတၢ် လၢအီၤ လၢယသးခူတလ့ၢ်လီၤ. အဂ့ၢ်ဒ်အံၤ, ယဆိကမိၣ် လၢတၢ်န့ၣ်တဖၣ် တအိၣ်ခူသူၣ်ဘၣ် လၢအမဲာ်ညါ နီတမံၤဘၣ်. အဂ့ၢ်ဒ်အံၤ, တၢ်အံၤ တမၤဘၣ်အသး လၢတၢ်သနၢၣ် အပူၤဘၣ်. 27 စီၤပၤ အကြံးပၤဧၢ, ဝံတဖၣ် အကလုၢ်အကထါန့ၣ်, မ့ၢ်နနာ် စ့ၢ်ကီးဧါ. ယသ့ၣ်ညါ လၢနနာ်လီၤ. 28 ဒီးစီၤအကြံးပၤ စံးဘၣ် စီၤပီလူး, နသဆၣ်ထီၣ် ယခံ ဒီး, နသါ ကဒုးကယဲၤ လၢပှၤခရံာ်ဖိညီကဒၣ်လီၤ. 29 ဒီး စီၤပီလူး စံးဝဲဒၣ်, ယဘါထုကဖၣ် ယွၤ ဒ်သိး လၢတၢ်အညီမ့ၢ်ဂ့ၤ, လၢတၢ်အကီမ့ၢ်ဂ့ၤ, ထဲနၤတဂၤဧိၤ တမ့ၢ်ဘၣ်, မ့ၢ်ဒ်သိး ကယဲၢ် ပှၤလၢအနၢ်ဟူ ယကလုၢ် လၢမုၢ်မဆါ တနံၤအံၤ ခဲလၢာ်, ကကဲထီၣ် ဒ်ယၤအံၤ အသိး, တဒ်သိးဘၣ်, ထဲထးသွဲအံၤဧိၤလီၤ. 30 ဒီးစီၤပၤ ဂဲၤဆၢထၢၣ်, ဒီးပဒိၣ်ဖးဒိၣ်, ဒီးနီၢ်ဘ့ၢ်နံက့ၤ, ဒီးပှၤဆ့ၣ်နီၤ ဒီးအီၤတဖၣ်, 31 ဒီးလဲၤဆူတၢ်တဒၢ, ဒီးကတိၤလိာ်အသး ဒီးစံးဝဲဒၣ်, တၢ်ကမၣ် ဂ့ၤဘၣ်သံမ့ၢ်ဂ့ၤ, ဂ့ၤဘၣ်စၢဃာ်မ့ၢ်ဂ့ၤ, ပှၤတဂၤအံၤ တမၤဘၣ်ဝဲဘၣ်. 32 ဒီး စီၤအကြံးပၤ စံးဘၣ် စီၤဖ့စတူး, ပှၤတဂၤအံၤ မ့ၢ်တကိးထီၣ် ကဲစၢ်ဘၣ်ဒီး, တၢ်မၤထူၣ်ဖျဲးအီၤသ့လီၤ.


ပှၤတၢ်မၢဖိအမၤတၢ်. Acts 27

1 ဒီးတုၤ တၢ်စံၣ်ညီၣ် လၢပဘၣ်ဒိးကဘီ ဆူအံၤတလံ ဒီး, တၢ်ဟ့ၣ်လီၤ စီၤပီလူး, ဒီးပှၤဘၣ်စၢဃာ် အဂၤ တနီၤနီၤ, ဆူပှၤသုးဖိ တကယၤ အခိၣ်, အမံၤ စီၤယူၤလံ, လၢအဘၣ်ဃးဒီး အီကူးစတူး အသုးဖိတဖု, အစုပူၤလီၤ. 2 ဒီးပှၤသ့းစၤလနံဖိ, လၢအဘၣ်ဃးဒီး မၤက့းဒနံ, စီၤအရံစတၢ်ဃူး အိၣ်ဒီးပှၤ, ဒီးပဒိးထီၣ် ပှၤအဒြၤမူးတ့ၣ်ဖိ အကဘီ, လၢအကလဲၤ လၢအၤစံအသရ့ၤ အလီၢ်တဖၣ်န့ၣ်, ဒီးပ ဟးထီၣ်လီၤ. 3 ဒီးမုၢ်ဆ့ၣ်ထီၣ်တနံၤ ပထိးထီၣ် လၢစံဒိၣ်, ဒီးစီၤယူၤလံ မၤ စီၤပီလူး လၢတၢ်အဘျုး, ဒီးဒုးလဲၤအီၤဆူ တံၤသကိးတဖၣ် အအိၣ်, ဒ်သိး အကဒိးန့ၢ် အဝဲသ့ၣ် အတၢ်အံးတၢ်ကွၢ်န့ၣ်လီၤ. 4 ဒီးပဟးထီၣ် ဖဲန့ၣ်, ဒီးကလံၤ တလိၤဘၣ်ဒီး, ပလဲၤ လၢကူပြူး အတၢ်တဒၢလီၤ. 5 ဒီးပ လဲၤခီဂာ် ပီၣ်လဲၣ် လၢအဘၣ်ဃးဒီး ကံၤလံၤကံ, ဒီးပၣ်ဖူၤလံ, ဒီးပလဲၤ ပၢၢ်လၢမူရၤ လၢအဘၣ်ဃးဒီး လူၤကံန့ၣ်လီၤ. 6 ဒီးဖဲန့ၣ် ပှၤသုးဖိတကယၤအခိၣ် ထံၣ်န့ၢ် ပှၤအလ့းစၣ်ဒြူးဖိ အကဘီ, လၢအကလဲၤဆူအံၤ တလံတဘ့ၣ်, ဒီး ဒၢနုာ် ပှၤ လၢအပူၤလီၤ. 7 ဒီးပလဲၤ ကဘဲးကဘဲး အါနံၤအါသီ, ဒီးတုၤ ကီကီခဲခဲ လၢတၢ်အိၣ်သဃီၤ ဒီးကနံဒူး, ဒီး ကလံၤတြီပှၤဒီး, ပလဲၤ လၢကြ့တ့ၤ အတၢ်တဒၢ, အိၣ်သဃီၤ ဒီးစၤလမိၣ်လီၤ. 8 ဒီးပလဲၤပူၤကွံာ် ဖဲန့ၣ် ကီကီဒီး, ပ လဲၤ ပၢၢ်လၢအလီၢ် ကိးဝဲအမံၤ လၢတၢ်သန့ဂ့ၤ, အိၣ်ဘူးဝဲ ဒီးဝ့ၢ်လၤစဲလီၤ. 9 ဒီးအိၣ်ယံာ်ယံာ်ဒီး, ဒုၣ်တၢ်အီၣ်တၢ်အီ အကတီၢ်ပူၤကွံာ်, ဒီးလဲၤတၢ် လၢပီၣ်လဲၣ် ကီကီခဲခဲ သတးဒီး, စီၤပီလူး သိၣ်က့ၤသီက့ၤတၢ်, 10 ဒီး စံးဘၣ်အီၤ, ပှၤကညီသ့ၣ်ဧၢ, ယသ့ၣ်ညါ လၢပလဲၤတၢ် လၢပီၣ်လဲၣ်အံၤ, ကအိၣ် ဒီးတၢ်ဟးဂူာ်ဟးဂီၤ, ဒီးတၢ်ဟါမူၤဟါမၢ် အါအါကလဲာ်, ထဲကဘီ, ဒီးတၢ်ဖိတၢ်လံၤဧိၤ တမ့ၢ်ဘၣ်, မ့ၢ် လၢပသးတဖၣ် စ့ၢ်ကီး လီၤ. 11 ဘၣ်ဆၣ်ဒီး ပှၤသုးဖိတကယၤအခိၣ်, နာ် ကဘီခိၣ် ဒီးကဘီကစၢ် အါန့ၢ် တၢ် လၢစီၤပီလူး ကတိၤဝဲ တက့ၢ်လီၤ. 12 ဒီးကဘီသန့ တမုာ်ဘၣ် လၢအကအိၣ်လၢတၢ်ဂိၢ်အကတီၢ်န့ၣ်ဘၣ်ဒီး, ပှၤကူၣ်ထီၣ်ဖးလီၤဝဲ အါတက့ၢ်, လၢအကဟးထီၣ်ကွံာ် ဖဲန့ၣ် စ့ၢ်ကီး, ဒီးမ့ၢ်သ့ဒီး ကလဲၤတုၤ လၢဖံၤနံက့ၤ, ဒ်သိး အကအိၣ်ဖဲန့ၣ် လၢတၢ်ဂိၢ် အကတီၢ်လီၤ. မ့ၢ်ကဘီသန့ ဘၣ်ဃးဒီး ကြ့တ့ၤ, ဒီးကွၢ်ဃီၤ လၢမုၢ်နုာ်ကလံၤစိး, ဒီးမုၢ်နုာ်ကလံၤထံးတခီလီၤ. 13 ဒီးတုၤ ကလံၤ ဟဲထီၣ် လၢကလံၤထံး သြီသြီဒီး, ဆိကမိၣ်ဝဲ လၢအလဲၤတၢ် ဒ်အကူၣ်ပာ်ဝဲ အသိး ကသ့ သတးဒီး, ထုးထီၣ်နီၣ်သက့ၤ, ဒီးလဲၤဘူးဝဲ ဒီးကြ့တ့ၤ အသရ့ၤလီၤ. 14 ဘၣ်ဆၣ်ဒီး တယံာ်တမီၢ်ဘၣ်ဒီး, ကလံၤမုၢ်သဝံး, ကိးဝဲ လၢအူၤရကျူဒိၣ်, ဟဲထီၣ်ဘၣ်အီၤလီၤ. 15 ဒီးတုၤ ကဘီဘၣ်ဝဲ ဒီး, စါ ကလံၤ တသ့ဘၣ် ဒီးပပျဲတၢ်, ဒီးလဲၤထွဲအခံ လီၤ. 16 ဒီးပလဲၤ လၢကီးဖိတဖျၢၣ်, ကိးဝဲ လၢကျီဒ့ၤ, အကလံၤတဒၢတခီ အဖၢမုၢ်ဒီး, ပဟံးန့ၢ် ချံဖိ ကီမး, ဒီးတုၤ ပထုးထီၣ်န့ၢ်အီၤ ဝံၤဒီး, 17 မၤဝဲ လၢတၢ်မၤစၢၤတဖၣ် သတးဒီး, ဘံတရံးဃာ် ကဘီ လၢလာ်ခီလီၤ. ဒီးဘၣ်ယိၣ်ဝဲ လၢအကတုာ်ထီၣ် ဘၣ်ဖုး လၢမဲးခိၣ်ဒီး, ထုးလီၤကွံာ် ယၢ်လၣ်, ဒီးဒ်န့ၣ်အသိး ဘၣ်တၢ်စိာ်အီၤ လၢကလံၤလီၤ. 18 ဒီးကဘီကျံာ်ကျုာ် နးနးကလဲာ်ဒီး, မုၢ်ဆ့ၣ်ထီၣ်တနံၤ, ပှၤတ့ၢ်လီၤကွံာ် တၢ်ဖိတၢ်လံၤလီၤ. 19 ဒီးပှဲၤထီၣ် သၢနံၤ တနံၤန့ၣ်, ပကွံာ်တ့ၢ်ကွံာ် ကဘီ အပိးအလီ လၢပစုဒၣ်ပဝဲလီၤ. 20 ဒီး အါနံၤအါသီ အတီၢ်ပူၤန့ၣ်, မုၢ်မ့ၢ်ဂ့ၤ, ဆၣ်ဧိၤဖီဧိၤ မ့ၢ်ဂ့ၤ, တအိၣ်ဖျါထီၣ်ဘၣ်, ဒီးကလံၤမုၢ် တဆံးတစှၤဘၣ်န့ၣ် ဘၣ် ပှၤဒီး, ပကတုၤ လၢတၢ်အုၣ်က့ၤခီၣ်က့ၤန့ၣ်, တၢ်မုၢ်လၢ် တအိၣ်လၢၤဘၣ် လ့ၤတက့ၤဘၣ်လီၤ. 21 ဒီးပှၤတအီၣ်တအီဘၣ်တၢ် ယံာ်ယံာ်ဒီး, စီၤပီလူး ဂဲၤဆၢထၢၣ် လၢပှၤတဖၣ်န့ၣ် အကျါ ဒီးစံးဝဲဒၣ်, ပှၤကညီသ့ၣ်ဧၢ, သုဂ့ၤဒိကနၣ်တ့ၢ် ယကလုၢ်, ဒီးတဟးထီၣ်ဘၣ် လၢကြ့တ့ၤဘၣ်, ဒီးသုတဘၣ်ဘၣ် တၢ်ဟးဂီၤ ဒီးတၢ်ဟါမၢ်အံၤဘၣ်လီၤ. 22 ဒီးခဲကနံၣ်အံၤ ယသဆၣ်ထီၣ်သုခံ ဒ်သိး သုကပာ်သုသး မုာ်မုာ်လီၤ. အဂ့ၢ်ဒ်အံၤ, သုသး တဟါမၢ်ဘၣ် နီတဂၤဘၣ်, ကဟးဂီၤ ထဲကဘီဧိၤလီၤ. 23 အဂ့ၢ်ဒ်အံၤ, ယွၤ လၢယမ့ၢ်အတၢ်, ဒီးယမၤအတၢ်, အကလူးတဂၤ ဆၢထၢၣ် လၢယဃၢၤ လၢမုၢ်နၤအံၤ, 24 ဒီးစံးဝဲဒၣ်, စီၤပီလူးဧၢ, ပျံၤတၢ် တဂ့ၤ, နဘၣ်ဆၢထၢၣ် လၢစီၤပၤ ကဲစၢ် အမဲာ်ညါလီၤ. ဒီးယွၤ ဟ့ၣ်လီၤနၤ လၢပှၤ လၢအဒိးဃုာ် ကဘီ ဒီးနၤ ခဲလၢာ်လီၤ. 25 မ်ဒ်န့ၣ်ဒီး ပှၤကညီသ့ၣ်ဧၢ, ပာ် သုသးမုာ်မုာ် တက့ၢ်. အဂ့ၢ်ဒ်အံၤ, ယနာ်ယွၤ လၢတၢ်ကမၤအသး ဒ်အစံးပာ် လၢယၤ အသိးန့ၣ်လီၤ. 26 မ့ၢ်နာ်သက့ ဒ်န့ၣ်ဒီး ပကတုာ်ထီၣ် လၢကီးတဖျၢၣ် အခိၣ်လီၤ. 27 ဒီးတုၤအနၤ ပှဲၤထီၣ် တဆံလွံၢ်နၤတနၤ ဒီး, တၢ်မၤဝ့ၤဝီၤ ပှၤ လၢအ့ဒြံ အပူၤ အဖၢမုၢ်ဒီး, လၢဖးဖီမုၢ် ဃၣ်ဃၣ်န့ၣ်, ပှၤကဘီဖိ ဆိကမိၣ် လၢအအိၣ်ဘူးထီၣ်ဒီး ကီၢ်တဘ့ၣ်ဘ့ၣ်လီၤ. 28 ဒီးစဲၤလီၤကွၢ်ထံ, ဒီးထံအိၣ် အချံ ခံဆံ, ဒီး ပူၤကွံာ် ဖဲန့ၣ် တစဲးဖိ, ဒီးစဲၤလီၤကွၢ်ကဒီးထံ, ဒီးထံအိၣ် တဆံယဲၢ်ချံလီၤ. 29 ဒီးဘၣ်ယိာ် လၢအကတုာ်ထီၣ် ဘၣ်ဖုး လၢလၢၢ်ကျါဒီး, တ့ၢ်လီၤနီၣ်သက့ၤ လၢကဘီအခံ လွံၢ်ဆိ, ဒီးဆၢ လၢမုၢ်ကဆ့ၣ်ထီၣ်န့ၣ်လီၤ. 30 ဒီးပှၤကဘီဖိ ဃု လၢအကဟးသဒၣ်ကွံာ် ကဘီ, ဒီးစဲၤလီၤ ချံဖိ လၢပီၣ်လဲၣ်ပူၤ, လီၤဂာ် လၢအကစိာ်လီၤနီၣ်သက့ၤ လၢကဘီအခိၣ်တခီ, 31 ဒီးစီၤပီလူး စံးဘၣ် ပှၤသုးဖိ တကယၤအခိၣ် ဒီးပှၤသုးဖိတဖၣ်, ပှၤတဖၣ်အံၤ မ့ၢ်တအိၣ်တဆိးဘၣ် လၢကဘီပူၤဒီး, သုတုၤ လၢတၢ်အုၣ်က့ၤခီၣ်က့ၤ တသ့ဘၣ်. 32 တုၤနုၤတစု ပှၤသုးဖိတဖၣ် ကျီတဲာ် ချံဖိ အပျံၤ, ဒီးဒုးလီၤတဲာ်ကွံာ်အီၤလီၤ. 33 ဒီးဖဲမုၢ် ကဆ့ၣ်ထီၣ်တ့ၢ်ဒီး, စီၤပီလူး ဃ့ကညး ပှၤခဲလၢာ် ဒ်သိး အကအီၣ်တၢ်, ဒီးစံးဝဲဒၣ်, သုခိးတၢ် ဒီးတအီၣ်တၢ် နီတမံၤဘၣ်န့ၣ်, အအံၤမ့ၢ် တဆံလွံၢ်နံၤတနံၤ လီၤ. 34 မ်ဒ်န့ၣ်ဒီး ယဃ့ကညးသု ဒ်သိး သုကအီၣ်တၢ်လီၤ. အဂ့ၢ်ဒ်အံၤ, တၢ်အံၤမ့ၢ် လၢသုတၢ်အုၣ်က့ၤခီၣ်က့ၤ အဂီၢ်လီၤ. အဂ့ၢ်ဒ်အံၤ, သုခိၣ်သူတဘိ တဟးဂီၤဘၣ် လၢသုခိၣ် နီတဂၤဘၣ်. 35 ဒီးကတိၤတၢ် ဒ်န့ၣ်ဒီး, ဟံးန့ၢ် ကိၣ်, ဒီးစံးထီၣ်ပတြၢၤ ယွၤအဘျုးအဖှိၣ် လၢပှၤခဲလၢာ် အမဲာ်ညါ, ဒီးစိၢ်ဘျဲးဝဲ, ဒီးအီၣ်တၢ်လီၤ. 36 ဒီးပှၤခဲလၢာ် ပာ်အသး ခုၣ်ခုၣ်မုာ်မုာ်, ဒီးအီၣ်တၢ် စ့ၢ်ကီး လီၤ. 37 ဒီးပအိၣ်လၢကဘီပူၤ ခဲလၢာ်န့ၣ် ပှဲၤထီၣ် ခံကယၤ နွံဆံ ဃုဂၤလီၤ. 38 ဒီးတုၤ အအီၣ်ဘျဲးအီၣ် ဒီး, မၤဖှံထီၣ် ကဘီ, ဒီးတ့ၢ်လီၤကွံာ် ဘုဧိၤဟုဧိၤ လၢပီၣ်လဲၣ်ပူၤလီၤ. 39 ဒီးတုၤ မုၢ်ဆ့ၣ်ထီၣ်ဒီး, ခိန့ၣ် ပှၤတသ့ၣ်ညါဘၣ်ဝဲဘၣ်. ဒီးထံၣ် လၢထံသနၢၣ်ပူၤတပူၤ အိၣ်ဒီး အသရ့ၤ, ဒီးမၤမ့ၢ် သ့ ဒီးသါကဂုာ် ဒုးနုာ် ကဘီ ဖဲန့ၣ်လီၤ. 40 ဒီးမၤလီၤကွံာ် နီၣ်သက့ၤ ဒီးဒုးဟါမၢ်အီၤဆူ ပီၣ်လဲၣ်ပူၤ, ဒီးတဘျီဃီဃ့ၣ်လီၤ နီၣ်ဝံာ်ခံ အပျံၤတဖၣ်, ဒီးသလၣ်ထီၣ် ယၢ်လၣ် လၢကလံၤဒီး, လဲၤဝဲဆူခိလီၤ. 41 ဒီးလဲၤဘၣ်ဝဲ ဖဲသိၣ်ခိၣ် ဖဲထံခံခီ ဘၣ်သဂၢၢ်လိာ်အသး ဒီးကဘီတုာ်ထီၣ်ဝဲလီၤ. ဒီးအခိၣ်န့ၣ် အိၣ်ဂၢၢ်ဝဲ ဒီးတဝးဘၣ်, ဒီးအိၣ်ဝဲလီၤ. မ့မ့ၢ်အခံန့ၣ် လီၤပှီၢ်ကွံာ်ဝဲ လၢလပီတဖၣ် ဒိတၢ်ဆူၣ် အဃိလီၤ. 42 ဒီးပှၤသုးဖိတဖၣ် ဘၣ်ယိၣ် လၢပှၤဘၣ်စၢဃာ် တနီၤနီၤ ကပီၢ်ထံ ဒီးကပူၤကဖျဲး ဘၣ်ဖုး သတးဒီး, သါကမၤသံအီၤ လီၤ. 43 မ့မ့ၢ် ပှၤသုးဖိတကယၤအခိၣ်န့ၣ်, တၢ်မိၣ်အုၣ်က့ၤခီၣ်က့ၤအသး လၢစီၤပီလူးဒီး, တြီဝဲ, ဒီးမၤလိာ်ဝဲ လၢပှၤပီၢ်ထံသ့တဖၣ် ကစံၣ်လီၤဆိ, ဒီးတုၤ လၢခိ, 44 ဒီးပှၤအိၣ်လီၤတဲာ် တနီၤနီၤ လၢသ့ၣ်ဘ့ၣ်ဘၣ် အဖီခိၣ်, ဒီးတနီၤနီၤ လၢတၢ်ဘၣ်ဃးဒီး ကဘီဟးဂီၤန့ၣ် အဖီခိၣ်လီၤ. မၤဝဲ ဒ်န့ၣ်ဒီး ပှၤတုၤ လၢတၢ်အုၣ်က့ၤခီၣ်က့ၤဆူခိ ခဲလၢာ်လီၤ.


ပှၤတၢ်မၢဖိအမၤတၢ်. Acts 28

1 ဒီးတုၤ ပပူၤဖျဲး ဝံၤဒီး, ပသ့ၣ်ညါ လၢပှၤကိး ကီးတဖျၢၣ်န့ၣ် လၢမ့းလံတ့ၤလီၤ. 2 ဒီးပှၤအမံၤတဖၣ် မၤဂ့ၤ ပှၤတဆံးတစှၤဘၣ်. အဂ့ၢ်ဒ်အံၤ, ဆိၣ်ကဲၤ မ့ၣ်အူ, ဒီးတူၢ်လိာ် ပှၤခဲလၢာ် လၢတၢ်ဟဲစူၤဘၣ်ပှၤ အဃိ, ဒီးတၢ်ဂိၢ် အဃိလီၤ. 3 ဒီးစီၤပီလူး ထၢဖှိၣ် သ့ၣ်မုၣ်ဒ့ တကဒိၣ်, ဒီးပာ်ထီၣ်ဝဲ လၢမ့ၣ်အူ အဖီခိၣ်ဒီး, ဂုၢ်ပွ့တဘိ ဟဲထီၣ် လၢတၢ်ကိၢ်ကျါ ဒီးဘံ အစုလီၤ. 4 ဒီးတုၤ ပှၤအမံၤတဖၣ် ထံၣ်တၢ်အဒူတဘိ အိၣ်လီၤစဲၤ လၢအစုလိၤ ဒီး, စံးလိာ်အသး, ပှၤတဂၤအံၤ မ့ၢ်မး ပှၤမၤသံပှၤကညီလီၤ. ပူၤဖျဲး ဒီးပီၣ်လဲၣ် နာ်သက့ဒီး, တၢ်တီန့ၣ် တဒုးမူဘၣ်အီၤဘၣ်. 5 ဘၣ်ဆၣ်ဒီး, တဆ့လီၤကွံာ် တၢ်ဒူဆူ မ့ၣ်အူ အပူၤ, ဒီးတဘၣ်ဘၣ်တၢ် နီတမံၤဘၣ်. 6 ဒီးအဝဲသ့ၣ် ဆိကမိၣ် လၢအကညိးထီၣ် မ့ၢ်ဂ့ၤ, ကလီၤဃံၤသံ မ့ၢ်ဂ့ၤ, တကီၢ်ခါလီၤ. ဘၣ်ဆၣ်ဒီး ခိးကွၢ်ဝဲ ဃဲးဃဲး, ဒီးထံၣ်ဝဲ လၢအတဘၣ် တၢ်နီတမံၤဘၣ် ဒီး, အသးလိၣ်ထီၣ် တမံၤဒၣ် ဒီးစံးဝဲဒၣ်, ပှၤအံၤမ့ၢ် ကစၢ် တဂၤလီၤ. 7 ဒီးအိၣ်ဘူးဒီး အလီၢ် ဖဲန့ၣ်မ့ၢ် ကီး အပဒိၣ် စီၤပီးပျံၤ အဟီၣ်ခိၣ်, ဒီးအဝဲဒၣ် တူၢ်လိာ်ပှၤ, ဒီးလုၢ်အီၣ်လုၢ်အီ ပှၤ လၢသၢသီညါ ကစီဒီလီၤ. 8 ဒီးစီၤပီးပျံၤ အပၢ် အိၣ်မံနီၤ ဘၣ်တၢ်ညၣ်ဂိၢ်, ဒီးတၢ်ဟၢဖၢဝံာ်လီၤ. ဒီးစီၤပီလူး လဲၤနုာ်ဆူ အအိၣ်, ဒီးဘါထုကဖၣ်တၢ်, ဒီးပာ်အစု လၢအလိၤ ဒီးမၤဘျါက့ၤအီၤလီၤ. 9 တၢ်န့ၣ်တမံၤ မၤအသးဒီး, ပှၤဂၤ လၢအဘၣ်ဆူးဘၣ်ဆါ အိၣ်လၢကီးခိၣ်တဖၣ် ဟဲဝဲ, ဒီးဒိး တၢ်မၤဘျါက့ၤအီၤလီၤ. 10 ဒီးအဝဲသ့ၣ်တဖၣ်န့ၣ်, မၤလၤမၤကပီၤ ပှၤ လၢတၢ်လၤတၢ်ကပီၤ အါမံၤ, ဒီးတုၤ ပဟးထီၣ်ဒီး, ဟ့ၣ်လီၤ ပှၤ လၢတၢ် လၢပမၤအီၤ အလီၢ်အိၣ်တဖၣ်န့ၣ်လီၤ. 11 ဒီးသၢလါပူၤကွံာ်ဒီး, ပဟးထီၣ် လၢပှၤအလ့းစၣ်ဒြ့းဖိ အကဘီ, လၢအအိၣ် လၢတၢ်ဂိၢ် အကတီၢ် လၢကီၢ်န့ၣ် အပူၤ, ဒီးအပနီၣ် မ့ၢ်မုၢ်ဃါသဃံာ် အဂီၤလီၤ. 12 ဒီးပထိးထီၣ် လၢစူၤရၤကူ, ဒီးပအိၣ်ဖဲန့ၣ် သၢသီလီၤ. ဒီးပဟးထီၣ်ဖဲန့ၣ် ဒီးပလဲၤတရံး ပၢၢ်လၢရ့ကံၤလီၤ. 13 ဒီးတသီပူၤကွံာ်ဒီး, ကလံၤ ဟဲ လၢကလံၤထံးဒီး, မုၢ်ဆ့ၣ်ထီၣ်တနံၤန့ၣ် ပလဲၤ ပၢၢ်လၢပီးတံၤလူးလီၤ. 14 ဖဲန့ၣ် ပထံၣ်န့ၢ် ဒီပုၢ်ဝဲၢ် လၢအဃ့ကညး ပှၤ ဒ်သိး ပကအိၣ်ဒီးအီၤ နွံသီလီၤ. ဒီးဒ်န့ၣ်အသိး ပလဲၤတၢ်ဆူ ရိမ့ၤလီၤ. 15 ဒီးဖဲန့ၣ်, ဒီပုၢ်ဝဲၢ် နၢ်ဟူတၢ် လၢပဂ့ၢ်ပကျိၤ, ဒီးဟဲသဂၢၢ်ပှၤ ဆူအးပံပရူး, ဒီးပှၤတမှံၤအဘျီၣ် သၢဖျၢၣ်လီၤ. အဝဲသ့ၣ်န့ၣ်, စီၤပီလူး ထံၣ်ဝဲ ဒီး, စံးထီၣ်ပတြၢၤ ယွၤအဘျုးအဖှိၣ်, ဒီးပာ်အသးခူတလ့ၢ်လီၤ. 16 ဒီးတုၤ ပဟဲ ဆူရိမ့ၤ အပူၤ ဒီး, ပှၤသုးဖိတကယၤအခိၣ် ဟ့ၣ်လီၤ ပှၤဘၣ်စၢဃာ်တဖၣ် ဆူပှၤသုးဖိအလီၢ်န့ၣ် အခိၣ်တဂၤ အစုပူၤလီၤ. မ့မ့ၢ်တၢ်ဒုးအိၣ် စီၤပီလူး လၢအလီၢ်တပူၤဒၣ်အိၣ် ဒီးသုးဖိတဂၤ လၢအပၢၤအီၤလီၤ. 17 ဒီးတၢ်မၤအသး လၢသၢနံၤပူၤကွံာ်ဒီး, စီၤပီလူး ကိးဖှိၣ် ပှၤယူဒၤဖိ အခိၣ်တဖၣ်လီၤ. ဒီးတုၤ အအိၣ်ဖှိၣ်ရိဖှိၣ် ဒီး, အဝဲဒၣ် စံးဘၣ်အီၤ, ပှၤပုၢ်သ့ၣ်ဝဲၢ်သ့ၣ်ဧၢ, ပှၤဂီၢ်မုၢ် မ့ၢ်ဂ့ၤ, ပပၢ်သ့ၣ် အလုၢ်အလၢ် မ့ၢ်ဂ့ၤ, ယတမၤကမၣ်ဘၣ်အီၤ နာ်သက့ဒီး, ပှၤယရူၤၡလ့ၣ်ဖိတဖၣ် ဟ့ၣ်လီၤ ယၤ ဘၣ်စၢဃာ်ဆူ ပှၤရိမ့ၤဖိ အစုပူၤလီၤ. 18 ဒီးအဝဲသ့ၣ် သံကွၢ်သံဒိးယၤ ဒီးတထံၣ်န့ၢ်ဘၣ် တၢ်ကမၣ် လၢအဂ့ၤဘၣ် သံ လၢယလိၤဘၣ်ဒီး, အသးအိၣ်လၢအကပျၢ်ယၤလီၤ. 19 ဘၣ်ဆၣ်ဒီး ပှၤယူဒၤဖိ တြီတၢ်, ဒီးယဘၣ်ကိးထီၣ် ကဲစၢ် လီၤ. ဘၣ်ဆၣ်ဒီး တမ့ၢ်ဘၣ် လၢယကပာ် တၢ်ကမၣ် လၢယပှၤတကလုာ်ဒၣ်ယဲ အလိၤဘၣ်. 20 မၤသးဒ်န့ၣ်ဒီး, ဒ်သိး ယကထံၣ် ဒီးကတိၤတၢ် ဒီးသုဒီး, ယ ကိးန့ၢ် သုလီၤ. အဂ့ၢ်ဒ်အံၤ, လၢပှၤအံၣ်စရ့လးဖိ အတၢ်မုၢ်လၢ် အဃိဒီး, ယဘၣ်စၢဃာ် ဒီးထးသွဲအံၤလီၤ. 21 ဒီးအဝဲသ့ၣ် စံးဘၣ်အီၤ, လံာ် ဟဲ လၢကီၢ်ယူဒၤ လၢနဂ့ၢ်နကျိၤ, ပတဒိးန့ၢ်ဘၣ်, ဒီးဒီပုၢ်ဝဲၢ်တဖၣ် တဟဲကတိၤအၢတၢ် လၢနဂ့ၢ်နကျိၤ နီတဂၤဘၣ်. 22 မ့ၢ်နာ်သက့ဒ်န့ၣ်ဒီး, နဆိကမိၣ် ဒ်လဲၣ်ဒ်လဲၣ်န့ၣ်, ဂ့ၤ လၢပနၢ်ဟူဘၣ် လၢနၤလီၤ. အဂ့ၢ်ဒ်အံၤ, တၢ် လၢအလုၢ်အလၢ်အံၤ, ပသ့ၣ်ညါ လၢပှၤဒုၣ်ဒွဲၣ်အီၤ တပူၤလၢ်လၢ်လီၤ. 23 ဒီးအဝဲသ့ၣ် ပာ် အနံၤအသီ ဒီးအီၤ, ဒီးဟဲဆူ အအိၣ်ဝဲ အလီၢ်, အါအါကလဲာ်, ဒီးအဝဲဒၣ် ပာ်ဖျါထီၣ်တၢ်, ဒီးအုၣ်အသး လၢယွၤအဘီအမုၢ် အဂ့ၢ်, ဒီးသနံာ်သန့ၤအသး လၢစီၤမိၤၡ့ အတၢ်သိၣ်တၢ်သီ, ဒီးဝံအကလုၢ်အကထါဒီး, သဆၣ်ထီၣ်အခံ လၢယ့ၣ်ၡူး အဂ့ၢ်အကျိၤ, လၢမုၢ်ဂီၤ ပၢၢ်လၢမုၢ်ဟါလီၤ. 24 ဒီးတၢ် လၢအစံၣ်တဲၤတဲလီၤတဖၣ်န့ၣ် ပှၤတနီၤနီၤ စူၢ်က့ၤနာ်က့ၤဝဲ, ဒီးတနီၤနီၤ တစူၢ်တနာ်ဘၣ်ဝဲဘၣ်. 25 ဒီးတဘၣ်လိာ်ဘၣ်အသးဘၣ်, ဒီးဟးထီၣ်ဝဲ တကူၢ်သ့ၣ်လီၤ. ဒီးစီၤပီလူး ကတိၤထီၣ် တၢ်ကတိၤတထံၣ်, သးစီဆှံန့ၣ် စံးဘၣ် ပပၢ်သ့ၣ် လၢစီၤယၡါယၤ ဘၣ်ကစီဒီလီၤ. 26 စံးဝဲ, လဲၤဆူ ပှၤတကလုာ်အံၤ အအိၣ် ဒီးစံး, နၢ်ဟူတၢ် ဒီးသုကနၢ်ဟူ ဒီးသုနၢ် တပၢၢ်ဘၣ်, ကွၢ်တၢ် ဒီးသုကကွၢ်, ဒီးသုတထံၣ်ဘၣ်တၢ်ဘၣ်. 27 အဂ့ၢ်ဒ်အံၤ, ပှၤတကလုာ်အံၤ, ဒ်သိးအသု တထံၣ်တၢ် လၢအမဲာ်, ဒ်သိးအသု တနၢ်ဟူတၢ် လၢအနၢ်, ဒ်သိးအသု တသ့ၣ်ညါတၢ် လၢအသး, ဒ်သိးအသု တဃၣ်လိၤအသး, ဒီးယသု တမၤဘျါက့ၤအီၤ တဂ့ၤဒီး, အသူၣ်အသး ဘီၣ်ဝဲ, ဒီးအနူၤဃၢအနၢ်ဃၢ, ဒီးဘံၣ်ဒၣ် အမဲာ်လီၤ. 28 မၤသးဒ်န့ၣ်ဒီး သ့ၣ်ညါသုဝဲ တက့ၢ်. တၢ်မၢလီၤယွၤ အတၢ်အုၣ်က့ၤခီၣ်က့ၤန့ၣ် ဆူ ပှၤကလုာ်တဖၣ် အအိၣ်, ဒီးအဝဲသ့ၣ်တဖၣ် ကဒိကနၣ်တၢ်လီၤ. 29 ဒီးတုၤ အစံးဝဲ ဒ်န့ၣ်ဒီး, ပှၤယူဒၤဖိ ဟးထီၣ်ဝဲ ဒီး တဲးလိာ်ဃိလိာ်အသး ဒိၣ်မးလိၤ. 30 ဒီး (စီၤပီလူး) အိၣ်လၢအဟံၣ် လၢအငါဒၣ်ဝဲ အပူၤ ခံနံၣ်ညါ, ဒီးတူၢ်လိာ် ကယဲၢ် ပှၤလၢအဟဲဆူအအိၣ် ခဲလၢာ်လီၤ. 31 ဒီးစံၣ်တဲၤတဲလီၤ ယွၤအဘီအမုၢ်, ဒီးသိၣ်က့ၤသီက့ၤ တၢ်ဘၣ်ဃးဒီး ကစၢ် ယ့ၣ်ၡူးခရံာ် အဂ့ၢ်အကျိၤ, လၢအသးခူတလ့ၢ် ဒီဖျၢၣ်ညါ, ဒီးတၢ်တြီအကျဲ တအိၣ်ဘၣ် နီတမံၤဘၣ်.